
הכנסת העשרים
מושב ראשון
<פרוטוקול מס' 45>
מישיבת ועדת הכספים
יום שלישי, ה' באב התשע"ה (21 ביולי 2015), שעה 10:00
<סדר היום:>
<הצעת חוק לעידוד מחקר ופיתוח בתעשייה (תיקון מס' 7) (הקמת הרשות הלאומית לחדשנות טכנולוגית), התשע"ה-2015>
נכחו:

<חברי הוועדה:> 
משה גפני – היו"ר
אראל מרגלית – מ"מ היו"ר

רועי פולקמן – מ"מ היו"ר
מיכל בירן

מכלוף מיקי זוהר

מנואל טרכטנברג

מיקי לוי

רחל עזריה

מיקי רוזנטל
חברי הכנסת:
שלי יחימוביץ
יוסי יונה

איילת נחמיאס ורבין
<מוזמנים:> 
	אבי חסון
	–
	המדען הראשי, משרד הכלכלה

	צפריר נוימן
	–
	ראש תחום מו"פ והשקעות, משרד הכלכלה

	איילת זלדין
	–
	סגנית יועמ"ש, משרד הכלכלה

	אורי סובוביץ
	–
	יועץ מקצועי למדען הראשי, משרד הכלכלה

	מיכה פרלמן
	–
	רכז מו"פ והשכלה גבוהה, אג"ת, משרד האוצר

	מיכל גלברט
	–
	רפרנטית מו"פ והשכלה גבוהה, אג"ת, משרד האוצר

	מיכאל רבזין
	–
	רכז משרדים כלכליים, אגף החשב הכללי, משרד האוצר

	טלי ארפי
	–
	לשכה משפטית, משרד האוצר

	עדנה הראל
	–
	ראש תחום ייעוץ וחקיקה, משרד המשפטים

	משה אוסטר
	–
	לשכה משפטית, משרד המדע, הטכנולוגיה והחלל

	אמרי קוזק
	–
	יועץ בכיר למנכ"ל משרד המדע, הטכנולוגיה והחלל

	חיה מילר
	–
	סמנכ"לית מתימו"פ

	יעקב פישר
	–
	יו"ר ועד העובדים, מתימו"פ – מרכז התעשייה הישראלית למחקר ופיתוח

	אלישע ינאי
	–
	יו"ר איגוד תעשיות אלקטרוניקה ותוכנה, התאחדות התעשיינים

	רובי גינל
	–
	התאחדות התעשיינים

	יגאל ארליך
	–
	מנכ"ל קרנות הון סיכון

	יואב שלוש
	–
	יו"ר IATI

	קרין מאיר רובינשטיין
	–
	מנכ"ל IATI

	דוד מלק
	–
	סמנכ"ל ביוליין, IATI

	עודד מירב
	–
	מנהל המרכז הטכנולוגי GE, IATI

	עפר גרנות
	–
	עו"ד, IATI

	רות פרמינגר
	–
	לוביסטית, מייצגת את ארגון IATI


<ייעוץ משפטי: >
שגית אפיק
איילת וולברג
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<הצעת חוק לעידוד מחקר ופיתוח בתעשייה (תיקון מס' 7) (הקמת הרשות הלאומית לחדשנות טכנולוגית), התשע"ה-2015>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים.

<מיקי לוי:>
אדוני, עוד לא פתחת, אבל אני נותן התראה, הצעה לסדר.
<היו"ר משה גפני:>
רגע, פתחתי, אבל שנייה. אני מבקש למסור לחברי הוועדה, שביקש מנכ"ל האוצר להיפגש אתי בעניין של "תעש". סירבתי, אני לא חושב שאני צריך להיפגש לבד. הוא הביא לי מכתב. ביקשתי הבוקר לחלק את המכתב שהם הביאו, זה אגף התקציבים והמשנה למנהל רשות החברות בעניין של "תעש". המכתב מחולק לחברים. אני לא הולך לפתוח דיון בעניין הזה, שהחברים יעיינו בזה.
<מיקי רוזנטל:>
האם המכתב עומד בהתליה של לבוא ולאשר בוועדה קודם את הפתיחה של החדרים?
<מכלוף מיקי זוהר:>
לא, אעזור לכם.

<מיקי רוזנטל:>
לא, אז למה אנחנו צריכים לקרוא את זה?

<מכלוף מיקי זוהר:>
לא, אני רוצה באמת - - -

<היו"ר משה גפני:>
מיקי, שנייה. החדרים היו אמורים להיפתח היום, הבוקר.

<מיקי רוזנטל:>
והיה סיכום.

<מכלוף מיקי זוהר:>
אבל, אדוני היושב-ראש, הם נפתחים היום ב-24:00 בלילה.

<היו"ר משה גפני:>
רגע, שנייה. הם היו אמורים להיפתח הבוקר. אמרתי: אם זה נפתח הבוקר, אני לא מחלק את המכתב לחברים, תעשו מה שאתם רוצים, נחכה לכם בסיבוב ושלום על ישראל. אין לנו יכולת חוקית לעשות משהו בעניין הזה, מכיוון שההפרטה עקרונית אושרה כבר בקדנציה הקודמת.
הנושא, מה שעומד על סדר-היום, אני רוצה שהחברים יראו את המכתב, לאנשים יהיה מה לומר, אולי מישהו ירצה ללכת לבג"ץ, אני יודע, חס וחלילה.

<קריאה:>
אולי.

<היו"ר משה גפני:>
אולי. אבל אם פותחים את החדרים, והם התכוונו לפתוח את זה הבוקר, אני לא מחלק אפילו את המכתב.

<מיקי רוזנטל:>
אבל היה איזה סיכום, נכון?
<היו"ר משה גפני:>
הסיכום היה שהם ישבו, יביאו מכתב, יביאו חוות דעת, ואז לפי זה נראה מה לעשות.
<מיכל בירן:>
אבל המטרה שזה לא יהיה רק בכאילו.
<היו"ר משה גפני:>
בינתיים ביקשתי שלא לפתוח את החדרים, בגלל שהחדרים היו אמורים להיפתח אז. בבקשה, למיקי יש מה לומר. רק לא לפתוח דיון בעניין הזה.
<מכלוף מיקי זוהר:>
זה לא עניין של דיון, זה עניין של הבהרה. אני חושב שצריך להבהיר פה איזשהו משהו.

<היו"ר משה גפני:>
בבקשה.

<מכלוף מיקי זוהר:>
הרי בסופו של דבר אנחנו מבינים שהוועדה אישרה את נושא ההפרטה, ואנחנו לא חומקים מהעניין הזה.

<היו"ר משה גפני:>
היא לא אישרה - - -

<מיכל בירן:>
לפני שנתיים.

<היו"ר משה גפני:>
בקדנציה הקודמת.

<מכלוף מיקי זוהר:>
לפני שנתיים בקדנציה הקודמת. היה פה אורי יוגב, אמרנו לו בצורה ברורה: התחלפה ממשלה. יש עכשיו איזשהו קו מסוים חדש שהם רוצים ללכת בו. אנחנו רוצים לבחון את הסוגיה. הרי ידוע שנושא הפרטה נידון אך ורק בוועדת הכספים על-פי חוק. זה לא שאנחנו המצאנו את זה. החוק קובע שוועדת הכספים מחליטה לגבי הפרטות. וברגע שוועדת הכספים שוקלת לשנות את דעתה, זה נראה אך טבעי. אתה יודע מה, אני רוצה להגדיל ולומר, זה אפילו נראה חוקי שהוועדה תבקש לדון בנושא הזה. 

עכשיו, אורי יוגב, עם כל הכבוד וההערכה שיש לי כלפיו, פועל על דעת עצמו, מודיע שהיום ב-24:00 בלילה הוא פותח את החדרים, בניגוד לעמדת הוועדה, שכמעט רוב מוחלט שלה – לא כולה, אבל רוב מוחלט שלה – הביע את ההתנגדות שלו לעניין לפני שאנחנו מנהלים פה דיון.

אני באמת מבקש מאדוני, אפילו מעבר לשיחת טלפון, אולי בסוף הדיון היום, להוציא איזה מכתב בשם רוב חברי הוועדה, ולדרוש לא לפתוח את החדרים היום ב-24:00 בלילה. והם יבינו דבר אחד: שאם הם יפתחו את החדרים היום ב-24:00 בלילה, הם מתחילים איזשהו מהלך עם ועדת הכספים שלא יעלה יפה בסופו של דבר. 

<היו"ר משה גפני:>
אוקיי. מיקי לוי.
<מיקי לוי:>
לא, אם אתה רוצה לגמור את זה. אני רוצה הצעה לסדר, ברשותך.
<היו"ר משה גפני:>
הצעה לסדר.

<מיקי לוי:>
בוקר טוב, הצעה לסדר.

<מיקי רוזנטל:>
לא, אבל אנחנו רוצים בעניין הזה.

<מיקי לוי:>
לא קשורה ל"תעש".
<מיקי רוזנטל:>
לא, אנחנו רגע בעניין הזה. תראה, זה נכון התיאור שנתן חבר הכנסת זוהר, שהוועדה כבר אישרה את ההפרטה וכו' וכו'. אבל יש משמעות להבטחות שלטוניות, והייתה פה הבטחה מפורשת – לא כאילו, לא ליד, לא בערך – שלא ייפתחו החדרים בהודעה חד-צדדית לוועדה אלא לאחר התיאום. והדבר הזה לא נעשה.
ובידי הוועדה יש מספיק אפשרויות מה לעשות אם יחליטו באמת להפר את ההבטחה השלטונית הזאת באופן חד-צדדי. ואפשר להציע מספר הצעות. אני לא מציע אותן עוד עכשיו, אבל אני חושב שבאמת צריך להבהיר באופן חד-משמעי לאוצר שאנחנו לא מתכוונים לעבור על זה לסדר היום, לדבר הזה, והכוונה היא מאוד רצינית, והיא על דעת לדעתי רוב חברי הוועדה.
<היו"ר משה גפני:>
אוקיי. תודה. על "תעש", בקצרה, אבל.
<איילת נחמיאס ורבין:>
מאוד מאוד בקצרה, אדוני היושב-ראש. ישבנו פה בסך הכול לפני שלושה שבועות.

<היו"ר משה גפני:>
נכון.

<איילת נחמיאס ורבין:>
וסיכמנו דברים. אני חושבת שדעתו של היושב-ראש, כך אני לפחות חשה, אינה נוחה מהתהליך שכאילו מתמצה כאן. ובסופו של דבר, אתה יודע, יש אפילו משהו, הייתי אומרת, מאוד מאוד לא מנומס והתנהלות לא מקובלת בזה שמשרד האוצר מעביר את המכתב שלו דקה, תוך כדי הישיבה, כדי שהיושב-ראש יראה את זה, כשהישיבה כבר הייתה לפני שלושה שבועות.

אני חושבת שאנחנו צריכים להבין הרבה יותר טוב לאן פנינו מועדות. אני אגב לא מסכימה למשל עם מה שהם כותבים כאן, שאושר מתווה ההפרטה בוועדת הכספים וכי לא נדרש אישור ועדת הכספים להשלמת הליך המכירה. אני חושבת שזה לא נכון, בטח לא במקרה כזה. תודה.
<קריאה:>
- - -

<איילת נחמיאס ורבין:>
זה מה שהם כותבים כאן.
<מיכל בירן:>
משפט אחרון, משפט קצר. באמת אני חושבת שזה מקומם. שוב, אין פה את מי להאשים, כי אפילו לא הגיע נציג ממשרד האוצר.

<היו"ר משה גפני:>
לא היה אמור להגיע, לא הזמנתי אותו.

<מיכל בירן:>
אני חושבת שכמו שאז החליטו, אגב הייעוץ המשפטי, לגבי הרביזיות, שהן צריכות להיות לא רק בכאילו אלא באמת, וצריך לתת איזשהו פרק זמן שבו יכול ההליך המשמעותי, המהותי, כן להתקיים, מדובר בדיוק באותו סיפור. ביקשנו שיחשבו על זה מחדש, לא שרק יוציאו לנו מכתב שחשבו על זה מחדש. שיגיעו, שישתתפו בדיון, שיעלו את הטיעונים, דיון אמיתי מהותי.

אני ממש קוראת ליו"ר הוועדה לנסות לכופף שם ידיים ולנסות לדחות את ההליך הזה. כי פשוט אחרי שחדרי המידע ייפתחו, זה לא שזה בלתי הפיך, אבל זה מאוד קשה.
<איילת נחמיאס ורבין:>
מאוד קשה יהיה לעשות רברס.
<מיכל בירן:>
מאוד קשה, ויהיו נזקים רבים.

<היו"ר משה גפני:>
תודה רבה. כן, חבר הכנסת יונה.

<יוסי יונה:>
אדוני היושב-ראש, אני באמת חש שעושים עלינו סיבוב, משהו שהוא בין נכלוליות לבין מחטף. היינו במגעים רצופים אתך, אדוני היושב-ראש, וכבר נוכחנו בניסיונות שנעשו במהלך הימים האחרונים, כל פעם לפתוח את חדרי המידע, והבענו התנגדות בפניך, ועשית מעשה, וכל הכבוד לך. והנה שוב, המסכת הזו, של כמעט הונאה, לא יודע באיזה שם אחר לכנות אותה, מתחוורת מול עינינו. 

לכן אני חושב, באמת על דעת רוב החברים שיושבים כאן, חברי הכנסת, אני דורש ממך לנקוט בקו תקיף מולם. וכפי שגם חברתי לסיעה מיכל בירן אמרה לפני כן, בוא נפתח דיון כנה. לא רק ביקשנו: הבה ותדחו את פתיחתם של חדרי המידע עד לדיון נוסף' הייתה כאן בקשה כנה של חברות וחברי הכנסת לומר לאחר בדיקה נוספת, האם אכן יש מקום באמת למכור ולהפריט את החברה הזאת?
<היו"ר משה גפני:>
טוב. אוקיי.

<יוסי יונה:>
ולכן אני חושב שאנחנו צריכים לדון בסוגיה הזו, שזו הסוגיה המהותית, לפני השאלה של פתיחתם של חדרי מידע – כן או לא.
<היו"ר משה גפני:>
טוב. תודה. עוד מישהו בעניין הזה? בגלל שההצעה לסדר פשוט היא לא בנושא הזה.
<מיכל בירן:>
אז מה עושים?
<היו"ר משה גפני:>
אני רוצה קודם כול שתדעו: עמדתי לא ללכת להפרטה. אמרתי אותה.

<קריאה:>
נכון.

<היו"ר משה גפני:>
בסדר. אבל אנחנו חברי כנסת.
<איילת נחמיאס ורבין:>
יש אחריות.
<היו"ר משה גפני:>
לא, אנחנו בגוף שלטוני.
<מיכל בירן:>
לא, זה לא על אחריות - - -

<היו"ר משה גפני:>
רק רגע, מיכל, תני לי דקה. לא חשבתי בכלל לפתוח את זה אפילו לדיון. לא הייתי יושב-ראש הוועדה מתי שהוחלט על הפרטה, אבל אני מקבל את זה, מכיוון שהייתי יושב-ראש מתי ש"תעש" קרסה, קרסה באופן כזה שלא הייתה לה תקומה: העובדים היו נזרקים, המערכת של המפעלים שמה - - -
<יוסי יונה:>
אדוני היושב-ראש, אנחנו תמיד מעדיפים את המילה "הוקרסה". 

<היו"ר משה גפני:>
"הוקרסה" – בסדר, לא משנה. יוסי, היו שמה בעיות. סבלנו את זה פה כל הזמן. בעצם לא ועדת הכספים הייתה צריכה לדון בזה, היא הייתה צריכה לדון רק בהפרטה. דנתי קדנציה שלמה לפני זה על המעמד של "תעש"' להביא לפה כסף ולהושיב את האנשים וכל מה שנלווה לעניין. 
בסדר, בקדנציה הקודמת הייתה החלטה של הוועדה על הפרטת "תעש". אני לא חולק על ההחלטה. לא הייתי היושב-ראש, לא חולק, לא מביע עמדה. אני נגד ההפרטה, הכול בסדר. גם הבאתי את זה לדיון, על אף שהם אמרו לי, גם אורי יוגב וגם שמרה וגם מאגף התקציבים וגם דרגים בכירים יותר שאני לא רוצה להזכיר אותם עכשיו, בגלל שהם דיברו אתי באופן כזה, בעצם חלק אני יזמתי, הדרגים הבכירים ביותר במדינה. הם אומרים: אין דרך חזרה, התחלנו את ההפרטה, הכספים שמוציאים שם הם עצומים. ישבתי גם עם יושב-ראש ועד העובדים, ישבתי עם אנשי החברה. עמדתי לא השתנתה בעניין הזה, השאלה מה היכולות שלנו. 

עכשיו, מה שקרה זה שהם אמרו שהם יביאו חוות דעת, יבחנו את העניין ויביאו חוות דעת.
<מיכל בירן:>
אפילו היו מודיעים מתי - - - יושב פה.
<היו"ר משה גפני:>
רגע, מיכל, שנייה, רק שהדברים יהיו ברורים. ואני עוד לא יודע מה אני עושה, צריך לחשוב בהמשך מה עושים. והם אמרו: ישבנו וחשבנו, כך הם אמרו לי, ואין דרך חזרה – לא הנפקת מיעוט, רק הפרטה כפי שהוועדה החליטה. הוועדה החליטה, והטענה שלהם בעניין הזה היא טענה משפטית פשוטה, מה לעשות, אמרתי את זה גם בדיון הראשון שקיימנו כאן.
עכשיו, הם רצו להיפגש אתי, כבר בשבוע שעבר, הם הביאו חוות דעת שלא נפגשתי איתם. הם רצו להיפגש אתי אתמול. חדרי המידע כבר היו אמורים להיפתח, אמרתי: בכלל אין על מה לדבר. הייתה הבטחה. אז הם סגרו, הם לא פתחו את חדרי המידע. הייתה ידיעה באחד העיתונים, הבאת לי את העיתון, אז מיד התקשרתי, אמרתי: סתם אתם עושים צחוק. זה שידינו על התחתונה – בסדר, אבל אתם משקרים. אז מיד נתנו הוראה לא לפתוח את זה.

שבוע שעבר ביקשו להיפגש, אתמול ביקשו להיפגש. החלטתי לעצמי: מה, אני עושה צחוק מהעניין, מה זה אפגש איתם? עוד יגידו שאני בכלל נתתי להם הכשר. ואני נראה כזה אחד שנותן הכשרים. 

<איילת נחמיאס ורבין:>
אבל תלוי איזה.
<היו"ר משה גפני:>
נכון. סתם, זה היה בבדיחה. אמרתי: בשביל מה, גם פוליטית אני לא צריך את זה. אם עמדתי הייתה של ללכת על הפרטה, אז כדאי לי להיפגש איתם, לבוא לפה, להגיד: אין דיון, אני בעד הפרטה – אני נגד ההפרטה, לא רציתי להיפגש.

– אמר לי שי באב"ד, הוא בא לפה לדיון אצל ראש הממשלה : קח את חוות הדעת. אמרתי: בסדר. אמרתי לתמיר: תחלק את זה בין חברי הוועדה. אני שומע את מה שהחברים אומרים, אעביר את זה הלאה. אחשוב לעצמי, אגיד לכם גם מה אני יכול לעשות, מה אני צריך לעשות. זה נכון שידם על העליונה בעצם העובדה שהוועדה הזאת אישרה את ההפרטה.
<יוסי יונה:>
אבל היא לא סוברנית לשנות את ההחלטה?
<היו"ר משה גפני:>
היא סוברנית. 

<יוסי יונה:>
יפה.

<היו"ר משה גפני:>
אבל אומרים אנשי רשות החברות הממשלתיות: התחלנו כבר את ההליך, כבר אין דרך חזרה.
<מיכל בירן:>
שיספרו את זה למה שקורה ברשות השידור.
<היו"ר משה גפני:>
בסדר, אני לא אומר מה לעשות. אני אומר לכם: אחשוב, את עמדתי הבעתי בדרגים הבכירים ביותר במדינה, הבכירים ביותר – פרח לרנר.
<איילת נחמיאס ורבין:>
גם אני אמרתי לה איזה מילה. 

<היו"ר משה גפני:>
את רוצה בעניין הזה?

<שלי יחימוביץ:>
כן.

<היו"ר משה גפני:>
בבקשה. בסדר, על כל פנים, זאת עמדתי, ונראה מה לעשות, אני לא יודע עוד מה. כן, שלי.
<שלי יחימוביץ:>
אני חושבת שההחלטה על ההפרטה התקבלה בסיטואציה שונה לחלוטין. החברה הייתה בהפסדים כבדים, כאילו היה אין ברירה – לדעתי הייתה ברירה תמיד, כמו שאתה יודע. אבל לצערנו ולהוותנו, המפעל המדהים הזה, שגם אחראי במידה רבה לביטחונה של המדינה, יצא למסלול אחר. אבל הסיטואציה השתנתה. יש צבר הזמנות של משהו כמו 9 מיליארד.
<היו"ר משה גפני:>
היה פה דיון.
<שלי יחימוביץ:>
אז סליחה, אבל פשוט הבנתי שזה עומד על הפרק, נחפזתי - - -
<היו"ר משה גפני:>
היה פה דיון על העניין הזה. זה לא לגמרי כמו שאת אומרת.

<מיקי לוי:>
זה חלקי.
<היו"ר משה גפני:>
זה נכון שיש שינוי בעניין הזה, אבל הוא עדיין לא הגיע למסלול שעליו את מדברת.
<שלי יחימוביץ:>
אני לא טוענת שהכול אידיאלי.

<היו"ר משה גפני:>
בסדר. היה דיון, זה נאמר פה.
<שלי יחימוביץ:>
אני יודעת.

<היו"ר משה גפני:>
כן, בבקשה.

<שלי יחימוביץ:>
אני בטוחה שכל הדברים נאמרו, ושאנשים שהם היום חברים בוועדה גם בקיאים יותר ממני בפרטים, אין לי שום ספק. אני לא מתיימרת לפרוס כאן מידע שמישהו לא יודע. אבל אני חושבת שהרגע של פתיחת חדרי המידע הוא רגע בלתי הפיך בזמן. הוא כאילו פרט קטן, אבל הוא לא פרט קטן. החל מהרגע הזה הרכבת יוצאת לדרך ואי-אפשר לעצור אותה. 

<היו"ר משה גפני:>
אני מסכים אתך. זה נכון.
<שלי יחימוביץ:>
והיד שהחליטה יכולה גם להחליט אחרת. ויכול להיות שהצטברות השינויים והשינוי במצב הכללי מאפשר כן חשיבה מחדש. יכול להיות. אני לא אומרת לשנות את כל ההחלטות ולחזור לאחור, אבל במינימום אנחנו חייבים לעצמנו – לעצמנו, לחברה, לעובדים – במינימום אנחנו חייבים לעצמנו איזשהו דיון מחודש, ולו דיון אחד עוד לפני שחדרי המידע ייפתחו וזו תהיה עובדה מוגמרת.
לכן אני מציעה שוב, אני לא יודעת מה נעשה כאן סביב העניין הזה ספציפית בימים האחרונים, אני חושבת שזה ממש קריטי, זה ממש משמעותי, ולא יפגע בדבר וחצי דבר אם פתיחת חדרי המידע הלילה תעוכב, ויהיה דיון יסודי ורציני כאן עם כל הגורמים – עם הממשלה, עם העובדים.
<היו"ר משה גפני:>
טוב.
<מיכל בירן:>
שאפילו אורי יוגב ישב פה ואמר שהנפקת מיעוט זה אופציה שהולכים עליה בכל החברות החדשות שנועדו להפרטה.
<היו"ר משה גפני:>
אז תראי מה שהם כתבו.

<מיכל בירן:>
לא לא לא. לגבי החברות האחרות הוא אמר - - - מתכוונים ללכת על שיטה אחרת.
<היו"ר משה גפני:>
גבירותי ורבותי – שלי, תודה – אעשה את כל מה שאפשר על מנת שחדרי המידע לא ייפתחו.
<איילת נחמיאס ורבין:>
זו הצהרה משמעותית.

<היו"ר משה גפני:>
בסדר, זה לא – יש לפעמים שאני אומר כאן בוועדה: אעשה מאמץ לעשות כך וכך, ויש לי את הכוח לעשות את זה, כשאני עושה את זה בשם הוועדה, ולוועדת הכספים יש את הכוח. אנחנו במצב שונה, צריך לדעת את זה. אנחנו במצב שונה. כמובן אעשה, אביא לידי ביטוי את כל מה שהחברים אמרו, ואגיד את דעתי, אבקש שחדרי המידע לא ייפתחו.

אגב, העלו, לא הייתי שם לב לעניין הזה, אז הדיון שלנו, מה שאנחנו מדברים עכשיו, היה אחרי פתיחת חדרי המידע. הם היו צריכים להיפתח הבוקר. במקרה נודע לי מהשיחה הזאת – לא, אנחנו פותחים את חדרי המידע. אמרתי: מה זה פותחים את חדרי המידע? קח את המכתב חזרה ואל תיתן לי אותו, ונחכה להם בסיבוב. 
אם הם יעשו דבר שהוא באמת, איך קראת לזה, נכלולי, אני לא יודע אם זאת ההגדרה במקרה הזה - -

<מיכל בירן:>
הגדרה טובה.

<היו"ר משה גפני:>
- - אז הייתה לנו גם יכולת להגיד להם: אל תבואו לכאן. אין לי את היכולת הזאת בגלל שאנחנו אישרנו. טוב, לא חשוב. בסדר, אדבר איתם. 

<מיכל בירן:>
ספר באמת לרשות השידור ולעובדים שלה על מה שאושר ומחליפים אותו. אלה טיעונים מופרכים במדינת ישראל. אולי במדינה מתוקנת הטיעון שלך היה תקף בהקשר הזה.
<היו"ר משה גפני:>
טוב. חבר הכנסת מיקי לוי, הצעה לסדר. 

<מיקי לוי:>
תודה, אדוני היושב-ראש, בוקר טוב. לפני כשלושה שבועות, לבקשתך, לבקשת שר האוצר, ואחרי ויכוחים בקואליציה, נענינו לבקשתכם לדחיית מועדי התקציב, כך שעד ה-31 באוגוסט התקציב יאושר בממשלה. 

<היו"ר משה גפני:>
כבר שכחנו.
<מיקי לוי:>
אני לא שוכח כלום, אדוני.

<היו"ר משה גפני:>
כבר היו הרבה דברים בדרך.

<מיקי לוי:>
אני לא שוכח כלום. זה נושא קריטי, זה בנפשנו העניין הזה של התקציב, הוא נושא כבד. ובינתיים, אדוני, שישה שבועות לפני התקציב – אדוני, אני מבקש שתהיה איתי, זה מה זה קריטי.

<היו"ר משה גפני:>
אני אתך, אוקיי.

<מיקי לוי:>
שישה שבועות. ובאמת נענינו אחרי ויכוחים לבקשה הזו לדחות את המועד. בינתיים שישה שבועות לפני התקציב אני שומע שהממשלה עדיין לא קיימה ולו דיון אחד – אחד – בנושא התקציב. שרי הממשלה עדיין לא יודעים את מסגרת התקציב של משרדיהם, לא יודעים אלו רפורמות. 

<היו"ר משה גפני:>
מה, אתה עוקב אחריהם?
<מיקי לוי:>
ואני חושש, אדוני, שתגיע אלינו בקשה נוספת למועד דחיית התקציב בקצב הזה, וזה כדי לדחוק את הכנסת וגם את שרי הממשלה לאשר תקציב ל-2017-2016. אני אומר את זה ברצינות, אני חושש לעניין הזה. ממכתב שיירטתי ושנשלח למנכ"לי המשרדים, אדוני - -

<היו"ר משה גפני:>
כן, אני אתך.

<מיקי לוי:>
- - מכתב שנשלח אתמול למנכ"לים, אני רואה שמי שחתום על המסמך הזה זה ראש אגף התקציבים באוצר. והוא מבקש לקצץ בתקציבי מדינה, ואני מכיר את התקציבים מהפעם הקודמת, ויש הרבה מאוד קיצוצים ב-3.5 מיליארד שקלים, זה לא שקל וחצי: 77,000,000 שקלים ייגרעו מהמשרד לביטחון הפנים; 263,000,000 שקלים מתקציב ההשכלה הגבוהה הקרובה ללבך; 720,000,000 שקלים מתקציב משרד החינוך – פוגעים בחינוך; 100,000,000 שקלים מתקציב משרד הרווחה במקום להוסיף לרווחה; 14,000,000 שקלים מתקציבים לנכים. והרשימה, אדוני, היא ארוכה, אני לא רוצה להקריא אותה, היא מסתכמת ב-3.5 מיליארד שקלים. 

הוועדה הזו, אדוני, תפקידה לפקח על פעילות הממשלה, בפרט על פעילות האוצר. אני פונה בבקשה אליך, אדוני היושב-ראש, לזמן הנה את שר האוצר או את נציגיו, כדי שיפרטו בפני חברי הוועדה: מדוע לא התקיימה ולו ישיבה אחת בממשלה על תקציב המדינה? מה מסתתר מאחורי המסמך הזה? לאיזה קיצוצים בתקציב המדינה, במשרדים החברתיים, אנחנו - - -
<היו"ר משה גפני:>
מאיפה יש לך את המסמך הזה?
<מיקי לוי:>
אני איש מודיעין, אתה יודע.

<איילת נחמיאס ורבין:>
תקשיב, הוא אמר, לא שמעת, היושב-ראש: יירטתי את המכתב.

<מיקי לוי:>
יירטתי את המכתב. שלשום הוא הוצא, הוכנס לכספות, אבל הוא הגיע לידי בדרך כלשהי.
<היו"ר משה גפני:>
רגע, אתה באמת במודיעין? זאת אומרת, אתה ממשיך?

<מיקי לוי:>
בטח.

<היו"ר משה גפני:>
כל הכבוד.

<מיקי לוי:>
אני מבקש ממך בשם חברי, אלא אם כן מישהו מתנגד, לזמן דיון דחוף בנושא הזה. הקיצוצים האלה הם בנפשנו.
<היו"ר משה גפני:>
טוב. חבר הכנסת מיקי לוי, אני נענה תמיד לבקשתך במה שקורה בוועדה. אני בנושא הזה לא נענה לבקשתך מסיבה פרוצדורלית לחלוטין, לא מסיבה מהותית. אני מברך אותך על זה שהשגת את המסמך הזה, כל הכבוד. נקיים דיון, והתפקיד שלנו גם לפקח על עבודת הממשלה וגם לאשר. המסמך הזה, כאשר הוא יגיע לוועדה, יגיע תקציב המדינה, נראה את הקיצוצים, נדון בהם.

אין לי ולא כלום עם הזמנים של הממשלה. הממשלה יכולה לקיים את הדיון, להחליט על זה בשבועיים – יכולה. על-פי החוק ששונה בגלל המשילות, קראו לזה במירכאות כפולות, 45 יום הספיקו לכנסת ולממשלה יחד. הממשלה יכולה לקבל החלטות.
התפקיד שלנו, ואני לא בורח מהדיון הזה, אבל הוא יתקיים בעזרת השם במועדו.
<מיקי לוי:>
אמן.
<מנואל טרכטנברג:>
אדוני היושב-ראש, אם מותר לי להוסיף, מה שאמרת נכון, הדיון על הקיצוצים, אי-אפשר לקיים אותו אלא כשיש מסמך שמונח לפנינו. אבל חבר הכנסת מעלה פה טענה אחרת, שככל שנדחה יותר ויותר התהליך הזה, הדיון הראשוני בממשלה, ועל כן מה שיקרה כאן, היכולת שלנו להשפיע על התהליך הולכת ומצטמצמת. 

<היו"ר משה גפני:>
ממש לא. 
<מנואל טרכטנברג:>
בוודאי שכן.

<היו"ר משה גפני:>
לא יגעו ביום אחד מהדיונים שלנו. הממשלה יכולה לצמצם את הזמן שלה, היא לא יכולה לצמצם את הזמן שלנו. לא הולך להגיע חוק חדש, עם כל הכבוד. החוק קובע כמה זמן יש לנו.
<מיקי רוזנטל:>
אפשר לשנות את החוק. הם כל הזמן משנים את החוק.

<היו"ר משה גפני:>
לא, לא ישנו.

<מיקי רוזנטל:>
לא, בטח.

<היו"ר משה גפני:>
פרופ' טרכטנברג, ברגע שתהיה שם הסכמה – סתם אני אומר לך, לא פורמלית – ברגע שתהיה שם הסכמה, בשבועיים התקציב יאושר, לא יותר מזה.

<מנואל טרכטנברג:>
טוב.

<היו"ר משה גפני:>
בסדר, אבל מה זה משנה. זה לא העסק שלנו, אנחנו לא ממשלה. כן, יוסי.

<יוסי יונה:>
היושב-ראש, בתוקף תפקידך כנותן הכשרים לפעמים לא הכי פרוצדורליסטיים - - -
<היו"ר משה גפני:>
אני לא נותן הכשרים, שלא תהיה טעות, למחוק את זה מהפרוטוקול. שום הכשר אני לא נותן.

<יוסי יונה:>
בכל זאת, אני מבקש באמת שתתחשב בבקשה שאני מציג בפניך לגבי הנושא הקודם. אנחנו רוצים לתת לך גיבוי פורמלי, להגיד שהתקיימה הצבעה בוועדת הכספים, שבה חברי הוועדה גיבו את יכולתך ללכת ולשאת ולתת עם הגורמים הללו כדי לעצור לאלתר את פתיחת חדרי המידע. למה אנחנו לא יכולים לקבל החלטה לגבות אותך?
<היו"ר משה גפני:>
יש החלטה. להוציא את מיקי לוי שלא שמעתי את דעתו, כל חברי הוועדה, כולל אותי, וגם החברים שהם לא חברי ועדה שהשתתפו בדיון הזה, כולם בדעה שלא לפתוח את חדרי המידע. אני הולך להגיד את זה. אני לא הולך לעשות הצבעה, בגלל שאני לא הולך לעשות צחוק מעצמי. זה צריך להיות על סדר-היום, וצריכים לבוא נציגי הממשלה ולמנוע הצבעה כזאת. זה גם לא רלוונטי, לא עושים דבר כזה. 

<יוסי יונה:>
יופי. שאנחנו תמימי דעים בנושא הזה, כך אנחנו יכולים לומר.
<היו"ר משה גפני:>
אוקיי. מיקי, אתה תעזור לי עם חדרי המידע, אתה רכז הקואליציה.

<מכלוף מיקי זוהר:>
בשמחה גדולה.
<היו"ר משה גפני:>
בסדר, עד שתקבל טלפון ממישהו.

<מכלוף מיקי זוהר:>
ממי?

<היו"ר משה גפני:>
לא יודע – מאובמה, מישהו בדרג הבכיר של המדינה.
אנחנו ממשיכים בנושא שלשמו התכנסנו: הצעת חוק לעידוד מחקר ופיתוח, אנחנו ממשיכים את הדיון. אתמול הגענו לעמוד 637, סעיף 8ד – סדרי עבודת המועצה. קראנו את הסעיף ויש לך שאלות, אמרת?
<שגית אפיק:>
כן.

<היו"ר משה גפני:>
בבקשה.

<שגית אפיק:>
שאלנו פשוט שאלות לגבי סדרי עבודת המועצה. אז סעיף קטן (א) מתייחס לזה שראש הרשות יכנס את המועצה ארבע פעמים בשנה לפחות. לאור העובדה שכל העבודה הולכת להיות במועצה, האם לדעתכם ארבע ישיבות מינימום זה לא מעט מדי? כי בעצם היא הולכת להיות זאת שמשחררת את כל העיכובים שדובר עליהם כאן.
זה מתחדד בייחוד לאור סעיף קטן (ה), שמדבר על זה שלא יתקיים דיון בהיעדרם של עובדי המדינה. עשיתי לעצמי פה איזה תרשים. יוצא שישיבה ראשונה אין, ישיבה שנייה אין, ישיבה שלישית יש, אבל אז יש את הסעיף הבא שאומר שהשר יכול לדחות. 
נראה שכל העיכובים שרציתם לדלג עליהם איכשהו מסתרבלים קצת בהסדר הזה. תסבירו לי אם לדעתכם אני טועה, זה פשוט נראה הסדר קצת מסורבל מדי. וגם אני לא בטוחה אם יש לזה דבר דומה בחקיקה, אשמח לשמוע אם כן.

מספר חברי המועצה הוא שמונה, שזה מספר זוגי. זה היה מכוון?

<היו"ר משה גפני:>
ליושב-ראש יש שני קולות.

<שגית אפיק:>
כן, יש לו קול נוסף להכריע. זהו, זה פחות או יותר, יש לי עוד שאלות אחר כך.

<היו"ר משה גפני:>
שאלות גם לכם, בעניין הזה של המועצה?
<עודד מירב:>
כן, לגבי המועצה וועדת האיתור.

<היו"ר משה גפני:>
בבקשה.

<עודד מירב:>
שמי עודד מירב, ואני מנהל המרכז הטכנולוגי של "General Electric" בישראל. לצערי, לא הייתי פה אתמול, אני רוצה רק להעיר הערה לגבי ועדת האיתור. 

<היו"ר משה גפני:>
לא לא לא. תראו, עם כל הכבוד, אנחנו עם חוק גדול. אני מבקש, מי שרוצה להעיר הערות על סעיפים שדנים עליהם, לבוא ולהעיר הערות, ויכול להיות שגם נקבל את ההערות. לא נקבל הערות שלא על הסעיף הזה. אם יש לך הערה לגבי ועדת האיתור, תעביר לנו אותה בכתב, או לקראת סיום הדיונים לפני ההצבעה תגיד את זה. אני לא הולך לפתוח, פשוט לא נגמור, ועוד מעט אנחנו בתשעה באב. בבקשה. 

<יואב שלוש:>
סליחה, אישרנו אתמול את העניין הזה, כפי שאתה יודע.

<היו"ר משה גפני:>
מה הנושא?

<יואב שלוש:>
אותו נושא, בין אם זה המועצה ובין אם זה ועדת האיתור. הנושאים האלה קשורים - - -
<היו"ר משה גפני:>
אבל עם כל הכבוד, אני לא מסכים. אני לא מבין. אני אומנם לא יודע לדבר בעברית כל כך טוב, אבל לא אקיים דיון. העליתם אתמול נושא, נדון בו לקראת ההצבעה. אנחנו לא חוזרים אליו. יש ויכוח פה ביניכם לבין התאחדות התעשיינים.
<יואב שלוש:>
לא.

<היו"ר משה גפני:>
אז מה זה נוגע לוועדת האיתור עכשיו?

<יואב שלוש:>
אבל אין ויכוח בינינו. לא נכון, כבודו, זה פשוט לא נכון. עם כל הכבוד.

<היו"ר משה גפני:>
אבל ביקשתי לא לדבר על ועדת האיתור. אנחנו עכשיו בסדרי עבודת המועצה. על זה יש הערה – תגיד. שאלתי: האם אתם מצביעים על הסעיף הזה? לא נחזור על סעיפים, כל רגע למקום אחר.
<מיקי רוזנטל:>
הם הבטיחו תשובות על סעיפים שקראנו.
<היו"ר משה גפני:>
אז אמרתי: ברגע שתהיינה תשובות, אני לא הולך הביתה לפני שאנחנו לא גומרים גם את הדיון על ועדת האיתור.
<מיקי רוזנטל:>
בסדר.

<היו"ר משה גפני:>
אבל עכשיו הסדר הוא שאנחנו דנים על הסעיף שעליו אנחנו דנים.

<יואב שלוש:>
אז אם מותר, לעניין הזה שתי הערות. היות שיש קשר בין ועדת האיתור שמאתרת את המועצה לבין המועצה, היות ששוב למען הבהרה אין ויכוח בינינו וכל ארגון אחר.
<היו"ר משה גפני:>
כן, אני חוזר בי, אין ויכוח. אתם חברים טובים.

<יואב שלוש:>
אין ויכוח, אני מבקש להדגיש את זה.

<היו"ר משה גפני:>
כמו שאני ואייכלר. זה בסדר, כן.

<יואב שלוש:>
במקרה אלישע ואני עמיתים כבר 30 שנה, אז אין שום בעיה בעניין הזה. ולגופו של עניין, אני מבקש מאוד מכבודו - - -
<היו"ר משה גפני:>
לא לכתוב את זה בפרוטוקול.

<מיקי רוזנטל:>
לא כולם הבינו את הבדיחה. זה היה מאוד מינורי. ליודעי ח"ן הייתה הבדיחה.

<יואב שלוש:>
יחד עם זאת, ברשותכם, ואני מבין את הרצון לסדר, בעקבות השיחה של אתמול זימנו לכאן אדם שהוא מנכ"ל "General Electric" בישראל, מנכ"ל של אחת מחברות הביו-טק. אנא, תקשיבו להם דקה מזמנכם, לא ייקח יותר מזה, כדי לתת לכם פרספקטיבה על נושא שלדעתנו אתמול נרמס, ושאנחנו מרגישים שסוגרים לנו את הדלת ושלא בצדק. אז אני מאוד מאוד מבקש: תנו להם את העניין הזה על מנת שהדיון יוכל להתקדם, מה גם שוועדת האיתור משפיעה על המועצה.
<היו"ר משה גפני:>
טוב. דקה.
<עודד מירב:>
תודה. דקה אחת. אני מייצג בישראל את אחת החברות - - -
<היו"ר משה גפני:>
לא, אתה לא עושה לי "חיים שכאלה". אני מבקש, תעיר על ועדת האיתור. באמת, אני מרגיש מזופת עם כל העניין הזה. אני צריך להתקדם, הוא ביקש יפה, בסדר.

<עודד מירב:>
משפט אחד.

<היו"ר משה גפני:>
אז תגיד משפט, אל תגיד לי מה אתה מייצג. מייצג, בסדר, אתה איש מכובד נראה.

<עודד מירב:>
סליחה, משפט אחד.

<היו"ר משה גפני:>
בבקשה.

<עודד מירב:>
"General Electric", כמו עוד 300 חברות רב-לאומיות בישראל מעסיקות 50% מעובדי ההיי-טק בישראל ומממנות 50% מתקציב ה-R&D של מדינת ישראל. החברות האלה מאוגדות בארגון ה-IATI ברובן הגדול. ולכן אנחנו חושבים שזה מאוד הגיוני וחשוב שארגון ה-IATI יהיה מיוצג בוועדת האיתור. תודה רבה.
<היו"ר משה גפני:>
יפה, תודה רבה. בסדר.
<דוד מלק:>
אדוני, אם אפשר רק הערה קצרה.

<היו"ר משה גפני:>
מי אדוני?

<דוד מלק:>
שמי דוד מלק, אני עובד בחברת "ביוליין", חברת ביוטכנולוגיה לפיתוח תרופות ישראלית. הייתי רוצה גם להעיר עוד הערה בנוגע לתחום הביוטכנולוגיה ומדעי החיים. תחום מדעי החיים הוא תחום שמיוצג אקסקלוסיבית אך ורק על ה-IATI. מעולם לא עבדנו עם אף גוף אחר, אין את הידע והמיומנות והרקע להבין את התחום הצומח הזה, חוץ מב-IATI. 

<היו"ר משה גפני:>
טוב. ולכן מה אתה מבקש?

<דוד מלק:>
אני מבקש שה-IATI ייוצגו כראוי - - - 
<היו"ר משה גפני:>
בסדר. דברו עם הממשלה שהם ישימו את זה, זה לא עסק שלנו. תודה רבה.
<שגית אפיק:>
אתם יכולים להשיב?

<אבי חסון:>
כן. אתחיל ונמשיך אחר כך. ראשית, לגבי מספר הישיבות, כמובן המילה המשמעותית פה היא "לפחות". וככל שתידרשנה ישיבות לנושאים כאלה ואחרים, יהיו יותר.
<מיקי רוזנטל:>
שמת לב לדוחות מבקר המדינה, שלפחות נהיה המספר קובע. לא אמרתי את זה עליכם, אלא על העיקרון. כל פעם שאני קורא את דוח מבקר המדינה, אף פעם לא היה יותר, תמיד היה לפחות.
<שגית אפיק:>
כמה אתם באמת מתכננים לקיים – שש, עשר? 

<אבי חסון:>
האמת היא שאנחנו לא יודעים. אני רק מזכיר שהקצאת הכספים לחברות לא מתנהלת דרך המועצה. כלומר, העבודה השוטפת מתנהלת בוועדות המחקר, כפי שהיה גם היום.
<שגית אפיק:>
אבל המסלולים נקבעים במועצה.
<אבי חסון:>
כן, אבל מספר המסלולים החדשים שנקבעים בשנה ממוצעת הוא קטן. אנחנו לא יוצאים עם חמש תוכניות חדשות כל שנה. אז אני אומר: ככל שתידרשנה, תהיינה יותר ישיבות. אבל בכנות אני אומר: להחליף את המספר ארבע בשש, אין לי איזה התנגדות עקרונית כזאת או אחרת, כי בפועל תהיינה את מספר הישיבות שיהיה.
לגבי נושאי סדרי הוועדה והקוורום – מיכה, אם אתה רוצה להתייחס לזה, אבל ממילא יש לנו שינויים שם.
<מיכה פרלמן:>
עוד לא שאלו על זה, לכן אני מעדיף - - -

<אבי חסון:>
לא, שאלו. היא שאלה: אם ישיבה אחת נעדרים, ואחר כך וכן הלאה. 

<מנואל טרכטנברג:>
אדוני היושב-ראש, לנקודה הזאת אני רוצה להעיר. 

<היו"ר משה גפני:>
שנייה, אתן לך. למה כל זמן שעובד מדינה לא נמצא אז אי-אפשר לקיים את הישיבה?
<מיכה פרלמן:>
קודם כול, אקדים ואומר שעוד יהיו שינויים לסעיף הזה עצמו וגם לסעיף שלפניו.

<היו"ר משה גפני:>
שמה?

<מיכה פרלמן:>
יהיו עוד שינויים לנוסח שאתה רואה היום בפניך.
<מיקי רוזנטל:>
אתה יודע, זה מקומם. אז תביאו את זה - - -
<היו"ר משה גפני:>
שנייה, מה מקומם?

<מיקי רוזנטל:>
מה אכפת לך, תן להתבטא קצת.

<היו"ר משה גפני:>
יש בי תמימות. לא, באמת. אני שם את החוק הזה, אומרים לי שזה דחוף, באמת.
<מיכה פרלמן:>
לא, שנייה.

<היו"ר משה גפני:>
תן לי לדבר. הדבר היחיד שנשאר לי זה רק לדבר, חוץ מזה כלום. יושבים אתי, אומרים לי שזה דחוף. ועדת הכספים יש לה סדר יום עמוס. באמת, יש לי ערימה ענקית, גם של בקשות של החברים ושל הכול. כל השבוע אני מקדיש לחוק הזה. לא כל כך הבנתי, אז מה התמימות הזאת שלי, אם עוד יש לכם שינויים, אז מה הייתי צריך לשים כל השבוע על סדר-היום?

<מיכה פרלמן:>
זה גם עלה בין היתר בעקבות הדיונים שהיו אתמול.

<היו"ר משה גפני:>
אה, סליחה. 

<מיכה פרלמן:>
גם אתמול עבדנו הרבה מאוד - - -
<היו"ר משה גפני:>
אז אם ככה, אז אני לא תמים. אתם הולכים לעשות שינויים? בגלל שהעירה היועצת המשפטית – הראש שלי היה במשהו אחר – לא יכול להיות מצב כזה שבו אם אחד חסר אז לא מתקיימת הישיבה. זה נראה שכאילו הכול מתנהל במין פרטץ' כזה.
<מיכה פרלמן:>
ברמה העקרונית, ותיכף נדבר על - - -

<היו"ר משה גפני:>
אתם הולכים לשנות את זה?

<מיכה פרלמן:>
לא, את העיקרון הזה לא, אבל הנוסח עצמו כן. עכשיו, בוא נדבר רגע על העיקרון, למה שמנו את התנאי הזה.
<מיקי רוזנטל:>
על הרציונל.

<מיכה פרלמן:>
הרציונל, בדיוק. הרציונל אומר את הדבר הבא: מכיוון שהמועצה הזאת יש לה סמכויות, שהיא לא מועצה רגילה של ניהול תאגיד, אלא באמת תקבע מסלולי הטבה, שזה בעצם קריטריון של קבלת כספים לחברות פרטיות, משהו שבאמת הוא יישום מדיניות ממשלה פר אקסלנס.

ולכן היה נראה לנו לא סביר שאם נציגי הממשלה לא נוכחים בדיון, אז שתתקיים החלטה לגבי מסלול הטבה. זה בעצם הרציונל.
<היו"ר משה גפני:>
אבל המשמעות של העניין, שיכולה לעבור תקופה מאוד ארוכה והמועצה לא תתכנס. אחד מעובדי המדינה נמצא בחו"ל ואחד מעובדי המדינה נמצא בדיון אחר יותר חשוב.
<אבי חסון:>
בגלל זה הטריק הזה פעם אחת מחזיק מעמד.

<שגית אפיק:>
וגם כל מטרת החוק זה להוריד את הסרבולים האלה.

<מיכה פרלמן:>
אתם צודקים. בגלל העניין הזה ניסינו ליצור איזשהו איזון. לתת אפשרות באמת פעם אחת אולי כן לדחות דיון כדי לקיים אותו כמו שצריך, לצורך העניין. אבל אם לא, וכדי גם לא לאפשר, לצורך העניין, לאף חבר גם לתקוע דיון כזה או אחר בעניין הזה, יש איזשהו דד-ליין שאחריו יש את הקוורום - - - 
<היו"ר משה גפני:>
אבל, מיכה, אם תקבעו שכשאחד מעובדי המדינה הישיבה לא מתקיימת, הוא לא יימצא.

<אבי חסון:>
פעם אחת.

<מיכה פרלמן:>
לא, רק פעם אחת.

<היו"ר משה גפני:>
מה סימנת לי פה?

<שגית אפיק:>
יש לכם פעמיים. 

<היו"ר משה גפני:>
רגע, מה שכתוב פה זה בסדר? אז אני שואל: ישיבה מס' 1 ללא אחד מהחברים שהוא עובד מדינה – לא מתקיימת; ישיבה מס' 2 ללא אחד מהחברים שהוא עובד מדינה – לא מתקיימת; ישיבה מס' 3 ללא אחד מהחברים שהוא עובד מדינה – מתקיימת. 
<שגית אפיק:>
והשר יכול לבטל.

<היו"ר משה גפני:>
בשתי הישיבות הראשונות יהיו חלק מעובדי המדינה שלא יבואו. אז זה לא בסדר. אבל אם תקבעו שבאחד לא מתקיים, בשני כן מתקיים, אז הוא יהיה. נורא פשוט. אצל ראש הממשלה למשל, חס וחלילה, אני אתו וזה - - -

<אראל מרגלית:>
גפני, בוא נגיע, יש לנו סעיפים חשובים בחוק. באמת, נדבר על ישיבות? שיגיעו לישיבות ויהיו ישיבות. זהו, יאללה, בואו נלך קדימה, יש לנו השקעות, יש לנו מו"פ, יש לנו פה, יש לנו שם.

<היו"ר משה גפני:>
לא, אני מצטער.

<אראל מרגלית:>
הגיעו אנשים חשובים, בואו נגיע - - -

<היו"ר משה גפני:>
לא רוצה. אני רוצה גם את הסעיף הזה לברר עד תום.
<אראל מרגלית:>
אוקיי, בסדר.

<היו"ר משה גפני:>
יש לנו ראש ממשלה – אה, בגלל שדיברתי על ראש הממשלה? אז לא אדבר עליו. ראש הממשלה מקבל החלטות בסוף, באמצע הוא לא. אם עובד המדינה הזה ילך בדרכו של ראש הממשלה, בישיבה הראשונה הוא יגיד: אתה יודע מה, אני נוסע עם אשתי לחו"ל. מה יקרה? הרי הישיבה לא תתקיים. בסדר, ישיבה אחת אנחנו נותנים לו לנסוע לחו"ל. אבל בישיבה השנייה? תגידו, נפלתם על השכל? למה? 

<מיכה פרלמן:>
אז קודם כול, התיקון הראשון שנציע זה להפוך את זה משניים לאחד.

<היו"ר משה גפני:>
בסדר, אז תעשו את התיקונים האלה.

<מיכה פרלמן:>
זה אחד. שניים, יש גם את הנושא שעלה עם נציגי הציבור שרוצים גם להיות - - -

<היו"ר משה גפני:>
טוב.

<מיכה פרלמן:>
אז גם אותם נצטרך לשלב - - - 

<היו"ר משה גפני:>
טוב. יש עוד שאלות בסעיף הזה? בבקשה, פרופ' טרכטנברג.
<מנואל טרכטנברג:>
אני רוצה להעיר על העניין של מספר ישיבות, שדנו על זה. אז אמרת נכון: ארבע לפחות, אז לכאורה זה יכול להיות כל דבר. אבל יש מסר במספר הזה. ואתה יודע, מתקבעים דפוסי עבודה לעתים, שמה לעשות, אמרת ארבעה וזה יהיה ארבעה. ולכן אני מציע, באמת מתוך היכרות של גופים מעין אלה, תקבעו שישה. ואז לפחות שישה.
<אבי חסון:>
מאה אחוז, לי אין שום התנגדות. 

<שגית אפיק:>
שישה לפחות. כפי הנוסח היום. 

<היו"ר משה גפני:>
שישה מפגשים, ואם אפשר, שש ישיבות.

<מנואל טרכטנברג:>
זה אני לא יודע, שייפגשו לפחות.

<היו"ר משה גפני:>
אני מסכים אתך. בבנק ישראל זה - - -
<שגית אפיק:>
שש. בבנק ישראל, המועצה – שש.
<מנואל טרכטנברג:>
תראה, נעדרתי אתמול מהישיבה, אתה יודע, מסיבה מאוד מאוד טובה.

<היו"ר משה גפני:>
כן, אני יודע.

<מנואל טרכטנברג:>
אני מבקש רשות ממך, מתי שתמצא לנכון בזמן הקרוב, להעיר שתי הערות שהן חשובות.
<היו"ר משה גפני:>
טוב. אבל בהמשך, בסדר?

<מנואל טרכטנברג:>
כן, אבל שלא - - -

<היו"ר משה גפני:>
בסדר. מאה אחוז. כן, שגית. 

<שגית אפיק:>
שאלה אחרונה. בסעיף קטן (ז): ישיבות המועצה והחלטותיה יתועדו בפרוטוקול. אז אומנם יש לכם עוד סעיף כללי שמדבר גם על שקיפות. אני חושבת שיש סעיפים בחקיקה יותר בהירים ביחס לפרוטוקול. ועלתה כאן החשיבות בישיבה הקודמת לגבי פרוטוקול שקוף שיתפרסם, ואני חושבת שעדיף לאמץ את הנוסחים האחרים שיש היום בחקיקה – חוק רשות השידור, חוק בנק ישראל – ניסוחים חדשים שמבהירים את זה שהפרוטוקול משקף את כל מה שנאמר. אין לכם בעיה עם זה? אוקיי.
<היו"ר משה גפני:>
בסדר. הלאה, סמכויות השרים.

<שגית אפיק:>
תקריא, צפריר.

<צפריר נוימן:>
מי שלא יודע, אנחנו בעמוד 638.

	סמכויות השרים לגבי החלטות המועצה ביחס למסלולי הטבות
	8ה.
	(א)
החליטה המועצה על אישור מסלול הטבות, על שינויו או על ביטולו, תובא ההחלטה לפני השרים בתוך שבעה ימים.

	
	
	
	
	(ב)
השרים יהיו רשאים להתנגד, בכתב, להחלטת המועצה כאמור בסעיף קטן (א), בתוך 14 ימי עבודה מיום שנמסרה להם ההחלטה; לא התנגדו השרים כאמור, תיכנס החלטת המועצה לתוקף.
(ג)
על אף האמור בסעיף קטן (ב), החלטת מועצה על אישור מסלול הטבות, על ביטולו או על שינויו שהתקבלה בהעדר כל חברי המועצה שהם עובדי משרד הכלכלה או כל חברי המועצה שהם עובדי משרד האוצר, תיכנס לתוקף רק לאחר אישור השר שחברי המועצה שהם עובדי משרדו לא נכחו בעת קבלתה או בחלוף 60 ימים ממועד קבלת ההחלטה, לפי המוקדם, וככל שהשר לא התנגד להחלטה בכתב.


<היו"ר משה גפני:>
רגע, רק תסביר את זה.

<צפריר נוימן:>
אוקיי. כמו שהשר הסביר אתמול בדיון, אישור המסלולים עובר למועצה, זאת הסמכות שלה לאשר. יחד עם זאת, המסלול עובר לשני השרים כשרים שאחראים על החוק. לשרים יש 14 ימי עסקים, לא 14 ימים רגילים כדי למסור את התנגדותם.
<היו"ר משה גפני:>
זה המעורבות שלהם? זאת אומרת, הם לא יצאו מהעניין, יש להם זכות וטו.
<צפריר נוימן:>
זכות וטו אקטיבית.

<היו"ר משה גפני:>
אוקיי, הלאה. 

<שגית אפיק:>
זה (א). רגע. ו-(ג) זה העניין לגבי שהם אמרו שהם יתקנו ככל הנראה.

<קריאה:>
לא.

<שגית אפיק:>
את זה לא תתקנו. 60 ימים תשאירו? כי 60 ימים זה המון זמן.
<מיכה פרלמן:>
היום זה שנתיים.
<שגית אפיק:>
אוקיי. תסביר.

<צפריר נוימן:>
כאן רק צריך להבדיל שאנחנו מדברים על מצב שבו, עם כל הכבוד לעובדי המדינה שמייצגים את המשרד, לשר יש את האפשרות עדיין לגבור עליהם בהחלטתו.
<שגית אפיק:>
רק אם אפשר להוסיף את המילה "מנומקת" להתנגדויות גם בסעיף קטן (ב) וגם בסעיף קטן (ג), להתנגדויות של השר, שזה יהיה מנומק. בסדר? תודה.
<קריאה:>
אין שום בעיה.

<היו"ר משה גפני:>
הלאה. זכות לקבלת מידע.
<צפריר נוימן:>
	זכות לקבלת מידע
	8ו.
	לכל חבר המועצה הזכות לבדוק את מסמכי הרשות ואת רישומיה ולקבל העתקים מהם, ולבדוק את נכסי הרשות ואת התחייבויותיה, ככל שהדבר דרוש למילוי חובותיו כחבר המועצה.

	ועדת ביקורת
	8ז.
	(א)
המועצה תמנה מבין חבריה ועדת ביקורת בת שלושה חברים; אחד מהם יהיה חבר המועצה מקרב עובדי המדינה ושניים מהם יהיו חברי המועצה מקרב הציבור; ראש הרשות לא יהיה חבר בוועדת הביקורת. 


<מנואל טרכטנברג:>
אני רוצה להעיר כאן. לא נאמר מי יהיה יושב-ראש ועדת הביקורת. והדעת נותנת בכל גוף נורמלי שראש ועדת הביקורת הוא איש ציבור ולא אחד מעובדי ה - - -
<היו"ר משה גפני:>
בסדר. מקובל עליכם? אבי.
<אבי חסון:>
אין שום בעיה.
<היו"ר משה גפני:>
בסדר, ההערה התקבלה.

<צפריר נוימן:>
שנייה, עדנה, יש בעיה שיושב-ראש ועדת הביקורת, שהיא מורכבת מעובד מדינה ושני נציגי ציבור, היושב-ראש יהיה - - -

<היו"ר משה גפני:>
איש הציבור.

<עדנה הראל:>
לא, אין בעיה. ההיפך, רצינו שהוא לא יהיה ראש הרשות, אבל אין לנו שום בעיה - - -
<שגית אפיק:>
אבל כיוון שזה נציגי הציבור שבמועצה וזה נציגי ציבור, איך - - -

<עדנה הראל:>
בסדר, גם דח"צים - - -

<צפריר נוימן:>
המועצה יכולה לקבל החלטה במסגרת ההחלטה, כי הרי היא קובעת מיהם חברי ועדת הביקורת, היא יכולה להחליט מי יהיה היו"ר.
<שגית אפיק:>
לא זאת השאלה שלי. נציגי הציבור שיש לכם היום במועצה הם בעלי מוניטין - - -
<עדנה הראל:>
בתחום הזה.

<שגית אפיק:>
הם עם כשירויות מאוד ספציפיות.
<עדנה הראל:>
לא, לא עניין של ניגודי עניינים, את - - - לנהל ועדת ביקורת.

<שגית אפיק:>
 בדיוק. הוא דיבר על מישהו מבחוץ.

<היו"ר משה גפני:>
לא לא לא. מבין המועצה.
<מנואל טרכטנברג:>
- - - מתוך השניים האלה.

<היו"ר משה גפני:>
מתוך אנשי הציבור במועצה, בוודאי.

<עדנה הראל:>
הם בלתי תלויים. הם לא אנשים שהם נציגים. אבל הם יכולים להיות עם הבנה - - -
<אראל מרגלית:>
ולכן הם נמצאים בתוך - - -

<עדנה הראל:>
בדיוק.

<אראל מרגלית:>
לנושא אחר. אנחנו מתייחסים לזה שאנחנו רוצים שמנכ"ל הרשות יהיה חלק מה-Board – איך אתם קוראים לזה שם? 

<שגית אפיק:>
מהמועצה. עוד לא הגענו לזה.
<עדנה הראל:>
יש לנו בעיה עם זה.

<היו"ר משה גפני:>
רגע, עדנה, עם מה הבעיה? 

<עדנה הראל:>
חשבתי שהבנתי מהר, אני מתנצלת.
<היו"ר משה גפני:>
לגבי המנכ"ל?

<עדנה הראל:>
כן.

<היו"ר משה גפני:>
אם הבנת זה מצוין, אבל כשנגיע למנכ"ל תגידי. הלאה.
<צפריר נוימן:>
	
	
	
	
	(ב)
ועדת הביקורת – 

	
	
	
	
	
	(1)
תעמוד על ליקויים בניהול הרשות, בין השאר תוך התייעצות עם המבקר הפנימי של הרשות או עם רואה החשבון המבקר, ותציע למועצה דרכים לתיקונם; מצאה ועדת הביקורת ליקוי כאמור שהוא ליקוי מהותי, תקיים ישיבה אחת לפחות לעניין הליקוי הנדון, בנוכחות המבקר הפנימי או רואה החשבון המבקר, לפי העניין, ובלא נוכחות של נושאי משרה ברשות שאינם חברי הוועדה; על אף האמור בפסקה זו, נושא משרה רשאי להיות נוכח בישיבה כאמור לשם הצגת עמדה בנושא שבתחומי אחריותו;

	
	
	
	
	
	(2)
תבחן את מערך הביקורת הפנימית של הרשות ואת תפקודו של המבקר הפנימי וכן אם עומדים לרשותו המשאבים והכלים הנחוצים לו לצורך מילוי תפקידו, בשים לב בין השאר לצרכיה המיוחדים של הרשות ולגודלה;

	
	
	
	
	
	(3)
תדון בדוחות של המבקר הפנימי ובדוחות מבקר המדינה;

	
	
	
	
	
	(4)
תבחן את תכנית העבודה של המבקר הפנימי ותעבירה לאישור המועצה בצירוף הערותיה והמלצותיה;

	
	
	
	
	
	(5)
תחליט אם לאשר פעולות ועסקאות הטעונות אישור לפי סעיף 15יז לחוק. 


	
	
	
	
	
	(ג)
יושב ראש ועדת הביקורת יכנס את ועדת הביקורת לדיון בנושאים שיועמדו על סדר יומה על ידו או על ידי חבר ועדה אחר או על ידי המועצה, המנהל הכללי של הרשות או המבקר הפנימי.

	
	
	
	
	
	(ד)
מי שאינו חבר בוועדת הביקורת לא יהיה נוכח בישיבות הוועדה בעת דיון ובעת קבלת החלטות הוועדה, אלא אם כן קבעו יושב ראש הוועדה או הוועדה כי הוא נדרש לשם הצגת נושא מסוים או לשם ניהולה התקין של הישיבה.

	
	
	
	
	
	(ה)
על אף הוראות סעיף קטן (ד), המבקר הפנימי והיועץ המשפטי של הרשות יקבלו הודעות על קיום ישיבות ועדת הביקורת ויהיו רשאים להשתתף בהן.

	
	
	
	
	
	(ו)
הודעות על קיום ישיבת ועדת הביקורת שבה עולה נושא הנוגע לביקורת הדוחות הכספיים, תומצא לרואה החשבון המבקר שיהיה רשאי להשתתף בה.

	
	
	
	
	
	(ז)
ועדת הביקורת תגיש למועצה או למנהל הכללי של הרשות דוח על פעילותה, אחת לשנה לפחות.


<מנואל טרכטנברג:>
אני רוצה לשאול לגבי הדוח הזה: הדוח הזה, מלבד זה שהוא יוגש למועצה, הוא יפורסם לציבור גם?
<צפריר נוימן:>
קבענו במסגרת הכללים של השקיפות של הפעילות של המועצה, והרי זאת ועדה שמורכבת מחברי המועצה, שהמועצה קובעת את הנהלים בנוגע לשקיפות של הדברים האלה.
<מנואל טרכטנברג:>
אני חושב שמתבקש שדוח ביקורת שנתי יפורסם לציבור בכל מקרה.
<מיקי לוי:>
אבי, יש שם אבל דברים סודיים?
<אבי חסון:>
יכולים להיות. 

<מיקי לוי:>
תצטרך להוציא אותם מהפרסום לציבור.

<אבי חסון:>
יש נושאים של סודיות מסחרית שכלולים בפעילות השוטפת שלנו.
<מיקי לוי:>
דברים סודיים, שלא ייכללו בפרסום.

<מנואל טרכטנברג:>
לא, בסדר. אבל אני חושב שכעיקרון דוח ביקורת, אני לא מדבר על כל, אתה יודע, הרי במהלך השנה כל פעם קורה משהו. אבל דוח ביקורת שנתי שמסכם, חייבים לפרסם את זה לציבור.

<אראל מרגלית:>
- - - לסעיפים העיקריים. 

<היו"ר משה גפני:>
גם לי אין סבלנות, מה לעשות, אבל זו עבודה.

<אראל מרגלית:>
אנחנו מסמיכים פה - - -

<היו"ר משה גפני:>
לא מסמיכים שום דבר.

<אראל מרגלית:>
תגמרו את ועדת הביקורת. 

<היו"ר משה גפני:>
לא. צריך, מה לעשות.

<מנואל טרכטנברג:>
אדוני היושב-ראש, הערתי הערה, אני רוצה לדעת שזה מקובל.

<היו"ר משה גפני:>
בסדר גמור. אראל אומר: בוא נגיע לסעיפים העיקריים – זה גם סעיף עיקרי.
<אראל מרגלית:>
מאה אחוז. צודק.

<מנואל טרכטנברג:>
אז זה מקובל עליכם?

<עדנה הראל:>
לפרסם את דוח הביקורת?

<מנואל טרכטנברג:>
את דוח הביקורת השנתי, שאחת לשנה הוא מוגש למועצה.

<עדנה הראל:>
אני לא יודעת. התפקיד של ועדת ביקורת בדרך כלל זה לשמש כלי בידי ההנהלה.

<מנואל טרכטנברג:>
כן, אבל זה קורה באופן שוטף, ויש כל הזמן דיאלוג בין הוועדה הזאת לבין המועצה לתיקון ליקויים. דוח ביקורת שנתי יש לו פונקציה שנותנת את התמונה הכללית של מה שהיה, לא היה וכו'. ואני חושב שזה נורא חשוב בגוף כזה - - -
<היו"ר משה גפני:>
למה יש בעיה לפרסם את זה?
<טלי ארפי:>
אני חושבת שזה בסוף יכול דווקא לפגוע בעבודת הביקורת, כי אם האנשים שבעצם נתונים לוועדת הביקורת וגם אלה שעושים את ועדת הביקורת, יידעו שהדוח הזה הולך להיות מפורסם, החשש הוא שעבודת הביקורת לא תצביע על אותם ליקויים ותפעל לתיקון שלהם. עכשיו, מה שאתה מציע - - -

<מנואל טרכטנברג:>
אני לא מדבר לכל דוח ספציפית. אני לא מדבר לכל פעם שוועדת הביקורת מעלה ליקויים ובאה למועצה ודורשת תיקונים. פעם בשנה יש דוח מסכם על הפעילות של הוועדה.
<צפריר נוימן:>
זה בסופו של דבר אבל, כבוד חבר הכנסת, מגיע לאותה נקודה. היא תצטרך לסקור את הפעולות - - - שהיא עשתה.
<מנואל טרכטנברג:>
אבל אפשר לעשות את זה בצורה כזו - - -

<היו"ר משה גפני:>
רגע, אבל אי-אפשר שכמה ידברו יחד. בבקשה, כן. צפריר, דקה.
<טלי ארפי:>
אפשר אולי להציע שיפורסמו הליקויים שתוקנו.
<היו"ר משה גפני:>
שגית או עדנה, מה המצב בגופים דומים עם דוח הביקורת – מתפרסם או לא מתפרסם?
<טלי ארפי:>
לא, בחברות ממשלתיות לא מפרסמים. לא מפרסמים את דוח הביקורת.
<מנואל טרכטנברג:>
קחי חברות מסחריות.

<היו"ר משה גפני:>
לא, לא מסחריות. מסחריות זה משהו אחר, מסחריות ודאי לא מתפרסם. בחברות ממשלתיות – לא מתפרסם. אז פרופ' טרכטנברג, אני לא מציע.

<שגית אפיק:>
מה שכן, בחיקוקים אחרים יש מועד קבוע, את זה אתם יכולים. זאת אומרת, יש חודש, יום. זה אולי אפשר. 

<היו"ר משה גפני:>
בסדר, אם אנחנו הולכים לפי מה שבחברות ממשלתיות, שזה לא מתפרסם, אז צריך שיהיה גם מועדים. כן.

<שגית אפיק:>
אז לקבוע מועד. יש לי רק שתי שאלות.

<היו"ר משה גפני:>
אם אפשר רק את השאלות בקצרה, שאראל לא יתעצבן.

<אראל מרגלית:>
אנחנו מסמיכים - - -

<היו"ר משה גפני:>
לא מסמיכים. 
<שגית אפיק:>
כשאתם מדברים על ליקויים בניהול הרשות, כיוון שהמועצה היא חלק מאורגני הרשות, מבחינתכם זה גם הליקויים לעניין המועצה – אני מבינה נכון את פסקה (1)?
<צפריר נוימן:>
ועדת הביקורת בודקת גם את תפקוד המועצה.
<שגית אפיק:>
טלי, ועדת הביקורת בודקת גם את תפקוד המועצה?
<עדנה הראל:>
לא לא. שנייה.

<שגית אפיק:>
לא? אוקיי, אז תסבירו.

<עדנה הראל:>
בדיוק מה שקודם התחלתי להגיד. כמו מבקר פנימי, הרי התיזה שהוא כלי בידי המנכ"ל לביקורת. הוא לא יכול להיות כלי של הגוף עצמו. זה במסגרת תפקידי הבקרה של דירקטוריון בהקבלה לחברות על הפעילות של החברה והתאמתה למדיניות שהתווה הדירקטוריון וכו'. 

אל תשכחי שחוץ מהביקורת הזאת –זה כלי פנימי – חוץ מהביקורת הזאת הגוף הזה מבוקר על-ידי מבקר המדינה, הוא תאגיד סטטוטורי לכל דבר. ויש את שאלת הבקרה הפרלמנטרית שביקשתם שנחזור אליכם. אז לכן דוח הביקורת הזה לא אמור להיות תחליף לכלים האלה של בקרה חיצונית ציבורית, בסדר? 

<שגית אפיק:>
בסדר. פסקה (5) יש עניין של החלטה לגבי אישור עסקאות של הרשות עם נושא משרה בה. אם אתם יכולים להסביר את המשמעות של זה? 

<צפריר נוימן:>
זה לקוח מתזכיר שפרסם משרד המשפטים הנוגע לתאגידים סטטוטוריים, דבר שדי מקובל גם היום בחוק החברות, אם אני לא טועה, שנושאים של אישורי עסקה - - - יש גם עוד גורם אחד שהיא ועדת הביקורת, שבודקת את הנושא יותר לעומק וגם נותנת את החלטתה. וזה מצטרף כעוד שלב במהלך האישור של העסקה.
<היו"ר משה גפני:>
טוב. הלאה, המנהל הכללי.

<צפריר נוימן:>
אנחנו רוצים רק להוסיף משהו. 

<מיכה פרלמן:>
תיקון קטן לסעיף קטן (ה), שפה "על אף הוראות סעיף קטן (ד), המבקר הפנימי והיועץ המשפטי של הרשות יקבלו הודעה על קיום ישיבות ועדת הביקורת ויהיו רשאים להשתתף בהן". כיוון שבגוף הזה יהיה גם חשב שזה החשב הכללי, אנחנו רוצים לצרף אותו גם לאותן הודעות, ושהוא יהיה רשאי להשתתף.
<היו"ר משה גפני:>
טוב. כמה הודעות שאתם רוצים, זה בסדר. הלאה. הנה, המנהל הכללי עכשיו. איפה אראל מרגלית? לא חשוב, תמשיך. 
<צפריר נוימן:>
	המנהל הכללי
של הרשות
	8ח.
	(א)
המועצה תמנה מנהל כללי לרשות מתוך רשימת מועמדים שעליהם המליצה ועדה לאיתור מועמדים (בסעיף זה – ועדת האיתור); ועדת האיתור תמונה בידי המועצה מקרב חבריה ובראשה יעמוד ראש הרשות; על ועדת האיתור וחבריה יחולו הוראות סעיף 8ב(ו).

	
	
	
	
	(ב)
למנהל הכללי של הרשות יהיו נתונות כל סמכויות הניהול והביצוע של הרשות, לרבות גיבוש תכניות עבודה ברשות אשר יובאו לאישור המועצה, והוא יהיה נתון לפיקוח המועצה.

	
	
	
	
	(ג)
על מינוי המנהל הכללי של הרשות יחולו הוראות סעיפים 37(ב) ו-(ג) לחוק החברות הממשלתיות, בשינויים המחויבים, והוא ייעשה לאחר התייעצות עם הוועדה לבדיקת מינויים כהגדרתה בחוק האמור.

	
	
	
	
	(ד)
ראש הרשות, בהסכמת הממונה על התקציבים במשרד האוצר, יקבע את אמות המידה לאיתור מועמדים מתאימים לתפקיד המנהל הכללי של הרשות על ידי ועדת האיתור.


<מנואל טרכטנברג:>
אני רוצה להעיר כאן.

<היו"ר משה גפני:>
רגע, שנייה.

<מנואל טרכטנברג:>
על הסעיף הזה.

<היו"ר משה גפני:>
כן, שנייה.

<צפריר נוימן:>
נגמר הסעיף.
<היו"ר משה גפני:>
אה, גמרתם? בבקשה.

<מנואל טרכטנברג:>
לא, סעיף (ד) תמוה בעיני. מה פתאום שראש אגף התקציבים הוא זה – למה בהתייעצות אתו? כלומר, תראו, הדברים האלה נורא חשובים, הקביעה של אמות המידה לאיתור מועמדים. זה צריך להיות שראש הרשות מביא את זה למועצה, והמועצה מחליטה על זה. אין שום מעמד מיוחד לראש אגף התקציבים בעניין הזה. 

<מיכה פרלמן:>
אני חושב שיש פה גם עניין של היו"ר, אבל מכיוון שהמנהל הכללי, מעבר לזה שהמועצה ממנה אותו, אחד היחסים העיקריים של אותו מנהל כללי, קודם כול, הוא מול היו"ר. והוא צריך להיות אמון גם על קביעת אותם סעיפים.
<אראל מרגלית:>
היו"ר זה המדען הראשי, כן?
<מיכה פרלמן:>
כן. בגלל זה אני אומר. הוא צריך להיות בין היתר זה שקובע - - - אבל מכיוון שזה משהו שנוגע לשני השרים, דבר ראשון, ולשני המשרדים - - -
<מנואל טרכטנברג:>
אבל הם מיוצגים במועצה. מה שאני אומר, מה שעושים בגופים כאלה, יש לו ניסיון לא קטן, הראש מביא את אמות המידה למועצה, המועצה מאשרת. למה זה צריך להיות בהסכמת הממונה על התקציבים?
<אראל מרגלית:>
לממונה על התקציבים יש הרי נציג בתוך המועצה.
<מנואל טרכטנברג:>
נכון.

<מיכה פרלמן:>
לא, אבל השאלה אז למה ראש הרשות. אז שזאת תהיה בעצם החלטת המועצה. 

<מנואל טרכטנברג:>
לא, ראש הרשות מביא את זה למועצה, אמרתי.

<היו"ר משה גפני:>
אגף התקציבים מכניסים את האנשים שלהם שם

<אראל מרגלית:>
לא, אבל יש סיבה, בגלל שבאגף התקציבים, בכלל במשרד האוצר, מתי שמקימים איזה גוף, אז הם מכניסים את האנשים שלהם שם. 

<אראל מרגלית:>
חבר'ה, אתמול העברנו למשרד האוצר את כל התקציבים בנושא של הנדל"ן והתכנון והבנייה. וואלה, אתם, בסוף נבטל את כל המשרדים, נשים את הכול באוצר.
<מיקי לוי:>
אין בשיכון כבר כלום.
<היו"ר משה גפני:>
אראל, אני לא מסכים למה שאמרת עכשיו, בגלל שהם עוד יקנו את זה.
<מיקי לוי:>
אבל זה כבר כך, בשיכון אין כלום, הוא אחראי על - - -
<היו"ר משה גפני:>
בואו, תראו - - -

<אראל מרגלית:>
הנקודה של מנו זה - - -
<היו"ר משה גפני:>
רגע, אני באמצע.

<אראל מרגלית:>
לא היית בהתחלה. בדיוק התחלת להמריא. אנחנו כמו האחים רייט.

<היו"ר משה גפני:>
כן, בדיוק. צחוק צחוק, אני אומר לכם – אני לא אומר לכם באופן אישי, אבל אני אומר לכולם – תתנהגו כמו אנשים מסודרים. הממונה על התקציבים פה זה מראה סימן פוליטי מובהק – מובהק. לא קיים דבר כזה. ראש הרשות הוא ראש הרשות, הוא מביא הצעות. בתוך הרשות, בתוך המועצה יושבים נציגים של אגף התקציבים, של הממונה על התקציבים. 
מה זאת אומרת בהסכמת הממונה על התקציבים? אז שימנה הוא את המנכ"ל, שזה יהיה אגף באגף התקציבים. עדנה, הסכמת לזה? זה סידור עבודה.
<עדנה הראל:>
זה חוזר קצת לשאלה שהייתה על אמות מידה של ועדת איתור גם אתמול.
<שגית אפיק:>
למועצה, נכון.

<עדנה הראל:>
למועצה. וגם בעניין הזה יש לי תשובה: אנחנו מבחינים בין אמות המידה של ועדת האיתור, שהיא יכולה לקבוע לעצמה. 

<היו"ר משה גפני:>
נו, תעזבי.

<עדנה הראל:>
רק רגע, ברשותך. והיא צריכה שיקול דעת לקבוע לעצמה. וזה חודד אתמול בשיחה שניהלתי עם אנשים שעוסקים במינויים. ולכן גם כאן ההסכמה של גורם חיצוני יכול להיות שלא עולה בקנה אחד עם החידוד הזה שאתמול - - -
<שגית אפיק:>
זאת אומרת, המועצה צריכה לקבוע גם פה את אמות המידה לטעמך.
<עדנה הראל:>
מכיוון שהמועצה היא זו שתמנה, אז המועצה היא זו - - -

<היו"ר משה גפני:>
עדנה, תודה. תורידו - - -
<עדנה הראל:>
אפשר להתייעץ עם הממונה, אבל מכיוון שהוא חבר - -

<שגית אפיק:>
הוא חבר.

<היו"ר משה גפני:>
כן, בסדר.

<עדנה הראל:>
- - אז אני חושבת שאפשר לקבל את ההצעה שזה - - -

<היו"ר משה גפני:>
לא צריך להאריך אם אפשר לקצר. תורידו את הסכמת הממונה על התקציבים. זה לא מתאים.
<עדנה הראל:>
אבל בהסכמת המועצה.

<מיכה פרלמן:>
בהחלטת מועצה. 

<מנואל טרכטנברג:>
ברור.
<אראל מרגלית:>
ברור שהמועצה.

<היו"ר משה גפני:>
רגע. כן, המדען הראשי, בבקשה.

<אבי חסון:>
רק רציתי להגיד, מה שנקרא, כמי שקצת מכיר את ראש הרשות, בכל זאת אני מפחד מקוניוקטורה שבה - -
<אראל מרגלית:>
אתה כבר מכיר אותו?

<אבי חסון:>
- - המועצה מגיעה להסכמה נגד עמדתו של ראש הרשות. זו סיטואציה שמתחילה יחסים נפלאים בין ראש הרשות למנכ"ל העתידי.

<היו"ר משה גפני:>
אם זה יהיה המצב, אז יש בעיה גדולה. ואז יצטרכו לעשות שידוד מערכות לא בגלל הסכמת הממונה על התקציבים.
<מנואל טרכטנברג:>
אם על זה לא יכולים להסכים – זה המינימלי.
<היו"ר משה גפני:>
בדיוק. אוי ואבוי. אנחנו מאוד מקווים, הרי נעשה פה את החוק בסוף, שהסיטואציה הזאת לא תקרה. מכיוון שאם היא תקרה, אז בלאו הכי יש בעיה פי מיליון יותר גדולה מאשר הסיפור הקטן הזה. 

<עדנה הראל:>
סליחה, אני בכל זאת מתנצלת, כי חוט המחשבה ניתק לי קודם, ולכן אולי הארכתי במקום שלא הייתי צריכה. מה שחודד לי אתמול בהתייעצות שעשיתי בעקבות בקשתכם זה שוועדת האיתור עצמה צריכה את ה-say האחרון בקביעת אמות מידה. היא צריכה שיקול דעת אחרון, ועדת האיתור. וועדת האיתור איננה המועצה, וגם לא ראש הרשות. אז או שאנחנו מוותרים על הסעיף הזה בכלל - - -
<שגית אפיק:>
אז ועדת האיתור צריכה לקבוע את אמות המידה?
<עדנה הראל:>
אז עכשיו ועדת האיתור יכולה בהתאם למדיניות שמנחה אותה המועצה לפי הצעת ראש הרשות. זה אין לי בעיה.

<שגית אפיק:>
זה מצוין גם כאן.
<מנואל טרכטנברג:>
ובכל מקרה יורד העניין של הסכמת הממונה.

<היו"ר משה גפני:>
כן, יפה.

<עדנה הראל:>
נכון. אז אפשר שראש הרשות יביא למועצה עקרונות מדיניות, אבל ועדת האיתור, שתקבע את אמות המידה.
<מיכה פרלמן:>
אבל הוא יו"ר ועדת האיתור.
<עדנה הראל:>
אבל הוא לא קובע לבד, ועדת האיתור קובעת.

<קריאה:>
אבל הוא קובע לעצמו - - - 
<עדנה הראל:>
לא, הוא מביא עקרונות.

<היו"ר משה גפני:>
בסדר, מיכה, תקבלו את זה.

<עדנה הראל:>
ועדת האיתור - - -
<מנואל טרכטנברג:>
על-פי הנחיות של המועצה - - -

<עדנה הראל:>
ועקרונות - - -

<מנואל טרכטנברג:>
עקרונות, כן.

<מיכה פרלמן:>
אתמול הפריע לכם בדיוק זה שמוישה זוכנר ימנה את זה. עכשיו אתם אומרים שיו"ר הוועדה, שהוא ראש הרשות, הוא גם יציע את הקריטריון שעל פיו הוא - - -
<עדנה הראל:>
אז שהמועצה – אז שוועדת האיתור.

<מיכה פרלמן:>
אני מציע, במקום שהראש יציע, שבעצם המועצה תקבע את אמות המידה, את המדיניות.

<עדנה הראל:>
עקרונות, וועדת האיתור תקבע – אין בעיה. אין חובה שזה יהיה הצעת - - -
<היו"ר משה גפני:>
יפה. מאה אחוז.

<מנואל טרכטנברג:>
טוב. קדימה.

<שגית אפיק:>
ועדת האיתור קובעת את אמות המידה לפי עקרונות המועצה. זו בעצם ההסכמה.
<עדנה הראל:>
עקרונות שהנחתה אותה המועצה. כן, וזה אותו פתרון - - -

<היו"ר משה גפני:>
בסדר גמור.

<מנואל טרכטנברג:>
ויורד בהסכמת הממונה על התקציבים.

<שגית אפיק:>
אמות המידה האלה יהיו מפורסמות או שזה - - -

<עדנה הראל:>
לא, ועדת האיתור לא צריכה לפרסם. היא קובעת את זה.

<היו"ר משה גפני:>
כן, תעברי רגע למנהל הכללי הזמני.

<שגית אפיק:>
נקרא על המנהל הכללי הזמני, עמוד 678, מנהל כללי זמני, סעיף קטן (ה).

<היו"ר משה גפני:>
מאיזה אגף במשרד האוצר לוקחים אותו? סתם, אני צוחק.

<אראל מרגלית:>
אחד מהאגף הולך עכשיו ל"ישראכרט". רגע, אז בוא נראה מישהו אחר. 

<צפריר נוימן:>
	
	
	(ה)
על אף האמור בסעיף 8ח לחוק העיקרי כנוסחו בסעיף 8 לחוק זה, ניתן למנות מנהל כללי זמני לרשות (להלן – המנהל הכללי הזמני) לפני יום התחילה, בהתאם להוראות אלה:

	
	
	
	(1)
הוועדה למינוי מנהל כללי זמני (להלן – ועדת המינוי) תורכב מעובדי המדינה העתידים לכהן במועצה, יחד עם שני נציגי הציבור שמונו לוועדת המחקר לפי סעיף 9(א)(5) לחוק העיקרי כנוסחו ערב יום התחילה, ובראש ועדת המינוי יכהן המדען הראשי;

	
	
	
	(2)
על ועדת המינוי ועל חבריה יחולו הוראות סעיף 8ב(ו) לחוק העיקרי כנוסחו בסעיף 8 לחוק זה; 

	
	
	
	(3)
ועדת המינוי תאתר מועמדים לפי אמות מידה שנקבעו בהתאם לסעיף 8ח(ד) לחוק העיקרי כנוסחו בסעיף 8 לחוק זה;

	
	
	
	(4)
על מינוי המנהל הכללי הזמני יחולו הוראות סעיף 8ח(ג) לחוק העיקרי כנוסחו בסעיף 8 לחוק זה; 

	
	
	
	(5)
המנהל הכללי הזמני יתמנה לתקופה של שנה או עד למינוי מנהל כללי קבוע, לפי המוקדם; אין באמור כדי למנוע את מינויו של המנהל הכללי הזמני למנהל הכללי הקבוע, ובלבד שמינוי כאמור יאושר בידי רוב של עובדי המדינה החברים במועצה וכן רוב של החברים מקרב הציבור במועצה;

	
	
	
	(6)
על אף האמור בפסקה (4), רשאית ועדת המינוי, בנסיבות מיוחדות, להאריך את הכהונה של המנהל הכללי הזמני בשנה אחת נוספת, ובלבד שטרם מונתה מועצה לרשות.


<היו"ר משה גפני:>
הלאה.

<צפריר נוימן:>
	
	
	(ו)

	(1)
למנהל הכללי הזמני יהיו נתונות הסמכויות הנדרשות להקמת התשתית הנדרשת לתחילת פעולתה של הרשות, וסמכויות אלה בלבד; בכלל זה, תהיה למנהל הכללי הזמני סמכות לקבל לעבודה ברשות עשרה עובדים לכל היותר, לתפקידים הנדרשים לשם הקמת הרשות, ובהם גם יועץ משפטי.


<היו"ר משה גפני:>
הוא, המנהל הכללי הזמני, מקבל לבד יועץ משפטי ועשרה עובדים?
<צפריר נוימן:>
זמני.
<אבי חסון:>
בוא נקרא את (2).
<היו"ר משה גפני:>
היועץ המשפטי לא אכפת לי.

<אבי חסון:>
בוא נקרא את (2).

<צפריר נוימן:>
	
	
	
	(2)
עובדים כאמור בפסקה (1) יועסקו לתקופה שלא תעלה על שנה מיום תחילת עבודתם, ואולם רשאי המנהל הכללי הזמני להאריך בנסיבות מיוחדות את תקופת העסקתם בשנה אחת נוספת; אין בהוראות פסקה זו כדי למנוע את קבלת העובדים האמורים לעבודה ברשות בתום תקופת העסקתם הזמנית, בהתאם להליכי המינוי אשר יחולו על תפקידים אלה;

	
	
	
	(3)
בהפעלת הסמכויות האמורות בסעיף קטן זה, כל התחייבות, הזמנה, חוזה או הסכם יהיו טעונים אישור של נציג החשב הכללי. 


<שגית אפיק:>
תקריא גם את (ז).
<צפריר נוימן:>
	
	
	(ז)
עד למינוי המנהל הכללי הזמני לפי סעיף קטן (ה), רשאי המדען הראשי להפעיל את סמכויות המנהל הכללי הזמני לפי סעיפים קטנים (ו) ו-(י). 


<שגית אפיק:>
זהו.

<צפריר נוימן:>
(ח).
<שגית אפיק:>
לא, (ח) כבר לא רלוונטי, (ח) זה ועדות המחקר.
<היו"ר משה גפני:>
רגע.

<שגית אפיק:>
סמוך עלי.

<היו"ר משה גפני:>
בסדר, אני סומך עלייך, אבל רק שנייה, ראיתי את המנהל הכללי בהמשך. טוב. אוקיי, תסביר. מי מסביר? בבקשה. תסביר את התהליך. התהליך הוא כזה: התהליך הוא שאנחנו מקימים את הרשות, ואז לוקחים מנהל כללי זמני, שהוא מקים את כל התשתית: הוא מביא עשרה עובדים - - -
<אבי חסון:>
עד עשרה עובדים.
<היו"ר משה גפני:>
עד עשרה עובדים – כן, בסדר. הוא לוקח לפי מה שכתוב בחוק, מביא עשרה עובדים, מביא יועץ משפטי. בעצם על-פי מה שאמרתם, הוא מקים את התשתית לבד. הוא יכול להביא בן-דוד שלו, הוא יכול להביא מישהו מהמפלגה שלו בלי שיידעו. לבד. זאת אומרת, אין מישהו שאומר לו: רגע, אתה לא מביא את היועץ המשפט הזה, בגלל שהיועץ המשפטי הזה יש לו בעיות, הוא אני יודע מה. הוא לבד. 

מנהל כללי שאני עוד לא הצלחתי להבין מה הסמכויות שלו, בשביל מה צריך אותו בכלל, הזמני מקים את הכול, ולבד. רגע, שנייה, קודם הם. תסבירו.
<מיכה פרלמן:>
אל"ף, זה מבוסס באמת גם על חוק השידור הציבורי. אני חושב שזה היה חלק מהדיונים, אשמח כן אם נרחיב רגע בעניין.
<עדנה הראל:>
אסביר. נעשה מודל דומה - - - 

<היו"ר משה גפני:>
רגע, אתם סומכים עליה שהיא תסביר?

<מיכה פרלמן:>
בוודאי.
<היו"ר משה גפני:>
בבקשה. לא, חשבתי לפני ההליך המשפטי, משרד המשפטים, פשוט הטכניקה, איך זה עובד.

<שגית אפיק:>
המעשי.

<אבי חסון:>
אז בוא נדבר ראשית על הצורך, בסדר?

<היו"ר משה גפני:>
לא, הצורך הבנתי.

<אבי חסון:>
הצורך הבנת.

<היו"ר משה גפני:>
תגיד לי עכשיו מה עושים.

<אבי חסון:>
כי בעצם אנחנו משלבים שני ארגונים, וכן הלאה.

<היו"ר משה גפני:>
אם למשל אתם לוקחים אותי, זאת אומרת אני אדם חרדי, תתנו לי לבד למנות עשרה עובדים ויועץ משפטי? מה קשור חרדי לעניין, לא יודע, סתם. תתנו לי לבד לעשות הכול? אני רק זמני.
<אבי חסון:>
אני אומר: נזכור שהעובדים האלה, אם וכאשר יהיה בהם צורך וירצו להיקלט אחר כך כעובדים קבועים, יעברו את הליכי המינוי הקבועים על כל מה – זאת אומרת, לא מדובר פה על בניית תשתית, אלא מדובר פה באמת על אותם אנשים שצריכים אותם, כי בסוף החקיקה פה תושלם וגם צריך להקים ארגון אחר כך. במקרה שלנו גם לשלב שני ארגונים, אגב, לתוך ארגון אחד. ואנחנו לא רוצים לעכב את כל התהליכים האלה עד שתושלם המועצה עם ועדת האיתור.
<היו"ר משה גפני:>
הבנתי. אבל אני שואל סתם, אין מישהו שיכול לעצור אותו, להגיד לו: רק רגע, מה אתה לוקח פה ככה - - -
<מנואל טרכטנברג:>
אדוני היושב-ראש, אני יכול להעיר על זה?
<היו"ר משה גפני:>
כן, בבקשה.

<מנואל טרכטנברג:>
אני מבין את הבעייתיות של בו זמנית אתה מקים ארגון חדש ויש ארגון אחר. אבל מה שנאמר כאן באמת הוא מאוד מאוד בעייתי. מכיוון שדווקא בשלב המכונן, שאתה מקים את התשתיות, לא יכול להיות שזה ייעשה על סמך מינוי של מישהו שהוא זמני. לא יכול להיות דבר כזה. כלומר, באמת, אני אומר לך, אבי, מכל הלב, אני רוצה בטובת העניין. וזו אמירה ראשונה.
אמירה שנייה, שאין סיבה, ברגע שעובר החוק אתה יכול להקים את המוסדות, את המועצה מהר, אין שום סיבה בעולם שלא. למה אתה צוחק?
<אבי חסון:>
כי אני מהר לא מכיר.
<מנואל טרכטנברג:>
לא, אין דבר כזה. כי ברגע שיש לך חוק מאחוריך – לא התנסית בזה – יש עכשיו חוק - - -

<אבי חסון:>
מנו, עד שאין נציגי ציבור אין מועצה קבועה.

<היו"ר משה גפני:>
הוא צודק, אבי צודק.

<אבי חסון:>
יש פה הליך - - -
<מנואל טרכטנברג:>
שנייה.

<היו"ר משה גפני:>
יתחיל סכסוך או איזה בעיה הכי קטנה במשרדי הממשלה.
<מנואל טרכטנברג:>
אז הארגון הקודם ימשיך לתפקד עד שתקום מועצה. תראה, הדבר הזה, כמו שאומרים: You don't have a second chance to make a first impression. אין לך הזדמנות שנייה להקים – להקים, אקט ההקמה יש בו משהו, שאחר כך מה שאתה קובע - - -
<היו"ר משה גפני:>
מנואל, אתה צודק.

<מנואל טרכטנברג:>
ולכן, מה שאני אומר זה שכל הדבר הזה צריך למחוק. מה שצריך זה שבמהלך החפיפה הזאת תמשיך להתנהל לפי הארגון הקודם.
<אבי חסון:>
זה בכל מקרה.
<מנואל טרכטנברג:>
אבל אז אתה לא צריך כלום. ואז קמה המועצה, מתמנה היו"ר החדש, ואז אתה עושה ועדות איתור - - -

<היו"ר משה גפני:>
רגע, שנייה, חבר הכנסת טרכטנברג.

<מנואל טרכטנברג:>
שנייה. זה משהו חד-פעמי היסטורית, אתה יודע, הדברים האלה. יש לך איזשהו מסלול שהלכת בו, ועכשיו אתה הולך למסלול אחר. חד-פעמי יש איזושהי מדרגה, אתה צריך לעבור אותה by the book, על הצד הטוב ביותר בלי שייווצרו שאלות, כפי שהיושב-ראש רמז עליהן.
<היו"ר משה גפני:>
חבר הכנסת טרכטנברג, אני לא בטוח שאנחנו צריכים להתערב בזה. אני לא בטוח גם שיש לנו את היכולת.
<מנואל טרכטנברג:>
אפשר להשמיע.
<היו"ר משה גפני:>
לא, להשמיע זה בסדר. הם באים אלינו עם חוק שלהם. יש דברים שאנחנו צריכים להעיר, יש דברים שאנחנו צריכים לשנות. אומרת הממשלה, במקרה הזה אומר המדען הראשי: אני הולך לתהליך הזה, חשוב לי מאוד לעשות את זה מהר.
אני מסכים אתו לגמרי שמהר במדינת ישראל, במיוחד כאשר זה נוגע למשרדי ממשלה, מספר משרדי ממשלה, מספיק סכסוך קטן בין שר האוצר לשר הכלכלה, ואתה בצרות מבחינת הזמן. זה הניסיון שלי.
עכשיו, אתה אומר: תדלג על זה. הוא לא רוצה לדלג על זה, הוא רוצה להתחיל. הוא רוצה להתחיל, אנחנו לא יכולים להתערב לו בעניין הזה. אנחנו יכולים להתערב – אתה רוצה להתחיל? בסדר. להתחיל באופן מסודר שיהיה מצב נורמלי. אתה רוצה להתחיל? בסדר.

אתה מציע לו, ואני מקבל את ההצעה הזאת, ולפי דעתי גם הוא מקבל את ההצעה הזאת. הוא מעלה את החשש שייקח יותר מדי זמן, הוא רוצה לא ללכת במתכונת הישנה – במתכונת החדשה. אנחנו אומרים לו: אבל אנחנו לא יכולים לאשר לך את המתכונת הזמנית הזאת אילולא יהיה פה איזה משהו שמקבל החלטות בקבלת העובדים, לא איש אחד שהוא זמני. צריך למצוא איזה מנגנון שהוא לא יהיה לבד.
<מנואל טרכטנברג:>
אבל, אדוני היושב-ראש, זה לא רק קבלת העובדים.

<היו"ר משה גפני:>
כן כן, כל התשתית.

<מנואל טרכטנברג:>
כל התשתית. אתה לא יכול, זה מכונן.

<היו"ר משה גפני:>
בסדר. צריך איזה גוף שיהיה אתו.

<מיכה פרלמן:>
אני חושב שצריך אולי לדבר טיפה על הדינמיקה, נניח שהדבר הזה קורה. בסופו של דבר המדען הראשי עדיין המדען הראשי הוא היו"ר של אותו דבר שהוא מתחיל. זאת אומרת, המדען הראשי הוא עדיין המפקח כגוף על הפעילות הזאת. אז אולי זה לא בדיוק המענה לשאלות הספציפיות של המינוי לבן-אדם כזה או אחר, אבל זה לא איזה משהו שהוא עכשיו - - -
<היו"ר משה גפני:>
מי עוד חוץ מהמדען הראשי נמצא באותו הזמן שהמנהל הכללי הזמני מסתובב ומחפש אנשים?
<אבי חסון:>
המועצה הזמנית נקרא לה, היא מורכבת מעובדי המדינה, אותם לכאורה יותר קל ומהר למנות. העיכוב העיקרי להשלמת המועצה הקבועה הם נציגי הציבור וכן הלאה. אבל שים לב שהשלמנו פה נציגי ציבור חלופיים שעברו הליכי מנוי מאוד מאוד סדורים, והם הנציגים בוועדת המחקר בעצם.

זאת אומרת, הרעיון הוא בעצם ליצור איזשהו גוף מהר ככל האפשר, שיכול למנות את המנכ"ל הזמני, ולקחת את הפעולות הנדרשות. אני רוצה להסביר, זה לא רק חיפזון שלנו. חברים, יש את נקודת העובדים כמשל. העובדים נמצאים באי ודאות. יש הרבה מאוד נושאים שככל שנסיר את אי הוודאות הזאת יותר מהר כך ייטב. 

<היו"ר משה גפני:>
לא על זה התווכחתי.

<אבי חסון:>
אז אני אומר: יש מועצה.
<היו"ר משה גפני:>
אז שיהיה באישור המועצה, לא לבד. אי-אפשר את זה. פרופ' טרכטנברג מציע: תדלג על הכול, תעשה את כל – בסדר. אני מסביר לי, ואני גם חושב שזה נכון, אתם רוצים להתחיל את ההליך הזה, אתם עובדים עליו כבר הרבה זמן, ובינתיים קורים עיכובים. אני נגד, ואני מסכים אתו שאני נגד התהליך הזמני הזה. אבל אתם אומרים: אנחנו רוצים את החוק, שנוכל בכל אופן להקים. לא המנהל הכללי לבד. תגידו מי צריך לאשר לו את הדברים.
<אבי חסון:>
בעיני, באישור ראש הרשות למשל. מבטיח רציפות של אותו בן-אדם, אגב, שיהיה לפני, תוך כדי ואחרי. הוא הרציפות של כל התהליך הזה.
<מנואל טרכטנברג:>
אז למה לא באישור המועצה הזמנית עצמה? אתה מבין, כבר משהו שצריך להיות.

<אבי חסון:>
כי בעיני אם לוקחים מישהו שמחפש - - - לא צריך להביא את זה למועצה.
<מיכה פרלמן:>
אפילו לדבר הזמני אתה נכנס כבר לעניין של נציגי ציבור, של ויכוחים בין משרדים, כמו שנאמר פה ברצינות.

<היו"ר משה גפני:>
בסדר, באישור ראש הרשות. או המדען הראשי.
<אבי חסון:>
זה אותו דבר.

<קריאה:>
או גם וגם.

<היו"ר משה גפני:>
כן, אני יודע.

<אבי חסון:>
אפשר לרשום המדען.

<היו"ר משה גפני:>
כן, בבקשה.

<יואב שלוש:>
מעלה פרופ' טרכטנברג עכשיו את הנקודה של מנהל זמני. כמי שאמונים על צד הניהול, קל מאוד להסכים: לתקוע מנהל זמני בנקודה שבה אתה מייצר חיה חדשה עם DNA חדש – הייתי ממליץ לשקול את זה שוב. אתה רוצה שהמנהל הראשון יהיה המנהל. שהוא ייצג את ה-DNA של הארגון, שנותן לו את הכיוון, שלא עושה את זה כברירת מחדל.

ולכן ספציפית לגבי המנהל – להשאיר את הקיים עד לחדש, אבל מי שנכנס לתפקיד שיהיה הראשון והמוביל, כי שזה יקבע להרבה שנים את הכיוון, את האווירה, את רוח הארגון והדברים האלה. 

<מנואל טרכטנברג:>
או לחילופין, שהמועצה הזאת, שהיא כמעט המועצה שאתה רוצה, שהיא תמנה את המנהל הראשון, נקודה. 

<אבי חסון:>
אבל זה מה שכתוב.

<מנואל טרכטנברג:>
לא.

<אבי חסון:>
ודאי שכן.

<מנואל טרכטנברג:>
לא את הזמני.
<מיכה פרלמן:>
לא, הוא לא יכול להיות קבוע לפני המועצה. אין מניעה שהזמני ייהפך לקבוע.
<מנואל טרכטנברג:>
אבל זו בדיוק הנקודה. זה כאילו. כלומר, האם יש מצב שאתה תמנה מנהל זמני שבונה את התשתית, ואחר כך תגיד: טוב, אתה יודע מה, בוא נמנה עכשיו את המנהל בלי זמני, והחדש יגיד: אתה יודע מה, כל מה שהוא עשה לא מוצא חן בעיני. אתה יודע, זו לא סיטואציה נורמלית, הסיטואציה הזאת.
<אבי חסון:>
ראש הרשות שם.

<עדנה הראל:>
לא, אבל הוא לא הולך לעשות הכול.

<היו"ר משה גפני:>
בסדר. רבותי, בסדר, מיצינו את העניין, נראה, נגיע להצבעות. כן, בבקשה.

<יעקב פישר:>
אני מייצג את עובדי מתימו"פ, זה הזרוע הביצועית של המדען הראשי.
<היו"ר משה גפני:>
שנייה, אני רוצה להגיד משהו שלא אמרתי בתחילת הישיבה. אומר לעובדים, אני לא יודע עוד מתי, בסוף הישיבה אגיד, יהיה דיון על הנושא של העובדים, על הסעיף של העובדים שהוא בסוף החוק. 

<יעקב פישר:>
אני מדבר כרגע על הסעיף הזה של מינוי מנהל זמני והסמכויות שלו.
<היו"ר משה גפני:>
רגע, אבל הבנת? כי לא השלמתי את מה שאמרתי.

<יעקב פישר:>
הבנתי. לא קשור לעובדים.

<היו"ר משה גפני:>
בסדר. רק אמרתי. שכחתי להגיד את זה בתחילת הישיבה, הזכרת לי. אודיע מתי אני מקיים דיון על העובדים. הרי יהיה דיון על העובדים, העובדים ישמיעו את דעתם, גם העובדים בתל-אביב, גם העובדים בירושלים, ישמיעו את הדברים שלהם, נשמע את התשובות, ואומר מתי יהיה הדיון הזה.
<יעקב פישר:>
אני רוצה להתייחס לנקודה הזאת.
<היו"ר משה גפני:>
בבקשה.

<יעקב פישר:>
כי זה חוזר על עצמו גם בהקשרים אחרים, גם של העובדים. אני חושב שרוצים לתת יותר מדי כוח לאותו מנהל זמני. בעצם איך אפשר לתת לבן-אדם אחד – אחד – שאפילו לא יודעים מי הוא כרגע, להחליט על דעת עצמו איזה עובדים לגייס, האם לקחת עובדים בתוך הצוותים המקצועיים כבר, אם זה במתימו"פ או אם זה בירושלים. 

נכון שמדובר על גיוס עובדים זמניים, שאחר כך אולי יעברו את כל התהליכים של הקליטה ומכרזים וכו', אבל אנחנו הרי יודעים שלממלאי מקום יש איזושהי נטייה להצליח במכרזים לאחר מכן ולהמשיך בתפקיד, זה נותן להם יתרון בלתי הוגן על העובדים הקיימים. הכול תלוי באותו מנהל זמני, מה הוא יחליט.
<היו"ר משה גפני:>
ולכן מה אתה מציע?

<יעקב פישר:>
לכן חייב להיות איזשהו אורגן שמפקח על אותו מנהל זמני בבחירת - - -
<היו"ר משה גפני:>
ראש הרשות.

<יעקב פישר:>
לפי מה שאני רואה, זה יהיה אותו אחד.

<אלישע ינאי:>
ולמה שראש הרשות, שהוא המדען, פשוט לא יהיה המנהל הזמני, נקודה?

<אבי חסון:>
יש אפשרות לכך, זה רשום.

<אלישע ינאי:>
מה כל כך מסובך?
<אראל מרגלית:>
זה רעיון מצוין, כי זה גם מה שיהיה בפועל. בשביל מה אנחנו צריכים לעבור תהליך בחירה ואחרי זה עוד תהליך בחירה? זה מה שצריך להיות.
<היו"ר משה גפני:>
האופציה הזאת קיימת, וראש הרשות יכול להיות המנהל הכללי הזמני. מסתבר שזה גם יהיה בפועל. אבל יש את האופציה בחוק לאפשר לו להביא מנהל כללי זמני, שלא יוכל לעשות בלעדיו דברים. מה שהציע מקודם פרופ' טרכטנברג שהיה נשמע גם הגיוני זה להקים את הרשות, להקים את המוסדות של הרשות מהר, ובינתיים האורגן הקודם ימשיך לתפקד. בעצם בזה אנחנו אומרים: יש זמני והאורגן הקודם ממשיך לתפקד, בגלל שראש הרשות שהוא המדען הראשי, או שהוא עצמו המנהל הכללי הזמני או שהוא מפקח על אותו מנהל כללי זמני. זה המצב.
<אראל מרגלית:>
הכי פחות מעברים. כשילדים עוברים מיסודי לחטיבת ביניים – מקבלים דיכאון. כשעוברים מחטיבת ביניים לחטיבה עליונה – מקבלים דיכאון.
<היו"ר משה גפני:>
אפשר לחזור למנהל הכללי?

<מיכה פרלמן:>
מילה אחת.

<היו"ר משה גפני:>
אין צורך, מיכה.

<מיכה פרלמן:>
כי באמת זה לא דבר טריוויאלי. חשוב לי גם להבין שהיה פה תהליך, זאת אומרת זה לא בלי כאבי בטן. 

<היו"ר משה גפני:>
אף אחד לא חושב שכתבתם את זה ככה חפיף. בסדר. הרבה נתתם לאגף התקציבים פה כוח, אבל בסדר, אני לא יכול להתווכח.
<מנואל טרכטנברג:>
אדוני, אני רוצה לשאול מתי אוכל להעיר על קודם.
<היו"ר משה גפני:>
עכשיו. אבל רק שיסבירו, תחזרו לעמוד 640, מה הסמכויות של המנהל הכללי? 

<צפריר נוימן:>
רק לגבי הוראת המעבר, נצטרך לתקן אותה, היא מתוקנת אוטומטי ברגע שנתקן את הסעיף הזה של הוועדה, מה שעכשיו - - -
<שגית אפיק:>
בהתאמה. בסדר.
<צפריר נוימן:>
נעשה התאמה.

<היו"ר משה גפני:>
הסמכויות של המנהל הכללי, מה הן?
<צפריר נוימן:>
הזמני הקראתי.

<שגית אפיק:>
לא הזמני.

<היו"ר משה גפני:>
לא, בעמוד 640: למנהל הכללי של הרשות יהיו נתונות כל סמכויות הניהול והביצוע. תסבירו מה זה, מה יש לו.

<מנואל טרכטנברג:>
רגע, איפה אתה קורא?

<היו"ר משה גפני:>
חזרנו למנהל הרשות, עמוד 640. לא הזמני, הקבוע.
<צפריר נוימן:>
כמו בכל אורגן, לקחנו את זה גם מחוק תזכיר תאגידים ציבוריים, יש לו את סמכויות הניהול של הרשות, ניהול העובדים, קבלתם לעבודה, גיבוש תוכניות העבודה, שצריכים אבל לעבור את אישור המועצה. הוא כמובן מפוקח על-ידי המועצה, על-ידי האורגן שיושב מעליו ומפקח על העבודה שלו. 

<היו"ר משה גפני:>
תודה רבה. חבר הכנסת טרכטנברג, הבמה לרשותך, שתי הערות, לפני שאנחנו הולכים לוועדות המחקר.
<מנואל טרכטנברג:>
אז קודם כול, תודה, אתמול ניהלתי כנס של הגיל הרך – זה גם העתיד של מדינת ישראל, לא רק החדשנות. 

קודם כול, אני הולך להתחלה, לעמוד 631, אולי דנתם בזה. כתוב: לשם הגשמת מטרות חוק זה תפעל הרשות לתמיכה ולסיוע לחדשנות הטכנולוגית בתעשייה. והדבר הזה חוזר על עצמו כל הזמן – בתעשייה. ואני רוצה להגיד לכם, הרי דיברנו לא פעם ולא פעמיים – חדשנות היא לא רק נחלתה של התעשייה. התפקיד צריך להיות קידום החדשנות בכל סקטור וסקטור במשק. סקטור מגזר השירותים הוא היום הכי גדול by far, וימשיך להיות ובכל העולם. ויש תהליכים של חדשות שצריך לעודד אותם גם שם. 

ולכן אני מבקש שבכל מקום שכתוב "בתעשייה", שתתווסף לזה: ובכל סקטור במשק. 

<מיקי לוי:>
בכל תחום.
<מנואל טרכטנברג:>
בכל תחום או whatever. צריך לפרוס ראייה הרבה יותר כללית.
<היו"ר משה גפני:>
אבל זה רק תעשייה.

<מנואל טרכטנברג:>
לא נכון. אני רוצה לציין, אפילו היום.

<היו"ר משה גפני:>
מה המדען, אתה היום נותן משהו אחר חוץ מתעשייה?
<מנואל טרכטנברג:>
מה זה פיתוח תוכנה? יש הרבה מאוד דברים שהם חדשניים לחלוטין. אם אתה מפתח שיטות טיפול חדשניות ברפואה, שמתבססות על ICT – זה לא חדשנות? זאת חדשנות במיטבה. אז לא יכול להיות שיהיה כתוב רק בתעשייה.
<היו"ר משה גפני:>
אבי, מה היום המצב?
<אבי חסון:>
אני מעדיף שהם יענו.

<היו"ר משה גפני:>
כן, בבקשה.

<מיכה פרלמן:>
עלית על נקודה שאני חושב שכל הצד הזה של השולחן בילה לגביה כמה מאות שעות במצטבר. כי אל"ף, אני חושב שיש הסכמה שלפחות בתפקידי המדען הראשי, כמו שאנחנו מבינים אותם היום, כמו שאתה גם מכיר, נגיד תוכניות כמו קמי"ן, זה לא קורה בתעשייה, אבל כן המשמעות של המסלול הזה הוא עבור התעשייה בסופו של דבר.

ולכן היה כן צריך לחבר את זה כדי שגם לא יתערבבו סמכויותיו של המדען הראשי עם סמכויות של גופים אחרים, למשל ות"ת, למשל משרד המדע ולגדר את זה. 

<מנואל טרכטנברג:>
לא, התכוונתי לשירותים מסחריים. המשק, הסקטור העסקי.
<מיכה פרלמן:>
ולכן וידאנו שדווקא מכיוון שאין בדיוק הגדרה מה זה בתעשייה, וכן יש פה הגדרות ברורות למה זה מחקר ופיתוח, והוספנו וקצת תיקנו את ההגדרות האלה, אנחנו סביב השולחן מרגישים בנוח להגיד שאפשר לעודד חדשנות בסקטורים אחרים, כמו למשל מגזר השירותים. עכשיו אנחנו גם מפעילים מו"פ למגזר הציבורי.
<מנואל טרכטנברג:>
אבל צריך להגיד את זה.
<שגית אפיק:>
מיכה, תיקנת את הגדרת מוצר, הוספתם לשם תהליך או שירות. זאת אומרת, אתם רואים את זה – אז נשארה רק המילה הזאת שכן עושה איזה הכוונה. אתמול דיברנו על המילה חדשנות, שאמרתם שהיא גם, בסוף מחקר ופיתוח, שזה מה שיש לכם היום.
<מנואל טרכטנברג:>
לא, חדשנות זה בסדר גמור.
<שגית אפיק:>
כן. אבל היא נותנת הכוונה למקום מאוד מסוים. אותו דבר בתעשייה.
<מיכה פרלמן:>
אבל בגלל ההגדרות שוב, אני חושב שאולי שווה גם שעדנה תתייחס אולי.
<היו"ר משה גפני:>
רגע, אבל מה אתם אומרים?

<מיכה פרלמן:>
אנחנו אומרים שלדעתנו האמירה הזאת "בתעשייה" לא באמת מגבילה.

<היו"ר משה גפני:>
איך הגיע לפה משרד המשפטים עכשיו? רק שאבין, פשוט נרדמתי בשמירה. איך הגיע משרד המשפטים להערה שלו והתשובה שלכם?
<מיכה פרלמן:>
אנחנו ממשלה אחת.

<איילת זלדין:>
אני רוצה אבל להגיד משהו בשם משרד הכלכלה. החוק הזה בא לעגן את כל התחום של המדען הראשי. יש הרבה תחומים שהמדען הראשי הוא לא גורם העל במדינה שמתעסק איתם - -
<מנואל טרכטנברג:>
אני מכיר את זה היטב. לא אמרתי חקלאות, חקלאות יש - - -
<איילת זלדין:>
רגע שנייה, אני רוצה להגיד.

- - אפילו בתוך משרד הכלכלה. ולכן היה לנו מאוד חשוב לגדר את התחומים השונים שיש. יש גורמים נוספים במשרד הכלכלה שמתעסקים עם חדשנות, יש את הסוכנות לעסקים הקטנים.
<מנואל טרכטנברג:>
זה משהו אחר לחלוטין.
<איילת זלדין:>
לא, אז מה שאני אומרת: לכן אנחנו לא רוצים הגדרה כזאת רחבה. ומה שבאמת, כמו שמיכה אמר, בילינו בזה שעות - - - 

<היו"ר משה גפני:>
אבל אי-אפשר כזאת מצמצמת, אומר פרופ' טרכטנברג.

<איילת זלדין:>
היא לא מצמצמת. מה שאני מסבירה, שהיא לא מצמצמת. ההיפך, בילינו שעות רבות כדי לנסות לנסח בכמה ניסוחים את כל מה שכן המדען הראשי היום עושה וימשיך לעשות. 

<מנואל טרכטנברג:>
אבל אין מה לעשות, יש קלסיפיקציה במדינה הזאת. סקטור התעשייה זה סקטור הולך ומצטמצם בהגדרתו. בוא אשאל אותך שאלה, אמרתי: בריאות זה תעשייה? לא. האם שירותי בריאות חדשניים, שמשתלבים שמה תהליכים חדשניים ביותר, האם זה בתעשייה? לא. האם המדען הראשי צריך לתמוך בזה? ועוד איך. ולכן לא יעלה על הדעת שאנחנו במאה ה-21, כאשר התעשייה היא 15% של התוצר, נגדיר חוק חדש לחדשנות שסוגר את זה בתעשייה. 

<מיכה פרלמן:>
שנייה, גם לגבי הדוגמה שהעלית, רוב החדשנות בהקשר גם של שירותי בריאות - - - 

<מנואל טרכטנברג:>
אבל אותם דברים שהם לא gadgets, הרי יש המון דברים.

<מיכה פרלמן:>
אני אתך, שנייה.

<מנואל טרכטנברג:>
רבותי, אני מתפלא שיש בכלל ויכוח על זה. אגיד לך מה התעצבנתי קודם – לא התעצבנתי באמת. זה לא נושא משפטי, הנושא הוא נושא - - -

<מנואל טרכטנברג:>
מהותי.

<היו"ר משה גפני:>
כן, הוא נושא של העבודה שלהם. זאת אומרת, זה היה נראה לי מין בריחה כזאת – רק שנייה, סבלנות, אפילו שאני מדבר שטויות – מין בריחה כזאת. אין פתרון אז אומרים: משרד המשפטים. מה משרד המשפטים? עם כל הכבוד, הוא משרד כמו כל המשרדים, הוא לא משרד מכונן. 

<עדנה הראל:>
אפילו משרד פחות. אבל אני רק רוצה להגיד - - - 

<היו"ר משה גפני:>
רגע. עכשיו אני פונה למשרד המשפטים. מעלה פרופ' טרכטנברג נושא מאוד משמעותי. בעצם גם הם מתכוונים לעניין הזה, גם בהגדרות הוסיפו את זה. ונכון, הוא מביא דוגמה מהרפואה. בא מישהו ורוצה לפנות, או אפילו בשירותים, יש שמה חדשנות, הוא יכול לפנות, הוא פונה גם היום יכול להיות. הוא פחות מודע לזה. 

האם משרד המשפטים יכול לתת הגדרה או להוסיף על התעשייה או לשנות את ההגדרה הזאת, שגם הם אומרים שזה הולך על כל סוגי החדשנות? האם אפשר להביא איזו מילה כזאת? זה פותר את הבעיה, אין פה שאלה מהותית.
<עדנה הראל:>
ברשותך, משרד המשפטים אכן לא קובע מדיניות ולא מבין בחדשנות, אבל להוותנו אנחנו עוסקים בתרגום של המדיניות שקובעת הממשלה למילים הספציפיות שנבחרות בחקיקה.
<היו"ר משה גפני:>
נו, אז אני מבקש מילה.

<עדנה הראל:>
ברשותך, הוויכוח שהיה בתוך הממשלה וההחלטות שהתקבלו קצת שונות מהנחות היסוד המובהקות שהוצגו על-ידי חבר הכנסת טרכטנברג. המונח "תעשייה", אנחנו לא מבינים אותו ככל כך מצומצם, כפי שהוצג. תעשייה כוללת גם ייצור וחידוש וחדשנות בתחומי הבריאות. אבל לא בתחום אופן מתן השירותים. אופן מתן השירותים לא כלול מבחינת הממשלה - - -
<מנואל טרכטנברג:>
רגע, איפה ההגדרה? יש הגדרה של הלמ"ס - - - של בנק ישראל.
<עדנה הראל:>
אבל ההגדרה של הלמ"ס לא מחייבת אותנו.
<מנואל טרכטנברג:>
מה זה לא מחייבת? אבל מה זה תעשייה?
<היו"ר משה גפני:>
אפשר לקבל עזרה ממשרד המשפטים.
<עדנה הראל:>
עוד שתי מילים. אפשר לקבל, אבל המדיניות של הממשלה, כפי שנקבעה ואושרה - - -

<היו"ר משה גפני:>
עזבי את הממשלה, מה מעניין אותי הממשלה.

<עדנה הראל:>
שאלת מה עמדת הממשלה.

<היו"ר משה גפני:>
לא עמדת הממשלה, ממש לא זה מה ששאלתי. שאלתי האם למשרד המשפטים יש מילה שאם אני עוסק ברפואה ואני עושה שמה חדשנות, אני עובר על זה, אני אומר: אה, תעשייה, זה לא אני. אף על פי שזה לא נכון, בגלל שבהגדרות אני כן נמצא פה. האם אפשר למצוא מילה שגם בר בי רב דחד יומא, שלא למד משפטים, יודע שפה הוא יכול לקבל סיוע, בגלל שהמילה לא תהיה תעשייה אלא תהיה מילה יותר רחבה קצת, שעונה על מה שבאמת כולם מסכימים עליו. 

<עדנה הראל:>
אז זהו, שאני לא בטוחה שכולם מסכימים. כי עמדת הממשלה להבנתי, בהתאם לדיונים הפנימיים שהיו לנו ערב הבאת הצעת החוק לממשלה, לא מדובר בהקמת רשות שתעסוק בכל החדשנות הכללית. מדובר בחדשנות - - -
<מנואל טרכטנברג:>
לא, העסקית.

<עדנה הראל:>
אני מתנצלת.

<יואב שלוש:>
סליחה, רבותי, זה לא ייתכן, אנחנו מתעלמים מהעולם שיושב בחוץ. לא ייתכן. אני לא חבר כנסת ואני לא יודע איך נעשים הדברים, אבל בסופו של דבר מטרת החוק - - 

<היו"ר משה גפני:>
לא הבנתי.

<יואב שלוש:>
- - מטרת החוק היא להתאים את הכלים למציאות חדשה. ההגדרות האלה, כפי שביטא חבר הכנסת טרכטנברג, מסתכלות בראי האחורי מה היה ולא מה יהיה. 

<מנואל טרכטנברג:>
נכון.
<היו"ר משה גפני:>
לא הבנתי, אבל לא קיבלת רשות דיבור.

<יואב שלוש:>
סליחה, אני מתנצל.

<היו"ר משה גפני:>
אל תתנצל. לא הבנתי, מי מחכה בחוץ?
<יואב שלוש:>
מי שמחכה בחוץ זה התעשייה.
<היו"ר משה גפני:>
בסדר, עם כל הכבוד, אנחנו באמצע. יש לך מה להעיר בעניין הזה, אאפשר לך. אני מחפש פתרון. ראיתי שאתה מצביע, אתן לך. תאמין לי, אני מכבד אותך, אתן לך. אבל אני בינתיים מנסה למצוא איזה מילה. אנחנו מבקשים, אם אין מילה – לא תהיה, נישאר עם מה שהגדרתם, אבל צריך קצת חדשנות במשרד המשפטים. 

המילה תעשייה מרחיקה מספר גורמים, שהגורמים האלה על-פי החלטת הממשלה נמצאים כאן. אבל היא מרחיקה אותם, בגלל שכשהם קוראים את זה, הם רואים את המילה תעשייה, במוחם עולה תעשייה רגילה מה שאנחנו רגילים. 

<מנואל טרכטנברג:>
ברזלים.
<היו"ר משה גפני:>
האם אפשר למצוא מילה שתענה על החלטת הממשלה, אבל תענה על מה שיש בפועל? בבקשה, רק שנייה, תחשבי.
<עדנה הראל:>
אז אני רוצה בכל זאת להשלים רגע ברשותך, כי באמת עשרות שעות עסקנו בעניין הזה, וחד-משמעית אין כוונה של הממשלה להקים רשות שתעסוק בחדשנות באופן כללי. זה היה מחייב עיסוק אחר לגמרי של הממשלה, מבנה אחר לגמרי של הגוף הזה, יחסים אחרים לגמרי עם שורה של משרדי הממשלה: משרד הבריאות ומשרד החקלאות וכו'.
<מנואל טרכטנברג:>
ממש לא, עדנה.
<עדנה הראל:>
אבל סליחה, אני מדברת על עמדת הממשלה, אני מתנצלת.
<מנואל טרכטנברג:>
אבל זה לא נכון, מה שאת אומרת.

<עדנה הראל:>
עמדת הממשלה לעסוק – אני מבקשת את הגנת היושב-ראש באמת להשלים את המשפט. אנחנו עוסקים בחדשנות טכנולוגית. עכשיו, מבחינתנו כל מי שעוסק בחדשנות טכנולוגית הוא תעשייה. אם צריך את ה-redundancy הזה להבהיר, אותו אפשר להבהיר. כל מי שעוסק בחדשנות טכנולוגית, לא חדשנות באופן כללי, זה בפירוש לא המטרה של הרשות - - -
<מנואל טרכטנברג:>
המצאת שפה חדשה בעברית.
<עדנה הראל:>
בסדר.

<מנואל טרכטנברג:>
תראי מה שאמרת: כל מי שעוסק בחדשנות טכנולוגית זה תעשייה. 

<עדנה הראל:>
טכנולוגית.

<מנואל טרכטנברג:>
זה מה שאמרת. עדנה, באמת. אתן לך דוגמה, בסדר? אני מחר בבוקר מקים מיזם כלכלי עסקי לחלוטין, שיקים חברה כמו "קורסרה", ואת יודעת מה זה "קורסרה". "קורסרה" זו חברה שמפתחת תשתית לקורסים מקוונים בכל העולם. לא את התוכן, זה השכלה גבוהה, לא רוצה להתעסק עם השכלה גבוהה, התעסקתי מספיק. התשתית, כמו של - - -

<עדנה הראל:>
זה טכנולוגיה, נכון?

<מנואל טרכטנברג:>
זה טכנולוגיה. עכשיו, רגע, זה הדבר האחרון שמישהו יקרא תעשייה.

<עדנה הראל:>
למה? זה תעשייה, כי זה חברה עסקית שעוסקת בטכנולוגיה.

<מנואל טרכטנברג:>
 אבל לא יכול להיות שנעשה abuse של השפה.
<עדנה הראל:>
בעיני זה לא abuse.

<מנואל טרכטנברג:>
אני לא יכול לקרוא בשום מקום בעולם, לא בארצות-הברית ולא באירופה, יקראו ל"קורסרה" או ל-- - - - תעשייה.
<היו"ר משה גפני:>
מיצינו את העניין. עדנה, אני מבקש לחשוב על מילה, אנחנו גם נחשוב על מילה. 

<מנואל טרכטנברג:>
אני רוצה להגיד מילה: מה שצריך להיות כתוב שמה: לתמיכה וסיוע לחדשנות הטכנולוגית בתעשייה ובכל הסקטור העסקי שבו יש חדשנות. גמרנו.
<עדנה הראל:>
טכנולוגית.
<מנואל טרכטנברג:>
טכנולוגית.

<עדנה הראל:>
לא, אז לא צריך לעשות את כל ה-redundancy הזה. אפשר להגיד: תעשייה לעניין זה – פעילות שיש בה חדשנות טכנולוגית.

<מנואל טרכטנברג:>
לא, לא צריך להזכיר תעשייה. תעשייה זה אמצע המאה ה-20, אנחנו במאה ה-21. 
<עדנה הראל:>
אבל יש לנו כבר חלוקה בתוך הממשלה גם של תחומי אחריות.

<היו"ר משה גפני:>
טוב. הבנו. הוא הציף את הבעיה הזאת. יואב שלוש, כן, בבקשה.

<יואב שלוש:>
פשוט כדי לתרום לדיון. היות שהתעשייה היום באמת היא חלק הולך וקטן, לצערנו, של כל נושא החדשנות, אולי תשקלו בין היתר, ואני מבין שיש גם משרדים אחרים, אחת הדרכים לפתור את זה זה להפוך לתעשייה ועוד שלל דוגמאות כדי לתת ביטוי לדברים האלה. 
רבותי, יש לנו מדעי החיים, יש לנו financial technologies, יש לנו סט גדול של טכנולוגיות. רבותי, אפילו חברת תוכנה שמתעסקת בהימורים עונה לקריטריונים האלה של המדען. העולם כולו השתנה, ולכן בואו ניתן לזה דוגמה, ובכך אנחנו פותרים את הבעיה - - - 

<מנואל טרכטנברג:>
למילים יש חשיבות.

<היו"ר משה גפני:>
הבנו. הימורים, אגב, אנחנו לא רוצים לעודד, שהמילה הזאת לא תישאר באוויר. אנחנו לא רוצים לעודד הימורים. בבקשה.
<אלישע ינאי:>
אני רוצה להוסיף מילה. לנו בעקבות ה-OECD יש שגיאה מהותית, וכל עולם התוכנה לא נקרא תעשייה, הוא נקרא שירותים.

<מנואל טרכטנברג:>
נכון.

<אלישע ינאי:>
כתוצאה מכך, חברות כמו "אמדוקס", "צ'קפוינט", או במילים אחרות כ-10 מיליארד דולר לשנה הם לא בתעשייה, וכתוצאה מכך יש את ה-15% שאתה מדבר. זאת אומרת, בהחלט הרעיון שהעליתם, תרחיבו את המילה הזאת, כי המילה תעשייה היא לא - - - 
<היו"ר משה גפני:>
בסדר. אני מבקש לחשוב על מילה מתאימה לעניין הזה כדי לענות גם על החלטת הממשלה, לא להרחיב את זה מעבר להחלטת הממשלה. אבל גם לא לצמצם את זה באופן כזה. כולם בדעה כזאת, צריך פשוט למצוא מישהו שיגיד את הרעיון. מנואל, יש לך עוד הערה? אם אפשר, בקצרה. 

<מנואל טרכטנברג:>
כן, אני רוצה לשאול, אולי לא דנתם בזה: העניין של הרכב המועצה נידון אתמול?
<היו"ר משה גפני:>
בטח. תגיד, יש לך הערה לגבי זה?

<מנואל טרכטנברג:>
כן, יש לי הערה שאבי, המדען הראשי, מכיר אותה. אני חושב שיש פה בעיה שאין בהרכב הזה במועצה נציגות לאיש אקדמיה, חוקר, שקשור לתחום של החדשנות הטכנולוגית. לא כל איש אקדמיה, שקשור. כיום הקשר בין האקדמיה, המחקר המדעי, לבין - - -
<אבי חסון:>
במועצה.

<מנואל טרכטנברג:>
חבר מועצה. אין כרגע.

<אבי חסון:>
אין מניעה שיהיה.
<מנואל טרכטנברג:>
לא, יש מניעה, כי לפי מה שכתוב פה, שמילא תפקיד בכיר במחקר ופיתוח בתעשייה. יכול להיות יועץ. אני רוצה לפתח את הנושא. הם יודעים את זה לא פחות טוב ממני. כיום הקשר ההדוק בין המחקר המדעי לבין המחקר בתעשייה הוא מאושיות התחום הזה. ולא יכול להיות שלא נשמע קולו של הסקטור הגדול הזה.
אני מציע, אדוני היושב-ראש, להוסיף עוד חבר בוועדה שזה יהיה הפרופיל שלו. להוסיף במפורש: שבא מעולם המחקר המדעי שקשור – לא תלוש, לא מתמטיקה תיאורטית – שקשור למו"פ התעשייתי.
ואני רוצה להגיד עוד משהו שהוא חשוב: תראה, אתם פה קובעים משהו לדורות. הוא נורא חשוב, וכפי שאתם יודעים, תמכתי מהיום הראשון בדבר הזה, כולל כאן בכנסת ויכוחים מאוד קשים. לכן חייבים לעשות את זה טוב.

<היו"ר משה גפני:>
טוב.

<מנואל טרכטנברג:>
רגע, שנייה. צריכים להישמע קולות חיצוניים גם לעולם הסגור הזה של הפקידות הממשלתית, עם כל הכבוד, שאני מכבד מאוד, וגם המנגנון של בחירת נציגי הציבור הוא כזה שמבטיח סגירה ולא פתיחה.
<היו"ר משה גפני:>
טוב. אתם אמורים להביא קריטריונים על בחירת מועצת הרשות, נכון?
<קריאה:>
כן.

<היו"ר משה גפני:>
אני מבקש שתיקחו את זה בחשבון, את מה שהוא אומר. הוא אומר דברים הגיוניים. אל תהיו בסגירות של עובדי מדינה. 

<מיכה פרלמן:>
גם בוועדת האיתור, רק נגיד, שיש היום בהצעה שלנו דווקא נציג האקדמיה.
<היו"ר משה גפני:>
בסדר. תיקחו את הדברים האלה בחשבון. אנחנו עוברים לוועדות מחקר. 

<צפריר נוימן:>
עמוד 641, סימן ד': ועדות מחקר.

	בסעיף 9 לחוק העיקרי –

	
	
	(1)
במקום סעיף קטן (א) יבוא:

	
	
	
	"(א) לרשות יהיו ועדות מחקר אשר יוסמכו כל אחת מהן לגבי מסלול הטבות אחד או יותר. 

	
	
	
	(א1) ועדות המחקר יהיו בנות תשעה חברים, והם:

	
	
	
	
	(1)
ראש הרשות, והוא יהיה היושב ראש כאמור בסעיף 7;

	
	
	
	
	(2)
המנהל הכללי של הרשות;

	
	
	
	
	(3)
עובד הרשות שימנה המנהל הכללי של הרשות;

	
	
	
	
	(4)
עובד משרד הכלכלה בעל תואר אקדמי בתחומים הנוגעים לעבודת הוועדות, שימנה המנהל הכללי של משרד הכלכלה;

	
	
	
	
	(5)
נציג הממונה על התקציבים במשרד האוצר שימנה שר האוצר;

	
	
	
	
	(6)
נציג החשב הכללי במשרד האוצר שימנה שר האוצר;

	
	
	
	
	(7)
שלושה חברים מקרב הציבור.

	
	
	
	(א2) 
כשיר להתמנות לחבר מקרב הציבור מי שהוא בעל ניסיון משמעותי בתחום הנוגע למסלול ההטבות שבו עוסקת הוועדה, ולפחות אחד מהחברים מקרב הציבור יהיה בעל ניסיון בתחום החדשנות הטכנולוגית בתעשייה."


<היו"ר משה גפני:>
אני מבקש רק אם אפשר לקרוא יותר מהר, בגלל שאני לא חושב שיש על הסעיפים האלה הרבה הערות. אם יהיו הערות למישהו, נעצור אתכם.

<צפריר נוימן:>
אין בעיה.

<מיכה פרלמן:>
בסעיף (א2) יש הערה.

<צפריר נוימן:>
בדיוק בסעיף שסיימתי כרגע מיכה רוצה להוסיף.

<מיכה פרלמן:>
בסיפא פשוט לאמץ את הנוסח שקיים היום בחוק המו"פ, להוסיף בסיפא: מקרב התעשיינים. זה הנוסח שקיים גם היום.

<קריאה:>
באיזה סעיף?

<מיכה פרלמן:>
(א2). בעצם אחרי "בעל ניסיון בתחום החדשנות הטכנולוגית בתעשייה" – מקרב התעשיינים. זה הנוסח הקיים היום בחוק המו"פ.
<צפריר נוימן:>
בנוגע לנציג ציבור.

<מיכה פרלמן:>
שינינו אותו בטעות, אנחנו מבקשים לאמץ אותו חזרה.

<שגית אפיק:>
איך? סליחה.

<מיכה פרלמן:>
בסיפא של (א2) להוסיף את המילים: מקרב התעשיינים. זה בנוסח ששלחתי לך הבוקר גם, שגית.
<היו"ר משה גפני:>
באיזה סעיף?

<שגית אפיק:>
642, (א2), בכשירות של חבר מקרב הציבור, אתם רוצים ש - - -
<צפריר נוימן:>
כמו שכתוב היום בחוק המו"פ, כאשר שני נציגי ציבור הם מקרב התעשיינים, כך מופיע, רוצים להוסיף בסוף (א2): בעל ניסיון בתחום החדשנות הטכנולוגית מקרב התעשיינים.
<יואב שלוש:>
רגע, שוב אנחנו חוזרים לנושא של תעשיינים, רבותי.
<מיכה פרלמן:>
לא, זה לא קשור. זה הנוסח הקיים היום בוועדות המחקר.

<היו"ר משה גפני:>
אתה יכול להסביר לנו?

<יואב שלוש:>
אבל אנחנו מדברים על שינוי בעולם - - -
<מיכה פרלמן:>
אז אני אומר: זה לא שינוי - - -

<היו"ר משה גפני:>
מיכה, אני עוצר את הישיבה. עם כל הכבוד. תסביר לנו. אתה מנהל דיאלוג? תיקחו אותו, תנהלו אתו משא ומתן בחוץ, נעצור את הישיבה. תסביר, למה השינוי הזה שאתם מבקשים? 

<מיכה פרלמן:>
אני אומר: זה הנוסח הקיים היום. כשעשינו את השינויים לא כללנו את ההגדרה הזאת ספציפית, לא התכוונו לעשות פה שינוי. ולכן אנחנו פשוט מתכוונים להחזיר אותו אל מול הנוסח שפורסם. זה הכול.
<היו"ר משה גפני:>
טוב. יש לך הערה בעניין הזה?

<יואב שלוש:>
כן. אני לא מבין, זה שינוי שלא בא לידי ביטוי בין המסמכים שקיבלנו, לא ראינו. אני לא יודע מה ההגדרה של תעשיינים. ואם אנחנו מתקדמים קדימה, כל ההערות שהושמעו קודם לגבי מקומה של התעשייה, הגדרה מצמצמת, מול העולם שבו אנחנו חיים, צריך לבוא לידי ביטוי.
<היו"ר משה גפני:>
שמה אתם מבקשים?

<יואב שלוש:>
אני מבקש לקבל את הנוסח כדי שנוכל לדבר עליו. איזה תעשיינים אלה? בוא תסביר לי מי זה תעשיינים.

<היו"ר משה גפני:>
בנייר כתוב: מקרב התעשיינים. אתה רוצה לדעת מה זה התעשיינים?
<יואב שלוש:>
אני חושב שהתעשיינים, לצורך העניין, בהנחה שאני מבין את המילה תעשייה, היא הגדרה מצמצמת מדי, בהתחשב בסוג העבודה שעושים היום.
<היו"ר משה גפני:>
אוקיי. זו הגדרה מצמצמת?

<צפריר נוימן:>
זה הגדרה שקבועה היום בחוק.
<מיכה פרלמן:>
להבנתנו, לא.

<עדנה הראל:>
אתם לא מייצגים פה תעשייה עתירת ידע?
<יואב שלוש:>
בוודאי. להיפך, זה מה שאני מנסה להגיד לך כל הזמן.

<עדנה הראל:>
אז יש פה איזושהי בעיה, סליחה, אדוני היושב-ראש.

<קריאה:>
לא לא - - - 

<עדנה הראל:>
לא, לא קשור, אבל פיתוח ולא תעשייה.

<יואב שלוש:>
סליחה, לא נכון. הצעה פשוטה: תוסיפו מילה. חיפשת מילה?

<היו"ר משה גפני:>
כן.

<יואב שלוש:>
אנשים מתוך תעשיית החדשנות. בזה גמרנו.

<עדנה הראל:>
אין תעשיית החדשנות.

<יואב שלוש:>
יש.

<עדנה הראל:>
יש תעשייה, אין תעשיית חדשנות.

<מיכה פרלמן:>
היא תעשייה מסורתית - - -
<עדנה הראל:>
אין תעשיית חדשנות.

<היו"ר משה גפני:>
בבקשה.

<יואב שלוש:>
הם כל פעם אומרים לי שאין. אני 30 שנה קם בבוקר לתעשיית חדשנות.
<רועי פולקמן:>
אדוני היושב-ראש, השאלה היא אם הגדרת תעשייה היא המונח הלמ"סי, שיש הגדרה ואיך זה נמדד ואיזה ענפים נכללים ב-ICT וכו' וכו'. האם זו הכוונה?

<מיכה פרלמן:>
לא.

<רועי פולקמן:>
אם המושג הוא באופן כללי מי שעוסק בתחום, אז יכול להיות שההגדרה היא אחרת.
<עדנה הראל:>
נכון. וזה מה שאמרנו קודם. 

<רועי פולקמן:>
הכוונה היא למושג הלמ"סי?

<עדנה הראל:>
אבל היה חלק בדיון שהתקיים לפני רבע שעה, שבו אמרנו שמבחינתנו ההגדרה הלמ"סית היא לא ההגדרה לעניין החוק הזה. היושב-ראש ביקש שגם נמצא דרך להבהיר את זה. אמרנו שכל העסקים שעוסקים בחדשנות טכנולוגית.
<רועי פולקמן:>
מאה אחוז.
<היו"ר משה גפני:>
אם אפשר הגדרות וקריטריונים יותר ברורים, בסדר? כמו שביקשנו בפעמים הקודמות, תעשו גם את זה. הלאה.
<צפריר נוימן:>
	
	
	
	"(א3) 
החברים מקרב הציבור ימונו בידי ועדת משנה שתקים המועצה; בוועדת המשנה יהיו חברים ראש הרשות, שיכהן כיושב ראש ועדת המשנה, המנהל הכללי של הרשות ואחד מעובדי משרד האוצר החברים במועצה לפי החלטת המועצה.";


פה יש תוספת.

<מיכה פרלמן:>
פה עוד תיקון קטן. ואני מבקש להוסיף בסיפא, וזה גם בנוסח ששלחתי לך הבוקר: כן יכהנו בוועדה שניים מנציגי הציבור החברים במועצה באותה העת, ובלבד שמניין חוקי לקיום דיוניה של ועדת המשנה לא יחרוג יותר מאחד – נציג ציבור אחד. 

<שגית אפיק:>
אוקיי.

<(היו"ר רועי פולקמן, 11:45)>
<צפריר נוימן:>
	
	
	(2)
בסעיף קטן (ב), במקום "שהוא נציג ציבור" יבוא "מקרב הציבור";


<שגית אפיק:>
תסביר.

<צפריר נוימן:>
פשוט שינוי ז'רגון ממה שיש היום בחוק: מקרב ונציג ציבור.
<צפריר נוימן:>
אוקיי.

<יואב שלוש:>
סליחה, איך אנחנו אמורים לראות את כל התיקונים האלה?
<שגית אפיק:>
הוא הקריא עכשיו את הכחול, את נוסח ההצעה כפי שהיא. הוא לא הקריא שום דבר חדש.
<צפריר נוימן:>
	
	
	(3)
בסעיף קטן (ג), במקום הסיפה החל במילים "בשיעורים שנקבעו" יבוא "במסלולי הטבות שבהם נקבע כי ישולם גמול לחברים מקרב הציבור בעד השתתפותם בדיונים, לפי נוהל שקבעה המועצה; על תשלום גמול כאמור יחולו הוראות סעיף 8ג, בשינויים המחויבים.";

	
	
	(4)
אחרי סעיף קטן (ו) יבוא:


<שגית אפיק:>
רגע, זה כבר הסיפור של מסלולי ההטבות. אולי נקרא קודם את ועדות המחקר הזמניות, לפני שנעבור ל - - -
<צפריר נוימן:>
מה זה הזמניות?

<שגית אפיק:>
בהוראת המעבר. 

<צפריר נוימן:>
אה, בהוראת המעבר, כן. על מנת לבצע למעשה העברה של להמשיך את הפעילות אחרי יום התחילה, בהוראת המעבר יש התייחסות – שנייה, אקריא אותה.
<היו"ר רועי פולקמן:>
רק איפה אנחנו?
<צפריר נוימן:>
אנחנו עוברים להוראות המעבר בעמודים לפני הסוף.
<שגית אפיק:>
680, סעיף קטן (ח).
<צפריר נוימן:>
עמוד 680.

	
	
	(ח)
על אף האמור בסעיף 9 לחוק העיקרי כנוסחו בסעיף 4(9) לחוק זה, עד תום שלוש שנים מיום התחילה או עד להחלטה אחרת של המועצה, לפי המוקדם, יראו את הוועדות שהפעילו את המסלולים הישנים כוועדות מחקר שמונו לפי הסעיף האמור. 


כלומר, יש לנו במסגרת, כמו שציינו אתמול, הרבה מאוד מסלולים, חלק פועלים במסגרת החוק, חלק פועלים – ההרכבים הם מאוד מאוד שונים. ואם אנחנו מגיעים לוועדת המחקר, כפי שהיא מצוינת היום בחוק, יש הרי שיטוח והרכב מאוד מאוד קבוע.
על מנת להמשיך את הפעולה הרגילה של הוועדות אנחנו למעשה אומרים שכל החברים שהיו ובהרכבים שהיו עד היום ממשיכים לרוץ לתקופה מסוימת, כדי להמשיך את העבודה התקינה של הוועדות גם אחרי יום התחילה.
<שגית אפיק:>
נדמה לי שקראתי בדברי ההסבר שהיום יש ועדת מחקר אחת?

<קריאה:>
נכון.

<צפריר נוימן:>
שהיא פועלת מכוח החוק.
<שגית אפיק:>
אז זאת ועדת המחקר שתמשיך?
<אבי חסון:>
לא לא. יש ועדות שהיום לא מכונות ועדות מחקר, אבל בפועל מבצעות פעולות דומות: ועדת החממות, ועדת תוכנית מגנ"ט וכן הלאה.
<שגית אפיק:>
ועדות למסלולים בעצם.
<אבי חסון:>
בדיוק.

<שגית אפיק:>
ועכשיו הן ימשיכו בעצם לפעול.

<צפריר נוימן:>
אז כל הוועדות האלה אנחנו קוראים להן ועדות מחקר, עושים שיטוח של כל הנושא הזה, קוראים להן ועדות מחקר עם כללים אחידים לכל הוועדות. יש דיפרנציאציה מסוימת, נגיע לזה אחר כך, בדברים מסוימים, אבל שיטוח והאחדה.
<היו"ר רועי פולקמן:>
והכוונה היא שעד שלוש שנים?
<צפריר נוימן:>
ועד שלוש שנים ההרכבים שיש היום - - -

<היו"ר רועי פולקמן:>
ואז הן ימונו כוועדות המחקר במודל החדש?
<אבי חסון:>
ואז הן יתקבלו בעצם למודל הקבוע, האחיד, על-פי מה שנקבע כאן. זה הרעיון. 

<שגית אפיק:>
למה זה שלוש שנים? המנכ"ל שנה.
<צפריר נוימן:>
כי היום גם תקופת המינוי שקיימת בחוק היא שלוש שנים עם אופציה נוספת. נתנו אבל שלוש שנים רק.
<שגית אפיק:>
ואז מה עם נציגים שהתמנו, והם נניח כבר שנה וחצי בוועדת המחקר?
<צפריר נוימן:>
אז נמשיך להם את התקופה עד תום הכהונה שלהם, ואנחנו לא מאריכים אותה.
<שגית אפיק:>
אה, אוקיי. זאת אומרת, לא תאריכו.

<צפריר נוימן:>
עד אז יהיה, אני מאמין, גם החלטה של המועצה בנוגע למה שקורה עם החברים החדשים שפוקע באמת המינוי שלהם, כי הרי לא נמנה ביום לפני חברים לשלוש שנים, ב-31 בדצמבר.

<שגית אפיק:>
זהו.

<צפריר נוימן:>
אז לכן תהיה בטח החלטה מסודרת. אבל שלוש שנים זו תקופה ארוכה, שמאוד חשובה לייצר את הוודאות בעבודה, כאשר חברות, אנשים יוצאים, נכנסים, והוועדות רוצות להמשיך לעבוד ולחלק את הכסף לתעשייה.

<שגית אפיק:>
בסדר. אוקיי, אז נחזור ל-642, פסקה (4), נכון?

<צפריר נוימן:>
כן, נכון.

	
	
	(4)
אחרי סעיף קטן (ו) יבוא:

	
	
	
	"(ז) על אף הוראות סעיף קטן (א1), המועצה רשאית, במסגרת ההוראות המסדירות את מסלולי ההטבות –

	
	
	
	
	(1)
לשנות את הרכב ועדות המחקר, למעט לגבי השתתפות חברי ועדה שהם עובדי המדינה;

	
	
	
	
	(2)
להסמיך את ראש הרשות למנות ועדות משנה מקרב חברי ועדות המחקר, ולקבוע את פעולות העזר שיוכלו ועדות המשנה לבצע לצורך פעילות ועדות המחקר."


<שגית אפיק:>
תסביר.

<צפריר נוימן:>
גם היום אנחנו צריכים לפעמים להגיע למצב שאנחנו עושים פעולות משותפות ויש לנו תוכניות משותפות עם גורמים נוספים, בין אם זה בדרך כלל גורמי ממשלה נוספים, ובין אם זה תאגידים סטטוטוריים נוספים או גופים אחרים, כמו נגיד רשות לניירות ערך, אם אנחנו רוצים לבצע שיתוף פעולה. וצריך לתת להם בתור גורמים שותפים, שלפעמים גם מביאים את הכסף, לתת להם את המעמד שלהם כחברים בוועדה. ולכן מבלי לפגוע בהרכב של עובדי המדינה של שני שליש, אפשרות לצרף עוד גורמים נוספים בתור חברים בוועדה. 
עכשיו, לגבי ועדת המשנה יש כבר היום הסדרה של הפעולה הזאת של ועדת המשנה. התחומים הם מאוד מאוד מאוד מצומצמים. אנחנו רוצים בדברים מסוימים, כדי להמשיך את העבודה השוטפת של ועדת המחקר הגנרית, לאפשר בפעולות מסוימות, שהם יוכלו לוועדות משנה, שהן יתכנסו במיוחד וידונו בדברים היותר פעוטים ששורפים זמן, והוועדה הרגילה תוכל להמשיך להתעסק נגיד באישור שיש לתת לחברה. 

לדוגמה, יש לנו את זה היום, חברה מבקשת שינוי בכתב האישור, מבקשת לעדכן את תקופת המו"פ. אז במקום לכנס את זה לוועדה הכללית שצריכה לדון ב-60 בקשות חדשות - - -
<שגית אפיק:>
אז אתה מעביר את זה לוועדת משנה.

<צפריר נוימן:>
להנחות את זה לוועדת משנה, זה קיים כבר היום. ואז ועדת המשנה מתכנסת, ונותנת גם תשובה יותר מהירה גם לחברות בנושאים האלה שמאוד חשובים להן.

<היו"ר רועי פולקמן:>
רק להבין, המבנה נשאר? זאת אומרת, כמות נציגי הציבור - - -
<צפריר נוימן:>
על מה אתה מדבר?

<שגית אפיק:>
לא, הוא יכול לשנות את כל נציגי הציבור. זה קצת מעלה שאלה, לא?
<היו"ר רועי פולקמן:>
לכאורה, אז מה המשמעות שדיברנו קודם על הרכב, אם בעצם המועצה בכל שלב יכולה לשנות את ההרכב?
<שגית אפיק:>
יכולה לשנות אותו. ועוד כשמדובר כשהוא במסלול.

<היו"ר רועי פולקמן:>
או שאתה אומר: היא יכולה להחליף אדם, אבל הוא אותו תקן. זאת אומרת, אם יש לי נציג ציבור, נציג אקדמיה. אחרת מה המשמעות של הגדרת הרכב? האם מה שרשום בסעיף 9(1), כל הסיפור הזה של (א1): ראש הרשות, מנהל כללי, עובד רשות, עובד משרד הכלכלה, נציג הממונה על התקציבים – זה גנרי?

<מיכה פרלמן:>
בדיוק.
<היו"ר רועי פולקמן:>
רק אתה אומר: המועצה יכולה להחליף.
<שגית אפיק:>
ואת נציגי הציבור.
<צפריר נוימן:>
לא, לדוגמה, בנציג הציבור היא יכולה להוסיף שיהיו ארבעה נציגי ציבור, כי היא רוצה נגיד בדבר מסוים כן להביא ביטוי ליותר אנשים, ולא רק השלושה.
<היו"ר רועי פולקמן:>
אז איפה הגמישות? זאת אומרת, אז מה מחייב ומה לא מחייב?
<צפריר נוימן:>
מה שמחייב זה ההרכב הגנרי של עובדי המדינה, שהם נשארים במספרם.

<היו"ר רועי פולקמן:>
וגם המינימום של שלושה נציגי ציבור?
<צפריר נוימן:>
בנציגי הציבור יש אפשרות לסטות מזה.

<היו"ר רועי פולקמן:>
זאת אומרת, אפשר להפוך את זה לאפס.

<צפריר נוימן:>
לא, אפשר לעשות מזה גם ארבעה.

<היו"ר רועי פולקמן:>
אבל אפשר גם להוריד?

<שגית אפיק:>
אפשר גם אפס, לכאורה, לפי הנוסח כרגע.

<צפריר נוימן:>
אפשר גם להוריד. אבל אם נלך לסעיף של המניין, נראה שהמניין של הוועדה לא משתנה, חייבים נציג ציבור. לכן, לשאלתך, אפס לא יכול להיות אף פעם.
<היו"ר רועי פולקמן:>
אבל לכאורה אפשר אחד. 

<צפריר נוימן:>
אפשר טכנית אחד, אבל אני אומר: זו שאלה לפי דעתי טכנית, כי ועדה לא תוכל להתכנס ולקבל החלטות, אם היא תלויה בכינוסה לשם קבלת החלטות רק בנציג אחד.
<היו"ר רועי פולקמן:>
טוב, זו כבר פרשנות מרחיבה מה שנקרא.
<צפריר נוימן:>
אז אני אומר לך בתור מי שמלווה את הוועדות האלה בפועל. מצב שאתה מגיע למינוי אחד בפועל גורם לזה שאין ועדות.
<שגית אפיק:>
אבל, צפריר, זה לא פתח רחב מדי, היכולת הזאת לשנות את נציגי הציבור ככה?
<(היו"ר משה גפני, 11:52)>
<רועי פולקמן:>
לא, אם זה חשוב לכם המבנה שמצוין כאן בסעיף, אז תגדירו שאפשר להחליף או לשנות.
<צפריר נוימן:>
מינימום שלושה?

<שגית אפיק:>
להשאיר שלושה נציגי ציבור, ולשנות - - -
<רועי פולקמן:>
מינימום. לא, שהם יכולים להגדיל בסמכות המועצה.
<שגית אפיק:>
הם יכולים להגדיל את נציגי הציבור.

<רועי פולקמן:>
אבל הם לא יכולים להוריד.

<שגית אפיק:>
להוסיף נציגי ציבור, אבל לא להפחית מהם.
<אבי חסון:>
שוב, הכוונה היא בדרך כלל אגב להוספה של נציג סוכנות החלל, משרד החקלאות וכן הלאה. 

<רועי פולקמן:>
כן, הרעיון מבורך, פשוט שלא תהיה פרשנות.
<צפריר נוימן:>
אפשר להוסיף, שגית, את המילים: ולפחות שלושה נציגי ציבור.

<רועי פולקמן:>
מצוין.

<שגית אפיק:>
בסדר גמור.

<איילת וולברג:>
צפריר, אמרת משהו לגבי כסף, שנותנים כסף ואז רוצים להוסיף מישהו להרכב הוועדה? משהו כזה.
<שגית אפיק:>
נציג ציבור לתעשייה הזאת.

<מיכה פרלמן:>
לא, הוא אמר למה אנחנו רוצים אולי גמישות בהרחבה של נציגי הציבור, כי לפעמים נושא מסוים, אתה רוצה לתקוף אותו מכמה כיוונים. אתה רוצה יועץ - - -
<צפריר נוימן:>
אתה רוצה להביא יותר משלושה נציגי ציבור לפעמים, כי אתה רוצה נגיד בתחום מסוים להביא נציגי ציבור שרלוונטיים נגיד לפעילות ולא רק לצמצם לשלושה. אתה רוצה יותר. 

<אבי חסון:>
להוסיף. לא מורידים בקודש, רק מעלים.
<שגית אפיק:>
בסדר. הבנו.

<קרין מאיר רובינשטיין:>
צפריר, איזה סעיף?

<שגית אפיק:>
עכשיו אנחנו בסעיף 10, עמ' 642.

<צפריר נוימן:>
סעיף של ועדת המחקר, (4)(ז)(1), להוסיף עוד נציגי ציבור לוועדות. קשה לי להאמין שיש לכם מה להתנגד פה.
<קריאה:>
אתם צריכים להסכים לזה, לא?
<שגית אפיק:>
סעיף 10, עמוד 642.

<צפריר נוימן:>
	תיקון סעיף 9א
	10.
	בסעיף 9א לחוק העיקרי –

	
	
	(1)
בסעיף קטן (א), אחרי פסקה (4) יבוא:

	
	
	
	"(5) נעדר מארבע ישיבות רצופות של ועדת המחקר או משש ישיבות בתוך שנה, זולת אם השרים קבעו, בהודעה לרשות, שהייתה סיבה מוצדקת להיעדרות;

	
	
	
	(6) התקיימה בו אחת הנסיבות הפוסלות אדם מהיות חבר המועצה.";

	
	
	(2)
בסעיף קטן (ג), אחרי "בסעיף קטן (א)(2)" יבוא "או נחשד בעבירה כאמור".

	החלפת סעיף 10
	11.
	במקום סעיף 10 לחוק העיקרי יבוא:

	
	
	"תפקידי ועדות המחקר
	10.
	(א)
ועדות המחקר יחליטו בדבר הענקת הטבות בהתאם להוראות מסלולי ההטבות שקבעה המועצה ולתקציב שהוקצה להפעלתם; ועדות המחקר יהיו רשאיות לקבוע תנאים למתן ההטבות לצורך יישום הוראות מסלולי ההטבות השונים, ובכלל זה לקבוע תנאים מוקדמים ותנאים לביצוע, והכול בכפוף להוראות מסלולי ההטבות שקבעה המועצה.

	
	
	
	
	
	
	(ב)
כל שינוי בפעילות שבשלה ניתנה הטבה שאושרה על ידי ועדת מחקר במסגרת מסלול הטבות, טעון את אישורה מראש."


2. בסעיף 10א לחוק העיקרי - - -

<שגית אפיק:>
רגע, תסביר.

<צפריר נוימן:>
אמרו לי לרוץ.

<היו"ר משה גפני:>
תסביר גם בריצה.

<צפריר נוימן:>
אוקיי, אז לגבי הנסיבות שפוסלות כהונה של חבר ועדת מחקר הוספנו דברים נוספים מתוך חקיקה עדכנית יותר. בנוגע לתפקידי הוועדה, אז עשינו כמובן סדר, כי חלק מהתפקידים של הוועדה היום עוברים למועצה, ולכן יש צורך לבטל את הסמכויות שלהן בנוגע לקביעה של דברים מסוימים, ולהעביר את הדברים שעברו למועצה. ולכן גם שם עשינו סדר.

<איילת זלדין:>
כדי להרחיב, כי הוועדות מטפלות בכל הנושאים.

<צפריר נוימן:>
כן. וגם לגבי דברים של קבלת הטבות, אז אנחנו צריכים לתת את האישורים. וזה רק לחדד שהאישור תמיד נעשה מראש, זאת אומרת החברה לא יכולה לעשות משהו ולבוא לי בדיעבד, אלא היא צריכה לקבל אישור מראש ולא בדיעבד. זהו.
סעיף הבא נוגע לישיבות ועדת המחקר.
<שגית אפיק:>
זה בעצם מחליף את סעיף 19 שאתם מבטלים את רובו, סעיף 19 הקיים, שקובע כל מיני תנאים. אני צודקת?
<צפריר נוימן:>
קודם כול, כמו שציינתי, הרבה מהפעולה של ועדת המחקר שהייתה קבועה בחוק, שהייתה לה סמכות לקבוע, חוץ מאשר דיון בבקשות למענקים, אלא גם דברים מסוימים שהסדירו את ההפעלה שלהם שהיה היום בחוק. ברגע שאנחנו עוברים למצב שיש הרבה מאוד ועדות עם מטרות שונות, יש צורך להתאים את הפעולה של הוועדה למטרה של המסלול הספציפי.
ולכן מה שהיה רלוונטי לוועדת מחקר, שכזכור הייתה רק ועדה אחת מבין הרבה מאוד ועדות, לא רלוונטי היום. ולכן אני אומר: גם חלק מהדברים שהיא קבעה עברו למועצה שהיא האורגן - - -
<שגית אפיק:>
זאת אומרת, כל אמות המידה ומה שהיה בעצם בחוק הקודם - - 

<צפריר נוימן:>
עובר למסלול ההטבות.

<שגית אפיק:>
זה כבר לא בוועדת המחקר, זה ייעשה על ידי המועצה. המועצה תיתן אישורים ספציפיים במסלול ההטבות לתוכנית, לבקשה ספציפית בלבד. 

<צפריר נוימן:>
נכון. בדיוק.
<שגית אפיק:>
פה מתקשר עוד הפעם הנושא הזה של ועדת הכספים שדיברנו אתמול, שכבר אמות המידה הן לא מגיעות לוועדה.
<צפריר נוימן:>
לא, היא מאשרת את המסלול. המועצה, רק אחדד, מאשרת את המסלול, ואת הבקשות גופן של החברות - - - 

<שגית אפיק:>
זה ועדות המחקר, בסדר.

<היו"ר משה גפני:>
טוב. אתם צריכים לתת תשובה. הלאה. בסדר, הם יודעים. הם נראים אנשים רציניים.

<מיכה פרלמן:>
לא, הצענו גם הצעה.

<היו"ר משה גפני:>
טוב, הלאה.

<צפריר נוימן:>
	תיקון סעיף 10א
	12.
	בסעיף 10א לחוק העיקרי –

	
	
	(1)
בסעיף קטן (א), במקום הסיפה החל במילים "שמתוכם שלושה" יבוא "ובהם יושב ראש הוועדה ולכל הפחות חבר אחד שהוא עובד המדינה וחבר אחד מקרב הציבור";

	
	
	(2)
סעיף קטן (ב) – בטל;

	
	
	(3)
אחרי סעיף קטן (ה) יבוא:

	
	
	
	"(ו) המנהל הכללי של הרשות ישמש ממלא מקום יושב ראש ועדות המחקר, אלא אם כן, לבקשת ראש הרשות, קבעה המועצה אחרת בהוראות מסלול ההטבות.

	
	
	
	ׁׁ(ז) ראש הרשות רשאי לוותר על חברותו בוועדת מחקר באופן זמני או קבוע ולמנות במקומו עובד משרד הכלכלה הכפוף לו בתפקידו כמדען ראשי, כממלא מקום זמני או קבוע לעניין חברותו בוועדה; ויתר ראש הרשות על חברותו בוועדת מחקר כאמור – 

	
	
	
	
	(1)
יהיה המנהל הכללי של הרשות יושב ראש הוועדה;

	
	
	
	
	(2)
יהיה רשאי ראש הרשות, בכל עת, לחזור ולכהן כחבר ועדת המחקר ויושב ראשה."


<שגית אפיק:>
בסעיף קטן (ו), מתי היא תקבע אחרת לעניין המנכ"ל?
<איילת זלדין:>
בהוראות מראש, כשקובעים את המסלול.
<שגית אפיק:>
לא, אבל תנו לי דוגמה למה אתם חושבים שיש את הצורך הזה. באיזה מסלול אתם לא רוצים שהמנכ"ל יהיה ממלא מקום.
<אבי חסון:>
יכול להיות מצב שבו מנהל בכיר, מנהל תחום הזנק או מנהל תוכנית החממות, ישמש כיושב-ראש מחר בוועדה כזאת, ולתת לו את האפשרות את זה, כדי שלא ייחסם רק למנכ"ל עצמו.
<היו"ר משה גפני:>
טוב. תשובה טובה. הלאה.
<צפריר נוימן:>
	תיקון סעיף 14
	13.
	בסעיף 14 לחוק העיקרי –

	
	
	(1)
בסעיף קטן (א), במקום "ראש המינהל או השרים" יבוא "ראש הרשות או המועצה";

	
	
	(2)
בסעיף קטן (ב), במקום "ראש המינהל" יבוא "ראש הרשות או המועצה";

	
	
	(3)
במקום סעיף קטן (ג) יבוא:

	
	
	
	"(ג)
המועצה תגבש נהלים לעניין שמירת הסודיות בפעילות הרשות והאורגנים שלה וגורמים הפועלים מטעמם ובעבורם, ובכלל זה לגבי בקשות למתן הטבות ואישורים הניתנים לפי החוק, ובשים לב לדיני הקניין הרוחני הנוהגים בישראל."

	הוספת פרקיםג'1 עד ג'5
	14.
	אחרי סעיף 15א לחוק העיקרי יבוא:


	
	
	"פרק ג'1: חובת זהירות וחובת אמונים של נושא משרה ברשות

	
	
	סימן א': הגדרות

	
	
	הגדרות
	15ב.
	בפרק זה – 
"נושא משרה" – חבר המועצה - - -


<שגית אפיק:>
סליחה, רק לגבי סעיף 13 – גיבוש הנהלים לשמירת סודיות, זה גם נהלים שיתפרסמו ויהיו ידועים מראש? 
<צפריר נוימן:>
כן. היום יש לנו סמכות של השרים.
<שגית אפיק:>
אתם מבטלים את הסמכות לשרים?
<צפריר נוימן:>
כן, ומעבירים אותה לסמכות של ראש הרשות ושל המועצה.
<שגית אפיק:>
כן. אבל הם יתפרסמו? זאת אומרת, זה יהיה גם משהו שתחול עליו השקיפות?
<צפריר נוימן:>
כן.

<שגית אפיק:>
אוקיי.

<היו"ר משה גפני:>
הלאה.
<צפריר נוימן:>
	
	
	הגדרות

	
	
	הגדרות
	15ב.
	בפרק זה – 


<היו"ר משה גפני:>
כאן אם אפשר לקרוא יותר מהר. אני מבין שזה מועתק מחוקים אחרים.

<שגית אפיק:>
כן, זה מועתק מחוקים אחרים.

<צפריר נוימן:>
כן, זה פרקים שלקוחים מתזכיר חוק של משרד המשפטים, תאגידים ציבוריים.

<היו"ר משה גפני:>
תגידי, אי-אפשר לא לקרוא את הפרק הזה?

<צפריר נוימן:>
אעשה את זה מאוד מאוד זריז.

<היו"ר משה גפני:>
החיים לא קלים.

<קריאה:>
את זה קוראים בלב.

<צפריר נוימן:>
מי שרוצה יקרא בלב.

<היו"ר משה גפני:>
בבקשה, אם אפשר לקרוא יותר מהר.

<רועי פולקמן:>
קרא שורה ראשונה ובלב.

<היו"ר משה גפני:>
אני אומר לחברי הוועדה ולאורחים: אלה סעיפים שמועתקים מחוקים אחרים. היות ועל פי התקנות צריך להקריא את זה אז אנחנו מקריאים. אבל אין פה דברים שהם – תיכף אנחנו מגיעים לנושאים החשובים. כן.

<צפריר נוימן:>
	
	
	
	
	
	
	"נושא משרה" – חבר המועצה, חבר ועדת מחקר, המנהל הכללי של הרשות, משנה או סגן למנהל הכללי של הרשות, וכל ממלא תפקיד כאמור ברשות, אף אם תוארו שונה, וכן מנהל הכפוף במישרין למנהל הכללי של הרשות;

	
	
	
	
	
	
	"עניין אישי" – לרבות עניין אישי של קרובו או של תאגיד אחר שהוא או קרובו נושאי משרה בו או שיש להם בו חלק בהון המניות, בזכות לקבל רווחים, בזכות למנות מנהל או בזכות ההצבעה. 


	
	
	סימן ב': חובת זהירות

	
	
	חובות נושא משרה
	15ג.
	(א)
נושא משרה חב כלפי הרשות חובת זהירות כאמור בסעיפים 35 ו-36 לפקודת הנזיקין [נוסח חדש]‏.

	
	
	
	
	
	
	(ב)
אין בהוראת סעיף קטן (א) כדי למנוע קיומה של חובת זהירות של נושא משרה כלפי אדם אחר.

	
	
	אמצעי זהירות ורמת מיומנות
	15ד.
	נושא משרה יפעל ברמת מיומנות שבה היה פועל נושא משרה סביר, באותה עמדה ובאותן נסיבות, ובכלל זה ינקוט, בשים לב לנסיבות העניין, אמצעים סבירים כדי להבטיח כי פעולות הנעשות על ידיו בתוקף תפקידו עולות בקנה אחד עם תכלית הרשות, וכדי לקבל מידע שיש לו חשיבות לצורך קבלת החלטה או ביצוע פעולה הנעשים על ידיו בתוקף תפקידו. 

	
	
	סימן ג': חובת אמונים

	
	
	חובת אמונים ואיסור ניגוד עניינים
	15ה.
	(א)
נושא משרה חב חובת אמונים לרשות, ינהג בתום לב ויפעל להגשמת תכליתה של הרשות, ובכלל זה –

	
	
	
	
	
	
	
	(1)
יימנע מכל פעולה שיש בה כדי להעמידו, במישרין או בעקיפין, במצב של חשש לניגוד עניינים בין מילוי תפקידו ברשות לבין עניין אישי או תפקיד אחר שלו, ובכלל זה לא יטפל ולא ישתתף בדיון ובהצבעה בישיבות, בנושא העלול להעמידו, במישרין או בעקיפין, במצב של ניגוד עניינים כאמור; לעניין פסקה זו, אחת היא אם מילוי התפקיד האחר הוא בתמורה או שלא בתמורה;

	
	
	
	
	
	
	
	(2)
יימנע מכל פעולה שיש בה תחרות עם פעולות הרשות;

	
	
	
	
	
	
	
	(3)
יימנע מניצול הזדמנות עסקית של הרשות במטרה להשיג טובת הנאה לעצמו או לאחר;

	
	
	
	
	
	
	
	(4)
יגלה לרשות כל ידיעה וימסור לה כל מסמך הנוגעים לענייניה, שבאו לידיו בתוקף מעמדו ברשות.

	
	
	
	
	
	
	(ב)
על אף האמור בסעיף (א), חבר המועצה שהוא עובד המדינה רשאי להביא בחשבון במסגרת שיקוליו והחלטותיו, גם את מדיניות הממשלה ואת מדיניות המשרד הממשלתי שבו הוא עובד, ולא יראו אותו כמצוי בניגוד עניינים בשל כך בלבד. 


<היו"ר משה גפני:>
רק תסביר את (ב).
<צפריר נוימן:>
לפי דיני התאגידים, כל - - -
<היו"ר משה גפני:>
זה מועתק מאיזשהו מקום?

<צפריר נוימן:>
כן.

<היו"ר משה גפני:>
ממה זה מועתק?

<שגית אפיק:>
יש את זה בחקיקה אחרת?

<צפריר נוימן:>
מתזכיר החוק, ועשינו לזה התאמות.

<טלי ארפי:>
מתזכיר חוק תאגידים ציבוריים.

<שגית אפיק:>
אה, מתזכיר של התאגידים הציבוריים.

<צפריר נוימן:>
מה שקורה, הרי בתאגיד יש חובת אמונים של חבר הדירקטוריון או חבר המועצה לשקול את שיקולי התאגיד בלבד. כאן אמרנו שיש למעשה גם מדיניות הממשלה למעלה, ולכן לא יראו אותו בניגוד עניינים - - -

<היו"ר משה גפני:>
הלאה. הבנו. 

<צפריר נוימן:>
	
	
	
	
	
	
	(ג)
אין בהוראות סעיף זה כדי למנוע קיומה של חובת אמונים של נושא משרה כלפי אדם אחר.

	
	
	הודעה על חשש לניגוד עניינים
	15ו.
	התברר לנושא משרה כי נושא הנדון או המטופל על ידו עלול לגרום לו להימצא במצב של ניגוד עניינים כאמור בסעיף 15ה(א), יודיע על כך ליושב ראש המועצה או למנהל הכללי של הרשות, לפי העניין, וינהג לפי הנחיותיהם.

	
	
	תרופה בשל הפרת חובת אמונים
	15ז.
	(א)
על הפרת חובת אמונים של נושא משרה כלפי הרשות יחולו הדינים החלים על הפרת חוזה, בשינויים המחויבים.

	
	
	
	
	
	
	(ב)
בלי לגרוע מכלליות האמור בסעיף קטן (א), רואים נושא משרה שהפר חובת אמונים כלפי הרשות כמי שהפר התקשרות עם הרשות.

	
	
	
	
	
	
	(ג)
הרשות רשאית לבטל פעולה שעשה נושא משרה בשם הרשות כלפי אדם אחר או לתבוע מאותו אדם את הפיצויים המגיעים לה מנושא המשרה, אף בלא ביטול הפעולה, אם אותו אדם ידע על הפרת חובת האמונים של נושא המשרה. 

	
	
	סימן ד': שיפוי וביטוח ותביעה בשם הרשות

	
	
	איסור מתן פטור מאחריות 
	15ח.
	הרשות אינה רשאית לפטור נושא משרה מאחריותו בשל הפרת חובת הזהירות או הפרת חובת האמונים כלפיה.

	
	
	שיפוי
	15ט.
	(א)
הרשות רשאית לשפות בדיעבד נושא משרה בה בשל חבות או הוצאה כמפורט בסעיף 260(א) לחוק החברות שהוטלה עליו או שהוציא, עקב פעולה שעשה בתוקף היותו נושא משרה בה.

	
	
	
	
	
	
	(ב)
הרשות אינה רשאית לתת התחייבות מראש לשפות נושא משרה בשל חבות או הוצאה כאמור בסעיף קטן (א) אלא בנסיבות מיוחדות המצדיקות זאת ומטעמים שיירשמו, ובלבד שלא תינתן התחייבות מראש לשיפוי כאמור אלא בהתאם להוראות פסקה (1) של סעיף 260(ב) לחוק החברות. 

	
	
	
	
	
	
	(ג)
החלטה על מתן שיפוי לפי סעיף קטן (א) או מתן התחייבות לשיפוי לפי סעיף קטן (ב) תתקבל במועצה, והיא טעונה אישור של שר האוצר.

	
	
	ביטוח אחריות 
	15י.
	(א)
הרשות רשאית להתקשר בחוזה לביטוח אחריותו של נושא משרה בה בשל חבות שתוטל עליו עקב פעולה שעשה בתוקף היותו נושא משרה בה, במקרים המפורטים בסעיף 261 לחוק החברות. 

	
	
	
	
	
	
	(ב)
החלטה על התקשרות בחוזה לביטוח אחריות נושאי משרה טעונה אישור של שר האוצר.

	
	
	הגבלות על מתן שיפוי
	15יא.
	על אף הוראות סעיף 15ט, הרשות אינה רשאית לתת שיפוי בדיעבד או התחייבות מראש לשיפוי או להתקשר בחוזה לביטוח אחריותו של נושא משרה בה, בשל כל אחד מהעניינים המנויים בסעיף 263 לחוק החברות.

	
	
	העדר תוקף
	15יב.
	לא יהיה תוקף להתחייבות לשיפוי או לביטוח אחריותו של נושא משרה שנעשו בניגוד להוראות סימן זה, ונושא משרה לא יקבל, במישרין או בעקיפין, התחייבות כאמור. 

	
	
	תביעה בשם הרשות
	15יג.
	היועץ המשפטי לממשלה רשאי לתבוע בשם הרשות נושא משרה בשל נזק שנגרם לרשות ממעשה או ממחדל בניגוד לחובותיו כלפי הרשות על פי דין.


<שגית אפיק:>
תסביר את כל הסימן הזה של שיפוי וביטוח, גם את הנושא של שיפוי בדיעבד, גם את הנושא של התחייבות מראש לשיפוי. ותעשו לנו את ההקבלה, מה קורה בחברה ממשלתית בנושאים האלה של ביטוח ושיפוי. 

<טלי ארפי:>
מה שעשינו פה זה לקחנו הוראות, שוב, מתזכיר חוק תאגידים ציבוריים, שבא בעצם להסדיר הוראות כלליות בנוגע לתאגידים ציבוריים. עכשיו, היום בעצם מה שהסעיפים האלה אומרים שלמעשה, וזה, דרך אגב, מסתדר עם מה שחל היום לגבי חברות ממשלתיות, זה שהרשות לא תהיה רשאית לפטור את אותו נושא משרה מאחריות שלו בקשר להפרה של חובת הזהירות שלו או להפרת חובת האמונים. היא לא יכולה לתת לו ביטוח מראש לעניין הזה.
לגבי שיפוי, יש אפשרות במקרים מסוימים לפי חוק החברות שהרשות תהיה רשאית לשפות בדיעבד, אם אותו נושא משרה נתבע והוציא הוצאות, היא תהיה רשאית לשפות אותו על-פי אותם תנאים אם הוא הוציא הוצאות, ובלבד שכמובן אותה פעולה שאותו נושא משרה עשה, קשורה כמובן לעבודה שלו במסגרת הרשות.
עכשיו, בעיקרון, וזה גם עיקרון שחל היום לגבי חברות ממשלתיות, היא לא יכולה לתת לו התחייבות מראש לשיפוי. ולצורך כך יש התכנסות של ה-board בעניינים מסוימים, נסיבות מסוימות שמצדיקות את אותו שיפוי. זה כדי שבכל זאת אותו נושא משרה יחשוב פעמיים איך הוא מתנהל.
<שגית אפיק:>
לפני.
<טלי ארפי:>
את רוצה להוסיף בהקשר הזה?
<עדנה הראל:>
לא, אני לא רוצה להוסיף. זה ממש מקביל להסדרים שיש בחברות ממשלתיות, ולמה שגם אנחנו המלצנו בגופים ציבוריים לגבי זה.
<היו"ר משה גפני:>
מקביל למה?

<צפריר נוימן:>
חברות ממשלתיות.
<עדנה הראל:>
זה מקביל. ומה שהמלצנו בהצעת חוק תאגידים ציבוריים.
<שגית אפיק:>
כן, בחברות ממשלתיות זה מגיע לאסיפה כללית. מה יש לכם כאן?

<עדנה הראל:>
בסדר, אין לנו אסיפה כללית בתאגיד. לכן אני אומרת: זה כפי שהצענו בהצעת חוק תאגידים ציבוריים.
<שגית אפיק:>
בהצעת חוק תאגידים ציבוריים זה מה שחל. עכשיו, בסעיף 15יג – תביעה בשם הרשות: היועץ המשפטי לממשלה רשאי לתבוע בשם הרשות. אם יש לרשות הזאת יועץ משפטי משלה, מה הסעיף הזה - - -
<צפריר נוימן:>
להשאיר את האפשרות ליועץ המשפטי לממשלה - - -
<עדנה הראל:>
למה היועץ המשפטי לממשלה רשאי לתבוע? תראי, זה תאגיד, אבל הוא תאגיד סטטוטורי בכל זאת. אז אנחנו שומרים את המעמד הציבורי. שאלת על האסיפה הכללית, האסיפה הכללית זה בעצם הממשלה בשם הציבור.
<שגית אפיק:>
נכון.

<עדנה הראל:>
אז אנחנו שומרים את האופציה לשמור על התביעה בהיבטים הציבוריים, על המעמד של היועץ המשפטי לממשלה לתבוע על נזק בהקשר כזה, כי גם יכולים להיות מצבים שהגוף הזה מכל מיני טעמים פנימיים אולי לא ימצה את ההיבטים הציבוריים של התביעה הנדרשת.

<שגית אפיק:>
ואז היועץ המשפטי לממשלה יוכל להגיש תביעה. בסדר.

<היו"ר משה גפני:>
הלאה.
<צפריר נוימן:>
	
	
	פרק ג'2: עסקאות עם נושא משרה ברשות

	
	
	הגדרות
	15יד.
	בפרק זה – 

	
	
	
	
	
	
	"נושא משרה", "עניין אישי" – כהגדרתם בסעיף 15ב;

	
	
	
	
	
	
	"עסקה" – כהגדרתה בחוק החברות.

	
	
	איסור עסקאות עם נושא משרה
	15טו.
	הרשות לא תתקשר בעסקאות עם נושא משרה בה, למעט לעניין תנאי כהונתו או העסקתו.

	
	
	חובת גילוי
	15טז.
	(א)
נושא משרה ברשות היודע שיש לו עניין אישי בעסקה קיימת או מוצעת של הרשות, יגלה לרשות, בלא דיחוי, ולא יאוחר מישיבת המועצה שבה נדונה העסקה לראשונה, את מהות עניינו האישי, לרבות כל עובדה או מסמך מהותיים.

	
	
	
	
	
	
	(ב)
נושא משרה שלא גילה את עניינו האישי כאמור בסעיף קטן (א), יראו אותו כמי שהפר את חובת האמונים.

	
	
	עסקאות הטעונות אישורים מיוחדים
	15יז.
	עסקה של הרשות עם נושא משרה בה לעניין תנאי כהונתו או העסקתו וכן עסקה של הרשות עם אדם אחר שלנושא המשרה ברשות יש בה עניין אישי טעונות אישור של ועדת הביקורת והמועצה. 

	
	
	הימנעות חברי המועצה מהשתתפות בישיבות
	15יח.
	(א)
חבר המועצה שיש לו עניין אישי בעסקה המובאת לאישור ועדת הביקורת או המועצה, לא יהיה נוכח בדיון ולא ישתתף בהצבעות בוועדת הביקורת ובמועצה.

	
	
	
	
	
	
	(ב)
על אף האמור בסעיף קטן (א), רשאי חבר המועצה להיות נוכח בדיון בוועדת הביקורת ולהשתתף בהצבעה, אם לרוב חברי ועדת הביקורת יש עניין אישי באישור העסקה, וכן רשאי חבר המועצה להיות נוכח בדיון במועצה ולהשתתף בהצבעה, אם לרוב חברי המועצה יש עניין אישי באישור העסקה.

	
	
	עסקה חסרת תוקף
	15יט.
	(א)
לעסקה של הרשות שנעשתה בניגוד להוראות סימן זה לא יהיה תוקף כלפי הרשות וכלפי נושא המשרה, ואם היא עסקה לעניין תנאי כהונתו או העסקתו של נושא המשרה – לא יהיה לה תוקף כאמור, לרבות אם נפל פגם מהותי בהליך אישורה לפי סימן זה או אם נעשתה בחריגה מהותית מהאישור.

	
	
	
	
	
	
	(ב)
לעסקה כאמור בסעיף קטן (א) לא יהיה תוקף גם כלפי אדם אחר אם אותו אדם ידע כי העסקה היא עם נושא משרה, ואם העסקה היא לעניין תנאי כהונתו או העסקתו של נושא המשרה – לא יהיה לה תוקף כאמור אם אותו אדם ידע או היה עליו לדעת על העדר אישור לעסקה כנדרש לפי פרק זה. 

	
	
	ביטול עסקה
	15כ.
	הרשות רשאית לבטל עסקה הטעונה אישור לפי סימן זה עם אדם שאינו נושא משרה, וכן רשאית היא לתבוע מאותו אדם פיצויים בשל נזק שנגרם לה, אף בלא ביטול העסקה, אם אותו אדם ידע על עניינו האישי של נושא המשרה באישור העסקה, וידע או היה עליו לדעת על העדר אישור לעסקה כנדרש לפי סימן זה.

	
	
	אישור המועצה
	15כא.
	חזקה על אדם שלא היה עליו לדעת על העדר אישור לעסקה לפי סימן זה, אם קיבל את אישור המועצה לכך שהתקבלו כל האישורים הנדרשים לעסקה.


<שגית אפיק:>
תסבירו.
<צפריר נוימן:>
עוד פעם, חזרה על דברים ועקרונות שיש גם היום בחברות: דברים מסוימים שדורשים את אישורי המועצה, דברים מסוימים שכאשר מדברים עליהם, דברים די ידועים שחבר מועצה שיש לו עניין אישי לא יכול להשתתף בוועדה שדנה בנושא במועצה.
<שגית אפיק:>
תגיד רק איפה יש פה החמרה לעומת חוק החברות ואיפה יש פה הקלה.
<צפריר נוימן:>
אני חושב שזה די אותו דבר. אני חושב שאפילו עקרונות מסוימים נגיד של הצורך לא להיות בדיון - - -
<שגית אפיק:>
למשל אני קוראת את דברי ההסבר ל-15טז. בדברי ההסבר כתוב שמוצע להחמיר פה ולקבוע – זה להחמיר לא ביחס לחוק החברות? במקום אחר כתוב: מוצע להקל לעומת חוק החברות, אז בגלל זה אני שואלת. אם זה אותו דבר כמו חוק החברות, אז בסדר.

<טלי ארפי:>
אני לא יודעת להגיד לך. אנחנו יכולים לעדכן. 

<שגית אפיק:>
טוב, תבדקו את זה.
<היו"ר משה גפני:>
הלאה.

<צפריר נוימן:>
	
	
	פרק ג'3: בעלי תפקידים מיוחדים ברשות

	
	
	רואה חשבון מבקר
	15כב.
	לרשות יהיה רואה חשבון מבקר שיבקר את הדוחות הכספיים השנתיים שלה ויחווה את דעתו עליהם (בפרק זה – פעולת ביקורת).

	
	
	סמכויות רואה החשבון המבקר
	15כג.
	(א)
רואה החשבון רשאי לעיין בכל עת במסמכי הרשות הדרושים לו לצורך מילוי תפקידו ולקבל הסברים לגביהם.

	
	
	
	
	
	
	(ב)
רואה החשבון המבקר רשאי להשתתף בכל ישיבת מועצה או ועדה מוועדותיה הדנה בדוחות הכספיים שלגביהם ביצע פעולות ביקורת או בישיבת מועצה המתכנסת לפי סעיף 15כד(ג).


<שגית אפיק:>
מי ממנה את הרואה חשבון?
<טלי ארפי:>
בעיקרון זה המנהל. הרואה חשבון לא קבענו - - -
<קריאה:>
ההנהלה.

<היו"ר משה גפני:>
אני חושב שהמועצה. לא, אבל היה כתוב קודם.
<שגית אפיק:>
לא, הם רק קובעים את השכר שלו במועצה.

<היו"ר משה גפני:>
לא לא. טוב, תמשיכו הלאה.
<צפריר נוימן:>
נמשיך ונבדוק את זה בינתיים?

<היו"ר משה גפני:>
כן, הלאה.

<צפריר נוימן:>
סמכויות רואה החשבון – הקראתי.

	
	
	חובת דיווח
ואי-תלות
	15כד.
	(א)
על רואה החשבון המבקר יחולו, בשינויים המחויבים, הוראות סעיף 45 לחוק החברות הממשלתיות וההוראות לפי סעיפים 160 ו-161 לחוק החברות.

	
	
	
	
	
	
	(ב)
נודע לרואה החשבון המבקר אגב פעולת ביקורת, על ליקוים מהותיים בבקרה החשבונאית של הרשות, ידווח על כך לראש הרשות.

	
	
	
	
	
	
	(ג)
הודיע רואה החשבון המבקר על ליקויים כאמור בסעיף קטן (ב), יזמן ראש הרשות, בלא דיחוי, ישיבת מועצה לדיון בנושאים שהובאו לידיעתו.

	
	
	מבקר פנימי
	15כה.
	המועצה תמנה לרשות מבקר פנימי; הוראות סעיפים 48 ו-49 לחוק החברות הממשלתיות יחולו על המינוי, הכהונה, הסמכויות והמעמד של המבקר הפנימי של הרשות, בשינויים המחויבים.

	
	
	היועץ המשפטי
של הרשות
	15כו.
	(א)
מועצת הרשות תמנה יועץ משפטי לרשות, שיהיה עובד הרשות. 

	
	
	
	
	
	
	(ב)
חוות דעתו של היועץ המשפטי לגבי המצב המשפטי הקיים, מחייבת את הרשות.

	
	
	
	
	
	
	(ג)
קבע היועץ המשפטי לממשלה או מי מטעמו קביעה אחרת מזו של היועץ המשפטי של הרשות, תחייב חוות דעתו של היועץ המשפטי לממשלה.


<שגית אפיק:>
תסביר את הסעיף הזה. היועץ המשפטי שימונה לרשות כפוף ליועץ המשפטי לממשלה? זאת אומרת, זה כמו בחשכ"ל, שהחשבים - - - 

<צפריר נוימן:>
הוא לא כפוף, דבר ראשון, למשרדי הכלכלה והאוצר.

<שגית אפיק:>
אוקיי.

<צפריר נוימן:>
הוא יועץ משפטי עצמאי של אותה רשות. יחד עם זאת, בדברים מסוימים חוות הדעת של משרד המשפטים של היועץ המשפטי או מי מטעמו - - -
<שגית אפיק:>
באיזה דברים? מה זה בדברים מסוימים חוות הדעת של משרד המשפטים יגברו על היועץ?
<צפריר נוימן:>
הכוונה שבכל נושא שיש מחלוקת נגיד בינו לבין משרד המשפטים, משרד המשפטים הוא הקובע.
<טלי ארפי:>
תראי, זה די דומה, אם את מכירה, כשיש למשל סכסוך בין - - -

<שגית אפיק:>
בין משרדי הממשלה אז הולכים ליועץ המשפטי לממשלה.

<טלי ארפי:>
אז הולכים ליעוץ המשפטי לממשלה. לא, אבל פה הרעיון הוא בגלל שאנחנו מקימים תאגיד שבכל זאת יושבים בו נציגים שהם נציגי המדינה, ואנחנו כן רוצים שהמדיניות הממשלתית תבוא לידי ביטוי. וזה גם מתיישב עם התזכיר של משרד המשפטים, שבעצם רוצה שתחת כל התאגידים הציבוריים, בעצם היועץ המשפטי של אותו תאגיד יהיה כפוף ליועץ המשפטי לממשלה, ושחוות דעתו של היועץ המשפטי לממשלה תחייב אותו.
אז מצאנו לנכון שגם בנושא של הרשות הזאת זה נכון וראוי שבהקשרים האלה חוות דעתו של - - -

<שגית אפיק:>
היועץ המשפטי לממשלה היא זאת שתהיה מחייבת.

<טלי ארפי:>
כן. זה נכון, גם מבחינת אחריות.

<אראל מרגלית:>
אני רק רוצה להגיד: לפעמים מקימים רשויות שהן סטטוטוריות ונותנים להן לפעול בצורה קצת יותר גמישה. נגיד ברשות לפיתוח ירושלים בזמנו שהקמנו זה היה בין המדינה – ואז אתה גם יכול להעסיק אנשים בצורה קצת שונה. אתה צריך טיפה גמישות. תיכף נגיע לחשב, אז נדבר על זה.
<עדנה הראל:>
אבל לא זו השאלה כאן, סליחה, ברשותכם. לא זו השאלה. זו אישיות משפטית נפרדת, בדברים מסוימים יהיה לה כישורים כשל אישיות משפטית נפרדת, בכפוף לדינים שחלים: חוק יסודות התקציב וכו'. הם לא יכולים להעסיק בכל שכר שהם רוצים.
אבל ספציפית לעניין ייעוץ משפטי של התאגיד. מכיוון שמדובר בגוף ציבורי ושהוא עושה באופן כל כך מובהק פעילות לפי מדיניות הממשלה, השאלה של פרשנות הדין, של תחולת הנחיות היועץ המשפטי לממשלה למשל לעניין מניעת ניגוד עניינים, כל הדברים האלה, צריך שיהיה ברור, שלא יהיה ספק, כפי שהמצב המשפטי הקיים היום, לגבי מעמד היועץ המשפטי לממשלה כמנחה משפטית של כל היועצים המשפטיים בממשלה.

לכן גם בהצעת חוק תאגידים ציבוריים אנחנו חושבים שצריך להבהיר את זה ביחס לכלל התאגידים הציבוריים. כאן אנחנו נמצאים בתאגיד ציבורי ספציפי שבוודאי וודאי זה מוצדק.

<היו"ר משה גפני:>
אדוני המדען הראשי, שתדע, עדנה, שהיה בוועדת המדע חוק של רווחי הגז, שרציתי להקים רשות או גוף נפרד, הייתה לי מלחמת עולם עם משרד - - -
<אראל מרגלית:>
היה לך גם שותפים בתהליך הזה.
<היו"ר משה גפני:>
נכון. הייתה לנו מלחמת עולם עם משרד המשפטים. לא רצינו שהיועץ המשפטי לממשלה יקבע, רצינו שליועץ המשפטי יהיה מעמד עצמאי. היה על זה ויכוח ממש, לא סתם. במקרה הזה אתם בעצם אומרים שוב שהרשות הזאת היא, אני גם כאן לא מתווכח אתכם, אבל המשמעות של העניין שהרשות היא – אם היא הייתה רשות רשות אז לפחות כמו המוסדות להשכלה גבוהה, כמו המל"ג. מה מעמדו של היועץ המשפטי של המל"ג?
<עדנה הראל:>
אז עמדתנו היא בהצעת חוק תאגידים ציבוריים, שנכון שגם היועץ המשפטי של המל"ג יהיה מונחה על-ידי היועץ המשפטי לממשלה, וגם היום בפועל הוא פועל כמונחה.
<היו"ר משה גפני:>
לא התווכחתי, אני רק אומר: הרשות היא לא - - -

<אראל מרגלית:>
תנו להם גמישות.
<עדנה הראל:>
זה לא עניין של היעדר גמישות.
<היו"ר משה גפני:>
אפשר להמשיך הלאה? בסדר, רק אמרתי את זה פילוסופית.

<אראל מרגלית:>
אנחנו לא יודעים איך להגיד לכם את זה, אתם יודעים יותר טוב מאתנו. 

<היו"ר משה גפני:>
לא נכון.

<אראל מרגלית:>
גמישות גמישות.

<היו"ר משה גפני:>
הם לא יודעים יותר טוב מאתנו, הם כמונו.

<אראל מרגלית:>
את משפטנית. תגידי לנו איך אפשר לתת קצת גמישות. היא לא יכולה לפעול כמו משרד ממשלתית אחד לאחד, בגלל זה את עושה משהו קצת שונה.

<היו"ר משה גפני:>
אני רציתי שהקרן על רווחי הגז תהיה מנותקת מהממשלה, לא תהיה חלק מתקציב המדינה, ושליועץ המשפטי של הקרן יהיה מעמד – אני דרשתי בכלל יועץ משפטי, בגלל שהממשלה התנגדה ליועץ משפטי. בכלל זה משהו נורא, זה היה - - - משהו נורא ואיום. לא חשוב, זה לא להיום.

<עדנה הראל:>
זהו, שזה לא - - - 

<היו"ר משה גפני:>
רגע, תקשיבי. לא חשוב.

<אראל מרגלית:>
שגית חזרה מחופשת לידה בשביל - - -
<היו"ר משה גפני:>
כן, לא משנה. את מבינה, אני נלחם שיהיה יועץ משפטי בכלל לסיפור הזה, ועוד היו כאלה שאמרו שאני מתכוון בכלל ליועצת משפטית. המשמעות של העניין שאני טענתי שהקרן היא ישות באמת עצמאית לגמרי, זה היה ויכוח אידאולוגי. מה שאתם אומרים כאן, שאם הוא כפוף ליועץ המשפטי לממשלה, היועץ המשפטי שעליו מדובר, בגלל שיש פה יועץ משפטי, על-פי הצעתכם, המשמעות של העניין, שהרשות היא לא עצמאית לגמרי.
<עדנה הראל:>
אז ברשותך, אני מבקשת שוב להסביר.

<היו"ר משה גפני:>
לא, אני מקבל את זה, את לא צריכה להסביר.

<עדנה הראל:>
לא, אנחנו אתמול אמרנו ולא הסתרנו, וזה עובר לאורך החוק כחוט השני, מדובר בתאגיד סטטוטורי לפי חוק.
<היו"ר משה גפני:>
בסדר. עדנה, אני מקבל את זה.

<עדנה הראל:>
תאגיד עצמאי, אבל יש בו עמדה מיוחדת של זיקה מאוד חזקה למדיניות הממשלה, הוא עוסק בכספי ציבור באופן נרחב.

<היו"ר משה גפני:>
בסדר. אני רק - - -

<אראל מרגלית:>
אבל הוא פועל בסגנון אחר קטגורית.
<עדנה הראל:>
מאה אחוז. ויש פה הרבה היבטים של סגנון אחר. עדיין בעניין של פרשנות הדין, אני לא חושבת שזה מצב ציבורי נכון, שיש שם גורם שיבוא ויגיד - - -
<היו"ר משה גפני:>
טוב. עדנה, אל תסבירי. אני מקבל את זה, אין ויכוח בינינו. אני רק שיירשם בפרוטוקול, אם יבוא מישהו בשלב מסוים ויגיד: הסכמת פה לעניין הזה, אז למה בקרן רווחי הגז, שמה אתה דורש שהוא יהיה עצמאי לגמרי? אז שיידעו שיש הבדל. כאן זה רשות, כפי שהסברת בטוב טעם ודעת, שמה זה משהו אחר. שמה אני צדקתי ופה את צדקת. 

<עדנה הראל:>
ועדיין בהצעת חוק תאגידים ציבוריים הכללית יש לנו עמדה כללית לגבי תאגידים ציבוריים, שיכול שיש להם - - -
<היו"ר משה גפני:>
זה לא רלוונטי. בסדר, אנחנו חולקים עליכם. הלאה. למה אין פה מי ממנה את רואה החשבון? אתם ממנים פה את המבקר, אתם ממנים פה את החשב מלווה. למה את רואה החשבון לא ממנים? 

<עדנה הראל:>
אני מתנצלת, אני עדיין בודקת בחוק החברות, פשוט הפסקתי כדי להשיב לאדוני.
<היו"ר משה גפני:>
אה, בסדר. רק שיהיה רשום, שלפי דעתי, לרואה חשבון יש לו פה מעמד מאוד חזק. הוא יושב בישיבות, הוא עושה את הכול. זה לא סתם איזה רואה חשבון שלוקחים אותו באיזה משרד. הוא חלק מן העניין, ולפי דעתי צריך למנות אותו כמו שממנים מבקר וכמו שממנים את נושאי התפקידים האחרים.
או ששכחתם או שהסתמכתם על חוק אחר, אבל חסר – בינתיים, עד לרגע, עברנו עוד פעם – חסר את המינוי של רואה החשבון. בסדר, הלאה. בסדר, עדנה בודקת. הלאה.
<צפריר נוימן:>
	
	
	חשב הרשות
	15כז.
	(א)
החשב הכללי במשרד האוצר ימנה חשב לרשות, שיהיה עובד משרד האוצר. 


<היו"ר משה גפני:>
זה משהו, באמת. אם מישהו השלה את עצמו, אז הנה התשובה. על יועץ משפטי אני מתווכח. זו הלאמה של הרשות.

<אראל מרגלית:>
מה הסיפור שלכם?

<היו"ר משה גפני:>
שום סיפור, כמו שהם עשו עם הביטוח הלאומי.
<אראל מרגלית:>
לא, זה לא טוב, זה לא יכול להיות.
<היו"ר משה גפני:>
לא יכול להיות.

<אראל מרגלית:>
לא יכול להיות. לא יכול להיות. תנו להם לעבוד, באמת, נו.
<היו"ר משה גפני:>
הלאה.

<צפריר נוימן:>
	
	
	
	
	
	
	(ב)
כל התחייבות, הזמנה, חוזה או הסכם המחייבים את הרשות בהוצאה כספית, יהיו טעונים אישור של חשב הרשות; 


<היו"ר משה גפני:>
רק סתם, אני רוצה להגיד באגף התקציבים, עד היום אין חברי כנסת אמיצים. אבל תהיה קדנציה שיבואו חברי כנסת אמיצים, העסק הזה יתפוצץ, שתדעו. אמרתי, נרשם בפרוטוקול. יגיע יום.
<רועי פולקמן:>
מה זה הופך את אראל ואותי - - -

<היו"ר משה גפני:>
הלאמתם את הביטוח הלאומי, שמתם שמה חשב של אגף התקציבים במשרד האוצר. אין חברי כנסת אמיצים.

<קריאה:>
אין מספיק.

<רועי פולקמן:>
שאינם מסיעתו של שר האוצר. תדייק.
<היו"ר משה גפני:>
לא רלוונטי. היה צריך לקום חבר כנסת אחד ולהגיד: סוף של הסיפור הזה. אנחנו במשטר דמוקרטי ולא יכול להיות שאגף תקציבים מנהל את כל המדינה. דרך אגב, אנשים נחמדים. 

<רועי פולקמן:>
הם אנשים נפלאים.

<היו"ר משה גפני:>
כשהם עוזבים את התפקיד במשרד האוצר, הם מיד מקבלים תפקידים בדיור להשכרה וכו'.
<מיכאל רבזין:>
כבוד היושב-ראש, פה לא מדובר באגף תקציבים, כאן מדובר באגף - - - 

<היו"ר משה גפני:>
החשב הכללי התכוונתי, זה סמוך ונראה.

<מיכאל רבזין:>
לא, אני מבקש לתקן את הפרוטוקול.

<רועי פולקמן:>
כבוד היושב-ראש, מנכ"ל משרד הבריאות הנכנס, משה בר סימן טוב, איזה איש נפלא.

<היו"ר משה גפני:>
חבל על הזמן. תשמע, לפני שהייתי יושב-ראש ועדת הכספים, מבחינתי אגף התקציבים, לא החשב הכללי, זה היה מפלצות, פשוט לא יאומן, הייתי בכנסת הרבה שנים. נהייתי יושב-ראש ועדת הכספים, התחלתי לעבוד איתם, התברר לי - - 

<רועי פולקמן:>
שהם בני-אדם.

<היו"ר משה גפני:>
לא, - - שהם מתכוונים לשם שמיים, והם באמת דואגים לטובת המדינה.

היום אני מאוזן. היום אני יודע שהם באמת אנשים טובים, אבל הכוח שלהם הוא כוח שבסוף יתפוצץ. זה הכול. אז הנה יש לנו סעיף, חשב אבי חסון שהוא בעל הבית, אמר לו ראש אגף התקציבים: אתה יכול להיות נדמה לי.
<מיכאל רבזין:>
אפשר לומר מילה?

<היו"ר משה גפני:>
כן, ודאי. רק שם ותפקיד.

<מיכאל רבזין:>
מיכאל רבזין, רכז משרדים כלכליים בחשב הכללי.
אז קודם כול, אני רוצה להדגיש שהתאגיד הסטטוטורי הזה לא כפוף להוראות התכ"ם שמפרסם החשב הכללי. זה תאגיד סטטוטורי. הרשות לא תהיה כפופה להוראות החשב הכללי, שהן הוראות של נסיעות לחו"ל, תעריפי יועצים וכן הלאה וכן הלאה. היה חשוב בכל זאת לחשב הכללי למנות חשב מטעמו, מדובר בכספי מדינה.
<אראל מרגלית:>
מה האלטרנטיבה?

<היו"ר משה גפני:>
רגע. כן, ואז מה?

<מיכאל רבזין:>
לתאגיד הזה תהיה קיימת כל הגמישות - - -
<היו"ר משה גפני:>
הסדר טוב. אתה יכול להגיד לי, דרך אגב, למה בוועדת חריגים לא אישרתם את הבנייה בעוטף עזה?
<מיכאל רבזין:>
ועדת חריגים עדיין לא קיבלה את ההחלטה.

<היו"ר משה גפני:>
קיבלה החלטה. לא קיבלה החלטה? מתי היא אמורה לקבל החלטה?

<מיכאל רבזין:>
ההחלטה תתפרסם היום או מחר.

<היו"ר משה גפני:>
היום או מחר. ויכול להיות שההחלטה תהיה חיובית?

<קריאה:>
זה רק אם תאשר את החשב המלווה.

<שגית אפיק:>
לא התכוונת לפרוטוקול. 

<מיכאל רבזין:>
בדקתי את זה אתמול בערב, עדיין אין החלטה.

<אראל מרגלית:>
רשמתם את זה?

<היו"ר משה גפני:>
עדיין אין החלטה?

<מיכאל רבזין:>
אין החלטה שלילית.
<היו"ר משה גפני:>
הבנתי.

<מיכאל רבזין:>
זאת אומרת, אני ממליץ בנושא הזה להמתין יום-יומיים לקבל - - -
<היו"ר משה גפני:>
אנחנו ממתינים.

<מיכה פרלמן:>
אפשר להוסיף עוד איזה מילה?

<היו"ר משה גפני:>
לגבי עוטף עזה? בבקשה.

<מיכה פרלמן:>
לגבי נושא החשב, בנוסף - - -
<היו"ר משה גפני:>
בסדר, הבנו אבל, מיכה.

<מיכה פרלמן:>
לא, אני חושב שיש פה - - -

<אראל מרגלית:>
רגע, מה האלטרנטיבה, אני רוצה רגע לשמוע. יש אלטרנטיבה שזה יהיה תחת החשב הכללי.

<מיכה פרלמן:>
אבל תן לי רגע להסביר רציונל. 

<היו"ר משה גפני:>
מה זאת אומרת, אם היו מנסחים את זה אנשים נורמליים, את החוק הזה – זאת אומרת, ניסחו את זה אנשים נורמליים, אבל אם היו מנסחים את זה אנשים אובייקטיביים שיושבים על הטריבונה והם לא חלק מהעניין, היו כותבים שהחשב של הרשות, תמנה אותו מועצת הרשות.
<אראל מרגלית:>
זה מה שצריך להיות.
<מיכה פרלמן:>
אז שנייה, אפשר רגע בכל זאת?

<היו"ר משה גפני:>
בבקשה. לא, נקבל את זה, אנחנו יודעים שלא יעזור לנו שום דבר.

<אראל מרגלית:>
לא לא לא, על זה לא נסכים.

<היו"ר משה גפני:>
לא נסכים. בסדר, אל תסכים. אם לא תסכים, אין חוק. כן. 

<מיכה פרלמן:>
יש כמה דברים שחשוב להגיד בעניין הזה.
<אראל מרגלית:>
תגיד את הדבר המרכזי.

<היו"ר משה גפני:>
המרכזי.

<מיכה פרלמן:>
כמה דברים מרכזיים.
<היו"ר משה גפני:>
טוב, אבל בקצרה.

<מיכה פרלמן:>
בקצרה. הגוף הזה, צריך לזכור, יחלק בסופו של דבר סדר גודל של מעל מיליארד שקל – מיליארד וחצי היום, אם ניקח את תקציב המדען הראשי – לגופים פרטיים בסופו של דבר. הדבר הזה זה כספי ציבור, זה חלוקה של כספי ציבור. נכון שיש שם חשב של משרד האוצר שיפקח על הדבר הזה. ואפרופו השאלות שהעליתם גם אתמול, נושא של פיקוח ובקרה, גם אמרנו את זה מראש, זה חלק אינטגרלי מכל המודל שבנינו. זה אחת.
שתיים, יש את כל עניין התמלוגים. חלק גדול מתקציב המדען הראשי - - -
<היו"ר משה גפני:>
על איזה שאלה אתה עונה? את מה אתה מסביר?
<מיכה פרלמן:>
אני מנסה להסביר רגע, שאלתם למה חשב כללי.

<היו"ר משה גפני:>
זאת אומרת, אתה אומר לנו ככה. אתה לוקח בחשבון שחוץ ממני, כל חברי הוועדה הם אנשים אינטליגנטיים. אני לא, אני פרימיטיבי. אתה בא להסביר שזה כספי ציבור, איך אני אוהב את המילה הזאת.
<מיכה פרלמן:>
גם רעיון של חשב של משרד האוצר - - -

<היו"ר משה גפני:>
אבל עם כל הכבוד, אתה יותר גרוע מגפני, אתה לא נותן לדבר.

<רחל עזריה:>
אני מציעה שנקרא לוועדה הזאת ועדת כספי ציבור.
<היו"ר משה גפני:>
כספי ציבור לכול הם קוראים.

<רחל עזריה:>
זה מה שאני אומרת.

<היו"ר משה גפני:>
זאת אומרת, מה שאתה אומר זה ככה – רק שאבין, אם אני טועה, אז אני טועה, זה בסדר, אני לא מבין, הרי לא למדתי ליבה. זאת אומרת ככה: שיושב חשב, שממנה אותו מועצת הרשות, אחרי שדיברנו על הכשירות שלהם ועל הכישורים ועל היכולות ונקיות כפיים ויש מבקר והכול, והיא ממנה חשב, והחשב אומר לתת ל"אינטל" חצי מיליארד שקל. החשב מאשר, הכול בסדר.

<מיכאל רבזין:>
החשב לא מחליט לגבי איזה גוף.
<היו"ר משה גפני:>
לא מחליט, אני יודע. לא חשוב, התהליך, אני מקצר פשוט מחוסר זמן.

<אראל מרגלית:>
הוא מאשר. חבר'ה, לא טוב.
<היו"ר משה גפני:>
זה כספי ציבור, הולך להיות פה משהו דרמה שזה באמת לא בסדר. אבל אם החשב הזה הוא עובד של אגף החשב הכללי במשרד האוצר, אז כספי ציבור נכנסים למסלול ישר והכול בסדר. זה מה שאמרת לנו? לא, הבנתי נכון?
<אראל מרגלית:>
תקשיב, זה לא יעבוד. תראה, הם יושבים במועצה - - - 

<מיכה פרלמן:>
יש פה גם עניין של סמכות שלטונית. גביית תמלוגים - - -
<אראל מרגלית:>
אבל יש - - -

<מיכה פרלמן:>
לא, אין אותה.

<אראל מרגלית:>
שנייה, חבר כנסת מדבר, תרשום.

<היו"ר משה גפני:>
בדיוק.

<אראל מרגלית:>
אני אומר לך את הדבר הבא: תראה, יש לכם את המועצה, אתם רוצים להכניס שם עוד נציג – תכניסו, אתם רוצים לעשות שמה עוד משהו ברמה המפקחת – תעשו. אתם צריכים משהו – תגידו. אבל תנו לעסק לעבוד. תנו לעסק לעבוד. החבר'ה עצמם שיושבים במועצה, יש לך את המנכ"ל, תכלס הוא צריך לבחור את החשב. תכלס, הוא צריך מנהל כספים. אתה יכול להיות מנכ"ל בלי שיש לך מנהל כספים, שמישהו אחר ממנה לך? אתה צריך מנהל כספים.

<היו"ר משה גפני:>
יישר כוח.

<אראל מרגלית:>
אתה רוצה שזה יתנהל לפי - - -

<היו"ר משה גפני:>
לא, אין - - - על השאלה הזאת. לא, עם כל הכבוד. חבר הכנסת אראל מרגלית אומר דבר נכון. אני לא מקבל את זה, ואני לא מבקש את זה, אני יודע שיש לכם את היכולות שאם לא יהיה חשב של החשבת הכללית, פשוט העסק לא יעבוד ולא ייתנו כסף לאף מפעל, הכול ייתקע. אז אני משאיר את זה ככה, ואני מחכה לחבר כנסת האמיץ שיעשה סדר בבלגן. אני לא חבר כנסת אמיץ.
<אראל מרגלית:>
אולי נשאל את המדען מה דעתו.
<אבי חסון:>
לפני דעתי, כי אני חושב שהיושב-ראש סיכם את העניין היטב, אני רוצה רק לחדד שמיכאל - - - 

<היו"ר משה גפני:>
מה סיכמתי?

<רועי פולקמן:>
שאין חבר כנסת אמיץ. הוא אומר: סיכמת היטב. זה מדעי.

<אבי חסון:>
סיכמת היטב. מיכאל עשה שהיא הבחנה חשובה בעיני, ואני רוצה - - -
<אראל מרגלית:>
נכנסה הנה ראש נעמ"ת ירושלים, אילנה, אני מבקש להתייחס. בואי תשבי.

<היו"ר משה גפני:>
רק רגע, לא הבנתי, זה הולך להיות עכשיו פה משהו של ירושלים?

<רועי פולקמן:>
לא, מארחים פה אנשים.

<אראל מרגלית:>
יש לנו חשבת. לא, אני צוחק.

<היו"ר משה גפני:>
ברוכה הבאה. 

<אראל מרגלית:>
חשבתי שנעמ"ת צריכה לתת את ה-input שלה לחוק.

<היו"ר משה גפני:>
מה השאלה? זה לא עומד לדיון אפילו. אבי, זה מיותר, זה סתם דיון פילוסופי שאין מקומו כאן.
<אבי חסון:>
אני מבין. אבל בכל זאת הבחנה אחת שגם עשה נציג החשב הכללי בין אותם מיליארד וחצי שקל וחלוקתם על-פי כל העניין לבין התנהלות הרשות גופא בנושאים שהם מנהלתיים, וגם עליהם יש לחשב שליטה מלאה.
<היו"ר משה גפני:>
אתה בעד או נגד?

<אבי חסון:>
אז אני אומר: אני מבחין פה בין - - -
<היו"ר משה גפני:>
לא, אם תגיד להוציא את זה – נוציא.
<קריאה:>
לא, הוא בעד.

<רועי פולקמן:>
אל תסבך אותו פה עם - - -

<היו"ר משה גפני:>
שאלתי בתמימות.

<אבי חסון:>
אני מצטט את מה שאמר מיכאל, שהוראות התכ"ם לא צריכות לחול על התאגיד. זאת אומרת, אני מפריד בין חלוקת הכספים ל"אינטל", כפי שאמרת, לבין אישור נסיעה לחו"ל או משהו כזה.
<רועי פולקמן:>
אני יכול רק לשאול מה נהוג היום במתימו"פ?
<היו"ר משה גפני:>
זאת אומרת, החשבת הכללית תאשר - - -

<רועי פולקמן:>
אדוני היושב-ראש, רק שאלתי מה נהוג היום במתימו"פ.

<מיכאל רבזין:>
המדען הראשי הוא משרד ממשלתי.

<רועי פולקמן:>
זה ברור.

<מיכאל רבזין:>
כפוף לחשב של משרד הכלכלה. 

<היו"ר משה גפני:>
לא, הוא חשב של החשבת הכללית.

<רועי פולקמן:>
זה ברור. אבל במתימו"פ מה?

<מיכאל רבזין:>
במתימו"פ זו חברה ממשלתית, לא כפוף לחשב הכללי.

<ממיכה פרלמן:>
לא, אבל גם מתימו"פ לא מחלק כסף.

<מיכאל רבזין:>
ומתימו"פ לא מחלק כסף. 

<אראל מרגלית:>
חבר'ה, אבל רק שנייה אחת. יש מנכ"ל, צריך מנהל כספים, תנו לה לעבוד. תנו לה לעבוד.
<היו"ר משה גפני:>
אני מתנצל. תעשו לי טובה, אל תסבירו לנו, אנחנו בלאו הכי לא מבינים. תמשיכו הלאה. לא לרשום את זה בפרוטוקול, עוד יהיה בג"ץ על זה – אנחנו מבינים הכול, עד הפרט האחרון. 

<אראל מרגלית:>
המטריצה הזאת של הדיווח לחשב הכללי ולמנכ"ל – לא טוב.
<קריאה:>
אין דיווח לחשב הכללי.

<היו"ר משה גפני:>
אין דיווח – החשב לא חותם. אין דיווח. הלאה.
<צפריר נוימן:>
	
	
	
	
	
	
	אין בהוראות סעיף קטן זה כדי לגרוע מן הצורך בקבלת אישורים אחרים להוצאה או להתקשרות כאמור לפי כל דין.

	
	
	
	
	
	
	(ג)
בלי לגרוע מהוראות סעיף זה, כל הסמכויות הנוגעות להסדרי חוב, לרבות כל שינוי באופן פירעון חוב, פירעון מוקדם, דחיית החזרי הלוואה, מחזור הלוואה ואיחוד ופיצול לוחות סילוקין של הלוואה, יהיו נתונות לחשב הכללי במשרד האוצר או מי מטעמו, ואולם רשאי החשב הכללי להסמיך את חשב הרשות להפעיל את הסמכויות האמורות, כולן או חלקן.

	
	
	החלת דינים
	15כח. 

	פרק ג'4: הניהול הכספי של הרשות ושקיפות ציבורית


<היו"ר משה גפני:>
רגע. לא, פה אני בעל הבית. לא להפריע עכשיו, אחרי זה תדבר אתו, תסביר לו, הוא גם יבין.

<אראל מרגלית:>
אם אתה רוצה אתי שיחה, אכלתי רק חצי סנדוויץ, תביא עוד חצי, נאכל - - -

<היו"ר משה גפני:>
זהו. אוקיי.

<צפריר נוימן:>
תקציב הרשות.

<היו"ר משה גפני:>
עכשיו מתחיל פה רציני. מי זה יגאל ארליך? אנחנו עכשיו הולכים לפרק של הניהול הכספי של הרשות וכו'. אני מבין שיש לך מה לומר בעניין של החוק.
<אראל מרגלית:>
רק שתי מילים. יגאל, תגיד משהו על עצמך. יגאל ארליך היה המדען הראשי בתקופה היסטורית של המדען הראשי, ששם נבנו הרבה מהתוכניות בזמנו. והוא מלווה את כולנו, גם את אבי וגם אותי וגם אחרים, בתוך התפתחות התעשייה. ובזמנו המדען הראשי יצר כלים מאוד מאוד מעניינים, בתקופת שנות ה-90.
<היו"ר משה גפני:>
באיזה שנים היית המדען הראשי?

<יגאל ארליך:>
משנת 84' עד 92'. הרבה שנים.

<היו"ר משה גפני:>
אוקיי. אתה זוכר אותי בתור חבר כנסת? לא הייתי משמעותי אז.

<רחל עזריה:>
אני לא יכולה לדמיין את זה, שלא היית משמעותי אז.
<היו"ר משה גפני:>
אוקיי, בבקשה. אם אתה יכול לומר בקצרה על החוק מה דעתך.

<יגאל ארליך:>
אי-אפשר לשכוח.
<היו"ר משה גפני:>
אתה בעד החוק הזה או נגד?
<יגאל ארליך:>
לא, אני נגד. אני נגד, וכולם יודעים את זה, כולל אבי.
<היו"ר משה גפני:>
אני לא יודע אבל.

<יגאל ארליך:>
אז הנה, אני אומר.

<היו"ר משה גפני:>
זה דווקא חוק נחמד, חוק שמשדרג את המדען.

<יגאל ארליך:>
אסביר לך למה אני נגד, בקצרה, ואני רוצה לדבר על סעיפים ספציפיים בהקשר הזה. המדען הראשי נוצר בזמנו, כבר אגב משנת 1972 הוא פועל, על בסיס של תמיכה מקבילה של הממשלה בכל נושא מחקר ופיתוח. אז זה נקרא מחקר ופיתוח, היום קוראים לזה חדשנות. 
והכוונה הייתה תמיכה לכל אחד לפי קריטריונים, שמסוגל לחדש ולהראות שהוא מסוגל גם לממש את החידוש הזה. הגישה הייתה אובייקטיבית, ניטרלית ורוחבית לגמרי. זאת אומרת, שהממשלה פה שימשה כלי, עד היום הזה, כמעט לכל אחד לקבל עזרה בפיתוח חדשנות. 
הפרויקט הזה שנקרא מדען ראשי עבד עם קונצנזוס, מאחר שהיה קונצנזוס גם בממשלה וגם בציבור, הוא הצליח להשיג תקציבים, ותקציביו גדלו בלי עין הרע. כשאני נכנסתי התקציב היה סדר גודל של 30-20 מיליון דולר, כשסיימתי כבר היה קרוב ל-200, והיום הוא בערך 400.
<היו"ר משה גפני:>
400,000,000 דולר? זה מיליארד וחצי.
<יגאל ארליך:>
משהו כזה.

<היו"ר משה גפני:>
אבל מאז שהיית ועד היום כבר מדברים בשקלים, כבר לא מדברים בדולרים. כן, מיליארד וחצי שקל.
<יגאל ארליך:>
המדען גם הצליח ליצור לעצמו מעמד אובייקטיבי. זאת אומרת, שאם היית מקבל אישור לפרויקט, היית יכול על גבי האישור הזה לגייס משקיעים אחרים, שאמרו: אם המדען בדק, זה אובייקטיבי לגמרי.
עכשיו, על בסיס טיעון שהיום הממשלה השתנתה – והיא השתנתה, כל הבירוקרטיה נהייתה יותר קשה – על הבסיס הזה אני עושה שינוי מהותי, אני לא חושב שזה נכון. מה שאתה הולך לעשות פה עם החוק הזה, אתה הולך לסרבל את העסק בצורה לא רגילה, לפי מה שאני רואה. אתה הולך להכניס שני ראשים למערכת, אחד זה המדען הראשי והשני זה מנכ"ל הרשות, אני לא יודע איך זה יסתדר, ואתה מאבד - - -
<היו"ר משה גפני:>
לא, מנכ"ל הרשות כפוף למועצה, כפוף למדען הראשי.

<יגאל ארליך:>
בסדר, אנחנו יודעים איך הדברים האלה עובדים בסוף.

<היו"ר משה גפני:>
שנייה, אאפשר לך. אמרתי בישיבה הקודמת ואני רוצה להגיד לך גם עכשיו. לא היית אתמול?

<יגאל ארליך:>
לא.

<היו"ר משה גפני:>
העברנו את חוק בנק ישראל, הוא מורה דרך בחקיקה מהסוג הזה. היה עד היום איש אחד, עד קבלת החוק, שהיה מחליט על גובה הריבית, על מכירות המטבע או קניות המטבע, הגובה – כל הדברים היה מחליט לבד. קראו לו נגיד בנק ישראל, הוא היה סטנלי פישר, החליט לבד. 
עבר פה חוק בנק ישראל. הוא אמר לי: בלי זה אני לא ממשיך להיות קדנציה נוספת נגיד הבנק, והעברנו את זה בשבועיים וחצי. ירדו ממנו הסמכויות, הסתרבל העניין, הוא לא מחליט לבד על שום דבר. יש ועדה מוניטרית, ועדה מנהלית וכל הדברים האלה.
כשעשו מסיבה בבנק ישראל, היה שמה ראש הממשלה ושר האוצר וכולם, אמרתי שילמדו בפקולטה למדעי המדינה איך בן-אדם מוריד מעצמו סמכויות והפך להיות איש יותר חזק. והוכח שצדקתי, מאז קבלת חוק בנק ישראל הנגיד יותר חזק, על אף שהוא לא מחליט לבד, לא על הריבית, לא על גובה המטבע, לא על כל הדברים האלה, יש ועדות.
מה שקורה עכשיו, המדען הראשי הולך להשתדרג. הוא הולך להיות איש יותר חזק, הוא הולך להיות איש שלידו יש מועצה ויש כל הדברים האלה, מקביל במידה מסוימת לבנק ישראל, אבל הוא משודרג. הוא לא כמו המדען הראשי שהיה לפני קבלת החוק, מכיוון שיש לו עכשיו משהו יותר מודרני, יותר מסודר. זה לא מסרבל. אחרי שאמרתי לא מסרבל, שמתי סימן שאלה, בגלל שאני לא יודע בדיוק.
<יגאל ארליך:>
אני לא רוצה לעסוק בהשוואות. מבחינה של מה שיקרה בעתיד, אז תרשום, אני חולק עליך, אבל בוא נראה מה יהיה.

<היו"ר משה גפני:>
אתה לא חולק עלי, שאלתי.

<יגאל ארליך:>
אני חולק על העובדה שהדבר הזה יביא לשדרוג. אני חושב שלא. ואני חושב שגם הממשלה צריכה להבין מה מקומה ומה תפקידה. ויש פה כמה סעיפים שהם חורגים מהדבר הזה, לדעתי.
<היו"ר משה גפני:>
מה למשל?

<יגאל ארליך:>
למשל, סעיף שאני מבין שעוד לא דנו בו, זה סעיף שהמדען או הרשות יכולה להשקיע גם בקרנות הון סיכון בצורה כזאת או אחרת. היא יכולה גם לגייס כספים - - -
<היו"ר משה גפני:>
עוד לא הגענו לזה, אבל זה מרחף כאן.

<אראל מרגלית:>
מה שנקרא להיות שותף כללי ושותף מוגבל.
<יגאל ארליך:>
ואני רוצה להסביר: זה לא רק העניין הזה, זה יותר נקודה עקרונית. אגב, כל המדען הראשי, רק להסביר, בנוי על בסיס של תמיכה בפרויקטים ולא בחברות. וזה נעשה מראש בכוונה כזאת וזה עד היום בעצם קיים. למה בפרויקטים? כי אתה לא רוצה להיות מעורב בחיי חברה, שזה דבר יותר מסובך וגם לא מתאים. 

אתה גם רוצה להיות מסוגל להשקיע ברוחב, לא להיכנס לעומק של הדברים האלה, כי בסוף, כמו שאתה יודע, אנחנו מתעסקים בתחום מסוכן, אף אחד לא חכם מראש, הרבה כישלונות יש שם, והממשלה היא בתחום שעוזר לכולם, גם לאלה שנכשלים וגם לאלה שמצליחים. לקחת תפקיד ולהגיד: אני מבין יותר טוב, אשקיע בזה ולא בהוא מסיבות כאלה ואחרות, זה מסוכן למדי.
<היו"ר משה גפני:>
טוב.

<יגאל ארליך:>
ואני חושב שלא רק שזה מסוכן, זה מיותר. אז אם כבר עושים את הרשות הזאת, היא צריכה להמשיך בקו הזה שהממשלה לא מתערבת בתחום העסקי בשום פנים ואופן.
אני רוצה רק להגיד שכל החוק הזה שמדבר על דרך הפעולה נראה לי מאוד מסורבל. עד שהוא יקום ועד שכל הדברים האלה יסתדרו, עוד יעבור הרבה זמן, ותקופת הביניים היא מאוד חשובה. 

עוד הערה אחת: צריך להבין גם שההיי-טק הישראלי היום, ברוך השם, לא כל כך זקוק שייקחו לו את היד ויסחבו אותו. הממשלה צריכה להבין שגם השוק פועל היום לגמרי לא רע באופן עצמאי, והיא לא צריכה להתערב יותר מדי, היא לא צריכה לדחוף את עצמה יותר מדי ולהתחיל עם מועצות לקבוע דברים ש - - -
<היו"ר משה גפני:>
זה לא המצב.
<יגאל ארליך:>
זה יהיה המצב.

<היו"ר משה גפני:>
לא לא. אתה מתאר את המצב של מה שקורה במשק הישראלי. במשק הישראלי חברות עוזבות את הארץ, הולכות למקומות אחרים. על אף שהמשק חזק היום, התחזית היא עגומה.
<יגאל ארליך:>
אני מסכים.

<היו"ר משה גפני:>
הממשלה טוענת במקרה הזה שלהיפך, פה תהיה דחיפה גדולה קדימה לגבי חברות שיישארו בארץ או חברות שיוכלו לעזור להן.
<יגאל ארליך:>
אני מסכים אתך, ואני רוצה להגיד לך עוד משהו שאולי לא תסכים עם זה גם.
<היו"ר משה גפני:>
לא, אני לא - - -

<יגאל ארליך:>
אני חושב שאם יש כשל שוק, כמו שהיה בעבר, בתוך הממשלה הוא נפתר הרבה יותר טוב מאשר בתוך רשות.
<היו"ר משה גפני:>
אבל הנה, הוא לא נפתר עכשיו, עכשיו הוא בסכנה.
<יגאל ארליך:>
איזה כשל שוק יש לך היום?

<היו"ר משה גפני:>
חברות עוזבות. אתה רואה את התחזית של מה שהולך לקרות בשנים הבאות, הולכת להיות פה מכה קשה לתעשייה, מה השאלה.

<רחל עזריה:>
We're losing it. אנחנו לא מרוויחים, אנחנו מפסידים.

<היו"ר משה גפני:>
אתה יודע מה, אני הכול שם בסימן שאלה. היות שאני לא יודע, אז אני אומר את הסברות שאני חושב. היה פה נשיא התאחדות התעשיינים. אבל לא רק זה. ואנחנו רואים את התחזיות, המשק היום חזק, אין בעיה מבחינת המצב הנוכחי של מדינת ישראל, אבל התחזית לשנים הבאות מבחינת התעשייה היא שאנשים אומרים: אני הולך לאירופה, אני הולך לארצות-הברית, למה אני צריך להשקיע פה. ולמדען הראשי יש חלק גדול בעניין.

טוענת הממשלה: שדרוג המדען הראשי, וללכת לכיוון הזה שבו אנחנו מתגברים על בירוקרטיה ויכולים יותר לעזור לחברות, יכול לעצור את המגמה של הנפילה בשוק הזה.
<יגאל ארליך:>
עדיין, המדען הראשי בסופו של דבר, גם בתור רשות, מה שהוא יכול לעשות זה לחלק כסף ולחלק מענקים. הוא לא יכול להתערב בתחום המיסוי.
<היו"ר משה גפני:>
בסדר, זה אמרת. אנחנו לוקחים את זה בחשבון.
<יגאל ארליך:>
הוא לא יוכל להתערב בדברים אחרים. ויש פה תמונה שהיא הרבה יותר רחבה. לפתור את הבעיה שאתה אומר צריך להתיישב לא רק אצל המדען הראשי או במועצה שלו, אלא גופים נוספים, כולל האוצר, ולפתור את העניין.
<היו"ר משה גפני:>
טוב.

<יגאל ארליך:>
עכשיו, לסיכום, כמו שהבנת, אני נגד העניין הזה.

<היו"ר משה גפני:>
כן כן, בסדר.

<יגאל ארליך:>
אני חושב שזאת טעות. ולפחות את הקטע הזה של התערבות המדען, אם בגיוס כספים בציבור ואם בהשקעות בקרנות - - -
<אראל מרגלית:>
באג"חים אתה מתכוון.

<יגאל ארליך:>
דרך אג"חים, או אם בהשקעה בקרנות, כל מעורבות בחברה באופן ישיר ולא בפרויקטים פסולה.

<היו"ר משה גפני:>
תודה רבה, אני מודה לך. אגב, אבי, מה שאמרתי לו זה נכון? 

<אבי חסון:>
אתה רוצה לפתוח דיון?
<היו"ר משה גפני:>
לא, אני רק שואל אם מה שאמרתי לו זה נכון, בגלל שאם תגיד לי שזה לא נכון, אני חוזר בי מכל מה שאמרתי.

<אבי חסון:>
בוודאי לגבי תמונת המצב אני חושב שאני מסכים עם מה שאמרת. ורק להגיד, גם לא הכול היי-טק, גם זה צריך להגיד.
<אלישע ינאי:>
כבוד היושב-ראש, אפשר?

<היו"ר משה גפני:>
רק משפט, בגלל שאני רוצה להמשיך עכשיו את הסעיפים הקשים.

<אלישע ינאי:>
טיפה יותר ממשפט. תקשיבו, יגאל ארליך, בנוסף להיותו מדען, במקביל או יום לאחר מכן הקים את "קרן יוזמה". "קרן יוזמה" הייתה קרן של 150 או 200 מיליון דולר, שהקימה לנו את כל תעשיית ה-venture capital, שהגיעה לממדים של 6 מיליארד.
<היו"ר משה גפני:>
מצוין, כן. נו, בסדר. 

<אלישע ינאי:>
תקשיבו, הוא היה מדען - - -

<היו"ר משה גפני:>
צריך לתת פרס ישראל, אבל מה זה נוגע לעניין?

<אלישע ינאי:>
ללא כל ספק. היות שהוא שכח לספר את זה, אני מספר את זה.

<היו"ר משה גפני:>
כל הכבוד.

<אלישע ינאי:>
ואותה "קרן יוזמה" הקימה את מה שאנחנו קוראים startup nation, מערכת גיוס, אלפי חברות נפלאות שמיוצגות בעיקר על-ידי IATI, ולא רק, ועל כך ברכות. 

עכשיו, מה שקורה לנו במשק, ומה שאמרת הדאגה, אני - - -

<היו"ר משה גפני:>
אתה גם נגד החוק?

<אלישע ינאי:>
לא אמרתי שאני נגד החוק, אמרתי שבחוק, בארגז כלים, הדברים המדאיגים אותנו זה אותן יכולות שהחוק נותן למדען הראשי להשתתף באותן בעלות, החזקות משותפות. בקיצור, עם סכום שדיברנו – מיכה, תקשיב לי – דיברנו על משהו כמו 10%, כלומר 150,000,000 שקל מעבר לתקציב, זה עוד יוזכר, תהיה אפשרות להשתתף בגיוסים. הדבר הזה מדאיג אותנו, כבוד היושב-ראש. 
<היו"ר משה גפני:>
אני אתך. פשוט למדתי לעשות שני דברים יחד.

<אלישע ינאי:>
שוב, פה נמצא ארגון מימיני שמגייס 24 מיליארד שקל. אז ה-150,000,000 שאמור המדען להוסיף לו זה 150 מול 24 מיליארד. ופה במסגרת כל החוק הזה, שאנחנו מבינים אותו ותומכים בו, אנחנו רוצים להיות מסוגלים בעזרת המועצה להשפיע על אותו חלק, כי אנחנו מודאגים מאוד שהמדען יהפוך להיות venture capital.
<אראל מרגלית:>
כמו פרטי, זה הדאגה שלהם.
<אלישע ינאי:>
זה הדאגה שלנו.

<היו"ר משה גפני:>
אוקיי. בסדר, תודה. אני מבקש להקריא, להמשיך.

<אראל מרגלית:>
אבל תן גם ליואב.
<יואב שלוש:>
רק מילה אחת. יש הבדל מבחינת התעשייה בין צעדים שננקטים פה כדי לייעל את פעילות המדען לבין שינוי כללי המשחק. ככל שזה נוגע לגיוס הון בחוץ או גיוס קרנות בחוץ זה שינוי כללי משחק, הוא יכול להיות לטובה והוא יכול להיות לרעה, שני דברים שאנחנו רוצים לשים על שולחן הוועדה. הרי אם זה לטובה או לרעה זה עניין של קונטקסט. 

אז אנחנו חושבים שנדרשת פה קצת עבודה.

<אראל מרגלית:>
תקשיב. אנחנו צריכים על זה להתגבר.

<היו"ר משה גפני:>
אני מקשיב כל מילה.

<אראל מרגלית:>
את החוק הזה נעשה, אבל - - -

<יואב שלוש:>
כל קרנות הון הסיכון שנמצאות בישראל מנסות, לפעמים גם מצליחות, לגייס כסף מהמוסדיים. אלה אותם מוסדיים שאם יגויס פה חוב למדען, גם הוא ילך אליהם. אנחנו לא רוצים להגיע למצב שהמדען יתחרה בתעשייה בגיוס הון או בדברים מהסוג הזה.
אי לכך נתנו מספר הצעות, והן יגיעו בדיון, איך להגיע למצב שאם קורים דברים כאלה, או אם יש נזקקות על בסיס נקודה מאוד פינתית או מאוד קריטית, כי הנושא הזה נועד לטפל בבעיות קריטיות ולא להיות חלק מהתפקוד השוטף של המדען, איך להתמודד איתן.
<היו"ר משה גפני:>
טוב.

<יואב שלוש:>
כי יש פה חשש להתחרות בנו - - -

<אראל מרגלית:>
אני רק רוצה להעיר הערה.
<היו"ר משה גפני:>
בקצרה.

<אראל מרגלית:>
ממש בקצרה. קודם כול, לגבי העניין המוסדי, צריך רגע לשים את הדברים בפרופורציה. מדינת קליפורניה הקימה את התעשייה של ההיי-טק והסטרט-אפים וכו' כי קרנות הפנסיה של המדינה החליטו אי שם שהן מקצות 2% מההון של התושבים למה שנקרא תעשיות עתירות ידע שיוצרות מקומות עבודה חדשים. זה עשה מהפכה ענקית.
במדינת ישראל כל הדבר הזה שהוא מדבר עליו, יוזמה והקמת קרנות וכו', נעשה כמעט עם אפס התערבות של השוק המוסדי. כלומר, כמו שהשוק המוסדי בישראל הוא חלק ענק מהשקעה בשוק המניות, ובחברות הגדולות הוא כמעט לא קיים.
<היו"ר משה גפני:>
טוב.

<אראל מרגלית:>
רגע, זה דבר ראשון.

דבר שני, אני רוצה לומר: מה שכולם אומרים וגם שיגאל אומר, יש בזה הרבה חוכמה. גם כן הייתי לפני שנה במקום הזה. אני מקשיב לאבי הרבה זמן, למדען הראשי, ואני רוצה להגיד לכם שניים-שלושה דברים. אחד, צריך לתת כלי חדש למדען הראשי, כי תראו מה קרה אחרי ה-30-20 שנה של המהפכה שהייתם חלק ממנה. חלק צר של האוכלוסייה נהנה מזה וחלקים שלמים לא. 

עכשיו, מה אבי מבקש בסופו של דבר? מה הוא חושב שצריך לתת לו איזשהו כלי? שאם במגזר הערבי לא משתתפים; אם אין תעשיית ביוטכנולוגיה כמו שיש תעשיית IT; אם לא מצליחים להגיע לשוק החרדי ברמת היזמות וצריך לדחוף שם; אם אנחנו רוצים להגיע לגליל, אנחנו רוצים להגיע לנגב, תנו לי כלים נוספים כדי גם ללכת על תחומים חדשים שנגיד השוק הפרטי לא הולך היום, כי השוק הפרטי הוא בדרכו, הוא לא ילך היום להתחיל נושא חדש בלי שהוא יקבל עידוד מיוחד; וגם ללכת למקומות חדשים בארץ. אלה שני הדברים שאנחנו רוצים לתת לו את הכלים.
עכשיו, אנחנו מסכימים שאסור שהוא יהפוך למתחרה של התעשייה, ושהדברים האלה צריכים להיות יותר התבלין מאשר המנה העיקרית. אבל את התבלינים האלה צריך לתת לו.
<היו"ר משה גפני:>
אוקיי. תודה רבה. אני מבקש להקריא. 

<צפריר נוימן:>
	
	
	תקציב הרשות
	15כט.
	(א)
התקציב השנתי של הרשות ימומן מתקציב המדינה, וייקבע בחוק התקציב השנתי בתחום פעולה נפרד במסגרת סעיף התקציב של משרד הכלכלה; לעניין זה – 


<היו"ר משה גפני:>
מה זה היום?

<צפריר נוימן:>
גם.

<היו"ר משה גפני:>
זה גם סעיף נפרד?

<צפריר נוימן:>
זהה לחלוטין.

<היו"ר משה גפני:>
הלאה.

<שגית אפיק:>
הסכום גם יישאר ללא שינוי? למה הם צוחקים? זה היה מצחיק?

<היו"ר משה גפני:>
למה אתם צוחקים? לא, אם הכוונה שלכם לעשות את החוק הזה כדי להוריד את הסכום, אז אני לא הולך לאשר את החוק.
<מיכה פרלמן:>
אין פה שום אמירה לגבי הגובה של התקציב.

<היו"ר משה גפני:>
אז למה צחקתם אבל? אני בעד צחוקים, אבל - - -

<מיכה פרלמן:>
לא, כי יש עכשיו את כל דיוני התקציב. מה שייקבע בתקציב, ייקבע.

<היו"ר משה גפני:>
הבנתי את התשובה. הלאה.

<צפריר נוימן:>
	
	
	
	
	
	
	"חוק התקציב השנתי" – כמשמעותו בחוק יסודות התקציב;

	
	
	
	
	
	
	"סעיף תקציב", "תחום פעולה" – כהגדרתם בחוק התקציב השנתי.

	
	
	
	
	
	
	(ב)
התקציב המינהלי של הרשות יהיה נפרד מתקציב מסלולי ההטבות – את זה קראנו, דרך אגב, אתמול – ולא תתאפשר המרה של תקציב מסלולי ההטבות לתקציב המינהלי - - - 

של הרשות אלא באישור הממונה על התקציבים במשרד האוצר.


<שגית אפיק:>
לא קראנו, דיברנו על זה. דיברנו על זה שאת התקציב המינהלית קובעת - - -

<היו"ר משה גפני:>
לא קראנו. הלאה.

<צפריר נוימן:>
בסדר.

	
	
	
	
	
	
	(ב)
התקציב המינהלי של הרשות יהיה נפרד מתקציב מסלולי ההטבות ולא תתאפשר המרה של תקציב מסלולי ההטבות לתקציב המינהלי של הרשות אלא באישור הממונה על התקציבים במשרד האוצר.


<היו"ר משה גפני:>
בסדר, ברור. הלאה.

<שגית אפיק:>
התקציב המינהלי אמור להיות תקציב מאוד קטן.

<צפריר נוימן:>
כן, תפעול.

<היו"ר משה גפני:>
לא, טוב שאתם משקיעים בזה הרבה אנרגיה, בתקציב התפעולי, זה בסדר.

<צפריר נוימן:>
15ל. (א) הכנסות הרשות מתמלוגים - - -

<היו"ר משה גפני:>
פה לא צריך את החשב הכללי. בתקציב המינהלי גם צריך את החשב הכללי?
<קריאה:>
את הממונה על איזו הקצאה, זה לא ההוצאות.

<מיכאל רבזין:>
ההוצאה עצמה, כשהיא תהיה, אז כמובן שהיא מאושרת על-ידי חשב הרשות. מי שקובע את התקציב זה - - -
<היו"ר משה גפני:>
טוב, הלאה.

<צפריר נוימן:>
	
	
	הכנסות הרשות
	15ל.
	(א)
הכנסות הרשות מתמלוגים או ממקורות נוספים, למעט תרומות, ישולמו לאוצר המדינה וישמשו לעידוד החדשנות הטכנולוגית בתעשייה באמצעות הרשות.


<שגית אפיק:>
איך זה יהיה - - -

<היו"ר משה גפני:>
רגע. פסקה (ב). אני לא מבין פה כלום, אז - - -

<צפריר נוימן:>
	
	
	
	
	
	
	(ב)
הרשות רשאית לקבל תרומות לפי נוהל שתקבע המועצה, אשר יאושר בידי היועץ המשפטי לממשלה; התרומות ישמשו למטרות הרשות.


<היו"ר משה גפני:>
את רוצה לשאול קודם? יש לי כמה שאלות.
<מיכה פרלמן:>
יש גם הערות על מה שהוא הקריא עכשיו.
<היו"ר משה גפני:>
הערות? בבקשה, כן.

<מיכה פרלמן:>
לסעיף (ב). אז לגבי התרומות, אמרנו: הרשות, רק לאחר האישור המועצה לכך, רשאית לקבל תרומות או לבטל החלטה על קבלתן, לפי נוהל שתקבע המועצה, אשר יאושר בידי היועץ המשפטי לממשלה; התרומות ישמשו למימון של מסלולי - - -
<היו"ר משה גפני:>
מה זה היועץ המשפטי לממשלה? יש יועץ משפטי לרשות.
<מיכה פרלמן:>
לא, אבל הנוהל של תרומות, בגלל שזה גוף ציבורי, זה משהו ש - - - 

<אראל מרגלית:>
למה אנחנו צריכים תרומות, תסבירו לי רגע. 

<היו"ר משה גפני:>
רגע, קודם כול טכני. אתה מבין יותר טוב ממני בעניין הזה לאין ערוך, אני לא מבין כלום.

<קריאה:>
התזכיר פה.

<מיכה פרלמן:>
אסיים רגע להקריא את - - - 

<היו"ר משה גפני:>
 למה היועץ המשפטי לממשלה?
<עדנה הראל:>
גם למשל בחוק הרשות הלאומית לבטיחות בדרכים, יש לה אפשרות לקבל תרומות, והתנינו בנוהל להבטחת מניעת ניגוד עניינים וניקיון כפיים. תרומות זה דבר לא טריוויאלי לגוף ציבורי.
<היו"ר משה גפני:>
בסדר. רגע, שנייה. אבל היועץ המשפטי של הרשות הוא עובד מדינה.
<עדנה הראל:>
לא.
<קריאה:>
לא, הוא לא עובד מדינה. הוא עובד רשות.

<היו"ר משה גפני:>
כל העובדים פה הם עובדים שהופכים להיות בתקן של עובדי מדינה.
<עדנה הראל:>
לא.

<היו"ר משה גפני:>
לא שהוא מקבל משכורת מהמדינה.

<עדנה הראל:>
הוא עובד הרשות, והוא יפעל כחלק מהתאגיד הסטטוטורי. ולכן קודם ביקשנו להבהיר שהוא כפוף להנחיות הציבוריות הכלליות של היועץ המשפטי לממשלה.

<אראל מרגלית:>
תגידו, מס הכנסה גם כן רוצה עכשיו לגייס תרומות?

<עדנה הראל:>
מס הכנסה אני לא יודעת.

<אראל מרגלית:>
אולי נגייס תרומות גם למס הכנסה.

<עדנה הראל:>
זו שאלה אחרת. אבל אני אומרת: אם תסכימו לרעיון של גיוס תרומות, אז לפחות הנוהל צריך להבטיח שהוא ימנע כל מיני ניגודי עניינים וכו'.
<אראל מרגלית:>
אז שמישהו יסביר אולי, למה צריך תרומות פה?
<היו"ר משה גפני:>
רגע, לפני תרומות, אני רק רוצה את המנגנון. אני מתנצל, אני פשוט מבקש סליחה שלא למדתי.
<אראל מרגלית:>
אתה מדבר על האיך לפני המה. למה שלא נתחיל במה?
<היו"ר משה גפני:>
כן, אני רוצה להבין קודם. אני לא אוהב שקופצים כמה מדרגות בסולם. יכול להיות שהיועץ של הרשות יקבל החלטות או יעשה ייעוץ משפטי, שבניגוד לדעתו של היועץ המשפטי לממשלה?
<עדנה הראל:>
קודם כול, אלמלא היינו כותבים את הסעיף הקודם שכתבנו - -
<היו"ר משה גפני:>
כתבנו.

<עדנה הראל:>
- - אז זה אפשרי בתאגידים סטטוטוריים היום.

<היו"ר משה גפני:>
כתבנו.

<עדנה הראל:>
שנית, יש הבדל בין כפיפות להנחיות, כפי שכתוב שם, לבין אישור קונקרטי של נוסח. אתן לך דוגמה: נהלי תמיכות כפופים להיוועצות עם היועץ המשפטי לממשלה, זה לא רק פעולה לפי הנחיות.
<שגית אפיק:>
אבל מה שכתבנו זה לא כפיפות להנחיות, זה ממש חוות דעת מחייבת של היועץ המשפטי לממשלה.
<עדנה הראל:>
נכון. 

<היו"ר משה גפני:>
למה?

<עדנה הראל:>
אסביר. מכיוון שקבלת תרומות, ככל שזה מוצדק מהותית, וזה אתם תדונו בנפרד, כפי שאמרת, עדיין זה כרוך באיזשהו - - -
<היו"ר משה גפני:>
אני מצטער שאני ככה מתפרץ באמצע, אבל בסדר, אני הרי פרימיטיבי. חוות הדעת של היועץ המשפטי של הרשות בהתאם להנחיותיו של היועץ המשפטי לממשלה ובהתאם לעקרונות שהוא קובע. למה אתם מדלגים עליו? למה אתם מעליבים אותו ברבים?

<עדנה הראל:>
אין לי בעיה להוסיף שזה יהיה - - -

<היו"ר משה גפני:>
משל למה הדבר דומה? שאגיד: לא מעניין אותי מהיועצת המשפטית של הוועדה, אני ישר הולך ליועץ המשפטי של הכנסת. 
<עדנה הראל:>
אין לי בעיה שיהיה כתוב: יאושר על-ידי היועץ המשפטי של הרשות והיועץ המשפטי - - -
<היו"ר משה גפני:>
דרך אגב, אני הרבה שנים כאן, בחיים לא עשיתי את זה. יש יועצת משפטית בוועדה, אני שואל אותה. היא פועלת על-פי הנחיותיו של היועץ המשפטי - - -
<אלישע ינאי:>
איפה הייתה פה בדיחה? תחלקו אתנו.

<היו"ר משה גפני:>
זה הומור שחור פה בין עובדי הכנסת וחברי הכנסת.

<אלישע ינאי:>
אנחנו לא נבין את זה בלאו הכי.

<עדנה הראל:>
אסביר, ברשותך, אדוני.

<היו"ר משה גפני:>
כן, אבל זה להעליב את היועץ המשפטי של הרשות.

<עדנה הראל:>
לא, אני לא חושבת שזה מעליב את היועץ המשפטי.
<היו"ר משה גפני:>
מעליב אותו.
<אלישע ינאי:>
אבל היא הסכימה כבר להכניס - - -
<עדנה הראל:>
אז ברשותך אנסה – אתה יודע, עלבונות זה עניינים אחרים.

<היו"ר משה גפני:>
לא הסכימה.

<עדנה הראל:>
ברשותך, אני רוצה רק להסביר. נוהל התרומות להבנתי צריך להיות מאושר על-ידי המועצה של הגוף. המועצה פועלת בכל העניינים, היא מקבלת חוות דעת מיועץ משפטי. יש שאלה יפה, היא עולה בכל מיני הקשרים, מה האפשרות לסטות מייעוץ שניתן, כולל ייעוץ משפטי? אנחנו מדברים פה על אישור. אין מניעה - - -

<היו"ר משה גפני:>
כן, יש לי הצעת חוק שהייעוץ יהיה רק ייעוץ, כמו בכל העולם המערבי, ולא נוהל מחייב. 

<עדנה הראל:>
מאה אחוז. אבל בהקשר הזה אנחנו חושבים שנכון לקבל אישור גם אם בכל העניינים האחרים יהיה ייעוץ.

<היו"ר משה גפני:>
טובה.

<עדנה הראל:>
למה? בגלל הרגישות של קבלת כספים מגורמים פרטיים שאינני יודעת מהם, אינני יודעת מה האינטרסים שלהם, אינני יודעת באיזה הקשר הם נתנו את התרומה.
<היו"ר משה גפני:>
הבנתי.

<שגית אפיק:>
אז למה אישרתם את זה שאפשר יהיה בכלל לתת תרומות?
<עדנה הראל:>
למה אישרנו, אני מבקשת שתשמעו את האנשים שקובעים את המדיניות למה הם חושבים שזה חשוב.
<היו"ר משה גפני:>
בסדר.

<עדנה הראל:>
אבל הסכמנו שזה אפשרי, ובלבד שיהיה נוהל שייבחן בצורה מדוקדקת בדיוק בהקשרים - - -
<שגית אפיק:>
אין לכם היום נוהל כזה.
<עדנה הראל:>
יש. יש לרשות הלאומית לבטיחות בדרכים. יש הנחיות של הייעוץ המשפטי לממשלה לגבי תרומות של משרדי ממשלה. יש. אנחנו עוסקים בעניין הזה בהקשרים שונים שבהם הדבר אפשרי היום.
<היו"ר משה גפני:>
טוב, תודה רבה. תודה. אבקש שתסבירו את העניין של התרומות, אבל רק לפני, יש לי משהו שלא כל כך מסתדר לי, יכול להיות שאני טועה. נראה את זה גם בגיוס הון בסעיף הבא. אתם יודעים מה, אולי תקריאו את הכול, נראה את תמונת המצב הכללית. בסוף אבקש לא לפגוע ביועץ המשפטי של הרשות, וננסח את זה בצורה כזאת שמי שנותן את חוות הדעת זה היועץ המשפטי, אבל את חוות הדעת העקרונית נותן היועץ המשפטי לממשלה, והוא פועל על-פי ההנחיות.
<עדנה הראל:>
אנחנו מבקשים שזה יהיה אישור היועץ המשפטי לממשלה, כדי שזה יהיה חיצוני.
<היו"ר משה גפני:>
אישור – בסדר, אני נגד להעליב את היועץ המשפטי.

<עדנה הראל:>
מאה אחוז. ואחרי שזה יאושר - - -
<היו"ר משה גפני:>
תתארי לעצמך שזאת תהיה יועצת משפטית, אז מה יגידו, שאני נגד נשים?
<עדנה הראל:>
ברשותך, אין לי מניעה שיהיה כתוב באישור היועץ המשפטי של הרשות - - -

<היו"ר משה גפני:>
- - - אתה יועץ משפטי, אתה דרג ג'.

<עדנה הראל:>
לא.

<היו"ר משה גפני:>
אתה לא יכול לתת חוות דעת אלא רק אם יהיה שמה איזה משהו כזה אזוטרי שאין לו שום משמעות, אבל הדברים הגדולים – תשב בצד, יש יועץ משפטי לממשלה.

<עדנה הראל:>
לא, אני מתנצלת, הדברים שלי לא היו ברורים כנראה.
<היו"ר משה גפני:>
ברורים לגמרי. הבנתי.

<עדנה הראל:>
לא. בגלל שאין לי בעיה שיהיה כתוב: באישור היועץ המשפטי של הרשות והיועץ המשפטי לממשלה. אבל היועץ המשפטי לממשלה - - -

<שגית אפיק:>
לא, הוא לא מדבר עכשיו רק על התרומות.

<עדנה הראל:>
אבל אני מדברת רק על התרומות.

<שגית אפיק:>
אבל הוא מדבר על ה - - -

<היו"ר משה גפני:>
על הכול.

<שגית אפיק:>
הוא חזר לנושא הכללי.
<עדנה הראל:>
אבל העניין הכללי, אז אני מבקשת להתייחס אליו שוב כדי לתת לך דוגמאות.
<היו"ר משה גפני:>
בעבר לא דאגתי ליועצים משפטיים. היה לי אפילו חוק נגד יועצים משפטיים. והיום אני חוזר בתשובה, אני דואג ליועץ המשפטי של - - -
<עדנה הראל:>
ואני חושבת שאם אתה דואג ליועץ המשפטי - -

<היו"ר משה גפני:>
לא לממשלה. של התאגיד. של הרשות.

<עדנה הראל:>
- - אם אתה דואג ליועץ המשפטי של תאגיד סטטוטורי, ובוודאי של תאגיד מהסוג הזה, יש חשיבות עליונה שהוא יהיה כפוף להנחיות היועץ המשפטי לממשלה.
<היו"ר משה גפני:>
לא אמרתי שלא.

<עדנה הראל:>
ואוכל לתת שורה של דוגמאות כיצד זה יגן עליו.

<היו"ר משה גפני:>
לא, אל תתני, מקבל.

<עדנה הראל:>
כיצד זה יגן עליו ועל האפשרות שלו לפעול כיועץ משפטי.
<היו"ר משה גפני:>
לא יגן עליו. אני אומר: על-פי הנחיות היועץ המשפטי לממשלה ועקרונותיו וכו'. אבל מי שנותן את חוות הדעת זה היועץ המשפטי של הרשות.
<עדנה הראל:>
אין לי שום ויכוח, למעט בעניין של תרומות.

<היו"ר משה גפני:>
מצוין. הלאה. אני מבקש אחרי זה לנסח את זה כך.
<עדנה הראל:>
למעט בעניין של תרומות, בבקשה, אני מבקשת שזה יהיה באישור היועץ המשפטי לממשלה. 

<היו"ר משה גפני:>
לא, תיכף נראה. הלאה. אני מבקש את כל הפרק, אני רוצה להבין איך הרשות הזאת חיה ומה הכוונה. 

<שגית אפיק:>
אבל לא את כל הפרק. זה 15לא, 15לב.
<צפריר נוימן:>
גיוס הון – 15לא.

<היו"ר משה גפני:>
אז קודם כול אמרנו: תרומות, שהרשות רשאית לקבל תרומות.

<שגית אפיק:>
כן.

<היו"ר משה גפני:>
בסדר. הלאה. ועל-פי הנהלים של היועץ המשפטי לממשלה.

<עדנה הראל:>
שהיא תקבע, באישור היועץ המשפטי לממשלה.

<היו"ר משה גפני:>
לא, בסדר, על זה נדבר אחר כך.

<עדנה הראל:>
לא, רק שלא תגיד שאנחנו ביקשנו שהם לא יקבעו. אנחנו לא רוצים לקבוע, אנחנו מבקשים רק לאשר.

<היו"ר משה גפני:>
אני לא מאשים אתכם.

<עדנה הראל:>
בסדר - - - כמו משהו שלא אמרנו.

<היו"ר משה גפני:>
את צריכה לדעת שיש לי חסינות. אני יכול להגיד כל מיני דברים, אפילו לא על דעתכם. כן.

<צפריר נוימן:>
	
	
	גיוס הון
	15לא.
	(א)
הרשות רשאית, במקרים חריגים, וככל שיש הצדקות מקצועיות לכך, ולאחר אישור בכתב מאת ראש הרשות, הממונה על התקציבים במשרד האוצר והחשב הכללי במשרד האוצר, ובתנאים נוספים שיקבעו שני האחרונים, לגייס הון בישראל ומחוצה לה כנגד חוב בלבד ולא כנגד תמלוגים או נכסים של הרשות; החזר החוב לא יבוצע מתמלוגים או מנכסי הרשות. 


<היו"ר משה גפני:>
אלא ממה?
<מיכה פרלמן:>
שנייה, זהו, שני תיקונים קצרים. אם תלכו לסוף: או נכסים של הרשות, מיד אחרי הרשות ", למימון של מסלולי הטבה שהוגדרו מראש ולאחר אישור המועצה". ואז המשך המשפט: החזר החוב לא יבוצע מתמלוגים או מנכסי הרשות אלא מתקציב המדינה בלבד. 

<היו"ר משה גפני:>
הבנתי. (ב).
<צפריר נוימן:>
	
	
	
	
	
	
	(ב)
החלטת הרשות כאמור בסעיף קטן (א), טעונה אישור של השרים.


<היו"ר משה גפני:>
טוב. מה זה ועדת נכסים?
<צפריר נוימן:>
ועדת נכסים, אקריא את הסעיף, דומה לוועדת המחקר עם שינוי מסוים.

	
	
	ועדת נכסים
	15לב.
	(א)
נכסים שצברה הרשות כתוצאה מהפעלתם של מסלולי הטבות (בסעיף זה – הנכסים), ינוהלו על ידי ועדה ייעודית לנושא זה (להלן – ועדת הנכסים). 

	
	
	
	
	
	
	(ב)
הרכב ועדת הנכסים יהיה זהה להרכב ועדת מחקר, וההוראות החלות לגבי ועדת מחקר יחולו לגבי ועדת הנכסים, בשינויים המחויבים; ואולם בוועדת הנכסים, תנאי לקיומו של מניין חוקי הוא נוכחותם של כל חברי הוועדה שהם עובדי המדינה.


	
	
	
	
	
	
	(ג)
לוועדת הנכסים תהיה הסמכות הבלעדית לבצע פעולות הנדרשות לניהול הנכסים, ובכלל זה מכירה, העברה או מימוש של הנכסים.

	
	
	
	
	
	
	(ד)
על אף האמור בסעיף קטן (ג), שר האוצר רשאי, בנסיבות מיוחדות, להורות לוועדת הנכסים לבצע פעולות כאמור באותו סעיף קטן שעליהן יורה, למעט לעניין זכויות הרשות בשותפות מוגבלת כאמור בסעיף 15לח; שר האוצר יורה כאמור רק לאחר שהמועצה חיוותה דעתה בנושא ואם סבר כי אין במתן ההוראה כדי לפגוע באופן משמעותי בהגשמת מטרות החוק.


<יואב שלוש:>
אפשר?

<צפריר נוימן:>
סעיף הבא זה פשוט דוחות כספיים.

<שגית אפיק:>
זה משהו אחר, לא.

<יואב שלוש:>
כבודו, בנושא גיוס החוב, אם אפשר. 

<היו"ר משה גפני:>
לא, אי-אפשר עוד. יש לי איזה חשד, אני לא רוצה להיות חושד בכשרים. יכול להיות שמה שצחקתם קודם זה בגלל שאתם יודעים שהיום תקציב המדען הראשי הוא מיליארד וחצי שקל, והיום הוא יהיה הרבה פחות, מכיוון שיש לכם מקורות אחרים: תרומות, גיוס הון – כל מיני דברים מהסוג הזה שהיום אין אותם. 

<קריאה:>
נכסים.

<היו"ר משה גפני:>
נכסים, לא משנה. יכול להיות שהחוק הזה חשוב למשרד האוצר – הוא חשוב למדען הראשי, זה הבנתי, אבל הוא חשוב למשרד האוצר מכיוון שבעצם תקציב המדען הראשי יפחת אולי אפילו בשליש. אני חושד סתם? בגלל שאם זה לא כך, אז למה צריך לגייס תרומות? למה צריך לגייס הון? 
<רחל עזריה:>
אני רוצה משהו בהקשר הזה. הרבה פעמים כל מיני גופים מקימים כל מיני קרנות פילנטרופיות, ואז הקרנות האלה הולכות ומגייסות כסף. ומוצאים בדיוק שהארגונים מתחרים מול הקרנות, ותמיד הקרנות יותר אטרקטיביות, כי הן אומרות: לא, יש לנו מבט מגבוה, אנחנו מסוגלים לראות את המורכבות, אנחנו יודעים לאן להעביר את הכסף, תסמכו עלינו, יותר מאשר כל מיני ארגונים שלך תדע מי הם.
ואם נגיע למצב שכמו שהועלה פה, ובעצם גם נרמז באיזשהו אופן, אם לשם אנחנו חותרים אז בשביל מה?

<היו"ר משה גפני:>
אוקיי. אראל, אתה רוצה להתייחס לזה? 
<אראל מרגלית:>
כן. מישהו רוצה להסביר לי למה צריך תרומות? הדבר המרכזי שמטריד אותי בתרומות לארגון כזה זה שיכול מאוד להיות שאיזשהו תאגיד או מישהו שנהנה מאיזושהי הטבה על איזשהו פרויקט חדש, גם יוכל לתת איזושהי תרומה ואז להמשיך ליהנות מהטבות נוספות. כלומר, כשאתה נותן תרומה אז פתאום אתה יקיר הבית.
<רחל עזריה:>
אתה במעמד אחר.
<אראל מרגלית:>
ואני לא מבין. אני רואה פה מין בשאינו מינו, אני לא מבין למה צריך פה תרומה. זו שאלה. יכול להיות שיש פה הסבר פשוט שאני פשוט מפספס.
<היו"ר משה גפני:>
כן. שאלה טובה.

<אראל מרגלית:>
ולגבי גיוס החוב, אני באמת רוצה רגע שנעשה סימולציה באיזה תנאים רוצים לגייס חוב, ואולי גם נגיד באיזה תנאים לא מגייסים חוב. כי יושב-ראש הוועדה גפני אמר בדיוק את מה שחלק מאתנו דואגים לגביו, כלומר איך אנחנו מוודאים שגיוס החוב לא בא במקום תקציב, ובוא גם נבין בדיוק למה אנחנו זקוקים לגיוס חוב.
עכשיו, נגיד עוד משהו לגיוס חוב. כלומר, נניח שאנחנו רוצים שהמשקיעים המוסדיים – חברות הביטוח או חברות הפנסיה – ייכנסו לתוך עולם ההיי-טק הישראלי. בסדר גמור. אבל בואו נגיד: יש לנו דרך לתמרץ אותם, שייכנסו למשקיעים הכי טובים שעושים את זה יום-יום ללחמם, שזה הקרנות או שזה ארגונים אחרים שיודעים לתת לך היסטוריה של תשואה על ההון שלהם, שחלק היה טוב, חלק היה פחות טוב, אבל אתה יכול לראות, יש benchmark שאפשר להיכנס אליו. אז אלה בעצם שתי השאלות.

<היו"ר משה גפני:>
יש עוד שאלות שרצו לשאול? בבקשה, שאלות.
<אלישע ינאי:>
העלית נקודה, ככה בהיסח הדעת מתחת לשפם, שהיא בדיוק המדאיגה אותנו.
<היו"ר משה גפני:>
דווקא היה מתחת לזקן, מתחת לשפם אני מעלה דברים אחרים.
<אלישע ינאי:>
בדיוק מדאיגה אותנו. אני באמת ובכנות אומר שהצוות הנוכחי שנמצא פה בחדר מהאוצר, מהמדען – אנשים נפלאים. באמת. אבל לא תמיד זה היה בעבר, ואין לי מושג מי יהיה שמה כשנכדי יגיעו לגיל הזה.
<היו"ר משה גפני:>
לכן אתה שואל לגבי התרומות.

<אלישע ינאי:>
גם תרומות, וגם מה זאת אומרת, אתה מגייס חוב ולא מחזיר את זה מתקציב המדען אלא מתקציב המדינה?

<היו"ר משה גפני:>
טוב, נשמע מהם. בסדר.

<אלישע ינאי:>
מה שאמרת. אז מה ש-1.5 הופך להיות 1.2, כי יש 300 אחרים. זה החשש של כולנו.

<היו"ר משה גפני:>
טוב. עוד שאלות? בסדר. מי משיב על השאלות האלה? דרך אגב, כשדיברו החברים פה, עלה לי ברעיון, אם זה נכון, אז למה שלא נעשה גם רשות לילדים נכים, ונוריד בתקציב של משרד הרווחה ונגייס תרומות? למה שלא נהפוך בכלל את המדינה לשטיבל כזה, שיש תרומות בשביל לקנות ספר תורה? סתם, אני יודע, אפשר לפתח את הרעיון. למה בכלל צריך תקציב מדינה? אתם יודעים מה, אולי אפילו לביטחון, יש ויכוח, הייתי - - -
<אראל מרגלית:>
שמעת שבשבוע שעבר בגלי צה"ל האשימו אותי שאני שם מכספי הפרטי.

<היו"ר משה גפני:>
כן. אז זה דווקא רעיון.

<אראל מרגלית:>
יש לי עמותה בירושלים. למה? כי בירושלים ילד בקטמון ח', ט', או בנווה-יעקב מקבל בממוצע 3,300 שקל, וברמת-השרון, שאין לי שום דבר נגדה – 9,900 שקל. אז נכון, ב-13 שנה האחרונות אני באמת תורם. זה לא בסדר מבחינת הרשויות. ראית, אצלי במפלגה מאוד התנגדו לזה.
<היו"ר משה גפני:>
למה?

<אראל מרגלית:>
לא, כי זה לא בסדר. כי בן-אדם משתמש בכספו הפרטי, כשהוא נכנס לפוליטיקה הוא צריך להשתמש בכסף ציבורי. זה לא בסדר.

<היו"ר משה גפני:>
מה לא בסדר פה? לא, רק אני רוצה להבין.

<אראל מרגלית:>
אני צוחק, זו הייתה בדיחה.

<רחל עזריה:>
אבל יש פה הבדל גדול. כי פה בא תורם, ושמו אראל מרגלית, ואומר: זה נושא שמעניין אותי. לא באה המדינה ואומרת: אני רוצה שייתנו לי תרומות.

עכשיו, אני חייבת לומר שההתנהלות הזו, יש משהו בהתנהלות של מדינה בכל מיני דברים, אני רואה את זה הרבה פעמים בעיריות, כאילו בעירייה אפשר לראות את זה הרבה - - -

<היו"ר משה גפני:>
לא, אבל זה כסף - - -

<רחל עזריה:>
לא, ברור. 

<אראל מרגלית:>
תני לי רק להשלים את המשפט, ברשותך. מה שקורה, שהמדינה עומדת מנגד ולא מתקצבת. ריבונו של עולם, היא לא מתקצבת. אז פה היא צריכה לתקצב, אי-אפשר להגיד שתרומות יבואו במקום.
<רחל עזריה:>
אבל זה צעד אחד עוד יותר רחוק. זאת אומרת, מה שהרבה פעמים מלינים בתחום החברתי זה שהמדינה לא מתקצבת, ואז לעמותות אין ברירה אלא להיכנס. אבל אנחנו רואים הרבה פעמים גם בעיריות, אומרים: בוא נעשה כל מיני מצ'ינג. אנחנו הולכים עוד שלב הלאה לשיטה של אנחנו סוג של פילנתרופיה, ויש פה עוד שלב עוד יותר רחוק שאומר בחוק: המדינה מגייסת תרומה.
<היו"ר משה גפני:>
האמת היא שזה שכלול השיטה.
<רחל עזריה:>
כן, זה מה שאני אומרת.

<היו"ר משה גפני:>
לא הבנת מה שאני הולך להגיד. שכלול השיטה זה שפעם הם לא אמרו ככה. הם אמרו למשל, אחות של בריאות התלמיד, פשוט מפריטים את זה ונותנים את זה לחברה במכרז. מה הייתה התוצאה? התוצאה הייתה שהיום אין אחיות בבתי-הספר. המדינה חסכה את הכסף, אגף התקציבים לא צריך לממן את זה, ואין אחות.

היום הם אומרים: לא ניתן את המדען הראשי, אבל שיגייסו תרומות או גיוס הון. מי משיב על השאלות?
<אבי חסון:>
תתחיל אתה בצד התקציבי.
<מיכה פרלמן:>
אתחיל.

<היו"ר משה גפני:>
כן, קודם כול על העיקרון, הצד התקציבי הוא פועל יוצא, הוא נגזרת של השאלה העקרונית. זו דרך אגב, לפי דעתי, תהיה הבעיה המרכזית של החוק, אם אני לא טועה.
<מיכה פרלמן:>
אז אל"ף, לגבי הכוונות שייחסת לנו באוצר וכו', אז אין כל כוונה כזאת. ויש פה כמה נושאים שהם פשוט נפרדים אחד מהשני. יש את הנושא של תקציב המדינה שנקבע בחוק התקציב, הממשלה קובעת ואחרי זה מאושר בכנסת, ויש את הכלים שאנחנו רוצים לאפשר בעצם לתאגיד שיהיה לו את הכלים האלה לביצוע, כמו שאראל אמר, אולי התבלינים, אבל בסוף שיהיו לו עוד כלים.
עכשיו, צריך להזכיר, וזה נכון לגבי כל הנושאים שהעלינו פה, כיוון שזה תאגיד סטטוטורי, אם לא נכתוב בחוק, אז זה פשוט יהיה אסור. ולכן יש פה גם את העניין הזה, שגם אם יש איזה אפשרות תיאורטית - - - 

<אראל מרגלית:>
מרחב מחיה.
<מיכה פרלמן:>
לא אמרתי מרחב מחיה.

<קריאה:>
לגבי סמכות.

<היו"ר משה גפני:>
שתהיה אפשרות. לגבי מה אתה אומר את זה?
<מיכה פרלמן:>
לגבי כל הנושאים שהעלו עכשיו, זה המשותף, אחרי זה נפצל לגבי המוטיבציה והאחרות.
נושא התרומות, אולי נתחיל מזה, אחרי זה נעבור לגיוס הון. בתיקון גם שהקראתי, כתבתי בסיפה, שקודם כול, זה צריך להיות באמת למימוש של מסלול הטבה, וזה כתוספת לתקציב הרשות, גם כתבנו את זה בחוק. אז אני חושב שזה אמור להניח את דעתכם, מעבר לאמירה הכללית של הכוונות שלנו.

<אראל מרגלית:>
לא, רק תגיד לי, באיזה מצב אתה מגייס תרומה?
<מיכה פרלמן:>
זה אבי אני חושב יותר יפרט למה ואיך.

<אבי חסון:>
טוב, אז בואו נתייחס לדבר הזה ספציפית.

<היו"ר משה גפני:>
לא, תתייחס כללית, אבל גם לדבר הזה. זה הדבר שתצטרכו לעבוד קשה מאוד להסביר. 

<אבי חסון:>
מאה אחוז. אז באופן כללי אני מתחיל מלמעלה למטה. אף קודם כול, האמירה של מיכה היא נכונה. זאת אומרת, כיוון שמדובר בתאגיד סטטוטורי, בניגוד לחברה ממשלתית או יחידה ממשלתית, מה שלא ייאמר בחוק שמותר, רחוק וקלוש ככל שיהיה, יהיה אסור. זאת אומרת, זאת נקודה חשובה.
ואם אראל קודם דיבר על נושא הקרנות כמשהו שהוא תבלין, אז פה זה אפילו לא תבלין, הייתי אומר. זה באמת משהו שקורה לעיתים רחוקות, ואגב לפחות מבחינתי גם אין לי התנגדות לשים סייגים, ויש כבר הרבה סייגים בחוק, שמביאים לידי ביטוי את העניין הזה, שזה לא מהלך עסקים רגיל אלא זה באמת מקרים יוצאי דופן.
<אראל מרגלית:>
תן לנו דוגמה.
<אבי חסון:>
אני מגיע לזה. 

<היו"ר משה גפני:>
בבקשה.

<אבי חסון:>
לגופו של עניין, אמרתי לנושא התרומות, אלה מקרים שקרו בעבר, לא מקרים תאורטיים, של שיתופי פעולה אפשריים עם גופים פילנתרופיים. זה יכול להיות החל מה"בונדס" ודרך גופים שיש להם התמחות ספציפית בעניין כזה או אחר, שמסתכלות על גוף המדען הראשי ואומרות: יש לכם יכולות, יכולות שמבחינתנו הן יכולות חיוביות וטובות לקדם את העניין שלשמו אנחנו פועלים.
בוודאי ובוודאי, אני אומר, לא רק שאני לא מעלה על דעתי אלא שצריך לחסום את המקרים שאתה מדבר עליהם, אראל. ואני מניח שפה גם הנהלים של ניגוד העניינים וכן הלאה, כי בוודאי ובוודאי חברה עסקית שתיתן תרומה, לא על זה מדובר. אבל אם יש גוף פילנטרופי כזה או אחר, אני אומר כללי, "הבונדס" שאומר: אני רוצה לתת אפשרות גם לגייס כספים עבור ה-startup nation וכן הלאה או להקצות למטרה מסוימת.
<אראל מרגלית:>
אבל הם נותנים מלווה, לא תרומות?
<אבי חסון:>
לא.

<צפריר נוימן:>
או אפילו בצוואה נגיד שמישהו יכול להשיא תרומה למטרה שמקדמת את תחום החדשנות במדינת ישראל היהודייה.
<היו"ר משה גפני:>
מעיזבונות המדינה, מהאפוטרופוס הכללי?

<רחל עזריה:>
מעיזבונות המדינה, אתה אומר?

<צפריר נוימן:>
לא. במסגרת הצוואה שלה היא רוצה להוריש כסף. הדבר הזה קורה היום, אנשים נותנים כספים לבתי-חולים, לדברים אחרים.

<היו"ר משה גפני:>
לא, אז אפשר גם כשאדם נותן לעיזבונות המדינה.

<רחל עזריה:>
כן, אבל עובדים מאוד קשה כדי שהם יורישו לך. עבדתי בזה.
<היו"ר משה גפני:>
טוב.

<אראל מרגלית:>
אבל אתה מבין מה שמטריד אותנו. כי בשביל גיוס תרומות, אם אתה פותח איזשהו ערוץ כזה, אז כבר צריך סמנכ"ל לגיוס תרומות.
<רחל עזריה:>
נכון, זה עבודה מאוד קשה.
<אראל מרגלית:>
ואז חלק מה-mindset של הארגון הוא כזה.

<אבי חסון:>
אז זה לא אמור להיות המצב. אז אפשר, אני אומר, לסייג. עכשיו, אחד הסייגים שמיכה הוסיף, רק שימו לב, זה צריך להיות עבור מסלול הטבה מסוים. וזה נכון גם לגיוס החוב, אגב. אתה לא יכול לקום בוקר אחד ולהגיד: בוא נגייס מיליארד שקל. אתה צריך קודם כול להסביר בדיוק למה אתה צריך את זה ומה המטרה שלשמה - - - 

<רחל עזריה:>
סליחה, כל גיוס כספים הוא ככה. היום אף אחד לא תורם לרעיון, תורמים לפרויקט מאוד ספציפי, מסלול וזה. מה שאתה אומר עכשיו זה שיעור ראשון בגיוס כספים.
<מיכה פרלמן:>
אבל זה גם לא לבניין למשל. מסלול הטבה זה לא בניין. רוב התרומות שאנחנו מכירים, גם במוסדות להשכלה גבוהה ובתי-חולים, הם מגייסים כל יום ואף אחד לא מפחית להם בגלל זה.
<אראל מרגלית:>
אעזור לכם רגע. הם מדברים על משהו כזה: נניח שיש לך חקר המוח, ויש תורם שהוא מעוניין - - -
<היו"ר משה גפני:>
פילנתרופ.

<אראל מרגלית:>
והרבה מהדברים עצמם עוד לא הגיעו לבשלות וצריך לתת להם מה שנקרא grace. ואז הם אומרים: אני יכול לגייס - - -

<רחל עזריה:>
אין בעיה, אני רק אומרת: זה עדיין שיעור ראשון בגיוס כספים. ככה זה עובד היום, אתה לא מגייס לרעיון - - - זה לא מגבלה.
<היו"ר משה גפני:>
הבנתי. מה שהם מדברים, תקן אותי אם אני טועה, הם מדברים לא על זה שאיש עסקים נותן תרומה, שעלה החשש פה קודם, מדובר על או ארגונים כאלה שהם ארגונים פילנתרופיים או צוואה או מישהו שנותן למסלול מסוים, הוא אומר: אני רוצה לפתח את חקר המוח, ולכן אני נותן להם כסף - - -
<אראל מרגלית:>
ALS - - -
<רחל עזריה:>
שנייה, אז יש פה כמה דברים. נושא אחד שאראל העלה, שאנחנו רוצים לוודא שזה לא בעצם ארגון שרוצה לעשות סיבוב.

<היו"ר משה גפני:>
נכון.

<רחל עזריה:>
הבנו. זה נושא ראשון.
 הנושא השני שעלה זה איך אנחנו מוודאים שזה לא מוריד מתקציב המדינה שמושקע.
<היו"ר משה גפני:>
התשובה: זה מוריד.
<רחל עזריה:>
אני חושבת שזה גם נושא שאנחנו צריכים לדון: איך זה בנוסף ולא במקום? 

והנושא השלישי שאני חושבת שהוא חשוב זה איך העבודה של הארגון לא הופכת להיות בעיקר גיוס כספים, כי בהרבה ארגונים בסוף המנכ"ל והסמנכ"ל מתרוצצים בעולם לגייס כסף. גייסתי הרבה כסף, זה דברים שעבדתי בהם. זה המון עבודה, זה לא קורה מהאוויר.
אני חושבת שאלה שלושה דברים, וכיוון שהארגון הזה חשוב לנו וחשוב למדינת ישראל אנחנו לא רוצים שהוא יהפוך להיות ארגון שעוסק הרבה מאוד בגיוס כספים. אני חושבת שאלה שלושת האתגרים.

<היו"ר משה גפני:>
לגבי האתגר הראשון והשלישי אין לי תשובה. יש לי שאלה לגבי האתגר השני: האם תסכימו שיהיה כתוב בחוק שהתרומות וגיוס ההון וכל הדברים האלה יהיו בנוסף לתקציב המדינה ולא יקוצץ התקציב?
<מיכה פרלמן:>
אז הקראתי. בסעיף (ב) מה שאמרתי כתבתי וסיימתי: וכתוספת לתקציב - - -
<היו"ר משה גפני:>
רגע, אגיד לכם למה שאני מתכוון, וצריך לנסח אותו נורמלי. תקציב המדען הראשי לפני קבלת החוק היה נניח מיליארד וחצי שקל. עכשיו הוא צריך להיות גם בתקציב הבא לאחר קבלת החוק מיליארד וחצי שקל עם הטייס האוטומטי. אתם תגידו: היה קיצוץ רוחבי. בסדר. היה קיצוץ רוחבי של 3% בכל הסעיפים המקבילים, אז יש קיצוץ של 3%. 

אבל הבסיס של תקציב המדען הראשי לא משתנה. מה שהיה ב-2015 טרם קבלת החוק או ב-2014 טרם קבלת החוק יהיה הלאה.
<מיכה פרלמן:>
מן הסתם, אי אפשר להתחייב לדבר כזה, כי הממשלה רשאית לשנות את תקציב המדינה.
<היו"ר משה גפני:>
כן, בסדר.

<מיכה פרלמן:>
אז מה שאני אומר: כל מה שאמרנו זה ביחס לתקציב השנתי שאושר באותה שנה. אז אמרנו שזה כתוספת לאותו תקציב, זה הכול.

<רחל עזריה:>
אבל מה זה אומר? לא הבנתי.

<מיכה פרלמן:>
אני לא יכול להפחית באותה שנה עכשיו כנגד ה-200,000,000.
<היו"ר משה גפני:>
מיכה אומר ככה: שהתקציב הזה, התרומות וגיוס ההון – גם גיוס ההון, נכון?
<מיכה פרלמן:>
גיוס ההון – תיכף נגיע אליו, זה קצת שונה.

<היו"ר משה גפני:>
אוקיי, התרומות. מה שמגייסים מתרומות יתווסף לתקציב המדינה.
<רחל עזריה:>
מה זה אומר יתווסף לתקציב המדינה?
<מיכה פרלמן:>
אביא דוגמה.

<היו"ר משה גפני:>
יפה, זאת השאלה. ולכן שאלתי: האם אפשר לכתוב יותר ברור? מכיוון שיתווסף לתקציב המדען הראשי, יכולה הממשלה לקבוע שהתקציב של המדען פחת ב-300,000,000 שקל.
<אראל מרגלית:>
אתם באמת צריכים את התרומות האלה?
<מיכה פרלמן:>
אי-אפשר גם לבקש מהממשלה, אפרופו קבלת תקציב, לקבע את כל תקציב המדינה ובטח לא את תקציב הרשות. זה גם לא סביר.
<רחל עזריה:>
בסדר.

<מיכה פרלמן:>
אז מה שאני אומר זה הדבר הבא: בסוף יש חוק תקציב, נקבע שהוא נגיד מיליארד נקודה משהו: 2, 3, 4, 5, מה שזה לא יהיה, באותה שנת תקציב, זה הכול. עכשיו, צריך פשוט להראות שכמו שהוא אמר, אם לא היה איזה קיצוץ רוחבי באמצע השנה כי איזה משהו, אז זה בנוסף.

<אראל מרגלית:>
אבל אני לא מבין. נגיד שבאה תרומה, נגיד למקרה שנתת. אז אני התורם, אני יכול להקים קרן שיושבת - - 
<מיכה פרלמן:>
אראל, שלא תבין אותי לא נכון, זה לא קונספירציה שלי.
<אראל מרגלית:>
- - היא יושבת לצד הרשות, והיא ספציפית לחקר מדעי המוח או חקר ALS או מה שהחלטנו. נגיד, ואני רוצה לעודד פעילות עסקית ומחקרית בתוך התחום הזה. אז אני אומר: חברה שהיא בחקר המוח, שמקבלת מהמדען הראשי או משהו כזה, היא תקבל ממני עוד מענק של איקס. גמרנו, אני לא צריך להיכנס לתוך הרשות עצמה.
<היו"ר משה גפני:>
טוב. שנייה, אאפשר לך, אבל מיצינו את הנושא של התרומות, תסבירו לגבי גיוס הון.

<רחל עזריה:>
רגע, מיצינו? אני לא מרגישה שהבעיות נפתרו.

<מיכה פרלמן:>
רגע, אז אולי גם להמשך הדברים שאת ציינת.

<רחל עזריה:>
אנחנו לא פותרים בעיות פה? אני לא מבינה. אנחנו מעלים שאלות.
<היו"ר משה גפני:>
רגע, שנייה, אולי המילה לא הייתה מתאימה. זאת אומרת, אנחנו עכשיו מתחילים לחזור על עצמנו. התהליך הוא כזה: התהליך הוא שחברי הוועדה, כולל אותי, העלינו שאלות בפניהם. הם צריכים לתת לנו תשובות.

<רחל עזריה:>
אוקיי.

<היו"ר משה גפני:>
מיצינו את השאלות שלנו.

<רחל עזריה:>
שלב השאלות.

<היו"ר משה גפני:>
ואז מה שיקרה זה ככה: יהיה יום שבו נצביע על החוק הזה על סעיפיו השונים.

<רחל עזריה:>
נכון. בסדר, הבנתי.

<היו"ר משה גפני:>
ואנשי המדען הראשי ואנשי הממשלה יודעים את השאלות.

<רחל עזריה:>
מסבירים לי לאט אני מבינה מהר.

<היו"ר משה גפני:>
יכול להיות שאם לא תהיינה תשובות מספקות, תבוא למשל חברת הכנסת רחל עזריה. למשל.

<רחל עזריה:>
הבנו. זה בסדר.

<היו"ר משה גפני:>
גיוס הון.

<רחל עזריה:>
שנייה, אבל הייתה לי עוד שאלה, שאחר כך כשעשיתי את הסיכום של השלוש שאלות, אמרתי: איך אנחנו מוודאים שאנחנו לא בעצם יוצרים תחרות עם חברות אחרות בעניין הזה, מה שאמרתי קודם על הקואליציות למיניהן? האם יש לנו דרך להתייחס לזה? אני שואלת, אמרנו מיצינו, נעבור הלאה. אבל זו השאלה הרביעית. בנושא התרומות בעצם יש לנו ארבע שאלות. 

<מיכה פרלמן:>
לגבי גיוס החוב, אני חושב שהכי נכון להתחיל מהרציונל של למה בכלל. אז עוד פעם, אתחיל מזה ששוב אם לא נכתוב בחוק אז זה פשוט לא יהיה, ואם נרצה אי פעם נצטרך לבוא ולעשות תיקון חקיקה ראשי.
והסיטואציה שעמדה לנגד עינינו, והיא סיטואציה שדומה למה שעברנו בעבר זה סיטואציה יותר של משבר כלכלי. בעת משבר כלכלי שמשולב עם איזושהי מצוקה פיסקלית של המדינה, זו בדיוק אולי העת שאנחנו רוצים כן להזרים כסף לתעשייה, כי המדיניות אנטי מחזורית וכן לצאת אולי מהמשבר. בעת משבר הרבה פעמים גם למדינה אין כסף כי יש משבר, ולכן גם קשה לעשות את זה דווקא מתקציב המדינה. מה שהמדינה אולי כן יכולה לעשות זה בדיוק לגייס הון ולהביא כסף מבחוץ, להזרים אותו, ולפרוס בעצם את התשלום אחר כך.
זה בעצם מה שעמד לנגד עינינו בהקשר הזה. אף אחד באוצר לא אוהב את הסעיף הזה, לא אנחנו, לא החשב הכללי.

<אראל מרגלית:>
של מה?

<מיכה פרלמן:>
של הגיוס הון. לא אוהבים את זה כי בסוף זה עולה לנו יותר. שוב, גיוס הון שהוא לא של המדינה, מיכאל יכול להרחיב על זה, זה פשוט עולה יותר. זו ריבית יותר גבוהה, זה דברים שאנחנו לא רוצים לעשות.
ולכן זה משהו שכתבנו מראש שזה במקרים מאוד מאוד חריגים, זה דורש אישורים אישיים של פרסונות, של הממונה על התקציבים, של החשב הכללי, אישור שני השרים. זה לא המסלול הרגיל. זה לא דבר שיכול לקרות בסדר-יום - - -

<אראל מרגלית:>
מה מטריד אותי בגיוס הון? אגיד לך. תראה, מה שקורה זה שכשאתה נותן, כמו שבזמנו יגאל אמר קודם, לפרויקט חדשני – בסדר גמור. דרך אגב, זה יכול לעבוד, זה יכול לא לעבוד. כשאתה מגייס הון בהלוואה, אתה צריך לוודא שאתה יכול להחזיר את ההלוואה. ואז אתה מתחיל להסתכל כמו שאתה מסתכל על ביזנס, כי אתה רוצה שהביזנס יעמוד על הרגליים ואתה רוצה שהוא יחזיר לך את ההלוואה, אחרת אתה חסר אחריות שאתה לוקח את ההלוואה.
<מיכה פרלמן:>
אתה צודק.

<אראל מרגלית:>
אז או שיש לך איזה סוג של תמהיל שאתה יודע להסתכל עליו, נגיד אתה יודע להסתכל על התמלוגים של המדען כתמהיל כולל, אתה יודע שיהיו לך משם תמלוגים, כי אתה לא מסתכל חברה כזאת או אחרת אלא על איזשהו מערך סטטיסטי שאתה יודע שיחזור משם הון, או שאתה עושה משהו אחר.

<אבי חסון:>
תרשה לי? אז קודם כול, תודה על השאלה, כי בדיוק לא התסריט שכתוב והוא כתוב בחוק. למה? כי מחזיר ההלוואה הוא לא הרשות. כתוב מפורשות: לא יבוא מנכסים, אפילו לא תמלוגים אגב, וגם כתוב מאיפה כן: מתקציב המדינה, מאוצר המדינה. כלומר, תזכור, מי שמגייס את ההון, יש לו ייעוד ספציפי, זה נכון - - -

<אראל מרגלית:>
כמו מה? מה יכול להיות הייעוד?

<אבי חסון:>
לא, מסלולי התמיכה, מסלולי הטבה. זה יכול להיות תוכנית לקידום התעשייה המסורתית, זה יכול להיות כל דבר שהוא. אבל שים לב כמה אנשים צריכים לאשר אותו, ולפחות החשב הכללי – סליחה, הוא פה, אני לא צריך לדבר בשמו – צריך להבין שהוא מגייס פה כסף שהוא צריך להחזיר עבור ייעוד ספציפי ולא הייעוד הכללי. כלומר, זו סיטואציה חריגה באמת למקרים הספציפיים האלה.

<(היו"ר אראל מרגלית, 13:31)>
אבל אני רק רוצה לומר שמדיניות המענקים של המדען הראשי לא קשורה לעניין הזה. בעבר הלא רחוק המדיניות הייתה שונה לגמרי ותעדפה פרויקטים הרבה פחות מסוכנים, שנתנו אגב הטיה לטובת החברות הגדולות. 

היום זה לא המצב, ואין שום מוטיבציה לרשות לשנות את התמהיל הזה בגלל זה, בגלל שהיא לא נהנית מזה. התמלוגים אם יגדלו, יזרמו לאוצר המדינה, את החוב צריך להחזיר אוצר המדינה. כלומר, אנחנו לא מושפעים מכל התמהיל הזה של הפרויקטים בשום צורה שהיא, ואין חלילה איזה אינטרס לראש הרשות לנסות להגדיל את - - -

<היו"ר אראל מרגלית:>
לא, אבי, אבל אני יכול לחשוב על מצב חיובי שאתה כן יכול להיות מושפע מזה ולהגדיל את יכולת הפעילות שלך. לא בצורה שלילית, אני אומר את זה דווקא בצורה חיובית. אתה יכול להגיד: אני רוצה להיכנס לתעשייה מסורתית ויש לי תקציב איקס, אבל אני רוצה שיהיה לי תקציב 3 איקס. אז אני יכול לגייס חוב ולהכניס את המסלול הזה לאקסלרציה יותר גבוהה. זה סוג העניין.

<אבי חסון:>
זו המוטיבציה. אבל אני אומר: לאחר מכן, איך זה משפיע? השאלה שלך הייתה איך זה משפיע ביום שאחרי על ההתנהלות השוטפת שלי, כשאני פתאום, וחלקנו היינו שם, יודעים מה זה לנהל מועצת מנהלים כשיושב עליך חוב של מאות מיליונים וזה משפיע על הפעילות השוטפת. פה זה לא המצב, כי את החוב הזה סוחב מישהו אחר, לא אתה.

<היו"ר אראל מרגלית:>
אבל המדינה תתחשבן אתך, לא?

<מיכאל רבזין:>
אז זהו, הגוף שמגייס חוב עבור המדינה זה החשב הכללי. זה מתנהל באגף החשב הכללי עבור כל המדינה לכיסוי הגרעון השוטף כל שנה ושנה. החשב הכללי זה הסמכות הבלעדית שלו, ואנחנו לא אוהבים לחלק את זה שכל גוף וגוף יגייס חוב בשביל עצמו. פה זה נועד בשביל אירועים, מקרה קיצון, זו אפשרות, ובאישורים חריגים מאוד. מי שיחזיר את זה זאת הממשלה, זה תקציב המדינה, לא תקציב הרשות. 

רשמנו את זה כאפשרות. לא מביאים את זה, אנחנו לא מתכוננים להשתמש בזה בהתחלה, אין פה שום כוונה כזאת. רק אנחנו אומרים שהממשלה, זו סמכות של הממשלה.
<יואב שלוש:>
תראו, יש פה שינוי של כללי המשחק, וכולנו דואגים מה יקרה ביום שאחרי זה ובקונטקסט של אנשים אחרים. עכשיו, כמו כל כלי זה יכול לשרת אותנו וזה יכול לפגוע בנו. מה שהוסבר לי על-ידי האוצר ועל-ידי המדען הראשי שבשני המקרים מדובר במקרי קיצון והם חריגים והם לא מהות העניין. ממה אנחנו חוששים? אחד, שזה ישנה נורמות עבודה; ושניים, שעם האוכל בא התיאבון. ובוודאי שאנחנו חוששים מתחרות עם הסקטור הפרטי, שהוא זה שהיום מגייס את הכספים האלה.

לכן אני מציע שניכנס יותר בפרוטרוט לדברים האלה. לדוגמה, בנושא של תרומות – וזה לא מצוין פה, לפחות לא הבנתי – יכול להיות שצריך לסייג מראש או מה מותר או מה אסור. מחר יבוא איזה ארגון תעשיינים הודים וירצה לתרום, כביכול בתום לב. לך תדע איזה כוח מושך אותם. אז הדברים האלה, קל לנו פה להתאהב בסצנריו של פילנתרופ יהודי, אבל יכולים להיות עוד גורמים אינטרסנטיים. אז זה לגבי תרומות.

אני לא מנסה לסגור את הדלת, אני מנסה ליצור סייגים יותר משמעותיים פה, כי כפי שזה - - -

<היו"ר אראל מרגלית:>
נגיד איזה מישהו שיש לו עיתון רוצה לתרום לאיזה נושא.

<יואב שלוש:>
למשל. ואותו דבר בגיוס הון, היינו רוצים לראות שהדבר הזה מצד אחד לא בא על חשבון התעשייה, ובאמת אם מדובר על מקרים חריגים – לסייג אותם. אגב, אראל, אחת ההצעות שלנו הייתה, היות שאף אחד לא יכול להגיד לדורות הבאים איך להתנהל, למשל אם scenarios כאלה יהיו תלויים באישור חיובי של רוב נציגי הציבור במועצה – נחה דעתנו, מכיוון שיצרת כלי שאומר: לא - - -

<היו"ר אראל מרגלית:>
זה מה שאבי אומר. אבי אומר שהכלי הזה הוא כלי - -

<יואב שלוש:>
זה לא מה שהוא אומר.

<היו"ר אראל מרגלית:>
- - ייחודי והוא צריך אישורים מיוחדים, וזה מקרה מיוחד.

<יואב שלוש:>
אני שוב חוזר: גם לגבי התרומות, ולטעמנו גם לגבי החוב, אין פה מישהו שכאילו מייצג את התעשייה בעניין הזה. ויכול להיות מצב, שוב, שגיוס ההון מתחרה בתעשייה. לכן מה אנחנו מציעים? אנחנו לא יכולים לכתוב כל סצנריו אפשרי. ברור לי שהדברים באים מתום לב, מרצון להכניס דברים לחוק שאינם ומחשש לסצנריו קיצוני. מחר בבוקר בקונטקסט אחר, באנשים אחרים, זה יכול להפוך דבר יום ביומו.

ולכן ההצעה שלנו, אני חוזר, כדי להיות פוזיטיביים, יש לך חברי מועצה, יש שם נציגי ציבור, שהרוב שלהם יהיה עם הדבר הזה.

<מיכה פרלמן:>
אז זה כבר סוכם. זאת אומרת, שגם נושא התרומות, גם נושא גיוס הון וגם נושאים אחרים שמניתי בדיון אתמול, יהיה צורך ברוב של נציגי הציבור. אגב, גם כשהערתם על הנושא, לקחנו את זה לתשומת לבנו, זה אחד ה"באפרים", בנוסף לדברים האחרים.
<יואב שלוש:>
מתי נוכל לראות את זה?

<מיכה פרלמן:>
הקראתי את זה אז. ברגע שיהיה נוסח מוסכם, אעביר אותו לכולם, כשאוכל. אבל כן כעיקרון, חשוב עוד פעם לחזור - - -

<יואב שלוש:>
נשפוט לפי מה שיהיה כתוב.

<מיכה פרלמן:>
לא, אבל שוב, אני אומר לפרוטוקול, אחד הדברים שסיכמנו, כדי להרגיע גם את כולם, ואנחנו מבינים את החששות, אחד הדברים שדיברנו עליהם זה באמת שיהיה צורך ברוב של נציגי הציבור גם לצורך התרומות וגם לצורך גיוס החוב. לא יספיק רוב רגיל.

<קריאה:>
גם לצורך שותפות - - - 

<היו"ר אראל מרגלית:>
מה צורך שותפות? אפשר לגייס מה?

<מיכה פרלמן:>
לא, אבל שותפות, עוד לא הגענו לסעיף, זה גם משהו שידרוש רוב של נציגי הציבור.

<היו"ר אראל מרגלית:>
אלה מאתנו שלא נמצאים אתכם בתוך הדיון הזה, העניין של התרומות מטריד אותנו. זה מטריד אותנו. פה לאו דווקא בגלל תחרות בתעשייה או משהו כזה, פשוט בגלל איזשהו ראש שנראה לנו לא נכון בשביל הגוף הזה. ונראה לי שאם יש מישהו שרוצה לתרום, נגיד רצתה לתרום קרן ראסל ברי להקמת מכון ננו-טכנולוגי. היה לנו דבר כזה לפני כמה שנים, אתם זוכרים?

<אבי חסון:>
שישה מרכזי ננו-טכנולוגיה, אחד מהם בטכניון. הראשון היה בטכניון.

<היו"ר אראל מרגלית:>
בסדר גמור. עזרתי להם עם הטכניון, זו הייתה התרומה הראשונה. אז ארגנו את זה ביחד, הם נתנו שליש, הטכניון נתן שליש, והמדינה הייתה צריכה לתת שליש. זה היה בסדר, זה היה 60 ומשהו מיליון דולר סך הכול, נכון?

<אבי חסון:>
היוזמה הזאת בסיכומו של עניין צמחה להיות 400,000,000 דולר. זה היה השורש.

<היו"ר אראל מרגלית:>
בסדר, אבל תשים לב, הם מצאו דרך לתרום ולא היית צריך שזה ייכנס לתוך הרשות או משהו כזה. אם יש פרויקט שרוצים לתרום אליו, אז אפשר להגדיר את הפרויקט ולתרום לו. אני חושב שלהכניס את התרומה לתוך הרשות, פשוט זה נראה לי – אם הייתי מבין שיש פה line of business, ש"הבונדס" נותנים לכם תרומות או משהו רציני, ואפשר לגייס פה הרבה כסף, הייתי אומר: ניחא. 
אבל זה באמת שווה לכם, כל הכניסה האזוטרית הזאת לתוך קבלת תרומה, שווה לכם את הסיכונים שיכולים לבוא? כי יש גם סיכונים. כלומר, מחר פילנתרופ שיש לו גם הרבה עסקים פה ימצא את הדרך לתרום.
<אבי חסון:>
נחשוב.
<היו"ר אראל מרגלית:>
שגית.

<שגית אפיק:>
אני רוצה גם להגיד שני דברים לגבי התרומות. אני מבינה שזה כן סעיף שקיים, אבל אני חושבת שלא דומה ל"יד ושם" לתרומה לרשות לחדשנות שגם אחרי זה מחלקת כסף. ואני חושבת שזה כן סעיף שהוא מאוד בעייתי בהקשר הזה, למרות שיש אותו בחקיקה אחרת של תאגידים סטטוטוריים. אני חושבת שאין דמיון לתאגידים הסטטוטוריים שמניתם כאן, לא לעניין התקציב, לא לעניין הפעולה.
לגבי גיוס הון, אני חושבת שזה סעיף חדשני לחלוטין, ולמרות שאנחנו מדברים בהצעת חוק לחדשנות, אני חושבת שהוא מאוד בעייתי. למרות כל השלייקעס ששמתם עליו הוא עדיין נותר סעיף קיצוני, ונדמה לי שהיה רצוי לוותר עליו.
<מיכה פרלמן:>
את יכולה לפרט קצת מה - - -
<שגית אפיק:>
אני לא חושבת שיש לו מקום בתאגיד כזה.

<יואב שלוש:>
מיכה, אם שיניתם אותו, אנחנו יכולים לקבל את זה להתייחסות כדי שפשוט נדע? אני מרגיש שאנחנו מדברים על טקסטים שונים כרגע.
<מיכה פרלמן:>
לא, הקראתי את שני השינויים ששמנו. ננסה להפיץ את זה אחר כך בכל מקרה. אבל מה שאמרתי גם לגבי הנושא של הרוב של נציגי הציבור, עדיין אין זה בנוסח. כשיהיה, אשתדל להפיץ.
<שגית אפיק:>
רוב של נציגי ציבור לעניין הגיוס חוב הון אתה מדבר?
<מיכה פרלמן:>
גיוס הון וגם התרומות. וכמו שרובי אמר, עוד שני נושאים. 
<יואב שלוש:>
הנה, הוא אומר שזה משתנה, תחליטו ביניכם, אני לא יודע.

<עדנה הראל:>
מיכה, איזה שינוי דובר בסעיף הזה של הגיוס הון?
<שגית אפיק:>
גיוס הון גם יש לכם שינויים?

<מיכה פרלמן:>
גיוס הון, הסברתי, עדנה, שלגבי הרוב - - -

<עדנה הראל:>
אבל זה באישור של נציגי הציבור. בתוך הסעיף הזה - - -
<מיכה פרלמן:>
בסוף הקראתי את מה שגם שלחנו לכם, את האישור.

<עדנה הראל:>
אלא מתקציב המדינה בלבד.

<מיכה פרלמן:>
וגם שזה רק למימון של מסלולי הטבה.

<עדנה הראל:>
אה, בסדר, אז תגיד בקול רם. 

<שגית אפיק:>
אז תגיד את זה שוב שנבין.

<היו"ר אראל מרגלית:>
רגע, אולי אבי, המדען הראשי יסכם, ואחרי זה תגידו את זה ברמה הטכנית. איפה אתם רוצים את הכלי של גיוס הון ואיפה לא? 

<אבי חסון:>
אז אני אומר שוב: הדבר הזה לאותם מקרים ייחודיים, כמו שדיבר מיכה, של רצון למדיניות אנטי מחזורית כשיש משבר, של עידוד מסלול הטבה ספציפית שרוצים לתת לו bust בצורה הזאת. תחת הסייגים האלה, ובגלל שמדובר בתאגיד סטטוטורי, זה משהו שכן היינו רוצים לראות.

אגב, זאת אחת הדוגמאות, ניתקל בה עוד אחר כך, לא בגלל שאני דואג לחשכ"ל, אבל דיברנו קודם על השרשראות, יש גם בחוק הזה מספר מקומות שהחשב הכללי נותן סמכויות לתאגיד הזה, צריך להגיד את זה פעם אחת, זה אחד המקומות. ואני חושב שהדבר הזה, חדשני כלל שיהיה, אני חושב שהוא רצוי. 

ובהחלט אפשר, וגם עשינו את זה, אגב, סייגנו אותו גם למשל ברוב מיוחס של נציגי הציבור, כדי להביא לידי ביטוי את המיוחדות והקיצוניות של התסריט הזה. שזה מקרים מיוחדים ונימוקים, ואישור אישי של החשכ"ל או חשכ"לית, ושל הממונה או הממונָה על התקציבים. וראש הרשות עצמו, אגב גם, כדי שלא יהיה מצב חלילה שבו האוצר עושה יד אחת עם נציגי הציבור למשל וכופה על המדען הראשי גיוס חוב.
<שגית אפיק:>
אתם מדברים על מצב שהמדינה תהיה במשבר. אז אני מניחה שבמצב של משבר החשכ"ל, החשכ"לית יגייסו ויפעלו לצורך גיוס חוב. למה הרשות הזאת צריכה גם לגייס בשביל עצמה באותו מצב של משבר שהמדינה נמצאת בו? זה נראה לי – זה מאוד בעייתי פשוט.
<מיכאל רבזין:>
אני לא רוצה להיכנס לאיך אנחנו מודדים גרעון ומה נכנס לחוב-תוצר. 

<שגית אפיק:>
הסעיף הזה הוא בעייתי.

<היו"ר אראל מרגלית:>
תראה מה מטריד אותנו. אתה יודע מה אתם עושים עם חברת חשמל? אגיד לך מה אתם עושים עם חברת חשמל ואתם מדאיגים אותנו גם פה. מה המדינה עושה לפעמים כשיש לה חוב גדול מדי? היא מחלקת את זה על פני חלק מהנכסים הציבוריים שלה. ואז זה לא רשום לה ב-balance sheet. 

חברת חשמל ב-70 מיליארד שקל חוב. המדינה יכולה לקבל אולי רייטינג יותר גבוה מאלה שעושים את הרייטינג הבין-לאומי, אבל זו שערורייה. שערורייה. כי בעצם לוקחים חוב, ואני דוחף את זה לאחת מחברות הלאומיות שלי.

ואני קצת פוחד מכם, אני חושב שמי שצריך את זה אלה אתם יותר מאשר המדען הראשי, כי אתם רוצים עוד גוף שתוכלו לשים עליו חוב. כמו עוד בית שאפשר לשים עליו עוד משכנתא.
<מיכאל רבזין:>
אז כאן זה קצת שונה, בגלל שהרשות ממומנת במאה אחוז מתקציב המדינה, ומי שמחזיר את זה זה תקציב המדינה. בגלל זה זה לא יוכל שלא להיספר ביחס חוב-תוצר.

<היו"ר אראל מרגלית:>
נכון, אבל איפה אתם משחקים היום עם המדען הראשי? בוא נגיד את האמת. בתמלוגים. אתם היום משחקים עם התמלוגים. אתם הייתם צריכים שכל התמלוגים יחזרו לתוך המדען הראשי, ושזה יעזור להגדיל את התקציב שלו. אבל לא, אתם לוקחים.
<מיכה פרלמן:>
למה אתה חושב שאנחנו לוקחים?
<היו"ר אראל מרגלית:>
מה זה, אני יודע שאתם לוקחים.

<מיכה פרלמן:>
איך אתה יודע? כי אני מנגד חושב בדיוק הפוך.

<שגית אפיק:>
תסביר באמת בהזדמנות הזאת כאן את סעיף קטן (א), שמתייחס לזה: הכנסות הרשות מתמלוגים ישולמו לאוצר המדינה וישמשו לעידוד החדשנות באמצעות הרשות. תסביר לנו איך זה עובד.

<מיכה פרלמן:>
אסביר איפה זה עובד גם היום, כי זה בדיוק אותו מודל. 

<שגית אפיק:>
בדיוק, אז תסביר לנו.

<מיכה פרלמן:>
אז גם לשאלתו של אראל. היום התמלוגים נכנסים לאוצר המדינה למה שנקרא תוכנית שהיא הוצאה מותנית בהכנסה. זאת אומרת, זה משהו שבסוף נכנס וגם יוצא.
<היו"ר אראל מרגלית:>
כמו שאתם עושים עם משרד הביטחון.

<מיכה פרלמן:>
לא, זה לא אותו דבר. אז זה נכנס וגם יוצא, אבל זה נכנס וגם יוצא, חשוב להגיד, באותו - - -

<היו"ר אראל מרגלית:>
אני פשוט שומע את הדברים האלה בכמה - - -

<מיכה פרלמן:>
עוד פעם, המזומן הזה שנכנס לאוצר המדינה יוצא חזרה לשרת את אותה תעשייה. זה לא הולך לסעיף אחר או לתקציב אחר, זה לשרת את אותו תקציב של המדען הראשי. 

עכשיו צריך להפריד עוד דבר בין מה שנקרא תקציב ההרשאה של המדען לתקציב המזומן. כיוון שהתמלוגים מתקבלים במזומן הם מממנים בעצם את פעילות המזומן. ההרשאה, שזו בעצם מסגרת הפעילות האמיתית של המדען הראשי בשנה נתונה, כי היא היכולת שלו להתחייב כלפי חברות קדימה, היא נקבעת בחוק התקציב.
עכשיו, איך נממן את זה מבחינת מזומן? זה בהתאם לגובה התמלוגים. אם יש מעט תמלוגים, אז אנחנו, האוצר, נוציא מהכיס, כי אנחנו כבר קבענו את גובה ההרשאה. עכשיו, ככל שיש יותר תמלוגים בשנים מסוימות, וכיוון שהממוצע הרב-שנתי נגיד בחמש, שש, שבע שנים האחרונות זה היה סביבות ה-450,000,000 שקל, זה כן מאפשר לנו לשמור את התקציב של המדען הראשי בהיקפים האלה, יותר גבוה.
אם מחר למשל ייעלמו לי 450,000,000 שקל האלה בהכנסה, יהיה קשה להמשיך את אותו גובה ההרשאה, נצטרך להפחית אותה. כך שהלכה למעשה אותו כסף כן משרת ומממן את הפעילות של התעשייה.
<היו"ר אראל מרגלית:>
אחת הבעיות הכי גדולות שהיו בשנים האחרונות זה שבאמצע השנה, בחצי השנה, ברבע השנה, נגמר לכם המזומן. ואז הרבה מאוד מהתוכניות שלכם, נגיד כמו תוכניות החממות, היו עומדים, חברות צעירות לחלוטין שלא יכולות להתחיל לפעול בכלל בלי הכסף שלכם פשוט לא יכולות להתחיל לפעול, היו צריכים לחכות לכם שלושה חודשים, ארבעה חודשים, שישה חודשים, בעיקר בשנים שבספר התקציב תקציב המדען היה איקס ואחרי זה היו מוסיפים לכם 400-300 מיליון שקל, ופשוט אנשים היו מתייבשים.
<מיכה פרלמן:>
אז קודם כול צריך לתקן. מה שנגמר זה תקציב ההרשאה דווקא. והכול פה די בשליטת המדען הראשי. בסופו של דבר יש לו ביקושים כבר מ-day one שהם בסדרי גודל יותר מהתקציב שלו. הוא יכול לסיים את זה לדעתי ברבעון הראשון גם.
<היו"ר אראל מרגלית:>
אבל אני רוצה להגיד לך משהו. תקשיב, זה שבסיס המזומן שלכם הוא כל כך בעייתי, אתם מעכבים את התעשייה. אתם חושבים שאתם מתחכמים ולוקחים קצת, אבל תקשיב, אם אתם נותנים לאנשים לעבוד הם נותנים לכם מקומות עבודה, הם נותנים לכם חברות, הם נותנים לכם פריחה. תראה באיזה מצב המשק, אתם צריכים טיפה לשנות את הראש שלכם.

2% צמיחה בשנה, ריבונו של עולם, באמת. אנחנו, 2% צמיחה? זה כמו האטה. וחלק מהעניין זה שאיפה שהמדינה צריכה טיפה לדחוף היא לא דוחפת, היא כל הזמן עוצרת. היא מתחשבנת עם עצמה ושומרת קצת יותר מזומנים, היא קצת יותר נכונה מול הקרן הבין-לאומית ברמה הפיסקלית, אבל את כל הצמיחה החברתית של מדינת ישראל היא מעכבת. באמת.
אז אנחנו רוצים שהחוק הזה לפחות ישנה את הראש הזה. תגיד לנו איך.

<מיכה פרלמן:>
החוק לא ישנה את הראש. אני לא יודע בדיוק לענות לסוגיה של איזה ראש אנחנו ואיזה לא, אני יודע להגיד שהמצב של התקציב כמו שהוא היום מבחינת כל ההיבטים הטכניים, לא התייחסתי לגובה שלו כמו שאמרתי קודם, נשאר אותו דבר.
<היו"ר אראל מרגלית:>
אנחנו רוצים את התקציב שלכם בזמן, את התמלוגים בזמן. 

<מיכה פרלמן:>
ההיפך, כל העסק הזה של התקציב בזמן זה דווקא יהיה הרבה יותר מהיר. הפרוצדורה הבירוקרטית של מהרגע שחברה קיבלה אישור עד שהיא תקבל את הכסף - - -
<היו"ר אראל מרגלית:>
יהיה יותר מהר.

<מיכה פרלמן:>
הרבה יותר מהר. זה בטח. 

חשוב להגיד שעל כל שקל למעשה כל הפעילות הזאת תהיה הרבה יותר יעילה, יהיה פה ניצול הרבה יותר טוב של הכסף. זו המשמעות.
<היו"ר אראל מרגלית:>
מה דעתכם שם על העניין של הדבר המיוחד הזה של החוב? יגאל, מה דעתך?
<יגאל ארליך:>
לגבי חוב, אני חושב שכבר אמרת, הוא מכניס שיקולים עסקיים. זה נכון שהמדינה לוקחת מה שהם אמרו וגם היא זאת שתחזיר, אבל מי שיקבע את ההשקעות זה המדען הראשי או הרשות. זאת אומרת, בכל מקרה יהיו לו שיקולים של לא להפסיד במקרה שיש לו צורך.
<היו"ר אראל מרגלית:>
אז בעצם החשב הכללי רוצה עוד כלי שהוא יכול להעמיד על המדף של גיוס חוב. כלומר, הוא רוצה כלי שנקרא כלי מחקר ופיתוח, שאם הוא רוצה לגייס אג"ח לאומי, יכול להיות שזה גם נוח לו לגייס סביב הסיפור הזה, ואתה נותן לו עוד כלי. למה בעצם למנוע את זה מהחשב הכללי?

<יגאל ארליך:>
כי מי מקבל את ההחלטות לגבי איפה הולך החוב הזה, איפה משקיעים אותו?
<היו"ר אראל מרגלית:>
המדען הראשי.

<יגאל ארליך:>
הוא יהיה מוכן להשקיע השקעות שגם יהיו בהפסד אחרי זה?

<אבי חסון:>
השקלים האלה לא צבועים. בסופו של דבר, כשאתה רואה את התקציב שעומד לפניך, אתה לא יודע אם השקל הזה בא מתוך גיוס החוב או הוא בא מתוך תקציב המדינה. ולכן השימוש בהם זהה לחלוטין.
<רובי גינל:>
אבי, דווקא גיוס החוב - - - הכסף כן צבוע.

<אבי חסון:>
כן, אבל הוא צבוע למשל למסלול של תעשייה מסורתית. אז מה, אז תשקיע עכשיו רק בתעשייה מסורתית - - - בדיוק הפוך.

<מיכאל רבזין:>
חבר הכנסת מרגלית, חשוב לי להגיד איזושהי אמירה: זה לא משהו שהחשב הכללי מתאבד עליו, זה לא משהו שאנחנו רוצים להכניס. יש לנו מספיק כלים לגייס חוב בשביל המדינה, זה לא משהו שהוא כלי ראשון מבחינתנו, זה לא משהו שביקשנו ורצינו. בסדר? חשוב שזה ייאמר. 

<אלישע ינאי:>
אראל, תראה, חבר'ה, חלק מכם מכירים את ההיסטוריה, רובכם הרבה פחות ממני. הדאגה שגפני אמר פה היא נכונה. המציאות שתקציב המדען היה 2 מיליארד, ירד ל-1.2, מקבל תוספות, מתנדנד באזור ה-1.4, 1.5, והוא תקציב גמיש, תקציב שתמיד חוטף את הקיצוצים. וכשיש, אגף תקציבים הטוב נותן לו יותר או פחות. בקיצור, זה מאוד פלואידי.

עכשיו, מה שקורה, יש דוגמאות, חבר'ה, היה סיפור חברות גדולות, חברות קטנות. היה סיפור של היוון תמלוגים – כרמל ורניה, וחלקכם יודעים את זה, חלקכם לא יודעים את זה; יואל נווה – בלגן שאי-אפשר לתאר.
עכשיו, מה שקורה, אתם מוסיפים כעת, לפי טעמי, אגף תקציבים הנוכחי ל"ו צדיקים, אפרופו מדען – בסדר. אבל מחר זה יהיה מישהו אחר. וכל הנושא של גיוסי ההון, וכל הנושא של התרומות, הרי אנחנו לא מדברים בזוטות, אנחנו מדברים ב-100,000,000, אנחנו מדברים ב-200,000,000, על מה? על בסיס של 1.5. ואז סיבה טובה שכעת הולך להיות קיצוץ תקציב של 3%. 3% מהמדען זה 45,000,000, אין שאלה שהוא חוטף אותה. אבל יש גם תרומה, אז נגדיל את זה ל-100.

בקיצור, המדען והתקציב שלו זה אזור גמיש ומסוכן. לכן, מה אני אומר, חבר'ה? תקשיבו, ברגע שאתם מוסיפים מקורות או פסאודו מקורות, אתם מאפשרים לאזור המסוכן הזה להיות יותר גמיש. זה מה שאתם עושים.
עכשיו, זה קרה. אצל כרמל ורניה סידרנו היוון תמלוגים, או השד יודע איך קראתם לו, עם יואל נווה, הכלכלן הראשי, וטח, בום, צ'יק, הלכו 300,000,000. הי, אתם זוכרים את זה חלקם, או שהייתם רק קטנים או שלא הייתם בכלל? אמיר לוי זוכר. זה היה.
אז מה אני אומר? אתם כעת מוסיפים דברים שנראים על פניהם בסדר. מישהו תורם – נחמד. אבל מה תהיה המשמעות של זה כשתהיו אתם במצוקה? בקיצור, הבנתם, העסק הוא מאוד מדאיג.
באמת הפתרון פה שיהיה יהיה שיקול דעת של אותה מועצה, שהם אמורים להיות חבר'ה חיצוניים, והם יכולים כמעט להטיל על זה וטו או משהו כזה: עזבו את זה, הי, חבר'ה, תיזהרו. אתם הולכים כעת להרוג את החברות הגדולות.
<היו"ר אראל מרגלית:>
אבי, מה דעתך?
<אבי חסון:>
אין לנו שום התנגדות. רוב של נציגי הציבור, זו הכוונה.
<קרין מאיר רובינשטיין:>
אז רק בוא נסכם את העניין הזה, כי הנושא בעייתי.

<היו"ר אראל מרגלית:>
רק תציגי את עצמך, כי לא דיברת היום.

<קרין מאיר רובינשטיין:>
קרין רובינשטיין, מנכ"ל של IATI. העניין האחד שהכסף יוצא רק למטרות הספציפיות, והבנתי שזה מתוקן, וילך אך ורק לאותה מטרה. והדבר השני, של הרוב של נציגי הציבור. אני חושבת שמבחינתנו זה בסדר, נכון? אלו שני הנושאים, ומיכה, אני מבינה שזה מתוקן. אז בואו תעבירו לנו רק את התיקון. 

<מיכה פרלמן:>
אמרתי, הנוסח של נציגי הציבור עדיין לא כתוב.
<קרין מאיר רובינשטיין:>
אז רק שנראה אותו.

<שגית אפיק:>
אני חושבת שגם עם נציגי הציבור, עדיין הסעיף של גיוס הון הוא סעיף בעייתי, כנ"ל לגבי סעיף - - -

<קרין מאיר רובינשטיין:>
אמרנו את זה. הסעיף מבחינתנו הוא בעייתי. 

<היו"ר אראל מרגלית:>
בואו נעשה דבר כזה: אני מגיש הסתייגות לנושא של גיוס ההון מצד אחד.

<קרין מאיר רובינשטיין:>
מקובל.

<היו"ר אראל מרגלית:>
ולנושא של התרומות, בשם המחנה הציוני והאופוזיציה.
<קריאה:>
כנ"ל.

<היו"ר אראל מרגלית:>
את לא יכולה להגיש הסתייגות. לא, פשוט הייתי מבקש מחבר כנסת אחר, אבל אני החבר כנסת היחיד מפה שנמצא כרגע.

אז אני מגיש הסתייגות ונדון עליה, מצד אחד. מצד שני, תנסחו את זה בצורה כזאת שהיא לאור הדברים שדיברנו עליהם פה, שזה קודם כול למקרים מיוחדים, וגם בתרומות, וזה ברוב מיוחד. אני אומר לכם: תחשבו עוד פעם על הנושא של התרומות. זה נראה לי קצת מפחיד.
והאמת, שאני רוצה לדעת מי יוכל להתאפק – אני לא בטוח שאני הייתי מצליח להתאפק אם הייתי מנכ"ל הרשות. אם היה לי כלי של גיוס הון כמנכ"ל הרשות, ואני יכול לגייס הון עכשיו. 

<קריאה:>
תרומות, אתה מתכוון.

<היו"ר אראל מרגלית:>
לא.

<קריאה:>
אם היית רואה את השלייקעסים, לא היית - - -

<אבי חסון:>
גיוס הון, תראה כמה אנשים צריכים. זה נחמד שאתה רוצה.
<היו"ר אראל מרגלית:>
תחשבו, אני יכול להתחיל עכשיו חמישה מסלולים חדשים.
<אבי חסון:>
שיהיה לך בהצלחה.

<מיכה פרלמן:>
אתה מוזמן.
<היו"ר אראל מרגלית:>
אולי אגיש את המועמדות. כן, בסדר גמור. 

<אלישע ינאי:>
עד מתי הישיבה היום, כבוד היושב-ראש הזמני?
<היו"ר אראל מרגלית:>
אני כולא יושב-ראש זמני, אני לא קובע את הזמנים, אבל אני מבקש.

<אלישע ינאי:>
לא, רק עד מתי, אנחנו מדברים על צהריים.
<היו"ר אראל מרגלית:>
כן, בסדר, יכול להיות שנעשה הפסקה. כשאנחנו מדברים על השקעות ישירות אולי אתה יכול לצאת לצהריים. בוא נמשיך.
<שגית אפיק:>
שאלה לגבי ועדת הנכסים. למה הכוונה נכסים שהיא צברה כתוצאה מהפעלת מסלולי הטבות?
<מיכה פרלמן:>
אז הכוונה באופן כללי זה לאפשרות באמת היחסית תאורטית, שבסופו של דבר כתוצאה מחלק ממסלולי ההטבה, שגם עוד לא קבענו, יכול להיות שבסופו של דבר יהיה איזשהו נכס שיישאר בידי התאגיד או משהו שדומה לו. רצינו להעריך את הדבר הזה מראש. זה מאוד בולט נגיד כן בעולם השותפויות, בסוף כשמפרקים את השותפות, יכול להיות שלבעלים יחולקו נכסים. 

<טלי ארפי:>
אולי אתן איזה דוגמה שזה מהעולם של החברות הממשלתיות, שזה משהו שעסקנו בו.

<שגית אפיק:>
אוקיי, אז זה יהיה יותר מובן.

<טלי ארפי:>
למשל בכל המסלול של החממות. מה שקרה זה שהמדינה בסוף החזיקה בשברירי מניות באותן חברות, ולפי חוק החברות החברות האלה הלכה למעשה הופכות להיות חברות - - -
<קריאה:>
ממשלתיות או מעורבות.

<טלי ארפי:>
מה שקורה זה שיש עוד מסלולים, ועוד מעט נגיע לעוד חלק מהכלים שעומדים לרשות המדען, יכול להיות שכתוצאה מאותה הפעלה של מסלולים המדען או הרשות, לצורך העניין, הופכים להחזיק בנכסים כאלה ואחרים, ואז המשמעות, רצינו שתקום ועדה שתהיה ייעודית לעניין הזה ותנהל את אותם נכסים, כי יש פה כל מיני היבטים שמתעוררים אגב ניהול אותם נכסים. 

ולכן הגיע הסעיף הזה. למשל, אחד מהסייגים שכתבנו פה זה מניין חוקי לקיומה של - - -
<שגית אפיק:>
נוכחותם של כל עובדי המדינה.
<טלי ארפי:>
שלוועדת הנכסים תהיה הסמכות הבלעדית לבצע את אותן פעולות. זאת אומרת, זה כתוצאה כמובן מאותה הפעלה של מסלולים על-ידי המדען. 

<שגית אפיק:>
היום נושא של מכירת נכסים של המדינה, יש פיקוח פרלמנטרי מסוים של ועדת הכספים. מה יקרה במקרה הזה?
<מיכה פרלמן:>
לא, כתבנו שיש את המקרה של גם אם יש לנו שותפות מוגבלת ומשם אנחנו צריכים למחר את החלק שלנו, אז - - -
<שגית אפיק:>
אוקיי.

<עדנה הראל:>
רגע, קודם כול, השאלה שלך ספציפית על מכירת נכסים, את מתכוונת להסדר בחוק נכסי מדינה? אבל אלה נכסים מאוד מיוחדים. תחשבי על מצבים שבהם הממשלה, לצורך העניין, חברה ממשלתית מוכרת נכס, היא לא צריכה אישורים של ה - - - 
<שגית אפיק:>
אוקיי.

<עדנה הראל:>
אם זה נכס מהותי היא צריכה אישור ממשלה, זה כבר נכנס לסעיף 11, אבל זה לא מגיע לוועדת כספים. עכשיו, פה אנחנו מדברים, לצורך העניין, סוג אחד זה בעלות בחברה, בעלות חלקית. אז שוב, כשהממשלה מוכרת מניות בחברה מעורבת נניח שהיא מחזיקה בה, היא לא מגיעה לכנסת לצורך העניין.
<שגית אפיק:>
כן. אוקיי.

<עדנה הראל:>
השאלה זה אופן הניהול. אז כמו שיש לך רשות חברות ממשלתיות שמתעסקת בהיבטים של הממשלה כבעלים בנכסים, אז גם פה אנחנו מבקשים שזה לא ינוהל על-ידי הרשות באופן כללי, אלא על-ידי אורגן ייעודי שיראה נגד עיניו את האפיונים של ניהול נכסים, בשונה מניהול הסיוע למחקרים. ועם מעורבות של המדינה בגלל ההיבטים האלה של נכסים, וגם שהשיקולים לא בהכרח תמיד שלובים בפעילות של הרשות כמסייעת למחקר.
<שגית אפיק:>
טוב.

<היו"ר אראל מרגלית:>
יאללה, בוא נמשיך.

<צפריר נוימן:>
	
	
	דוחות כספיים
	15לג.
	(א)
המועצה אחראית לעריכת הדוחות הכספיים המפורטים של הרשות ולאישורם.

	
	
	
	
	
	
	(ב)
הוראות סעיפים 171 ו-172 לחוק החברות לעניין עריכת דוחות כספיים, החלות על חברה פרטית, יחולו בשינויים המחויבים על הרשות, בכפוף להוראות חוק זה.

	
	
	
	
	
	
	(ג)
הדוחות הכספיים של הרשות יאושרו בידי המועצה, ייחתמו בשמה ויוגשו לשרים לא יאוחר מיום 31 במרס בכל שנה.

	
	
	
	
	
	
	(ד)
בסעיף זה, "דוחות כספיים" – מאזן, דוח רווח והפסד ודוח על תזרימי מזומנים, לרבות הביאורים להם.

	
	
	שקיפות ציבורית
	15לד.
	הרשות תקיים את הנהלים הנדרשים ותנקוט את הצעדים הדרושים כדי לשמור על שקיפות ציבורית.


<שגית אפיק:>
זה הסעיף בעצם, 15לד, שכל פעם הפניתם אותנו אליו בתור סעיף שקיפות ציבורית. הוא קצת עמום בעיני. איזה נהלים נדרשים? איזה צעדים דרושים? 

<צפריר נוימן:>
אז כמו שאמרנו אתמול בדיון. היום הסמכות לקבוע נהלים בנוגע לפרסום דברים שקשורים לפעילות של המדען הראשי, הסמכות הזאת נתונה למדען הראשי ובמקרים מסוימים לשרים. צריך להבין שיש הרבה מאוד דברים שהם למעשה פגיעה עסקית ומסחרית בחברות. 

אם עכשיו נפרסם אפילו את שמות החברות, קל מאוד, ואראל יותר מכיר את זה, ב-reverse engineering מאוד קל להבין שאם חברה קיבלה סכום מסוים היא נמצאת רחוק מאוד מתחום של מכירות, היא עדיין בשלבים של פיתוח, ואפשר מאוד להבין את זה כמידע עסקי על אותה חברה. ולכן מאוד מאוד צריך להיות עדין בדברים האלה.
להבדיל נגיד במסלול כמו חממות, יש לנו דווקא אינטרס, ולחממות עצמן יש אינטרס, שכל העולם יידע איזה חברות נמצאות בחממה. ולכן דווקא שם, או חברות ציבוריות לצורך העניין, ששם אנחנו מפרסמים את כל הנתונים על החברות, מוציאים את זה לכולם, זה גם אינטרס של התעשייה.
ולכן בדברים האלה אנחנו מאוד מאוד עושים את זה בעדינות.

<שגית אפיק:>
אני מבינה את הרגישות, רק הסעיף בעיני מאוד עמום. איזה נהלים נדרשים?
<צפריר נוימן:>
הסעיף העמום הוא לפי המסלול ולפי סוג ההטבה שאנחנו נותנים. 

<שגית אפיק:>
זאת אומרת, במילים אחרות אתה אומר לי: המועצה תקבע נהלים לעניין שקיפות ציבורית.

<צפריר נוימן:>
כן.

<שגית אפיק:>
אני לא בטוחה שיש לנו הוראה ברורה לגבי זה שם, אבל בסדר.
<צפריר נוימן:>
יש לנו, אני אומר, משהו כזה כבר היום בחוק, בנוגע לסמכות של המדען הראשי וסמכות של השרים לעניין של פרסום נתונים שקשורים לעבודה של המדען הראשי, כבר היום בסעיף, סעיף 14.

<היו"ר אראל מרגלית:>
תגידו רגע, חברה ציבורית זה IFRS או GAAP. לפי איזה תקנים אתם מפרסמים את הדוחות הכספיים שלכם?
<צפריר נוימן:>
שאלה מצוינת. שאלה מעניינת.
<היו"ר אראל מרגלית:>
אני חושב שצריך לקבוע איזשהו תקן. אגיד לכם למה. נגיד שאתה יושב בישיבות של משרד הביטחון. אז פעם הם נותנים לך את זה על-פי מזומן, אחרי זה הם נותנים לך על-פי מצטבר, ובביצוע מול תקציב - - -
<אבי חסון:>
זה הרעיון.

<היו"ר אראל מרגלית:>
ואז אתה לא יכול לעקוב אחרי כלום.

<אבי חסון:>
זה "פיצ'ר", זה לא - - -
<היו"ר אראל מרגלית:>
בדיוק. לא, אז אני מציע לקבוע איזשהו תקן.
<טלי ארפי:>
אני חושבת שכדאי שנחזור עם תשובות לישיבה הבאה.

<היו"ר אראל מרגלית:>
מאה אחוז.

<שגית אפיק:>
בינתיים, צפריר, הסתכלתי על סעיף 14. סעיף 14 מדבר על סודיות, הוא לא מדבר על שקיפות. הוא בדיוק הפוך: אין לגלות מדיוניה של ועדת המחקר או כל חומר שנמסר לו. ומי שנמסרו לו, לא יגלה את תוכן המסמכים. 

<צפריר נוימן:>
זה מסתובב מסביב בדיוק לאותו דבר. בוא נבדיל, אני אומר, והתייחסנו לזה גם אתמול. כל מסלולי המועצה, כולל שינויים להם, בכל הוורסיות שהיו בכל שלב שהוא, מה שלא עושים היום ומאוד מאוד קשה לדעת בהוראות מנכ"ל או בכללים מנהליים איפה בדיוק ואיך המסלול היה נראה קודם. זה מחויבות של הרשות לפרסם ולהראות לתעשייה מה בדיוק היה בכל ורסיה שהיא, בכל צורה שהיא, מה שהיום בהוראת מנכ"ל נגיד 8.3 או 8.2 מאוד היה קשה לעקוב אם לא שמרת את הנוסח. אז זה דבר ראשון שאנחנו עושים.
לגבי שקיפות של דברים שקורים, וזה די נכנס לעניין של כן הפרסום והסודיות זה כן העניין של הנתונים של החברות. הנתונים של החברות בדברים מסוימים כאן - - - 

<היו"ר אראל מרגלית:>
אני מכניס הסתייגות.
<שגית אפיק:>
שיבדקו את זה ויחזרו עם תשובה, ואז נראה.
<היו"ר אראל מרגלית:>
אז בוא נראה. אבל אם לא תהיה לנו הסתייגות לא נדע. שיהיה תקן, תקן שנסכים עליו יחדיו, כדי שזה לא יהיה שרירותי משנה לשנה. נסכים עליו. ואז גם יהיה לנו בסיס, שייתן לשגית את התשובה שהיא רוצה לגבי השקיפות, וייתן לאנשים שמסתכלים על זה מבחוץ מטריצה לחשוב - - -
<(היו"ר משה גפני, 13:58)>
<צפריר נוימן:>
דוחות כספיים, 15לג – סליחה, שקיפות ציבורית.

<היו"ר משה גפני:>
טוב, עמוד 657 – שותפות בשותפות מוגבלת.
<קריאה:>
דילגנו על המסלולים?

<היו"ר משה גפני:>
כן, בבקשה.
<צפריר נוימן:>
	
	
	שותפות בשותפות מוגבלת
	15לח.
	(א)
הרשות רשאית, במסגרת הפעלת מסלולי הטבות, להיות שותפה בשותפות מוגבלת, ובלבד שהתקיימו כל אלה:

	
	
	
	
	
	
	
	(1)
הרשות תהיה שותף מוגבל;

	
	
	
	
	
	
	
	(2)
השותפות תהיה רשומה בישראל;

	
	
	
	
	
	
	
	(3)
הדין שיחול על השותפות יהיה הדין הישראלי;

	
	
	
	
	
	
	
	(4)
לא יהיה דירקטור, נושא משרה ובעל שליטה בשותף הכללי או חבר בשותפות – 

	
	
	
	
	
	
	
	
	(א)
מי שהורשע בעבירה שמפאת מהותה, חומרתה או נסיבותיה אין הוא ראוי, לדעת השרים, להיות בעל תפקיד כאמור בשותפות עם תאגיד שהוקם בחוק, או מי שתלוי ועומד נגדו הליך פלילי בשל עבירה כאמור;

	
	
	
	
	
	
	
	
	(ב)
מי שהשרים, בהתייעצות עם היועץ המשפטי לממשלה, סבורים כי נפל פגם בכשירותו או במהימנותו.

	
	
	
	
	
	
	(ב)
הרשות רשאית, במסגרת הפעלת מסלולי הטבות, להיות בעלת החזקות בשותף כללי בשותפות מוגבלת, באישור ראש הרשות, הממונה על התקציבים במשרד האוצר והחשב הכללי במשרד האוצר, ובלבד שהתקיימו בשותפות כל התנאים האמורים בסעיף קטן (א)(2) עד (4) וכן כל אלה:

	
	
	
	
	
	
	
	(1)
הרשות לא תהיה בעלת שליטה בשותף הכללי, לא תחזיק במחצית או יותר מכוח ההצבעה באסיפה הכללית שלו ולא תהיה לה הזכות למנות מחצית או יותר ממספר הדירקטורים בו;

	
	
	
	
	
	
	
	(2)
הייתה לרשות זכות למינוי דירקטור מטעמה בשותף הכללי כאמור, ימונה הדירקטור בידי המועצה לאחר התייעצות עם הוועדה לבדיקת מינויים כהגדרתה בחוק החברות הממשלתיות; על הדירקטור מטעם הרשות יחולו ההוראות לפי פרק ג' לחוק החברות הממשלתיות, בשינויים המחויבים;

	
	
	
	
	
	
	
	(3)
הרשות תהיה רשאית לדרוש מדירקטור מטעמה בשותף הכללי, מידע ומסמכים בענייני השותפות.

	
	
	
	
	
	
	(ג)
ביקשה הרשות להפעיל מסלול הטבות שבמסגרתו תהפוך לשותף מוגבל או לבעלת החזקות בשותף כללי כאמור בסעיף זה, תמסור הרשות הודעה על כך להתאחדות התעשיינים ולגופים מרכזיים נוספים בתעשייה הנוגעת למסלול ההטבות שקבעה המועצה, ואלה יוכלו להעביר לרשות את עמדתם בתוך 14 ימים מיום קבלת הודעת הרשות כאמור; הועברו לרשות כאמור עמדות הגופים האמורים, יובאו לפני המועצה והשרים בטרם יקבלו החלטה בעניין.

	
	
	
	
	
	
	(ד)
המגבלה על רכישת מניות בידי הרשות כאמור בסעיף 5א(א)(3), לא תחול לעניין שותפות לפי סעיף זה.

	
	
	
	
	
	
	(ה)
לעניין מכירת החזקות הרשות בשותפות המוגבלת, בין אחזקותיה כשותפה מוגבלת ובין אחזקותיה בשותף הכללי, יחולו הוראות אלה:

	
	
	
	
	
	
	
	(1)
החלטה על מכירה כאמור תתקבל בידי ועדת הנכסים של הרשות, באישור המועצה;

	
	
	
	
	
	
	
	(2)
הליך המכירה יהיה תחרותי, שוויוני ושקוף, אלא אם כן נקבעו בהסכם השותפות הוראות המעניקות יתרונות לשותף הכללי או לשותף מוגבל אחר.

	
	
	
	
	
	
	(ו)
השרים, באישור שר המשפטים, רשאים, בתקנות – 

	
	
	
	
	
	
	
	(1)
להוסיף תנאים נוספים על אלה המנויים בסעיף קטן (א);

	
	
	
	
	
	
	
	(2)
לשנות מההסדרים הקבועים בסעיף קטן (ב)(1), ובכלל זה לאפשר לרשות להיות שותף כללי בשותפות האמורה בסעיף קטן (ב).

	
	
	
	
	
	
	(ז)
בסעיף זה, "שותף כללי", "שותף מוגבל", "שותפות מוגבלת" – כמשמעותם בפקודת השותפויות [נוסח חדש], התשל"ה–1975‏.


<היו"ר משה גפני:>
תסבירו. אתם בטוחים, צריכים את הפרק הזה?

<אבי חסון:>
כן. אסביר. אז קודם כול, זה מקשר אותנו לשתי תמות שהתחלנו איתן את הדיון בחוק, האחת הייתה הרחבת ארגז הכלים, והשנייה הייתה התכלול בעצם בידי הרשות - - - של הנושאים האלה. כי היום חלק מהדברים האלה, ואפשר לתת דוגמאות ספציפיות, מבוצעות או בוצעו בעבר, אבל הסמכות להן נמצאת בעיקר באגף החשב הכללי. 

ויש דוגמאות שאפשר לתת מהעבר, אם כי לא בטוח שזה המצב, שהתוצאה רחוקה מלהיות אופטימלית, כי כשהגורם המקצועי שמבין בתוך העניין הוא לא הגורם שמאפיין ומבצע ומנהל את אותן קרנות עתידיות, אז הדבר רחוק מלהיות אופטימלי. 

אחזור על מה שאראל אמר קודם, אני מסכים עם כל מילה, הוא קרא לזה תבלין אז אשתמש בזה גם כאן. זאת אומרת הדבר הזה הוא בוודאי לא חלק מהפעילות השוטפת, היום-יומית. אם תשאל אותי on the record מה שנקרא על הקלטה, מה התוכניות העתידיות - - - 

<היו"ר משה גפני:>
מה זה on the record? זו פעם שנייה שאתה אומר את זה.
<אבי חסון:>
לפרוטוקול.

<היו"ר משה גפני:>
כן, זה ברור, מה שאתה מדבר זה לפרוטוקול.

<אבי חסון:>
מה התוכניות העתידיות? אין תוכניות קונקרטיות לעניין הזה, אבל הכוונה היא שבאותם מקרים כדי לשרת את מטרות החוק ופעילות הרשות, כשאנחנו מזהים כשלי שוק בתחומים שזוכים פחות להשקעה. 

ואם נסתכל למשל על הדוגמאות מהשנים האחרונות, שבהם הממשלה החליטה וביצעה פעולות כגון אלו, דוגמה אחת היא תחום הביוטכנולוגיה באמצעות קרן שנקראת "OrbiMed", בעצם זה הזוכה באותו מכרז שהמדינה ניהלה. והדוגמה השנייה זה קרן לעידוד השקעות במגזר הערבי.

ובמקומות כאלה שבהם השוק הפרטי מסיבותיו הוא, זה בסדר, הולך צעד אחורה, אנחנו חושבים שהוספת ארגז כלים שהוא לא רק מענק ישיר אלא לפעמים הוא יצירת גלגל התנופה הזה, והוזכרה פה קודם תוכנית "יוזמה" שעשתה בדיוק את זה, ודרך כלים בעצם ושותפות עם הסקטור הפרטי הממשלה נתנה סיגנל והלכה קדימה כדי למנף השקעות משמעותיות יותר, כי לא תמיד הכלי של מענק מו"פ הוא טוב, לפעמים נדרש משהו קצת אחר.
אז לשם כך התכנסנו כאן, ולא כדי להתחרות בקרנות הפרטיות. זה כדי בדיוק למען תיאום המטרות.

<היו"ר משה גפני:>
אתה מודע לתמונה שמצטיירת עם העניין הזה? יושב המדען הראשי, אנחנו הופכים את זה לרשות, והתפקיד שלו זה לסייע למפעלים ולחדשנות הטכנולוגית.

<אבי חסון:>
התפקיד לא השתנה.

<היו"ר משה גפני:>
לא, רגע. רק התמונה של אדם שאיננו נמצא בפרטי העניין, הוא גם מקבל תרומות, הוא גם משקיע בהון, בכל הדברים האלה, גם בנכסים, וגם הוא הולך עם שותפים.

<אבי חסון:>
אז אסביר שוב. אני מבין את התמונה, אני מבין לחלוטין. למרות שכל נושא הוא בפני עצמו יש בסוף תצרף, אני מבין. אני אומר שוב: ראשית, המטרות שבשמן - - - פועלת - - - לא משתנות. וכשהיא באה לשקול לצורך העניין אם להקים קרן, היא צריכה לראות ולוודא עם עצמה שהיא משרתת את המטרה למענה היא פועלת, ויש בידיה עוד כלי. כמו לתת מענק למשל לחברה בתחום המזון, היא יכולה להחליט שהיא רוצה לעודד הקמה של קרן בתחום המזון, שבה שוב עיקר הפעולה לא יהיה שלה. גם בדוגמאות שקרו עד עכשיו, אלה בדיוק היו הדוגמאות.
<אראל מרגלית:>
אבל אם אנחנו מסתכלים על הדוגמאות שקרו עד עכשיו, אז נניח הקרן למגזר הערבי, אז אחת הביקורות הכי גדולות היא על הקרן הזאת. אני לא אומר שהמטרות שלה לא היו מטרות טובות, אבל בעצם הקרן הזאת לקחה במשך כמה שנים 54,000,000 שקל דמי ניהול והשקיעה באופן יחסי מעט מאוד. זה השקעות במגזר הערבי, אז זה קשה לראות סטארט-אפים במגזר הערבי ואנחנו עוד מחכים שזה יצמח, אבל נניח במקרה הזה זה לא ניסיון כל כך טוב.

<אבי חסון:>
כן. אז קודם כול, אני מתנצל במלוא הכבוד, ואני מתנצל גם על השימוש בשפת לעז, אבל באנגלית אומרים: The plural of anecdote is not data. זאת אומרת, אפשר לתת דוגמאות טובות ורעות. אני חושב שדוגמאות טובות ורעות לא באות לפסול או לאשר כלי. גם מה שנאמר קודם אני מסכים, הכלי המצוין בידיים הרעות יביא לתוצאות לא טובות.

<היו"ר משה גפני:>
אגב, גם אין מספיק הגנות שלא יבוא מישהו או שלא יהיה באמת או שלא יקרה דבר כזה שלמישהו יהיו אינטרסים. אין מספיק הגנות. אתה הולך לשותפות עם מישהו, אולי הוא בסופו של דבר - - -

<אבי חסון:>
 במחילה, אני אומר שוב: כל פעולה שהמדען הראשי נותן גם היום, הרי אנחנו לא נותנים לעולם מאה אחוז מהמענק. אפשר לייחס אינטרסים כאלה ואחרים לכל פעולה שאנחנו עושים.

<היו"ר משה גפני:>
לא, אבל פה אתה הופך להיות שותף.

<אבי חסון:>
לא, אבל אתה שותף מוגבל. שוב, וצריך להבין, אתה לא מנהל את הקרן, זו לא המטרה.
<אראל מרגלית:>
למה אתה רוצה חלק מהשותף הכללי? הרי מה קורה כשאתה בשותף הכללי? אז אתה יכול לקבל חלק מההכנסות כחלק מהשותף הכללי. נניח שיש דמי ניהול של קרן של 100,000,000 של 2.5%, אז אתה מקבל 2.5 מיליון דולר בשנה. ונניח שלך יש 40%, אז אתה מקבל את ההכנסה של כמה שזה לא יהיה – 1.3 מיליון בשנה. 

ואז אתה מקבל בחזרה הכנסה. ונניח אתה יכול להגיד: זה מותר לי, כי אני בעצם המשקיע הגדול בקרן הזאת וזכותי לבקש את זה. אבל זו כניסה לתוך תהליך שאני לא יודע עד כמה הוא בריא.

<אבי חסון:>
אז קודם כול, יש פה שני תסריטים. בכל זאת קפצת לפינה שנדון בה, אבל אני רוצה להתחיל קודם, כי השאלה של היושב-ראש הייתה יותר כללית. אני אומר שוב: כך המדינה עשתה ועושה את זה. הוא חריג, אגב, וטוב שיהיה חריג.
<היו"ר משה גפני:>
למה, היום אתה לא יכול להיות שותף?

<אבי חסון:>
לא אני, אבל המדינה כן. ויש דוגמאות לפעילויות בדיוק כגון אלו בשנים האחרונות.

<היו"ר משה גפני:>
מה למשל?

<אבי חסון:>
אמרתי. למשל "OrbiMed", שמטרתה הייתה לעודד את תעשיית מדעי החיים בארץ, שבו יצא מכרז של החשב הכללי בדיוק במתכונת שאנחנו מדברים עליה כאן. רק מה? לא כדי להעביר ביקורת, הוא אופיין, נוהל ותופעל על-ידי החשב הכללי, שמעלותיו וסגולותיו רבות, אבל ההבנה בתחום הזה היא אינה אחד מהם. 

דוגמת החממות שהועלתה קודם הייתה בדיוק דוגמה כזאת, שבה אין יכולת, ואנחנו שומעים את זה מהגופים האלה, הגופים שאמונים על-פי החוק היום, במקרה ההוא החשב הכללי ורשות החברות הממשלתיות, הם מודים בזה בעצמם, אין להם את היכולת המקצועית או את תשומת הלב או את רוחב הפס לדון פרטנית בדברים האלה. ופה יש רצון ליצור הלימה.

<היו"ר משה גפני:>
כן, אתה מביא דוגמאות, אבל אתה לא חושב שצריך שתהיינה יותר הגנות?

<אבי חסון:>
אז אמרתי, אפשר – קודם כול, גם פה נדרש - - -

<אראל מרגלית:>
מה קרה עם "OrbiMed", זה הצליח?

<אבי חסון:>
ודאי, "jury's out", אבל לפחות לעת הזאת, כשאנחנו מסתכלים, בעיני כן, ואסביר. קודם כול, "OrbiMed", רק למי שלא מכיר, מכרז של המדינה להקמת קרן בתחום מדעי החיים. הממשלה נתנה 40,000,000 דולר כחלק מההשקעה הזאת, והגוף הזה, במקרה הזה "OrbiMed" גייס עוד 200,000,000 דולר על גבי ההשקעה הממשלתית, והפנה אותם לתחום שסובל היום ממיעוט השקעות בגלל פרופיל הסיכון שלו והעובדה שהוא עתיר הון וארוך טווח.

עכשיו, בוא נשפוט הצלחה. אל"ף, "OrbiMed" היום מגייסת קרן שנייה, קרן המשך. "OrbiMed" היא המשקיע הגדול בעולם בתחום מדעי החיים, הקרן הזאת הביאה אותה לישראל בפעם הראשונה. היא היום מגייסת קרן שנייה ממוקדת בישראל ללא השתתפות ממשלה. כלומר, זה בעיני בדיוק המודל, שהממשלה באה קדימה, נתנה push, אבל היא יוצאת אחורה ועכשיו השוק כבר יודע לקחת את זה משם.

הכסף הממשלתי לא מונף אחד לחמש כמו שאפשר לטעות מההסבר שלי אלא הרבה יותר, כי בכל פעם ש"OrbiMed" השקיעה השקיעו לצידה קרנות אחרות מהעולם. כלומר, המינוף הממשלתי דה-פקטו היה הרבה יותר גבוה. האם זה מספק? בעיני לא, התחום הזה עדיין סובל ממיעוט השקעות, אבל זה סיפור אחר.

<היו"ר משה גפני:>
אוקיי.

<אראל מרגלית:>
אבל אולי עכשיו נשמע את החבר'ה מהתעשייה.

<היו"ר משה גפני:>
כן, בבקשה. 

<קרין מאיר רובינשטיין:>
קרין רובינשטיין, IATI. אנחנו, כמו שאתם יודעים, מייצגים את רוב קרנות ההון סיכון הישראליות היום שפועלות בישראל, גם הזרות שפועלות בישראל.

<היו"ר משה גפני:>
כן, זה שישב קודם אמר את זה.

<קרין מאיר רובינשטיין:>
יואב הוא היו"ר. אנחנו רואים את העניין של המנגנון הזה כדבר חריג, כדבר שיש לקחת אותו בזהירות ולהתייחס אליו בזהירות. זה לא דבר טריוויאלי.

שני דברים. אחד, אנחנו לא רוצים שתהיה איזושהי תחרות עם המגזר העסקי, ואני חייבת להגיד את זה, עם גיוסי ההון בתעשייה. שניים, שלא ישמש כמקור במקום התקציב, שוב, אני חייבת להגיד את זה עוד פעם, את העניין הזה.

ולכן שני דברים, אם כן זה עובר: אחד, שוב, את העניין של נציגי הציבור, כמו בעניין של גיוס החוב, ואני מתארת לעצמי שזה יסודר; ושניים, כמובן שבתור נציגי ובתור מייצגי קרנות ההון סיכון בישראל, שיודיעו לנו לפני שרוצים להפעיל את הסעיף המסוים הזה.
<אראל מרגלית:>
מה זאת אומרת שיודיעו לכם?

<אבי חסון:>
יש פה סעיף, אם תסתכל, לפני שאנחנו מפעילים את זה - - -

<שגית אפיק:>
סעיף קטן (ג), עמוד 658.

<צפריר נוימן:>
תמסור הרשות הודעה על כך להתאחדות התעשיינים ולגופים מרכזיים נוספים בתעשייה הנוגעת למסלול ההטבות.
<שגית אפיק:>
מה עם הוועדה?

<אראל מרגלית:>
תגיד לי, עם כל הכבוד, יש לי המון הערכה להתאחדות התעשיינים, אבל מה הם קשורים? כאילו תשים התאחדות התעשיינים, התאחדות בעלי המלאכה, התאחדות איגוד הדפוס והמסעדנים. אבל בסוף תשים פה גם את התעשיות הטכנולוגיות שמייצגות את אלה שמשקיעים, אני לא יודע. תכניס גם אותם, אני לא מבין.

<מיכה פרלמן:>
כתבנו את כולם. רק שיש גוף אחד שאפשר לכתוב בחוק מכל מיני סיבות משפטיות.

<קרין מאיר רובינשטיין:>
זה משפטית לא מדויק, ואתם יודעים את זה.

<אראל מרגלית:>
התאחדות התעשיינים - - - 

<קרין מאיר רובינשטיין:>
משפטית זה לא מדויק, אין לזה שום הצדקה משפטית.

<עדנה הראל:>
יש לזה הצדקה משפטית. אם הוועדה תרצה שאתייחס, אז אתייחס.

<אראל מרגלית:>
אין בעיה שיהיו שם, אבל שימו גם את - - -

<מיכה פרלמן:>
לשאלתך, הנוסח שהקראנו עכשיו כולל גם אותם.

<קרין מאיר רובינשטיין:>
לא, יש לנו חוות דעת מסודרת על זה.

<עדנה הראל:>
בסדר.

<קרין מאיר רובינשטיין:>
חבל להתעקש. על מה ההתעקשות?

<עדנה הראל:>
אנחנו מהבחינה המשפטית מתנגדים - - - 

<יגאל ארליך:>
אתה שואל לגבי IATI? הם צריכים להיות שם.
<עדנה הראל:>
צריכים להיות קונקרטיים בחוק.

<קרין מאיר רובינשטיין:>
לא, כדאי שיגאל יגיד את זה, בתור מי שמכיר את התעשייה.

<היו"ר משה גפני:>
רק שנייה.

<קרין מאיר רובינשטיין:>
יגאל ארליך, תגיד את זה, כדאי שתגיד.

<היו"ר משה גפני:>
שנייה. שימו לב, השולחן מתחיל מפה, הוא לא מתחיל משם. מה אמרת?

<עדנה הראל:>
לא, נטענה פה טענה שמשפטית אין מניעה לציין בחוק את IATI, גוף שקיים ארבע שנים.

<קרין מאיר רובינשטיין:>
20 שנה.

<עדנה הראל:>
אתמול אמרתם ארבע שנים. ונטען אתמול שהוא מייצג - - -

<היו"ר משה גפני:>
אבל איך הגענו לזה?

<שגית אפיק:>
סעיף קטן (ג).

<אראל מרגלית:>
אבל זה לא המהות עכשיו. זה לא המהות.
<עדנה הראל:>
לא, אם זה לא המהות אז מאה אחוז. כשתרצו נתייחס לזה.

<אראל מרגלית:>
בסדר. אנחנו מדברים פה על השקעות ישירות בקרנות ועל זה שהמדען הראשי יהפוך כאן ל-limited partner וגם ל-general partner. זה המהות. יגאל.

<יגאל ארליך:>
אם היושב-ראש ישמע, אדבר גם. אבל גם אם הוא לא שומע, אני חושב שמה שאמרת לגבי הארגון של ה-IATI, הגישה היא מאוד נכונה, הוא הגוף היחידי שמבין מה שקורה שם.

<היו"ר משה גפני:>
רגע, מר ארליך, אני נורא מצטער, אני לא הולך לדון על העניין הזה.

<יגאל ארליך:>
לא, רק הערתי.

<היו"ר משה גפני:>
שנייה, יש לי עוד בעיות לפני זה. זה סעיף בעייתי, בעייתי בכל קנה מידה. אם חס וחלילה בעוד כמה שנים תהיה שחיתות יאשימו אותנו. לא יהיה.

<אבי חסון:>
אני לא מבין.

<היו"ר משה גפני:>
לא, אני כן מבין, אגיד לך למה.

<אבי חסון:>
המדינה היום עושה את זה.

<היו"ר משה גפני:>
רגע, יש לי פתרון לעניין הזה. הפתרון הוא שבכל הדברים האלה, גם מדווחים וגם מאשרים תקנות, להביא את זה לוועדה כאן. שהכול יהיה על השולחן, שיהיה ציבורית, שהחברים ישמעו גם את הדיווח שאתה נותן לתעשיינים תיתן גם לוועדת הכספים, וגם את התקנות שאתה מאשר, באישור שר המשפטים ובאישור ועדת הכספים. אז זה על השולחן, אז אם קורה משהו אז זה באמת כבר תאונה. אבל הכול על השולחן.

<מיכה פרלמן:>
רק אולי בפרספקטיבה קצת שונה, היכולת שלנו להיכנס כשותף מוגבל ואפילו קצת כשותף כללי למעשה זה מעין תרגום של חוק המו"פ, או היכולת שלנו להיכנס לחברות ולהשקיע בחברות רק לעולם של קרנות. זה בעצם תרגום ישיר של זה.

עכשיו, כשאנחנו שמים כסף ב"אלביט" או בהרבה חברות אחרות שיש להן כסף, ומשקיעים בהן המון כסף, ומענקים של עשרות מיליוני שקלים לפעמים, אז התרגום של זה בדיוק לעולם הקרנות שהוא עולם, ואני חושב אין חולק בחדר שהוא עולם בלתי נפרד מתעשיית ההיי-טק היום, זה בדיוק זה.
<שגית אפיק:>
מיכה, זה הבדל של שמיים וארץ בין לתת מענק או הלוואה לבין להיכנס כשותף.

<מיכה פרלמן:>
אני לא חושב שזה כזה הבדל של שמיים וארץ, כי בסוף יש גוף, הוא לוקח את הכסף - - -

<היו"ר משה גפני:>
בסדר, אני לא מתווכח אם זה דומה, לא דומה, אם יש שינויים או אין שינויים. אני לא מתווכח אתך על העניין הזה, אבל תגיד לי מה אמרתי רע.

<מיכה פרלמן:>
לא בדיוק הבנתי מה אמרת.

<היו"ר משה גפני:>
אמרתי שצריך לדווח גם לוועדת הכספים. בסעיף הזה, מה שצריך דיווח, צריך דיווח גם לוועדה. וכשעושים תקנות, השרים עושים תקנות באישור שר המשפטים, גם באישור ועדת הכספים.

<אראל מרגלית:>
א-ברוך.

<היו"ר משה גפני:>
למה?

<אראל מרגלית:>
להכניס את ועדת הכספים לתוך הסיפור הזה נראה לי בעייתי.

<היו"ר משה גפני:>
התקנות לא צריך באישור?

<אראל מרגלית:>
אבל זה לא תקנות, זה השקעה ספציפית.

<אבי חסון:>
היום החשב הכללי יכול – מה זה יכול, עושה, זה לא עניין תיאורטי.

<היו"ר משה גפני:>
השרים באישור שר המשפטים רשאים בתקנות להוסיף תנאים נוספים על אלה המנויים בסעיף קטן (א), לשנות מההסדרים הקבועים בסעיף קטן (ב).

<שגית אפיק:>
הוא מקריא עכשיו את עמוד 658. תגידו, זה יאפשר לרשות להיות שותפה כללית על אמת? זה יהיה מקרה ספציפי, מקרים כלליים? מתי? יש לכם איזה רעיון מתי זה יקרה?

<טלי ארפי:>
לא, אין רעיון מתי זה יקרה, אבל מה שהסעיף אומר, שבמקרה בו הרשות תבקש להיות שותפה כללית, אז השרים באישור שר המשפטים יצטרכו - - -

<שגית אפיק:>
אז זה יהיה לגבי מקרה ספציפי או שזה יהיה קריטריון.

<אראל מרגלית:>
כן.

<שגית אפיק:>
זה יהיה לגבי מקרה ספציפי.

<אראל מרגלית:>
חבר'ה, נכון שזה נעשה היום.

<היו"ר משה גפני:>
רשאים בתקנות.

<אראל מרגלית:>
זה נעשה היום, אבל הנקודה הזאת היא לא פשוטה. היא לא פשוטה. בשביל המדען הראשי להיכנס ולהשקיע ישירות בתוך קרנות ולהיות חלק מהשותף הכללי זה סיפור. גם יוזמה כשהיא נעשתה אז היא נכנסה בצורה - - - בזמן שהיה כשל שוק מוחלט. והיא קבעה מנגנון שבו אפשר להיכנס ולצאת בצורה מאוד דרמטית. נניח שאתם מקימים עשר קרנות בשלוש שנים האחרונות.

<אבי חסון:>
אז אני אומר שוב: זו לא הכוונה, ואפשר לשים סייגים, גם סייגים מהסוג הזה. אבל לקחת את הכלי הזה מארגז הכלים - - -

<היו"ר משה גפני:>
אראל, ברשותך, אין לנו את העניין הזה. נמשיך הלאה, יש לנו הרבה סוגיות שאנחנו צריכים לפתור לפני ההצבעה.

<אראל מרגלית:>
אז אני שם פה הסתייגות.

<היו"ר משה גפני:>
בסדר. לא, אל תשים עוד הסתייגות.

<אראל מרגלית:>
לא, אני שם הסתייגות, אחרי זה נדבר עליה.

<היו"ר משה גפני:>
תרשמי מה אראל אומר. בחלק מהדיונים - - - יכול להיות שאחרי זה נצטרך לשים הסתייגות.
<אראל מרגלית:>
נכון. גם קודם היה לנו סעיף של תרומות, שגם עליו שמתי הסתייגות.

<יגאל ארליך:>
אפשר להוסיף משהו רק?

<היו"ר משה גפני:>
בבקשה.

<יגאל ארליך:>
תראה, מאחר שאני עוסק בזה הרבה שנים, גם הקמתי את "יוזמה" וגם הייתי מעורב בקרן של "OrbiMed". אבי, הקרן של "OrbiMed" נעשתה בשיתוף פעולה הדוק עם המדען הראשי, עם החשב הכללי והמדען הראשי.

<אבי חסון:>
נו.

<יגאל ארליך:>
- - - פה שאלה של זה היה מקצועי או לא מקצועי. אני רוצה להגיד לך שהשתתפות בקרנות על-ידי הממשלה זה דבר שרק יביא נזק. כי כמו שאמרתי בהתחלה, הממשלה צריכה לדעת איפה היא נמצאת, איפה היא עומדת. יש דברים שהיא לא יכולה לעשות. זה דברים של השוק החופשי, של השוק העסקי, ואסור לה להתערב בזה. להיות general partner בקרן זה גם אחריות.

<קריאה:>
שותף כללי.

<יגאל ארליך:>
זה שותף כללי. זה גם אחריות, זה גם עניין של פתח לתביעות. וזה דברים שלדעתי ממשלה צריכה להתרחק מזה. גם רשות.

<היו"ר משה גפני:>
טוב, עמדתך ברורה. בסדר, הסוגיה הזאת עלתה על השולחן. אם התשובות יהיו מספקות אז חבר הכנסת אראל מרגלית לא יצטרך להגיש הסתייגויות. אם לא תהיינה תשובות מספקות אז נצטרך להצביע כאן, להחליט מי ומי ההולכים, ויכול להיות שתהיינה הסתייגויות למליאה. אבל בינתיים אנחנו בשלב של דין ודברים על הרבה מאוד דברים.

אני מבקש בעמוד 656 – את בטוחה אבל?

<שגית אפיק:>
15לז. צפריר, את 15לז לא הקראנו אתמול, המסלול הטבות של מחקר אקדמי.

<היו"ר משה גפני:>
בטוחים שלא הקראתם את זה?
<צפריר נוימן:>
אני חושב שהקראנו.

<אבי חסון:>
כן, הקראנו, עם המועצה להשכלה גבוהה, זוכרים?

<שגית אפיק:>
בסדר גמור.

<היו"ר משה גפני:>
הלאה.

<טלי ארפי:>
15לז.

<מיכה פרלמן:>
הקראנו אתמול.

<עדנה הראל:>
15לז לא הוקרא.

<שגית אפיק:>
אני גם חושבת שהוא לא הוקרא. גם לך, עדנה, רשום שהוא לא הוקרא?

<היו"ר משה גפני:>
אפשר בבקשה לקרוא עוד פעם, אפילו אם זה נקרא אתמול? אם אין לכם כוח, אני אקריא.

<שגית אפיק:>
לא, נקרא סעיף אחר שעוסק בתיאום, אבל לא זה.

<היו"ר משה גפני:>
15לז, עמוד 656. בבקשה.

<צפריר נוימן:>
	
	
	מסלולי הטבות בעבור מחקר
אקדמי במוסד להשכלה גבוהה ובמרכזי מחקר ופיתוח אזוריים 
	15לז.
	(א)
אישור או שינוי של מסלולי הטבות שאינם מסלולים ישנים ואינם כוללים השתתפות מימונית ישירה של גורם תעשייתי בעבור מחקר אקדמי המתבצע במוסדות להשכלה גבוהה, טעון, כתנאי מקדים, הסכמה של המועצה להשכלה גבוהה.

	
	
	
	
	
	
	(ב)
אישור או שינוי של מסלולי הטבות שאינם מסלולים ישנים ואינם כוללים השתתפות מימונית ישירה של גורם תעשייתי בעבור מחקר במסגרת מוסדות להשכלה גבוהה או בעבור מחקר במרכזי מחקר ופיתוח אזוריים הנתמכים על ידי משרד המדע הטכנולוגיה והחלל, טעון תיאום עם שר המדע הטכנולוגיה והחלל בטרם ייכנס לתוקף.


<אראל מרגלית:>
תגיד, למה לא קראת את סעיף (ג), מסלולי ההטבות - - -

<היו"ר משה גפני:>
קראנו את זה אתמול. אתמול דנו על זה. 

אנחנו עוברים לסעיף 15מ, בעמוד 660, הסדרים לעניין העברת הידע לאחר בישראל.

<אראל מרגלית:>
יש איזה עניין, אבי, עם הסעיפים האחרונים? לא.

<היו"ר משה גפני:>
בבקשה.

<שגית אפיק:>
למה דילגת על לט?

<היו"ר משה גפני:>
לא דילגתי. אה, סליחה, פשוט טעיתי, זה הכול. 659, הסדרים לעניין הבעלות על הידע. מי קורא?

<אבי חסון:>
יש פה בקשה.

<צפריר נוימן:>
הנושא של בעלות על הידע, הסעיפים הבאים, יש לנו איזשהו תיקון שאנחנו רוצים לדון עליו פנימית עדיין. ולכן אנחנו מעדיפים לא להעלות את הנושא הזה כרגע ולהמשיך קדימה בסעיפים הבאים. 

<היו"ר משה גפני:>
הלאה.

<שגית אפיק:>
אוקיי. אז זה הרבה סעיפים. אז אתם רוצים לעבור לעמוד 662.

<עדנה הראל:>
שנייה, אני מתחילה לאבד אתכם. לה, לו לא הוקרא לדעתי.

<שגית אפיק:>
לה, לו הוקרא אתמול, מסלולי ההטבות הוקראו אתמול.

<היו"ר משה גפני:>
בטח. אתמול היה דיון על זה.

<צפריר נוימן:>
גם דיברו על הקרן לקידום טכנולוגי. שגית העלתה את זה.

<עדנה הראל:>
אוקיי.

<היו"ר משה גפני:>
לאן אתה מביא אותנו עכשיו?

<צפריר נוימן:>
עמוד 662, סעיף 15, החלפת כותרת פרק ד'. כל הסעיפים עד אז נבוא אליכם.

<שגית אפיק:>
עם כל הנושא של העברת ידע וייצור - - -

<צפריר נוימן:>
של הידע, העברתו וייצור.

<שגית אפיק:>
אוקיי.

<צפריר נוימן:>
	החלפת כותרת 
פרק ד'
	15.
	במקום כותרת פרק ד' לחוק העיקרי יבוא:

	
	
	"פרק ד': אישור בקשות למתן הטבות".

	ביטול סעיף 16
	16.
	סעיף 16 לחוק העיקרי – בטל.


<היו"ר משה גפני:>
מה זה סעיף 16?

<צפריר נוימן:>
סעיף 16 הוא סעיף שנוגע להגשת הבקשה ובדיקתה, סעיפים שיש להם התייחסות ונוגעים למסלול המענקים, סעיפים שאחר כך נגיע, דיברנו על זה במה המועצה קובעת, יש שם התייחסות גם לדברים האלה באופן יותר כללי.

<היו"ר משה גפני:>
טוב.

<צפריר נוימן:>
	הוספת סעיף 16א
	17.
	לפני סעיף 17 לחוק העיקרי יבוא:

	
	
	"סמכויות ועדת מחקר לעניין מבקש הטבה שהוא בעל חוב לרשות
	16א.
	(א)
חב מבקש הטבה חוב חלוט לרשות והוא מסרב לשלמו, רשאית ועדת המחקר –

	
	
	
	
	
	
	
	(1)
שלא לדון בבקשתו של המבקש לקבלת הטבה;

	
	
	
	
	
	
	
	(2)
לדון בבקשתו של המבקש לקבלת הטבה, ואם אישרה את בקשתו למתן ההטבה – לעכב את מתן ההטבה או לדרוש בטוחה להבטחת תשלום החוב בהתאם לסעיף קטן (ב). 

	
	
	
	
	
	
	(ב)
חב מבקש הטבה לרשות חוב, שתלוי ועומד לגביו הליך בבית משפט, והחוב לא שולם עד למועד הדיון בבקשה למתן ההטבה, תדון ועדת המחקר בבקשה; אישרה ועדת המחקר את הבקשה למתן ההטבה כאמור, רשאית היא לעכב את מתן הטבה או לדרוש בטוחה להבטחת תשלום החוב כתנאי למתן ההטבה, ובלבד שהתקיימו כל אלה:

	
	
	
	
	
	
	
	(1)
עיכוב ההטבה או התנאתה בבטוחה כאמור יהיו רק עד להכרעה בהליך האמור, ואם הוכרע בהליך כי על מבקש ההטבה לשלם את החוב, כולו או חלקו – עד לביצוע התשלום כאמור;

	
	
	
	
	
	
	
	(2)
גובה ההטבה המעוכבת וגובה הבטוחה שנדרשה כאמור, לא יעלו על גובה החוב.

	
	
	
	
	
	
	(ג)
שילם מבקש הטבה חוב חלוט כאמור בפסקאות (2) או (3) להגדרה "חוב חלוט", לא יהיה בכך כדי לפגוע בסעדים או בזכויות העומדים לרשותו ביחס לחוב ששילם כאמור.

	
	
	
	
	
	
	(ד)
בסעיף זה, "חוב חלוט" – כל אחד מאלה:

	
	
	
	
	
	
	
	(1)
חוב שלא ניתן להגיש לגביו ערעור;

	
	
	
	
	
	
	
	(2)
חוב שלא שולם בתוך 90 ימים מיום משלוח דרישת תשלום בכתב לגביו בידי הרשות, ובלבד שלא קיים לגביו הליך תלוי ועומד; 

	
	
	
	
	
	
	
	(3)
היה הליך תלוי ועומד לגבי חלק מחוב שלא שולם כאמור בפסקה (2) – החלק של החוב שאינו שנוי במחלוקת."


	תיקון סעיף 17
	18.
	בסעיף 17 לחוק העיקרי – 


<שגית אפיק:>
רגע.

<היו"ר משה גפני:>
רגע, עם כל הכבוד, אישרו בוועדת החריגים של החשב הכללי את עוטף עזה.

<צפריר נוימן:>
קיבלתי כבר הצעה מוועדת הרפורמות להקריא שם סעיפים.

<היו"ר משה גפני:>
מה?

<צפריר נוימן:>
לא לא, בסדר.

<היו"ר משה גפני:>
מה קשור הבנייה בעוטף עזה ואישור ועדת החריגים - - -

<שגית אפיק:>
שבוועדת הרפורמות מקריאים יותר מהר, והוא קיבל הצעה להקריא - - - 

<צפריר נוימן:>
קיבלתי הצעה מהוועדה שם כבר.

<שגית אפיק:>
אנחנו מוכנים להפריט לוועדת הרפורמות, לא? יש לנו כמה הצעות בעניין ועדת הרפורמות.

<אבי חסון:>
מותר לי להגיש הסתייגות על מה שהוא אמר? אני לא יודע אם מותר לי.

<היו"ר משה גפני:>
אגב, אין ועדת רפורמות.

<שגית אפיק:>
מה המצב היום? נכון, יש ועדה לעניין מסוים.

<היו"ר משה גפני:>
לא, אמרת לי שמבחינה משפטית שאהיה מדויק.
<שגית אפיק:>
נכון, אתה צודק.

<היו"ר משה גפני:>
אז מבחינה משפטית אין ועדת רפורמות.

<שגית אפיק:>
נכון. רק לגבי מה? התחדשות עירונית.

<היו"ר משה גפני:>
יש לגבי החוק של - - - 

<צפריר נוימן:>
אהיה זהיר בדברי בפעם הבאה.

<שגית אפיק:>
צפריר, ועדה לעניין מסוים, התחדשות עירונית, אפשר אולי להוסיף לה את המדען הראשי.

<צפריר נוימן:>
ועדה שסבורים שהיא תקום.

אנחנו מעוניינים לתת פה מענה - - -

<היו"ר משה גפני:>
איפה אתה? על מה אתה מדבר עכשיו?

<שגית אפיק:>
על 16א. איזה מענה ומה המצב - - - 

<צפריר נוימן:>
מסביר כאן את הסעיף. יש לנו מקרים שבהם לדוגמה חברות נדרשות לשלם תשלום, כמו תשלום התמלוגים, והן מתחמקות בכל מיני צורות מלעשות את זה. ומצד שני, הן ממשיכות להגיש בקשות לקבלת מענקים. לא יכול להיות מצב שבו חברה, גם אתם לא תרגישו עם זה בנוח, שיש חברה שלא משלמת כספים שהיא אמורה לשלם, מצד שני היא ממשיכה לבקש מיליונים ועשרות מיליונים לקבל כמענק, ולא מוכנה או מורחת את המדינה ואת הרשות באיזושהי דרך.
<שגית אפיק:>
והיום למדינה אין כלים?

<צפריר נוימן:>
אז ככה: אז היום יש כל מיני כלים. על הנושא הזה הגענו למשרד המשפטים לצורך מענה לכל מיני מקרים מה אפשר לעשות, וגם היה לנו איזשהו פסק דין בנושא. לכן מה שהוחלט כאן לעשות זה לא להגיע למצב שבוא אנחנו לא דנים בבקשה כתוצאה מזה שיש הליך משפטי. אנחנו מבחינים בין מצב שיש חוב חלוט, כלומר הערכאות המשפטיות שהיו בנושא הסתיימו, לבין זה שההליך עדיין תלוי ועומד.

ולכן במקרה שבו יש הליך תלוי ועומד שעדיין לא הגיע למצב של החלטה חלוטה, אנחנו צריכים לדון בבקשה, לא חייבים לאשר אותה, אבל אם מחליטים לאשר אותה, אז כדי לקבל את ההטבה הוא צריך לתת בטוחה מסוימת כדי לקבל את כל הכסף. ובאותו זמן ההליך המשפטי ממשיך להתדיין בבית-המשפט. אם הוא מגיע למצב שיש חוב חלוט אז הוא צריך לשלם, כלומר וגם אפשרות שלנו לחלט את הערבות.

<היו"ר משה גפני:>
הלאה.

<צפריר נוימן:>
	תיקון סעיף 17
	18.
	בסעיף 17 לחוק העיקרי – 

	
	
	(1)
סעיפים קטנים (א) עד (ג) – בטלים;

	
	
	(2)
בסעיפים קטנים (ד) ו-(ה), בכל מקום, במקום "ראש המינהל" יבוא "המנהל הכללי של הרשות".

	תיקון סעיף 18
	19.
	בסעיף 18 לחוק העיקרי –

	
	
	(1)
בסעיף קטן (א), הקטע החל במילים "מבחינת תוכן" עד המילים "בחינה אחרת" – יימחק;

	
	
	(2)
בסעיף קטן (א1) – 

	
	
	
	(א)
ברישה, במקום "ברשומות" יבוא "באתר האינטרנט של הרשות";

	
	
	
	(ב)
בפסקה (2), במקום "ברשומות" יבוא "באתר האינטרנט של הרשות";

	
	
	(3)
בסעיף קטן (א2), ברישה, במקום "לראש המינהל" יבוא "לראש הרשות";

	
	
	(4)
סעיפים קטנים (ב) עד (ג) – בטלים.


<היו"ר משה גפני:>
רגע, מה זאת אומרת? במקום ברשומות זה אתר האינטרנט? מבטלים את הרשומות?

<צפריר נוימן:>
כן.
<היו"ר משה גפני:>
למה?

<צפריר נוימן:>
כדי גם להגיע למצב שאנחנו מצליחים לפרסם את זה בצורה יותר מהירה; גם כל התאגידים הסטטוטוריים וגם בתזכיר חוק עדיין יש אפשרות לפרסם באתר האינטרנט; וזה גם כדי להביא בסופו של דבר את דבר הבשורה, אם זה המסלול או מה שזה לא יהיה, בצורה הרבה יותר מהירה.

<היו"ר משה גפני:>
הלאה.

<שגית אפיק:>
ב-17(א) שאתם מבטלים, הוא קובע: ועדת המחקר לא תאשר תוכנית אלא אם כן קיבלה חוות דעת על התוכנית מבודק מקצועי שהסמיך לכך ראש המינהל, וראתה שיש לתוכנית סיכוי סביר להביא לידי יצירת מוצר שיש בו כדי לקדם את מטרות חוק זה.

<צפריר נוימן:>
נכון.

<שגית אפיק:>
אתם לא צריכים את זה?

<צפריר נוימן:>
אני חושב שמה שיהיה בעתיד, וגם בכל המסלולים שקיימים היום, בין אם זה מסלולים ישנים ודברים מסוימים, עדיין יהיה צורך בבודק מקצועי. 

יחד עם זאת, בסעיף הזה יש אזכור רק לבודק המקצועי, אבל כמו שמי שמכיר את התחום יודע, הרבה מאוד בדיקות חשבונאיות, כלומר גם אפילו של חברה שמגיעה פעם ראשונה, לקוח ראשוני, ללשכת המדען, עוברת בדיקה חשבונאית. זה לא מצוין נגיד בחוק.

אז לכן הדברים האלה מבחינת הצרכים של המערכת, בין אם זה לעשות בדיקה חשבונאית, מקצועית, או כל בדיקה משפטית אפילו או דברים מהסוג הזה, אנחנו משאירים את זה למועצה במסגרת המסלול לתת לזה ביטוי.

<שגית אפיק:>
וזה יהיה בנהלים של המועצה בעצם?

<צפריר נוימן:>
וזה יהיה בנהלים.

<שגית אפיק:>
זאת אומרת, בנהלים אתם תכניסו גם את - - -

<צפריר נוימן:>
או יכול להיות אפילו המועצה במסלול המועצה תקבע שהיא רוצה בדיקה מקצועית או שתי בדיקות מקצועיות כאלה או אחרות.

<שגית אפיק:>
הבנתי. סעיף 16 שביטלתם לגבי הבקשה, זה גם בעצם ייכנס לכם לנהלים, אני מבינה? 
<צפריר נוימן:>
הסעיף כאן שמדבר הוא מאוד - - -

<שגית אפיק:>
התיאור של התוכנית – הוא מאוד ספציפי.

<צפריר נוימן:>
הוא מאוד ספציפי, בדיוק, לנושא הזה של ועדת המחקר.

<שגית אפיק:>
מה יהיה? אבל איך זה ייראה בפועל?

<צפריר נוימן:>
תהיה בדיוק דופליקציה, ובמסלול אם אני לא טועה קראנו את זה, מה יהיה במסגרת מסלול ההטבה ולמה המועצה צריכה להתייחס. כל הדברים האלה הם דברים הרי אינהרנטיים שאתה צריך בתור רשות שלטונית כדי לקבל החלטה בוועדה.

<היו"ר משה גפני:>
מי - - - במדען הראשי?

<שגית אפיק:>
ברשות החדשנות.

<היו"ר משה גפני:>
ברשות החדשנות.

<אבי חסון:>
נשאר המדען הראשי.

<היו"ר משה גפני:>
הכניס אותי לכל מיני דברים שאני לא מבין בהם.

<שגית אפיק:>
לא, זה לא בסדר.

<אבי חסון:>
לא, גם המדען הראשי לא הולך לאף מקום.

<היו"ר משה גפני:>
מה?

<אבי חסון:>
לא, היא תיקנה, אמרתי: המדען הראשי לא הולך לאף מקום.

<היו"ר משה גפני:>
כן, אמרתי לה את זה, אבל היא - - - 

<שגית אפיק:>
אני מתעקשת שיהיה חדשני. אני רוצה שיהיה חדשני.

<היו"ר משה גפני:>
הלאה.

<צפריר נוימן:>
	תיקון סעיף 19
	20.
	בסעיף 19 לחוק העיקרי –

	
	
	(1)
סעיף קטן (א) – בטל;

	
	
	(2)
בסעיף קטן (א1), ברישה, במקום "התעשייה המסחר והתעסוקה" יבוא "הכלכלה";

	
	
	(3)
סעיפים קטנים (ב) עד (ג) – בטלים.


סעיף 21 נוגע לבעלות על ידע, ולכן אנחנו כוללים אותו במסגרת הסעיפים שאמרנו קודם, שאנחנו מדלגים עליהם.

<שגית אפיק:>
אז תדלגו עליו, ואתם תדונו בו – סעיף 19(א) שביטלתם זה ועדת המחקר רשאית לקבוע באישור תנאים מוקדמים לכניסתו – גם זה ייכנס לכם במסגרת המסלולים והנהלים שלכם?

<צפריר נוימן:>
זה כתוב - - - 

<שגית אפיק:>
- - - 

<צפריר נוימן:>
בדיוק.

<שגית אפיק:>
אוקיי. הנושא של העברת ידע, הם מדלגים עליו, כי הם רוצים לעשות בדיקה עקרונית.

<היו"ר משה גפני:>
בסדר. הבנתי.

<שגית אפיק:>
ולכן מדלגים על 21.

<היו"ר משה גפני:>
איפה זה 21?

<שגית אפיק:>
מה שרצית שיהיה שני - - - ניצחתי.

<היו"ר משה גפני:>
לא בא בחשבון. מה זה סעיף 21?

<אבי חסון:>
זה מה שנדבר עליו כשנדבר על נושא הידע.

<אראל מרגלית:>
אני לא מבין, אתם לא רעבים? אני רעב, אני לא יכול ככה.

<היו"ר משה גפני:>
אני מהבוקר מחכה לסעיף 21 הזה.

<אראל מרגלית:>
מה זה סעיף 21?

<קריאה:>
צריכים להתקדם.

<היו"ר משה גפני:>
לא, זה שני עמודים שאנחנו ככה בצ'יק עוברים. טוב, הלאה.

<צפריר נוימן:>
	החלפת סעיף 20
	22.
	במקום סעיף 20 לחוק העיקרי יבוא:

	
	
	"דינים וחשבונות
	20.
	מקבל הטבה יגיש דין וחשבון על התקדמות הפעילות שאושרה לו ודין חשבון על ההוצאות המאושרות שביצע, והכול במועדים ועל פי נוהל שתקבע ועדת המחקר ושיפורסם באתר האינטרנט של הרשות."

	תיקון סעיף 21
	23.
	בסעיף 21 לחוק העיקרי –


כאן אנחנו גם על התמלוגים.

<שגית אפיק:>
תמלוגים? אתם רוצים לדלג?

<צפריר נוימן:>
גם על התמלוגים. כן. לא יהיה שינוי גדול בסעיף הזה, אבל מילה פה, מילה שם, ואנחנו רוצים להביא את זה כמקשה אחת.

<היו"ר משה גפני:>
הלאה.

<צפריר נוימן:>
אז אני מדלג ל-24.
	תיקון סעיף 22
	24.
	בסעיף 22 לחוק העיקרי – 

	
	
	(1)
בסעיף קטן (א), במקום הרישה עד המילים "בשלב שאליו הגיע" יבוא "ראה המנהל הכללי של הרשות כי הפעילות שאושרה אינה מתקדמת או כי תוצאות הפעילות שאושרה בשלב שאליו הגיעה";

	
	
	(2)
בסעיף קטן (ב), במקום "ראש המינהל" יבוא "המנהל הכללי של הרשות";

	
	
	(3)
בסעיף קטן (ג), במקום "ראש המינהל" יבוא "המנהל הכללי של הרשות" ובמקום "המחקר והפיתוח כאילו אינו מתקדם" יבוא "הפעילות שאושרה כאילו אינה מתקדמת";

	
	
	(4)
בסעיף קטן (ד), במקום "ראש המינהל" יבוא "המנהל הכללי של הרשות".


<שגית אפיק:>
תסביר.

<צפריר נוימן:>
הסעיפים האלה נוגעים לסמכות של ועדת המחקר היום לפנות לחברה שקיבלה אישור לבטל את האישור - -

<שגית אפיק:>
אם היא רואה שזה לא מתקדם.

<צפריר נוימן:>
- - אם היא רואה שזה לא מתקדם. 

<שגית אפיק:>
בוא נדלג, השאלה שלי היא איך אתם מעבירים את זה למנכ"ל, הוא לא גורם מקצועי, הוא גורם ניהולי, למיטב הבנתי. אז איך המנכ"ל עכשיו יודיע על ביטול אישור לתוכנית שאושרה.

<צפריר נוימן:>
סברנו שיותר נכון במסגרת הפעולות שהיום, כמו שאת יודעת, מנויות למדען הראשי, לראש הרשות, להגיד לו שכל פעם וכל דיון של אישור שהיה, בין אם הוא היה או לא היה, הוא יהיה הגורם שיצטרך להגיע, זה נראה לנו מיותר. 

ולכן היה נראה לנו הרבה יותר יעיל, שהמנהל הכללי של הרשות יהיה הגורם, האורגן שמודיע לחברה במסגרת - - -

<שגית אפיק:>
אבל הוא לא גורם מקצועי. מי הגורם המקצועי שיגיד לו: התוכנית הזאת לא מתקדמת כפי שכתבנו באישור?

<אבי חסון:>
נעשה את כל התהליך. זאת אומרת, אם אני מבין נכון, המנהל הכללי ממליץ בפני ועדת המחקר.

<שגית אפיק:>
לא, אני לא בטוחה שככה נוסח.

<אבי חסון:>
זה מה שאני זוכר, אבל אולי אני טועה. תסתכלי על הסעיף מקודם פשוט. ועדת המחקר שם, באים אלינו. כל מה שהתחלף פה הוא בין ראש המינהל למנהל הכללי של הרשות.

<צפריר נוימן:>
על זה היא אומרת.

<אבי חסון:>
לאט-לאט. שגית אומרת: למה הוצאת את ועדת המחקר מהתמונה? לא הוצאת אותה מהתמונה. באותה צורה.

<שגית אפיק:>
לא, אני מבינה, היא מקבלת את ההמלצה של המנכ"ל. אבל מאיפה המנכ"ל ידע שיש חוסר התקדמות?

<אבי חסון:>
כמו המדען הראשי היום. בדיוק אותו דבר.

<שגית אפיק:>
המדען הראשי אבל הוא מקצועי.

<אבי חסון:>
אם המנהל הכללי של הרשות לא יהיה מקצועי, אז - - -

<שגית אפיק:>
לא, הוא גורם ניהולי.

<אבי חסון:>
לא, ממש לא. הוא גורם מקצועי לעילא ולעילא.

<שגית אפיק:>
הוא לא חבר במועצה, המנכ"ל?

<אבי חסון:>
זה נושא שעלה.

<שגית אפיק:>
זה עלה כאן ואתם תבדקו. אתה בעד שהמנכ"ל יהיה במועצה.

<אבי חסון:>
משרד המשפטים - - -

<שגית אפיק:>
הבנתי. אוקיי. 

<אבי חסון:>
אבל זה מאוד מקצועי, זה בן-אדם שהוא מאוד מקצועי. 

<שגית אפיק:>
הבנתי. זאת אומרת, מבחינתך הוא גם צריך לשבת במועצה כמדיניות, ואז זה גם מסדר לי - - -

<היו"ר משה גפני:>
טוב, הלאה.

<צפריר נוימן:>
	החלפת סעיף 22א
	25.
	במקום סעיף 22א לחוק העיקרי יבוא:

	
	
	"דיון חוזר
	22א.
	קבעה המועצה אפשרות לדיון חוזר לגבי מסלול הטבות כאמור בסעיף 15לו(ב)(7), תהיה הגשת בקשה לדיון חוזר טעונה תשלום אגרה."


<שגית אפיק:>
עד עכשיו לא הייתה אגרה?

<צפריר נוימן:>
עד היום יש אגרה. יש תקנות של ועדת הכספים, שאם אני לא טועה, על ערר – לא, על דיון חוזר.

<שגית אפיק:>
אגב, המקום היחיד באמת שיש את ועדת הכספים בכחול זה - - -

<צפריר נוימן:>
על דיון חוזר אני לא זוכר אם הוועדה קבעה, אני יכול לבדוק לכם את זה אונליין.

<היו"ר משה גפני:>
לא, יש חלוקה - - - 

<צפריר נוימן:>
יש אבל תקנות שנוגעות לאגרות.

<שגית אפיק:>
- - - 

<היו"ר משה גפני:>
לא, יש חלוקה. הדיונים המהותיים הולכים לוועדת הרפורמות שמקיימת, את האגרות יביאו לוועדת הכספים.

<אבי חסון:>
אתה רוצה להגיד: רעים וטובים. כשצריך לקחת - - -

<היו"ר משה גפני:>
בדיוק. הלאה.

<שגית אפיק:>
הבנתי.

<היו"ר משה גפני:>
הלאה.

<צפריר נוימן:>
	ביטול סעיפים
23 עד 25
	26.
	סעיפים 23 עד 25 לחוק העיקרי – בטלים.


<שגית אפיק:>
תסביר. זה ביטול סעיפי הערר. קצת מלחיץ האמת, שביטלתם את כל הערר.

<צפריר נוימן:>
אפיג את חששותייך. במסגרת החוק יש היום ועדת ערר. ועדת ערר היא ערכאה נוספת על ועדת המחקר. כלומר, אם אתה לא מרוצה מדיון שהיה בוועדת המחקר, אתה יכול להמשיך לדיון חוזר באותה ועדה, ואתה יכול להגיש לוועדת ערר שהיא גורם חיצוני. או שאתה יכול ישר להגיע לוועדת ערר על-ידי ערעור על ההחלטה הראשונה שהייתה.

היום כמות העררים שמוגשת היא זעומה, היא לא מגיעה בשנה לחמישה עררים בקושי.

<שגית אפיק:>
זה בגלל שאתם מאשרים הכול?

<צפריר נוימן:>
לא. דרך אגב, הרבה עררים הם לא הרבה פעמים על החלטות אלא ביקורות שעורכים לחברות, מוצאים שהן צריכות לשלם תמלוגים. וגם אחרי הדיון בוועדת ערר, אנחנו מגיעים אחר כך לעליון, כך שבסופו של דבר רק התהליך - - -
<שגית אפיק:>
אז אתם מבטלים את ועדת הערר. ואז מה האופציות יהיו לערעור?

<צפריר נוימן:>
האופציות יהיו, כמו שאחר כך יש בהמשך, כמובן יש את האפשרות לדיון חוזר.

<שגית אפיק:>
עתירה מנהלית?

<צפריר נוימן:>
דיון חוזר.

<שגית אפיק:>
דיון חוזר.

<צפריר נוימן:>
ואחר כך אם הוא רוצה עתירה מנהלית, ויש לנו תיקון עקיף כמובן לחוק, של התוספת הראשונה שלו.

<שגית אפיק:>
ואתם צופים שגם אחרי השינוי המבני שתעשו באמת כמות העררים תהיה זעומה?

<צפריר נוימן:>
לא יהיו עררים. 

<שגית אפיק:>
לא, ההשגות.

<צפריר נוימן:>
אבל אני אומר: מי שירצה להשיג על ההחלטות יגיע לבית-משפט בכל מקרה. היום הוא מגיע לעליון, דרך אגב.

<שגית אפיק:>
אחרי ועדת ערר.

<צפריר נוימן:>
אחרי ועדת ערר. כן. שנבין.

<שגית אפיק:>
זה שונה.

<צפריר נוימן:>
וגם שם עד עכשיו מה שנקרא לא - - - 

<שגית אפיק:>
כן, לעליון אף אחד לא - - - 

<צפריר נוימן:>
אבל נשים את זה בצד.

	מחיקת כותרת פרק ה'
	27.
	כותרת פרק ה' לחוק העיקרי – תימחק.

	תיקון סעיף 26
	28.
	בסעיף 26 לחוק העיקרי, במקום "הכללים שהתקינה ועדת המחקר לפי חוק זה" יבוא "הנהלים שקבעו המועצה או ועדת מחקר לעניין זה".

	ביטול סעיפים
27 ו-28
	
	


<שגית אפיק:>
מה זה? אחד מהם זה לא תשולם הטבה פעמיים – מניעת כפל הטבה.
<צפריר נוימן:>
כפל הטבה, וזה מופיע אחר כך במקום אחר.

<שגית אפיק:>
אוקיי.

<צפריר נוימן:>
ובנוגע לשיעורי המענק, כמובן שהסעיף הזה נגע למסלול חוק המו"פ מה שנקרא. במסלולים האחרים יש שיעורי הטבות אחרים לחלוטין, יש מסלולים אפילו שמגיעים ל-85% מכלל המימון.

<שגית אפיק:>
זאת אומרת, זה במסגרת זו שביטלתם את כל המסלולים.

<צפריר נוימן:>
זה השטחה של כל המסלולים והפיכתם למסלולי הטבות. אז לכן הספציפיקציה לרמת מסלול. אמשיך יותר מהר.

<שגית אפיק:>
אתה רוצה לצאת?

<היו"ר משה גפני:>
כן, שנייה. שתי דקות הפסקה.

<(הישיבה נפסקה בשעה 14:41 ונתחדשה בשעה 14:44.)>
<היו"ר משה גפני:>
סליחה, אני מחדש את הישיבה. מה זה כל הסעיפים פה שמבטלים ומשנים ומחליפים? מה זה?

<שגית אפיק:>
משנים את החוק. הוא מסביר כל סעיף שאנחנו עושים. אנחנו עוברים אחד אחד והוא מסביר, בסדר?

<היו"ר משה גפני:>
כן. צריך לסיים.

<צפריר נוימן:>
	החלפת סעיף 29
	30.
	במקום סעיף 29 לחוק העיקרי יבוא:

	
	
	"ערובות
	29.
	יושב ראש ועדת המחקר רשאי לדרוש ערובות להבטחת החזרת הטבה, במסלולי הטבות שבהם קבעה זאת המועצה, ועל פי כללים שקבעה שיפורסמו באתר האינטרנט של הרשות, כדי להבטיח את קיום הוראות מסלולי ההטבות, והכול בכפוף להוראות סעיף 16א."


<שגית אפיק:>
היום אין לכם אופציה של ערובות?

<צפריר נוימן:>
היום יש סעיף כזה, 30 ומשהו, שקובע ששר האוצר רשאי לקבוע – יש כזה סעיף. מסמכויות של שר האוצר לקבוע את זה, להעביר - - -

<שגית אפיק:>
הוא גונב מסמכויות של שר האוצר. אפשר אז באישור ועדת הרפורמות לעשות את זה.

<טלי ארפי:>
לא, זה לא סביר באמת - -

<שגית אפיק:>
זה לא סביר?

<טלי ארפי:>
 - - שכל שר יקבע - - - 

<שגית אפיק:>
ערובה. כן, נכון.

<צפריר נוימן:>
ערובה, בטוחה.

<שגית אפיק:>
אז זה הופך להיות דרך יושב-ראש ועדת - - -

<צפריר נוימן:>
ופרסום באתר האינטרנט של הנהלים הרלוונטיים לגבי - - -

	ביטול סעיף 30
	31.
	סעיף 30 לחוק העיקרי – בטל.


<שגית אפיק:>
מה זה אומר? מועד תשלום המענק?

<צפריר נוימן:>
מועד תשלום המענק. יש מסלולים שפשוט אנחנו מספקים – יש פה תרשים נגיד של 30 יום. יש מסלולים שבהם אתה לא משלם מענק, אתה משלם הטבה. ולכן, עוד פעם, כמו ההסדר שנוגע לדברים אחרים שהיו ספציפיים לחוק המו"פ, כאן אנחנו הולכים לתת אותם בצורות אחרות.

<שגית אפיק:>
אז המועצה תקבע את זה למעשה.

<צפריר נוימן:>
המועצה תתייחס לזה במסגרת מסלול ההטבה. פשוט המינוח והטרמינולוגיה שמשתמשים כאן היא לא עדכנית לכל מסלולי ההטבות, ולכן עשינו השטחה.

<שגית אפיק:>
אוקיי. בסעיף 31 - - -

<צפריר נוימן:>
	תיקון סעיף 31
	32.
	בסעיף 31 לחוק העיקרי – 

	
	
	(1)
במקום הרישה עד המילים "ראש המינהל" יבוא "ראש ועדת המחקר או מי מטעמו מבין עובדי המדינה שחברים בוועדת המחקר, רשאי" ובמקום "ועדת המחקר" יבוא "המועצה, ויראו מקדמה על חשבון הטבה, כהטבה לעניין הוראות חוק זה";


<שגית אפיק:>
בעצם השינוי הוא שבמקום ראש המינהל זה ראש ועדת המחקר. וייראו מקדמה על חשבון הטבה – אוקיי, בסדר.

<צפריר נוימן:>
פשוט הטבה ומענק - - -

<שגית אפיק:>
כן.

<היו"ר משה גפני:>
את עוקבת אחרי כל מה שהוא אומר. לא, בגלל שאם את לא עוקבת, אז אתחיל לעקוב.

<שגית אפיק:>
אז תתחיל.

<צפריר נוימן:>
	
	
	(2)
סעיף קטן (ב) – בטל.

	ביטול סעיפים
32 ו-33
	33.
	סעיפים 32 ו-33 לחוק העיקרי – בטלים.


<שגית אפיק:>
שהם?

<צפריר נוימן:>
עוד פעם, כל מה שקשור לדברים מסוימים, סמכות של המדען הראשי דהיום. כל מה שכתוב שהיום המדען הראשי הוא זה שקובע במסגרת פעולה של ועדת המחקר את כל מה שקשור לבקשות, איך מגישים אותן, כל הנהלים האלה. כמו שאמרנו, זה עובר למועצה, המועצה היא זאת שקובעת את ההסדר הכללי. 
היא יכולה גם לרדת לרזולוציה הזאת. אם היא מעוניינת, היא מנחה את זה לוועדת המחקר וועדת המחקר היא זאת שקובעת את הנהלים. פשוט אפילו סמכות שהופקעה מהמדען הראשי ועלתה למעלה לוועדות המחקר והמועצה.
<שגית אפיק:>
הבנתי. ולכן אתם מבטלים את שני הסעיפים.

<צפריר נוימן:>
כן.

<שגית אפיק:>
את הסעיף שנוגע להלוואה.

<צפריר נוימן:>
סעיף 33 שנוגע להלוואות, אנחנו מבטלים אותו.

<שגית אפיק:>
כי שוב, זה עלה למעלה, המועצה תהיה רשאית לקבוע הלוואה כהטבה.

<צפריר נוימן:>
נכון.

	תיקון סעיף 34
	34.
	בסעיף 34(א) לחוק העיקרי, במקום "שראש המינהל" יבוא "שראש הרשות".

	תיקון סעיף 38
	35.
	בסעיף 38 לחוק העיקרי, בפסקה (1), בסופה יבוא "וזאת במסלולים שבהם קבעה המועצה כי יבוצע ניכוי כאמור".


<שגית אפיק:>
זה הקרן לקידום טכנולוגי?

<היו"ר משה גפני:>
אם זה הקרן, אז הוציאו את זה.

<שגית אפיק:>
אני גם חושבת.

<קריאה:>
כן.

<שגית אפיק:>
אז הוצאתם אותה? 

<צפריר נוימן:>
קרן, לא נמצאים השותפים שלי, אבל קיבלנו החלטה לבטל אותה.

<היו"ר משה גפני:>
כן, אמרתם את זה פה, אמרתם את זה אתמול.

<צפריר נוימן:>
לא, אמרנו שנבוא עם תשובה סופית.

<אבי חסון:>
ככה לתת בלי לקבל? חושבים על זה.

<שגית אפיק:>
אנחנו בעמוד 672, לא מעט.

<אבי חסון:>
התשובה היא: כן. קיבלנו את ההערה, תודה על תשומת הלב.

<שגית אפיק:>
אז למעשה אם היא מבוטלת, מה נשאר לנו מפרק ו': קרן לקידום טכנולוגי? שום דבר? אתם מבטלים את סעיפים 36 עד 41?

<אבי חסון:>
אם הקרן לקידום טכנולוגי אכן תעבור לעולמה, גם הסעיפים האלה יהיו בטלים.

<היו"ר משה גפני:>
רק שאבין, מה זה אם אכן? הקרן בטלה, אמרתם את זה בוועדה, וממילא הסעיפים האלה בטלים. נכון?

<עדנה הראל:>
אתמול הבנו שה"למעט" נמחק, ולא הבנו שהקרן - - - 

<שגית אפיק:>
לא, ביקשנו לבטל את הקרן, כיוון שהסברנו שאין בה פעילות.

<היו"ר משה גפני:>
והסכמתם.

<שגית אפיק:>
והסכמתם.

<צפריר נוימן:>
אמרנו שנקבל החלטה.

<היו"ר משה גפני:>
רק שנייה, אם אתם רוצים דרך זה לנהל אתנו משא ומתן, מצדי תשאירו את הקרן. אני פשוט בהודעה לעיתונות אחרי שזה יאושר, אגיד שהממשלה מאוד אנכרוניסטית לגמרי, אין קרן, אין כלום, והתעקשו לשים את זה בחוק.

<עדנה הראל:>
פשוט אנחנו כמשפטנים לא הבנו, אני מתנצלת, לא בדקנו מה המשמעות של הביטול. בסדר.

<היו"ר משה גפני:>
תבדקו. זה כבר יותר – הלאה. בינתיים הסעיפים האלה, אנחנו לא מקריאים אותם. בגלל שהקרן לא קיימת, מבחינת הוועדה היא לא קיימת. המשפטנים רוצים התייעצות, ואני מכבד את זה. אבל אנחנו לא מקריאים את הסעיפים שנוגעים לקרן.

<צפריר נוימן:>
אוקיי.

	תיקון סעיף 40
	36.
	בסעיף 40(א) לחוק העיקרי –


<שגית אפיק:>
זה עדיין הקרן. אז נעבור?

<היו"ר משה גפני:>
הלאה.

<צפריר נוימן:>
כן, סליחה, את צודקת.

<שגית אפיק:>
גם 41.

<צפריר נוימן:>
	תיקון סעיף 42
	38.
	בסעיף 42 לחוק העיקרי – 

	
	
	(1)
בסעיף קטן (א), בכל מקום, במקום "התעשייה המסחר והתעסוקה" יבוא "הכלכלה";

	
	
	(2)
במקום סעיף קטן (ב) יבוא:

	
	
	
	"(ב)
ראש הרשות, באישור המועצה, יורה בנוהל שיפורסם באתר האינטרנט של הרשות על אופן יישום כל הסכם לפי סעיפים קטנים (א) ו-(ג), ורשאי הוא לכלול בנוהל כאמור הוראות כאמור בסעיף 15לו בשינויים המחויבים, ואולם רשאית המועצה לפטור את ראש הרשות מהצורך באישורה לנוהל כאמור, לגבי כלל ההסכמים כאמור או חלקם.

	
	
	
	(ג)
הרשות, באמצעות ראש הרשות, רשאית להתקשר בהסכמים עם גורמים מחוץ לישראל, ובכלל זה עם חברות רב-לאומיות, במטרה לעודד שיתוף פעולה בחדשנות טכנולוגית בין תאגידים תעשייתיים שהתאגדו בישראל ובין גורמים מחוץ לישראל, בין השאר בדרך של עידוד מיזמי חדשנות טכנולוגית משותפים, הקמת קרנות משותפות ו/או ביצוע השקעות משותפות בחדשנות טכנולוגית.

	
	
	
	(ד)
הסכמים כאמור בסעיף זה יהיו באחריות הרשות ויופעלו על ידה. 

	
	
	
	(ה)
	(1)
הרשות רשאית להקים תאגיד שיהווה קרן בין-לאומית משותפת לרשות ולממשלות, לגוף ממשלתי מוסמך זר או לארגונים בין-לאומיים בין-ממשלתיים.

	
	
	
	
	(2)
ההחלטה על הקמת תאגיד כאמור בפסקה (1) (בסעיף קטן זה – התאגיד) וכן ההסכם הבין-לאומי להקמת הקרן, יובאו לאישור הממשלה על ידי השרים, וכל שינוי בהסכם יהיה טעון אישור הממשלה. 

	
	
	
	
	(3)
התאגיד יהיה כשר לכל זכות, חובה ופעולה משפטית.

	
	
	
	
	(4)
התאגיד יאורגן וינוהל לפי ההסכם בין הצדדים."


<טלי ארפי:>
תסביר רק את סעיף קטן (ב) וסעיף קטן (ג).
<צפריר נוימן:>
כן. במסגרת החוק דהיום יש סמכות לממשלה להתקשר בהסכמים עם ממשלות אחרות, הסכמי שיתוף פעולה במחקר ופיתוח ההסכמים האלה נחתמים באופן סדיר בין הממשלות, ומי שמפעיל הוא המדען הראשי מכוח הסמכות כאן. כמו כן, בסעיף (ב) יש סמכות למדען הראשי להתקשר עם תאגידים רב-לאומיים, ובוועדת המחקר לקבוע נהלים לעניין היישום של ההסכמים האלה וההקלות.
מה שהסעיף הזה בא לעגן הוא את האפשרות, מבלי לפגוע בסמכות של הממשלה להתקשר בהסכמים הבין-לאומיים, גם לרשות להתקשר עם אותם גורמים.

הסעיפים האלה, חשוב לי לציין, אושרו על-ידי גם משרד החוץ, כי כל ההסכמים לממשלות עוברים אישור של משרד החוץ ומשרד המשפטים, היחידה להסכמים בין-לאומיים. לאחר מכן מגיעים גם לאישור של הכנסת, ולאחר מכן לאישור הממשלה, לפי תקנון הממשלה, אם אני לא טועה, סעיף 10.

<שגית אפיק:>
מה היה עד היום?
<צפריר נוימן:>
עד היום הייתה אפשרות רק לממשלה עם ממשלה אחרת להתקשר בהסכמים בין-לאומיים. והרשות או המדען הראשי כאורגן לא יכול להתקשר עם אף גורם אחר. הוא היה חייב הסכמה, אישור ספציפי. הפעם היחידה שזה קרה זה לאחרונה הממשלה אישרה למדען להתקשר הסכם לשיתוף פעולה עם בנק אמריקה הלטינית.

<טלי ארפי:>
אין כאן שינוי במצב הקיים.

<צפריר נוימן:>
אין כאן שינוי בסמכויות הנוכחיות.

<טלי ארפי:>
אפשר לומר משהו בהקשר הזה?

<שגית אפיק:>
כן.

<טלי ארפי:>
אין פה שינוי של המצב הקיים, במובן הזה שבסוף הכול מגיע לאישור הממשלה ולאישור השרים.

<צפריר נוימן:>
וגם ההסכם מגיע לאישור הכנסת, לפי הליך אשרור שנדרש בתקנון עבודת הממשלה.

<שגית אפיק:>
יש לזה קשר לכל הנושא של העברת ידע מחוץ לישראל ולסעיפים הקודמים שדילגנו עליהם?

<אבי חסון:>
לא.

<שגית אפיק:>
לא. זה עומד בפני עצמו בעצם.

<צפריר נוימן:>
כן. זה גם שיקוף, דרך אגב, של סעיפים קיימים דהיום.

<שגית אפיק:>
שיש לכם. כן, הסבירה את זה טלי. בסדר, תמשיך.

<צפריר נוימן:>
	ביטול סעיפים
42א ו-42ב
	39.
	סעיפים 42א ו-42ב לחוק העיקרי – בטלים.


אלה אותם סעיפים שדיברנו עליהם כרגע.

<שגית אפיק:>
של ההסכמים הבין-לאומיים, בעצם השינוי שעשיתם.

<צפריר נוימן:>
כן. בלי לפגוע בסעיף העיקרי של סמכות הממשלה דהיום להמשיך להתקשר בהסכמים. זה לא נפגע, זה הסעיף הרגיל, 42 הרגיל.

<שגית אפיק:>
אוקיי.

<צפריר נוימן:>
	תיקון סעיף 43
	40.
	בסעיף 43 לחוק העיקרי, במקום "לראש המינהל" יבוא "למנהל הכללי של הרשות".

	תיקון סעיף 45
	41.
	בסעיף 45 לחוק העיקרי, במקום "ראש המינהל" יבוא "המנהל הכללי של הרשות".

	תיקון סעיף 46
	42.
	בסעיף 46 לחוק העיקרי, סעיף קטן (ב) – בטל.

	תיקון סעיף 47
	43.
	בסעיף 47 לחוק העיקרי, בסעיף קטן (ה), בסופו יבוא "ויראו את חשב הרשות כממונה על הגבייה לפי הפקודה האמורה."


44 – זה גם סעיף שנוגע לידע אז אנחנו לא נקריא אותו כרגע.

<היו"ר משה גפני:>
זה סעיף 44?
<צפריר נוימן:>
כן, סעיף 44, נכון.
<היו"ר משה גפני:>
אוקיי. אז אנחנו צריכים להגיע לסעיף 45. כן?

<צפריר נוימן:>
כן.

<היו"ר משה גפני:>
45? אז אנחנו עוצרים פה.

<קריאה:>
עוצרים? לא נסיים?

<היו"ר משה גפני:>
את החוק? לא, אנחנו לא יכולים לסיים את החוק בגלל כמה סיבות. אל"ף, בגלל שאנחנו צריכים להעביר את זה לוועדת הרפורמות. בי"ת, מכיוון ש – טוב, עכשיו רגע.

<צפריר נוימן:>
אפשר אולי עד 50 בקריאה מהירה?

<היו"ר משה גפני:>
לא, נעשה את זה מחר בקריאה מהירה. לא לא. מחר אני מבקש ככה: בבוקר בתחילת הישיבה אני מבקש לקיים דיון על סעיף 58(י), על העובדים. אני מבקש להודיע לעובדים, גם להסתדרות, בתחילת הישיבה יהיה דיון על הנושא הזה של העובדים. לאחר מכן נמשיך את כל הדברים. הנושא של העברת ידע, תהיו מוכנים מחר?

<מיכה פרלמן:>
לא יודע. יש את התיקונים והתשובות - - -

<צפריר נוימן:>
יש גם את התיקונים והתשובות שביקשתם אתמול. ויש לנו גם - - -

<היו"ר משה גפני:>
בסדר, אנחנו מבקשים את כל התשובות. כמה שתספיקו היום גם כן, מחר נדון עליהם. נאשר אותם, נדחה אותם, אבל נתקדם.

אנחנו מתחילים בעובדים, אנחנו ממשיכים עם כל הסעיפים האלה שאתם מבקשים עכשיו להקריא. ותשתדלו היום להוסיף את התשובות לכל הדברים שעדיין לא קיימים. אם תהיו מוכנים עם העברת ידע – טוב, ואם לא אז אני לא יכול לעשות את מה שאתם עדיין לא מבקשים. בסדר? 
<מיכה פרלמן:>
מחר כמה זמן יש?

<שגית אפיק:>
שעה וחצי.

<היו"ר משה גפני:>
אני לא יודע. תלוי בוועדת - - -

<צפריר נוימן:>
באיזה שעה מתחיל מחר הדיון?

<היו"ר משה גפני:>
09:30.

<שגית אפיק:>
עד 11:00.

<היו"ר משה גפני:>
בסדר, גבירותי ורבותי, אני מודה לכם על הסבלנות.

<אבי חסון:>
תודה לך.

<היו"ר משה גפני:>
אתה יודע מה הפירוש ביומיים לעבור – אתה מבין את העניין הזה? ושיש פה יועצת משפטית מקצועית שלא מחסירה שום שאלה?

<אבי חסון:>
אחת?

<היו"ר משה גפני:>
לא אחת, מלא.

תודה רבה, הישיבה נעולה.

<הישיבה ננעלה בשעה 14:58.>

